
NICOLAE M. CONSTANTINESCU 


Demnitatea omului 
începe cu afirmarea 


apartenenței lui 


În discursul ţinut la 25 octombrie 2011 
în fata Parlamentului României, Regretatul 
Rege Mihai a spus: „cele mai importante 
lucruri de dobândit, după libertate și 
democrație sunt identitatea și demnitatea 
noastră de români”. 

Majestatea Sa a făcut această remarcă 
pornind de la realitățile românești care s-au 
încetățenit, din păcate la noi treptat-treptat 
după decembrie 1947, și care au dus la 
deteriorarea noțiunilor de demnitate, de 
onoare, de păstrare cu strășnicie a cuvân- 
tului dat, piloni pe care se structurează dra- 
gostea pentru neam și țară. Fiindcă toate 
aceste sentimente se formează prin edu- 
catie încă de pe băncile școlii primare 
având în față niște modele, apoi se mentin 
printr-un efort social continuu, prin exemple 
care să-l marcheze pe copil, pe tânăr, pe 
viitorul cetățean, atunci când va fi chemat 
să dea măsura capacităților lui fizice și inte- 
lectuale precum și a calităţilor morale în 
folosul lui, al comunității și al țării. 

Imediat după decembrie 1989 am con- 
stituit un grup numit Patria, prin care încer- 
cam să găsim căi de restaurare a adevă- 
rului istoric și de reintegrare a României în 

tradiționalul ei făgaș monarhic. Eram ferm 
convinși că Regalitatea reprezintă garanţia 
continuității românilor în drepturile lor ina- 
lienabile, în granitele lor istorice trasate și 
apărate de prevederile Constituţiei din 
1923. Uriașa manifestare de simpatie 
arătată Regelui cu ocazia vizitei făcute de 
Paști în 1992, ne-a arătat adevărata dimen- 
siune a potențialului promonarhic printre 
oamenii obișnuiți. 

In 9 decembrie 1993 Majestatea Sa a 
trimis prin fax grupului Patria o declaraţie 
de principii, la care să se poată raporta 
orice român care dorea să-și găsească în 
Rege un scut de apărare și un sprijin moral 
în lupta pentru repunerea adevărului în 
drepturile lui. 

Astfel Majestatea Sa constata, la acea 
dată, că războiul dintre clase, războiul din- 
tre indivizi, provocat de dictatura comunistă 
nu a rămas fără urmări. Chiar dacă în mod 
formal a încetat, consecinţele lui pot fi ur- 
mărite astăzi la toate nivelele vieţii sociale 
și politice, îngreunând procesul de reinte- 
grare în normalitatea istorică a tării, împie- 
dicând reconcilierea naţională. „Ori” ne 
spunea Majestatea Sa în urmă cu aproape 


30 de ani „reconcilierea naţională este o 
necesitate vitală, ocolită cu bună știință de 
autoritățile instalate în perioada post- 
comunistă, interesate să mențină tensiona- 
te relaţiile sociale. Delaţiunea, instigarea 
omului împotriva omului, în temeiul ideolo- 
giilor și extremismelor de orice natură, ca și 
tot ceea ce aduce prejudicii liniștii individua- 
le sau colective, trebuie să dispară din prac- 
tica socială și acesta va fi unul din principa- 
lele obiective ale Monarhiei Constituţionale.” 


Stimaţi cititori, 

In declarația de principii pe care am 
menționat-o, Regele s-a referit rând pe 
rând la hotarele noastre istorice astăzi știr- 
bite, la problema naţională care ar trebui să 
stea deasupra oricăror raționamente și cal- 
cule politice, la faptul că toate forțele reli- 
gioase trebuie să-și redobândească locul 
cuvenit în ierarhia valorilor spirituale ale 
poporului român, că marele potenţial de 
inteligență și creaţie al poporului român tre- 
buie să beneficieze de un învățământ preo- 
cupat de promovarea exclusivă a valorii, de 
recunoașterea întâietății celor mai buni, de 
investiţii pe termen lung și de legi bune și 
generoase, că misiunea de împărțire a 
dreptății trebuie să fie deasupra oricăror 
interese de grup și de partid și să ţină 
cumpăna într-un perfect echilibru, că garan- 
tarea proprietății trebuie să stea la temelia 
oricărei acțiuni de refacere a României, că 
țăranul trebuie susținut cu mijloace de a 
lucra pământul și de a-și valorifica produse- 
le, că trebuie susținută baza morală a 
dezvoltării individului și familiei. 

In final, Regele arată că pentru toate 
acestea Monarhia Constituțională poate să 
reprezinte acel factor de echilibru care să 
asigure României un prestigiu neștirbit și o 


Nicolae M. Constantinescu, membru de onoare 
al Academiei Oamenilor de Știință, 

membru titular al Academiei de Știinte Medicale 
din România. 


strălucire care i se cuvine fie și numai ca o 
recompensă pentru nedreptul regim de 
suferință la care a fost supusă. 

După această sumară trecere în revistă 
a unui material „Regal!” de 14 pagini, vă rog 
să-mi permiteti un scurt comentariu. Există 
două trăsături fundamentale, care nu au 
intrat niciodată sub incidenţa justiției: bunul 
simt și onoarea, dar ele dau substanță ter- 
menului de normalitate. Am ieșit dintr-un 
comunism profund amoral și vrem să 
reintrăm în starea de normalitate. Nu putem 
face acest lucru fără repunerea sentimentu- 
lui de onoare la temelia noii societăți româ- 

nești: onoarea de a-ţi păstra cuvântul dat, 
onoarea pentru lucrul făcut de tine, deci 
onoarea pentru asumarea faptelor și vorbe- 
lor tale. Omul liber este om de onoare, care 
ascultă doar de conștiința lui. Omul slugă 
ascultă de ceea ce îi poruncește stăpânul, 
fiindcă el și-a vândut conștiința stăpânului! 
Deci mentalitatea de a fi pe placul celor 
care au puterea, îl dezonorează pe om. 

De aproape 33 de ani de când pretin- 
dem că ne-am recâștigat libertatea trăim o 
dramă: drama de a nu mai pune pret pe 
onoare, drama de a trata cu lejeritate 
noțiunile de onorabilitate și demnitate. lată 
de ce cuvântarea pe care am susţinut-o în 
6 martie 1995 la Muzeul Ţăranului Român 
la o manifestare organizată de Fundaţia 
Culturală Memoria am intitulat-o „6 martie 
1945 - ziua demnităţii arestate la poporul 
român”. 

Fiindcă despre ce onorabilitate și dem- 
nitate putem vorbi la un președinte care are 
dreptul la două mandate în fruntea statului, 
dar obține trei mandate folosind niște lacu- 
ne ale legilor, sau la alt președinte, care 
declară că va reîntrona Monarhia imediat 
ce va fi în poziţia de a o putea face și își 
uită promisiunile, ori la un al treilea, care 
face cunoscut în public că va demisiona în 
cinci minute dacă se va întâmpla un anume 
lucru, şi în fata faptului împlinit își uită pro- 
misiunea? Ce onorabilitate mai poate avea 
un plagiator dovedit, deci un hot de muncă 
intelectuală? 

Am dat aceste câteva exemple pentru a 
putea susține mai apăsat că doar prin reve- 
nirea la respectul cuvântului dat, la asuma- 
rea faptului că nimeni nu este mai presus 
de lege, deci la o stare de normalitate, tine- 
retul va începe să aprecieze mediul social 
sănătos, nepoluat, unde funcţionează prin- 


cipiul valorilor umane și, suprapunând 
acest mediu cu teritoriul țării noastre, va 
deveni patriot, va rămâne în tară sau se va 
reîntoarce, se va mândri cu tara din care 
face parte și cu numele de român. Este, 
cred, timpul de a privi cu luciditate respon- 
sabilitatea noastră, a tuturor, pentru starea 
de fapt, care a creat modelul pernicios al lui 
„las că merge și așa”, al luării în derizoriu al 
obligaţiilor noastre de creștini și a poziției 
noastre fată de Dumnezeu, tară și restul 
lumii. 

Trebuie să începem să formăm caracte- 
re, să-i învăţăm pe copii și adolescenţi să 
se respecte pe ei, să ne respecte pe noi, 
să-și respecte tara și, prin aceasta, să 
recâștige demnitatea de a fi români. 

Ori, pentru această uriașă lucrare cu 
efecte incalculabile pe termen lung, avem o 
acută nevoie de Monarhie, de modelul 
Regal, de simbolul Regal, care, pe lângă 
asigurarea separării puterilor în stat, să 
redea Românilor încrederea în ei înșiși, 
certitudinea că onorabilitatea, stima și res- 
pectul nu sunt vorbe goale, fără conținut, ci 
reprezintă însăși „matricea noastră stilis- 
tică” așa cum o definea Lucian Blaga, a 
unui popor care a avut Voievozi, Domni și 
Regi ca exemple de urmat. 

Ar trebui ca pe lângă respectarea și 
aplicarea dictonului „fiat justitia, pereat 
mundi”, deci să se facă dreptate, chiar de 
ar pieri lumea, să punem în aplicare o altă 
sintagmă: „cine își pierde onoarea, nu mai 
are ce să-și piardă”, deci cel care nu mai 
este demn de stimă, de cinste, de respect 
din partea celorlalți, înseamnă că practic a 
murit ca ființă socială și a rămas doar ca 
ființă biologică. 


EZISTENŢA ARMATĂ 
ANTICOMUNISTĂ 

ION VLAD 


Lupșenii în epopeea 
rezistenței anticomuniste 
din Apuseni 


„Jertfa acestor luptători cu arma în mână, alături de 
rezistenţa celor din închisori, alături de rezistenţa creștină 
a preoților, ierarhilor și mirenilor, a celor din exil, a 
țăranilor în faţa colectivizării, a muncitorilor din Brașov, a 
unor intelectuali curajoși, toate acestea au adunat atâta 
demnitate, încât să se poată spune că fata României a 
fost spălată de atâtea lașităţi și trădări, pentru ca românii 
să poată păși cu fruntea sus pe pământul pe care îl 
calcă.” 

lon Gavrilă Ogoranu 


Rezistența anticomunistă a poporului român, cu com- 
ponentele aproape toate înșirate mai sus de Gavrilă 
Ogoranu, are o desfășurare de rezistență armată în munti 
și nu numai, de mare forță, de lungă durată, fără egal în 
toată lumea supusă Moscovei după război, o pagină de 
măreață epopee naţională. In 1959 în evidenta Securității 
erau 1.196 de grupuri de luptători în munţi care angrenau 
mii de luptători din toate categoriile și straturile sociale. 

Fenomenul rezistenței armate din munti (1944-1962) 
constituie un capitol important în istoria României, o 
pagină strălucită a luptei, jertfei și biruinței naţionale în 
lupta cu Ciuma Roșie. 

Lupșa și lupșenii sunt implicaţi profund în fenomenul 
rezistenței armate. Lupșa se află în arealul fierbinte al 
mișcării, delimitat de specialiști cu localitățile: Târnăveni - 
Alba lulia - Cugir - Câmpeni - lara - Turda - Ocna Mureș - 
Teiuș - Aiud, adică partea de sud-est a Munţilor Apuseni. 

Apoi Lupșa se află pe traseul partizanilor spre Muntele 
Mare, traseu care pornește din comuna Intregalde, de la 

loan Vlad, prof. univ., dr. în 
istorie la Universitatea 
„Babeș-Bolyai” (1991), 

membru al A.O.S.R., autor a 
25 de volume de istorie axate 
pe „localismul creator”, adică 
lupta națională la Brașov, la 
Făgăraș și Zărnești pentru 
Marea Unire și monografia 
comunei natale, Lupșa, Alba, 
pentru care a realizat două 
volume de autor și a coordonat 
alte patru din cele 12 ale seriei 
monografice, două volume de 
documente, circa 250 de studii 
și articole în presa de specia- 
litate dar și în alte publicații. 
Multe conferinţe și comunicări 
științifice sau emisiuni radio 

și de televiziune, un premiu 

al A.O.S.R. (2018), pentru 
lucrarea Brașovul și Marea 
Unire, 3 vol., 2018, două titluri 
de „cetățean de onoare”. 
Pensionar al Academiei 
Forțelor Aeriene „Henri 
Coandă”, Brașov și al 
Universității „Spiru Haret”. 


casa lui Alexandru Bolfea, locul unde s-a 
constituit Grupul maiorului Nicolae Dabija, 
unde se vor aduna apoi cei recrutați, 
verificaţi și acceptaţi să plece în munți pe 
traseul Intregalde, Mogoș, Bucium, Lupșa, 
Bistra. Locul de trecere și de popas la 
Lupșa era la casa lui loan și Petru 
Căbulea, tată și fiu, a Cutii din fundul 
Hădărăului, sub Bunălașa. 

Locul de instalare a taberei grupului, la 
Groşi în Muntele Mare, era la nord de 
Bistra, în apropiere de hotarul din munte al 
Lupșei și nu departe de celălalt loc istoric 
de aici, La Morminte. 

În mai toate grupurile de partizani din 
zonă regăsim lupșeni în poziţii importante, 
cu contribuţii însemnate, luptători de rând, 
dar și conducători, cu toții prezenți în 
sentințele tribunalelor, cu rezultate dure- 
roase pentru viața și libertatea acelor eroi; 
un lupșean ucis în luptă în împrejurări 
necunoscute; un lupșean (de care nu sunt 
sigur că-i totuși lupșean) plecat la Poșaga, 
condamnat la moarte și executat și alti 
nouă lupșeni condamnaţi de la doi la zece 
ani temniță, toti însumând 56 de ani și 
aproape toţi acei ani executaţi efectiv. 


Lupşenii în grupul 

maiorului Nicolae Dabija 

Există o bibliografie, inclusiv electro- 
nică, amplă, asupra acţiunii și perso- 
nalităţii lui Nicolae Dabija. Ni le-a prezen- 
tat pe larg și documentat și Sabin Andrieș 
în monografia Lupșei.! 

Ceea ce vreau sa precizez pentru 
întreaga acţiune de rezistență armată din 
munţi, inclusiv asupra grupului Dabija și a 
celorlalte, este că rațiunea, logica sau filo- 
zofia acestor acțiuni, structuri armate și 
eforturi, este una profundă, responsabilă, 


Maiorul Nicolae Dabija 


eroică și chiar martirică, asumată precum 
crucea pe Golgota, o luptă pe viață și pe 
moarte, o luptă care nu vizează eul, indivi- 
dul, gloria personală, orgolii, ambiţii, ci 
neamul, soarta lui, soarta copiilor și urma- 
şilor, țara și viitorul ei. 

Nicolae Dabija, ca și frații Macavei, ca 
și Diamandi lonescu și alţii, sunt persona- 
je din elita domeniilor din care provin, 
oameni cu realizări, performanţe profesio- 
nale, cu recunoașteri asupra valorii lor. 
Nicolae Dabija, om din popor, deși numele 
este de domn, orfan la nouă ani, copil de 
trupă, ajunge ofițer care promite, iar pe 
frontul de răsărit își dă măsura 
potențialului său formidabil. Face isprăvi 
incredibile cu campania sa, uimește 
comandanții, salvează flancul sudic al 
frontului din Caucaz, este avansat maior 
la excepțional și decorat cu cele mai înalte 
ordine și medalii române și germane. 

Pe locul execuţiei din 28 octombrie 1949 din cimitirul muni- 
cipal din Sibiu, AFDPR Sibiu a amplasat o lespede de mar- 
mură. http:/www.romania-actualitati.ro/in_vizita_la_mo- 
numentul_luptatorilor_anticomunisti_din_sibiu-159575 


Amenințat cu epurarea din armată, 
după război, urmare a capacitatii lui de 
excepție, are demnitatea să demisioneze 
înainte de a-l umili noul regim. 

Opțiunea pentru rezistență armată 
este îndelung analizată, inclusiv cu priete- 
nii, și asumată cu toată responsabilitatea 
și în deplină cunoștință de cauză. Ştie la 
ce se expune, știe potenţialul adversaru- 
lui, știe și că aliaţii englezi și americani nu 
sunt deplin siguri, îi consultă și chiar este 
refuzat, știe și dificultățile organizării, 
dotării, recrutării unei armate revolu- 
ționare cu care să răstoarne regimul politic 
și totuși demarează, face și erori, nu poate 
controla totul, mai ales trădarea, spionii, 
slăbiciunile oamenilor. 

Ca lider politic și militar, se gândește la 
toate: elaborează și difuzează o proclama- 
ție, în care-și expune crezul, doctrina, își 
definește și adversarul, dar nu și perspec- 
tiva luptei și a obiectivelor strategice, poli- 
tice și naționale, pregătește un jurământ 
cu care să-și cimenteze demnitatea și soli- 

daritatea grupului, niște norme și 
instructiuni practice pentru membrii grupu- 
lui, are o subordonare centrală și un grup 
de sprijin la București, face demersuri 
externe direct și prin intermediar, își alege 
locul și își amenajează o tabără în 
Muntele Mare, organizează recrutarea, 
aprovizionarea, înarmarea grupului ca un 
adevărat militar, vizează unificarea tuturor 
grupurilor de partizani, atragerea vâ- 
nătorilor de munte etc. 

Ghinionul lui a fost că n-a avut la 
îndemână decât vreo două luni de iarnă 
(dec. 1948 - 4 martie 1949) pentru toate 
aceste pregătiri, că cei adunaţi în tabără 
nu erau prea mulți, că spionii Securității 
infiltrati n-au fost neutralizaţi, iar trădători 
din interior au lucrat rapid și eficient. 

Prima confruntare armată cu 
Securitatea, la 3/4 martie 1949, când a 
fost atacată tabăra, a fost dezastruoasă. 
Chiar dacă el s-a salvat, din nefericire s-a 
retras chiar în cuibul trădătorilor și i-a fost 
fatal. 

Fraţii Macavei, din Bucium-Muntari, 
comună vecină cu Lupșa, din părinţi pro- 
prietari de mină, pierdută la naționalizare, 
toti patru intelectuali cu cariere deja defini- 
te, oameni cu familii, așezați la rosturile 
lor, dar bulversați de un regim potrivnic, 
care-i încolțește agresiv și-i obligă la o 
opțiune extremă martirică. Angajamentul 
lor în rezistența armată din munti, alături 
de Nicolae Dabija, dar și pe cont propriu, 
după cum au evoluat lucrurile, a fost ple- 
nar asumat, și-au pus în joc toată agoni- 
seala în aur a familiei pentru dotarea și 
aprovizionarea grupului, și-au expus fami- 
liile, soțiile și copiii, au luptat eroic cu arma 
în mână, au produs pierderi importante 
inamicului și s-au jertfit prin moarte 


martirică până la ultimul, inclusiv nepotul 
lor, Onea Titus, studentul medicinist, exe- 
cutat în 1949 la Cluj. 

Ei au prieteni la Lupșa, pe cei din fami- 
lia Căbulea, pe care-i implică în rezistenţă, 
în fluxul de partizani spre munte, în cola- 
borarea la curierat și aprovizionare. Prin 
frații Macavei, ajunge Nicolae Dabija la 
Lupșa și la familia Căbulea. 

Apoi au o legătură strânsă cu 
Alexandru Lazăr din Mușca, sunt ajutaţi de 
acesta și de oamenii lui din Mușca să se 
ascundă. Când sunt, totuși, descoperiți, 
Traian și Alexandru Macavei rezistă prin 
luptă, undeva pe teritoriul satului (atunci 
comună) Mușca, până când Alexandru 
este răpus, iar Traian rănit, reușește să se 
salveze. Alexandru își doarme somnul 
etern în pământul satului Mușca, deși cer- 
cetări recente i-au căutat zadarnic ose- 
mintele spre cuvenita cinstire post-mortem. 


Nicolae Macavei: „ce ușor este 

să-i suprimi... pe Ana Pauker 

și pe Gheorghiu-Dej” 

Toti fraţii Macavei au făcut istorie și 
istoria neamului va reține faptele lor, dar 
unul dintre ei, Nicolae Macavei, fost comi- 
sar în Siguranţa tării, la București, epurat 
de comuniști, urmărit după episodul sân- 
geros de la casa părintească, și ucis în 
Berceni, la 13 martie 1949, și odată cu el 
şi fetița lui de șase ani, pe care o tinea în 
brațe. Acest Nicolae Macavei, deci, a avut 
șansa să facă istorie și astfel să producă 
un cutremur la vârf, cu consecințe greu de 
prevăzut, dar cu siguranță epocale. 

Asupra lui s-a găsit o scrisoare în care 
spune: „In seara de 16 octombrie 1948, 
orele 23, am avut ocazia unică să ucid pe 
Ana Pauker și pe Gheorghiu-Dej, în timp 
ce acești indivizi scârboși își luau rămas 
bun de la fiii lor, ce plecau cu trenul la 

Moscova, pentru studii, împreună cu alți 
94 de studenți. In acel timp plecasem la 
gară, pentru a merge acasă, la Bucium - 
Alba, și astfel luasem cu mine două pis- 
toale, calibru 7,65 mm, încărcate cu câte 9 
cartușe și două grenade de mână, pentru 
a mă apăra împotriva poliției și jandarme- 
riei, deoarece sunt urmărit politic. 

Pătrunsesem... lângă Ana și gândeam 
ce ușor este să-i suprim, dar am renunţat 
pentru simplul motiv că doream ca să 
trăiască, să ajungă clipa când vor trebui 
să se refugieze de unde au venit. Cred că 
mă va ajuta Dumnezeu să văd prăbușirea 
comunismului și să nu regret că nu i-am 
ucis pe cei doi de mai sus, în caz că poliția 
ar reuși să mă răpună înainte de pră- 
bușirea comunismului, ale cărui zile sunt 
numărate și le văd cum se apropie cu pași 
repezi.” 

Am reprodus întregul fragment din 
dosarele Securităţii pentru valoarea lui 
documentară, pentru a regreta și noi azi 
că protagonistul n-a săvârșit gestul eroic 
la care s-a gândit o clipă și mai ales pen- 
tru a înțelege optimismul aproape naiv al 
prăbușirii imediate a comunismului, opti- 
mism și nădejde pe care le alimentau toți 
cei implicați în rezistența armată. Crezul 
că „vin americanii” era atât de puternic și 
erau așteptați de pe o zi pe alta, nu se 
bănuia nimic despre înțelegerile pe pro- 
centaje între marile puteri învingătoare, 
cărora nu le păsa de ţările mici și de 
consecințele noului echilibru al sferelor 
de influență în Europa răsăriteană. Apoi 
războiul făcuse ravagii, toti beligeranții 
erau epuizați de un război mult mai lung 
și mai nimicitor decât se preconizase, 
toată lumea era sătulă de război și dorea 
o pace rapidă, chiar dacă era și dureroa- 

să. Așteptările românilor, și nu numai ale 
lor, că anglo-americanii îi vor da înapoi 
pe sovietici spre Urali și vor elibera 
Europa de Est, ceea ce presupunea un 
nou război mondial, țineau de o logică 
corectă, dar naivă, fără nici o șansă. 
Această viziune romantică și luminoasă 
a născut mișcarea de rezistență româ- 
nească, alimentată din adâncurile virtuti- 
lor istorice ale neamului, și apoi epopeea 
luptei și jertfei, pentru o cauză pierdută, 
dar pentru un palmares al luptei antico- 
muniste în România părinţilor și bunicilor 
noștri, care le face o onoare specială la 
scara istoriei românești și a istoriei 
rezistenței europene anticomuniste. 


Din nou Căbuleștii fac istorie 

În Grupul Dabija figurează cel putin trei 
lupșeni, pe care-i regăsim în actele 
Securităţii, în dosarele proceselor de ju- 
decată și în listele din sentințe. Cu 
siguranță mai există și alții care n-au fost 
descoperiţi sau rolul lor a vizat doar spriji- 
nirea cu alimente, cu informaţii etc. și nu 
prezența și angajarea efectivă în activita- 
tea Grupului. 

O astfel de persoană este loan 
Căbulea Cutea, tatăl lui Petru Căbulea, 
care nu apare în anchetă sau în proces, 
dar este amintit de către Traian Macavei: 
la 17 decembrie 1948 nucleul conducător 
al Grupului, format din maiorul Nicolae 
Dabija, Traian și Alexandru Macavei, 
venind de la casa lui Silvestru Bolfea, 
com. Intregalde, prin Mogoș, unde s-au 
întâlnit cu oamenii din Grupul lui Maxim și 
Pascu, cu Vasile Crișan și Victor Țapu, 
prin Mogoș Muntari, la Petru Cosma și la 
vărul, tot Traian Macavei, de unde a ridicat 
10 kg trotil, au ajuns la Lupșa la casa lui 


loan Căbulea, zis Cutea, și de aici și-au 
continuat drumul spre Bistra, la Avram 
Ihut, de unde au urcat în Muntele Mare, la 
Groși, în hotarul de nord al Bistrei. 

Casa lui Cutea era aproape de pădure, 
dinspre Bunălașa, există și astăzi, pe 
malul Arieșului, mai sus de actualul pod, 
atunci doar o punte. Traian Macavei se 
cunoștea cu loan Boia ginerele și cu Petru 
Căbulea fiul, iar casa era mai ferită. Un 
traseu peste Munceluș de la Geamăna 
putea masca mai bine grupul de străini și 
apoi grupurile următoare de nou veniți. 

Bătrânul Cutea, om vesel și sociabil, 
era o gazdă sigură și discretă, iar feciorul 
său, Petru, putea fi un partener de 
nădejde. Mai era și ginerele, loan Boia, 
care avea o moară în Lupșa (sau poate la 
Cărpiniș), moștenită, și care, prin toți cei 
care treceau pe la moară, putea aduce 
servicii speciale partizanilor. Moara 
măcina grăunțe dar și informaţii, zvonuri, 
comentarii, mijlocea misiunea _curierilor, 
supraveghea prin oameni, indirect și 
secret, situația din zonă, lua pulsul vremu- 
rilor și pulsul puterii comuniste. 

loan Căbulea Cutea avea o proprietate 
la Măgura Dobrii, de circa 10 hectare, o 
mutătură la munte, cu nutrețuri și vite pe 
timp de iarnă, care cred că au contat mult 
pentru Grupul Dabija, atât ca adăpost 
până la realizarea cabanelor, cât și ca 
sursă de aprovizionare directă sau 
indirectă pentru produsele aduse pe aici 
din altă parte, mai ales de către familia 
Căbulea. 

Căbulea bătrânul a fost și el arestat și 
anchetat la Turda timp de un an de zile, 
dar de la început până la sfârșit el „l-a luat 
pe NU în braţe”, n-a recunoscut nimic, 
după cum spune nepotul lui, loan Cutea, 


şi a scăpat fără condamnare. Ba, se pare, 
s-a dat și nebun și se vede că i-a mers. 

Morarul loan Boia, un „măritat 
Căbulea, cu Sava, al 16-lea pe lista 
condamnaților, era născut în Cărpiniș, la 
18 martie 1910, fiul lui Constantin și 
Rafila. A făcut războiul și a luptat în răsărit 
cu Regimentul 6 art. grea din Alba lulia. A 
primit misiunea de curier în Grupul Dabija 
și de a procura alimente. A fost arestat la 
30 martie 1949, anchetat la Turda și Alba 
lulia, „acuzat că a dat ajutor de alimente și 
bani la partizani contra regimului”, iar la 30 
septembrie, prin sentința nr. 816 a 
Tribunalului Sibiu, a fost condamnat la 8 
ani muncă silnică și confiscarea averii. A 
fost închis la Aiud, Gherla - 20 iulie 1953, 
Oradea - 10 decembrie 1954, Arad - 3 
noiembrie 1956 şi Colonia Peninsula. A 
fost eliberat la 18 ianuarie 1957 dar, 
supravegheat în continuare de militia 
locală, s-a prăpădit după doi ani de la eli- 
berare. 


L _âa - - 
Sursa foto: Arhiva Consiliului Național pentru Studierea 
Arhivelor Securității 

Petru Căbulea, fiul, născut la 6 
decembrie 1921 în Lupșa, Hădărău, 
părinţii loan și Valeria, 4 clase elementare, 
cumnat cu loan Boia, căsătorit cu 
Elisabeta Roșca, un copil. Nu avea avere, 
toată averea fiind pe numele tatălui cu 
care țineau o singură gospodărie. A făcut 
și el războiul, din 1943 ca fruntaș, a luptat 
în Moldova, apoi în Apus. În Grupul Dabija 
a fost curier, gazdă și ghidul spre Munte 
Mare al noilor veniți și culegător de 
informaţii din zona Lupșa. La un moment 
dat, speriat de amploarea acțiunii și de ris- 
cul evident la care se expune, a vrut să 
renunțe la misiunea de a aduna alimente 
și să se retragă. S-a trezit într-o noapte în 
curte cu partizanii înarmaţi, care l-au 
somat să-și continue misiunea, altfel o 
pătește, el și familia. A fost arestat tot la 
30 martie și anchetat la Turda și Alba lulia, 
sub acuzaţia de „ajutor și furnizare de 
fugari reacționari”. A fost judecat de Tri- 
bunalul Sibiu în același lot cu loan Boia, 
fiind la poziția 17 în listă, și condamnat la 
8 ani închisoare corecțională pentru unel- 
tire, în baza „art. 209 cod penal”. Și-a exe- 
cutat pedeapsa la Colonia Peninsula, la 
Aiud - 20.07.1953, Colonia Nistru - aprilie 
1954, Baia Sprie - 12 octombrie 1955 și a 
fost eliberat la 12 mai 1956, cu aproape un 
an și două luni mai devreme, dar suprave- 
gheat în continuare de Militie și Securitate. 

Cel de-al treilea condamnat, al 25-lea 
din listă, a fost mușcanul Gheorghe 
Bara, agricultor, 49 de ani, condamnat 
alături de Cătălin Alexandru din Bistra, la 5 
ani închisoare. 

Lotul din care fac parte cei trei, este 
format din 25 de partizani, în frunte cu 
maiorul Nicolae Dabija, 42 de ani, iar 
sentința consemnează șapte condamnări 


MEMORIA 


= CIT 7 
- waur SE 
Ai he Mirje A AT a -- saD 
pre 20800 MATRICOLA PENALĂ A 
1 nawg Azure tao PĂR II 
T Aa Ac FI 
pe ajj Taie = Pip 


es 


Toy 


i 
a E h Oa ye 


Fişa matricolă penală a lui Petru Cabulea din AANP. 

la moarte prin împușcare și confiscarea 
averii (N. Dabija, loan Spiridon, 36 ani, din 
Benic; loan Mihălțan, 35 ani, lăcătuș 
mecanic din Teiuș; Titus Onea, 24 de ani, 
student anul VI la Medicină, din Cluj; loan 
Raţiu, 26 de ani plugar din Sărmășel, Cluj; 
Gheorghe Oprișa, 22 de ani, din Balomiru 
de Câmpie, Hunedoara și Silvestru Bolfea, 
50 de ani, plugar, com. Intregalde), trei 
condamnări la muncă silnică pe viaţă, 
două la muncă silnică pe câte 10 ani, una 
la muncă silnică pe 8 ani și confiscarea 
averii, o condamnare la temniţă grea și 
celelalte la închisoare corecțională de la 8 
la 1 an. 

Recursurile solicitate de cei condam- 
nați au fost respinse de către Curtea 


Militară de Casaţie și Justiție la 20 octom- 
brie 1949, iar Marea Adunare Naţională a 
respins cererile de grațiere a celor șapte 
condamnați la moarte, astfel că, la 29 
octombrie 1945, aceștia au fost executați 
și îngropaţi în secret. Din fericire paznicul 
cimitirului a reținut locul gropii comune și 
l-a dezvăluit după 1990. Astăzi este acolo 
o cruce și un mormânt de marmură ridica- 
te de către Asociaţia Foștilor Deținuți 
Politici din Sibiu. 

Pe lângă cei șapte executați, au mai 
fost uciși sub diferite pretexte, la 2 aprilie 
1950, fără a fi condamnaţi la moarte în 
acest lot, următorii: Alexandra Pop, Mihai 
Angheliţă, Nicolae Niculescu și Simion 
Moldovan. 


Un mușcan, Alexandru Lazăr, 

creator și conducător de grup 

de luptători 

Alexandru Lazăr era funcţionar, maga- 
zioner, se pare, la Uzina Industria Sârmei 
din Câmpia Turzii, mușcan de origine. Pe 
la începutul anului 1949 a creat un grup de 
sprijin pentru partizanii din munți conduși 
de frații Macavei, pe care l-a numit Liga 
Ardeleană a Motilor. A realizat și tipărit un 
manifest pe care l-a difuzat în Turda, 
Câmpia Turzii și Cluj. Astfel Securitatea a 
aflat și s-a pus pe urmele Ligii. 

Manifestul s-a distribuit pe căi inge- 
nioase: era pus în cutii de chibrituri şi dis- 
tribuit direct sau la cererea „Ai un foc?”, fie 
prin scăparea pe jos în aglomeratie, de 
unde erau ridicate. Un astfel de manifest a 
ajuns la un membru de partid, apoi la 
secretarul de partid al Uzinei Industria 
Sârmei și la Securitate. Săptămâni în șir 
Lazăr a fost filat și s-a hotărât arestarea lui 
pe când urca muntele cu câteva perechi 


de bocanci pentru partizani. El sprijinise și 
până atunci grupurile Dabija și Diamandi 
lonescu cu alimente și echipament. 

Se pare că Alexandru Lazăr îi cunoș- 
tea pe frații Macavei, știa de activitatea lor 
în rezistență, pentru că pe 26 aprilie, 
spune o notă informativă a Securităţii, sau 
cândva în luna mai, declara Traian 
Macavei, ei s-au întâlnit într-o pădure la 
Mușca, unde, la solicitarea lui Lazăr, frații 
Macavei, probabil doar Alexandru și 
Trăian, au fost adăpostiţi la David Sofica, 
femeie cunoscută fraților, pentru că lucra- 
se în casa părinţilor acestora la Bucium, 
deci era de încredere. Era căsătorită cu 
Pamfil David, membru al grupului lui Lazăr. 

Alexandru Lazăr le-a făcut cunoscut că 
are o organizație subversivă, numită Liga 
Ardeleană a Motilor, cu care vrea să-i ridi- 
ce pe moti la răscoală, cu ajutor material 
și în armament de la americani. Le-a 
arătat și manifestul-program al Ligii și i-a 
solicitat pe frații Macavei să se încadreze 
în organizație. Apoi cei doi i-au povestit 
situația lor și au acceptat să fie adăpostiţi 
„la o mătușa de-a lui, Sofica lui Tolomeu” 
(Sofia David), care le-a făcut și 
cumpărăturile „în lunile mai, iunie, iulie” 
1949 și le-a făcut legătura cu familiile 
Fonoagea Salvina și Valeria, cu soții lor, 
Alexandru și Pamfil, toți membri ai Ligii lui 
Alexandru Lazăr. 

Referitor la americani, Traian Macavei 
i-a sugerat lui Lazăr să-l utilizeze pe loan 
Cârje, doctor în drept, din comuna Mihai 
Viteazul, care era și cetățean american și 
care ar putea media o relaţie cu Legația 
americană din București. Acest lucru s-a 
întâmplat ori la sugestia lui Traian, ori 
anterior, pentru că dr. loan Cârje a fost și 
el arestat. 

Nu știm dacă cei trei, Al. Lazăr, Traian 
și Alexandru Macavei s-au mai întâlnit la 
Mușca până la 27 iulie 1949, când Lazăr 
este arestat, pe când urca la munte pentru 
a se întâlni cu Macavei Traian. Acţiunea a 
fost una sistematică și în forță. S-a finali- 
zat cu 150 de arestări, din care 25 femei, 
majoritatea din Câmpia Turzii. 

Între cei arestaţi, legați și îngrămădii 
în curtea Securităţii din Turda, culcați cu 
zecile cu fata la pământ era și octogenarul 
Nichifor, unchiul lui Al. Lazăr, care a spriji- 
nit partizanii cu brânză din gospodăria sa; 
loana David, gravidă, și mama sa de 60 
de ani; Nicodim Motoșa din Certeje, care 


dăduse de mâncare unui necunoscut și 
tiganul losif Razmeriș, ciurdarul din 
Măhăceni, care nu-i denunțase pe cei doi 
care îi luaseră merindea din traistă. 
Ancheta este foarte dură, condusă de 
locotenentul Vasile Herta de la Securitatea 
din Turda. Alexandru Lazăr n-a rezistat 
torturilor, a cedat și a dezvăluit ascunză- 
toarea fraților Macavei. Pe 30 iulie 1949 a 
avut loc confruntarea armată între forțele 
Securităţii și Miliției, cu cei doi frati 
Macavei. Aceștia scapă răniți din atacul 
concentric, dar Alex. Macavei, grav rănit la 
cap, pentru că nu mai suporta rana, s-a 
împușcat cu propria armă în ziua de 31 


iulie 1949, ora 13:20. Traian a reușit să se 
salveze și să se vindece, dar a fost arestat 
la 20 august 1949, în comuna Tomești, 
jud. Hunedoara, în timp ce încerca să fugă 
cu trenul spre Arad. A fost judecat de către 
Tribunalul Militar din Cluj, condamnat prin 
sentinţa nr. 312 din 17 iulie 1950 la moarte 
prin împușcare și executat la 11 octombrie 
1950 la Cluj. In fața plutonului de executie, 
când i s-a satisfăcut ultima dorinţă, Traian 
Macavei a scris celor dragi: „11 octombrie 
1950. Scumpii mei și micuța mea dulce, 
din fața mormântului, Vă cer iertare și vă 
trimit ultimul meu salut, deasemenea tutu- 
ror celor ce mă cunosc. Trăiască Patria, 
Traian”. 

Ancheta asupra Ligii Ardelene a 
Motilor s-a încheiat în octombrie 1949. 
Alexandru Lazăr, la 9 ianuarie 1950, este 
condamnat la 10 ani închisoare. Nu avem 
date asupra celorlalte condamnări. 

In anchetă sunt prinse 36 de persoane, 
dintre care foarte mulţi mușcani. Fată de 
cele cinci nume deja menţionate, mai 
adăugăm încă 31 de persoane, listă în 
care am subliniat persoanele care, după 
nume, par a fi mușcani: Al. Lazăr, Maria 
Lazăr, Pamfil și Teofil Lazăr, loan Filip, 
Vasile Moise, Eugen Suroiu, lulian 
Popescu, loan Cârje, Victor Petruţa, Al. 
Cosma, Teodor Fisiu, |. Surdu, Gheorghe 
Pavel, loan Nicoară, llie Stoica, Valeria 
David, loan Man, Dionisie Octean, Vasile 
Nicoară, loan Vartan, Trăian Petruţa, 
Gheorghe Latiș, |. Apahidean, /osif 
Câmpean, Matei Radu, Gh. Teodorescu, 
Maxim Mărginean, Gh. Mocan, loan 
Fonoage și Pavel Hurmezeanu. 

Anchetatori au mai fost secretarul de 
partid al orașului Turda, M. Schwarz (mai 
apoi numit Mihai Negru, ajuns mare acti- 


vist de partid), un consilier sovietic și sinis- 
tra „cap de cal”, Margareta Hegheduș, 
care se specializase în lovituri la testicule, 
omorâse în bătaie două persoane și 
împușcase cinci oameni în înfruntările din 
Apuseni. 

Securitate a urmărit impunerea lui loan 
Cârje, cetățean american ca lider al 
Grupului și astfel implicarea SUA în pro- 
ces, pentru a proba teza sovietică, cum că 
imperialismul american lucra pentru sub- 
minarea regimurilor „populare”. Se pretin- 
dea că |. Cârje ar fi predat manifestul Ligii, 
prin agentul de presă Serafim Buta, 
Ambasadei SUA de la București. Acuza nu 
s-a putut dovedi. Procesul a început în 
ianuarie 1950, cu accesul publicului și a 
rudelor celor acuzaţi, la Tribunalul Militar 
din Cluj. 

Cei judecați erau acuzaţi de legături 
directe cu grupurile de rezistență antico- 
muniste din munți; de relaţii cu ambasada 
SUA din București; de pregătiri pentru pri- 
mirea unor parașutiști, trimiși de anglo- 
americanii; de agitaţii anticomuniste și de 
asociere în grupuri criminale. 

Pedepsele primite au fost între 10 și 2 
ani. Al. Lazăr a primit pedeapsa maximă, 
10 ani, iar minim, 2 ani a primit loan 
Nicoară. loan Cârje a primit cinci ani închi- 
soare corecțională, trei ani interdicție civilă 
și confiscarea averii. 

Obiectele Macaveilor găsite asupra lui 
Alexandru și în șura unde s-au ascuns în 
cele trei luni au fost aduse și expuse la 
postul de miliție din Lupșa. Şeful de post, 
plut. maj. Petre Durnea, care era „un om 
foarte al dracului”, ne spune Sabin 
Andrieș, și participase la atacul de la 
Mușca, să se laude că el l-a împușcat pe 
Alexandru Macavei, își prezenta expoziția 

ca pe un trofeu personal în fata lupșenilor, 
pe care îi chema zgomotos de pe stradă 
să vadă „expoziţia” și să se convingă că 
„partizanii au fost lichidaţi”. Erau expuse o 
armă, cartuşe, un sac de merinde militar, 
circa șapte gloanțe, pâine, o șapcă, 
bocanci scâlciați, cutia de binoclu, traista, 
medalii, fotografii și o carte de rugăciuni. 
„Oamenii se uitau îngroziţi și nu ziceau 
nimic, câte unu își făcea cruce”, ne spune 
S. Andrieș. 


Doi lupșeni 

în Grupul Alexandru Maxim 

După arestarea Grupului lui Alexandru 
Maxim au fost anchetate și judecate 101 
persoane împărțite pe șapte loturi cu 
structură numerică diferită și după criterii 
mai mult administrative. 

Din lotul Robu lonel, al doilea, făcea 
parte și mușcanul cpt. Nicodim Lazăr, al 
patrulea după vinovăţie în lista lotului, 
după lonel Robu, Radu Ionescu și Florian 
Picoș, plus alți nouă. Acuzele care li se 
aduc în proces sunt cele obișnuite, putin 
diferite sau particularizate de la un lot la 
altul. Destul de generale, dar grave: că au 
inițiat, organizat, participat la constituirea 
unei organizaţii subversive cu caracter 
terorist, politică şi paramilitară; că au coor- 
donat și condus activitatea organizației, 
au intrat în legătură cu elemente de peste 
graniță, au solicitat sprijin în vederea 
organizării; că aveau în vedere înarmarea 
lor, atacarea instituţiilor de stat și militare, 
atentate la calea ferată, distrugerea șose- 
lelor în vederea unui război între anglo- 
americani și URSS; că au stabilit atacuri 
de hărțuială în spatele trupelor sovietice, 
precum și ocuparea de puncte strategice, 
urmărindu-se aservirea teritoriului R.P.R. 

forțelor imperialiste, dușmănoase demo- 
crației și actualei ordini de stat.* 

Sentința Tribunalului Militar Sibiu 
menține ordinea Lotului și în privința mă- 
rimii pedepsei. lonel Robu, student, anul 
IV, București, este condamnat la muncă 
silnică pe viață și confiscarea averii; 
Radu |. lonescu, 19 ani, student, anul Il, 
Academia Comercială, București, la 25 de 
ani muncă silnică și confiscarea averii; 
Florian Picoș, plugar, 50 ani, din Galda 
de Jos, la 15 ani muncă silnică și confisca- 
rea averii; cpt. Nicodim Lazăr, la cinci ani 
temniță grea și confiscarea averii. Ceilalţi 
muncă silnică între 15 și 5 ani și confisca- 
rea averii. 

Cpt. Nicodim Lazăr era născut în 
satul Mușca, la 1 august 1918, fiul lui 
Constantin și al Anei, era absolvent de 
liceu la Turda, apoi de școală militară și 
era ofițer pensionat cu gradul de căpitan. 
Făcuse războiul pe frontul de răsărit, a 
fost rănit și a rămas cu braţul drept anchi- 
lozat. Nu deţinea avere! Era căsătorit și 
avea o fetiță. Domicilia la socri săi, în 
Galda de Sus, familia preotului Nistor 
Adrian, funcţiona ca profesor suplinitor, 
era membru P.N.Ţ. și greco-catolic. A fur- 
nizat armament Grupului lui Alexandru 
Maxim, a intrat în această organizaţie în 
noiembrie 1948 și și-a asumat misiunea 
de a organiza grupuri de luptă în zonele 
montane din jud. Turda. 

A fost arestat la 16 martie 1949 și 
anchetat la Sibiu. La  percheziția 
domiciliară i-a fost descoperit un pistol 
Beretta. 

Condamnarea la 5 ani temniță grea 
pronunțată la Sibiu, prin sentința nr. 842 
din 15 noiembrie 1949, avea ca motivare: 
crimă de „omisiune de denunț a unui 


manist”. A fost închis la Aiud, la Canal și 
Colonia Peninsula, de unde a fost eliberat 
la 16 martie 1954.5 

Din alt lot al Grupului Maxim, Lotul 
„Pascu Petru”, a făcut parte un alt lupșean 
Traian Prata, 35 de ani, agricultor din 
Geamăna. Era născut la 14 aprilie 1914 în 
satul Geamăna, pe acea vreme comună, 
era căsătorit și stabilit în comuna Mogoș. 
A intrat în mișcarea de rezistență (Grupul 
lui Maxim), îndemnat de Marian Simion, a 
luat parte la ședințe, „cunoștea planurile 
teroriste, cu care a fost de acord”, a parti- 
cipat la organizare, a recrutat noi membri 
și a tăinuit existența organizației, compo- 
nenta și obiectivele ca un adept convins. 

A fost arestat la 28 martie 1949 și 

Fişa matricolă penală a lui Traian Prața din AANP. 

anchetat alături de Petru Pascu, Nicolae 
Costinaș, Aron Laslo, Simion Marian. Au 
fost acuzati că „au inițiat, organizat și par- 
ticipat la organizații subversive din foștii 
chiaburi și foștii național-tărăniști”. 

Au fost judecaţi de către Tribunalul 
Militar Sibiu și condamnati prin sentinţa nr. 
854 din 21 octombrie 1949, 18 detinuti, la 
pedepse grele. Șapte dintre ei, între care 
și Trăian Prata au primit câte doi ani închi- 
soare corecțională. In cazul lui Prata, cel 
puțin, este menţionată și o amendă de 
3.000 de lei. A trecut prin închisorile 
Gherla și Poarta Albă și a fost eliberat la 3 
aprilie 1951. 


Trei lupșeni în Grupul Diamandi 

Motto: Să trăiască partizanii / Anglia 
și americanii! 

Slogan de epocă! 

Diamandi Ionescu, ofiter de rezervă 
din aviaţie, născut în 12 iulie 1913 la 
Tulcea, a funcţionat la Zalău, Blaj și Turda, 
a participat la Campania din Est până la 
Odesa, a fost decorat cu „Virtutea 
aeronautică de război” și cu „Crucea de 
Fier”, în Campania de Vest a ajuns până 
în Cehoslovacia, unde a căzut prizonier la 
Kosice și s-a înrolat în Armata Naţională a 
lui Horia Sima. A fost pregătit ca 
parașutist. Era căpitan, dar apare și ca 
maior sau comandor. 

După război a lucrat la o moară din 
Moldovenești, lângă Turda, dar a plecat la 
Buzău, unde s-a încadrat într-un grup de 
luptă împotriva ocupaţiei sovietice. De aici 
a primit misiunea să organizeze un grup 
de rezistență armată în jud. Turda. S-a 
întors în zona Turda - Moldovenești, dar și 
în munți, la Lunca Runcului, de unde a 
colindat localităţile din Munţii Ocoliș, 

Cheia, Muntele Băișorii, Agriș, Mașca, 
Moldovenești, la familia pr. Laurenţiu Pop, 
care l-a sprijinit în mod special. 

Astfel și-a constituit un grup în zona 
comunelor lara, Băișoara, Agriși, Șchiopi, 
Muntele Băișori, cu scopul de a răscula pe 
moti și de a distruge regimul comunist 
care se instalase. El se baza pe sentimen- 
tele patriotice ale locuitorilor din munți, 
voia o acțiune imediată și în forță, s-a 
adăpostit în locuinţele oamenilor și se afla 
permanent în mișcare în zonă, pentru a 
reînvia spiritul revoluționar al moților. 

O primă acţiune în forță au declanșat-o 
la 21 iulie 1949, la Muntele Băișorii. 
Impreună cu cinci membri au ocupat satul, 
au alungat milițienii, au sechestrat prima- 
rul și l-au pus să cheme populaţia să 
treacă de partea partizanilor, au adunat 
populația la școală pentru a declanșa 
revolta. 

Arestează autoritățile, le închid într-o 
magazie, arde registrele de cote și portre- 
tele oficiale, taie telefonul. Timp de 24 de 
ore satul a fost liber de comunism, sub 
controlul luptătorilor lui Diamandi. Destul 
de târziu au intervenit trupele Securităţii, 
cu efective mari, și partizanii s-au retras 
prin luptă, fără pierderi, spre munte, la 
Buhuia. De acolo au luat legătura cu bis- 
trenii Traian lhuț și Nicolae (Mișu) 
Selagea, foști membri ai Grupului Dabija, 
şi plănuiau o amplă ridicare la luptă a 
moţilor pentru data de 31 iulie 1949. 

În seara de 22 iulie partizanii au atacat 
cabana de la Muntele Băișorii, pentru a-și 
procura îmbrăcăminte. Au ridicat cinci 
perechi de bocanci, şase pături, alimente 
și au confiscat un camion. 

Grupul s-a retras și s-a instalat la 
Șesul Cald, unde în noaptea de 29/30 iulie 
1949 au fost atacați de către un deta- 

șament de milițieni. Au răspuns cu foc, dar 
a trebuit să-și părăsească adăpostul și să 
se retragă în pădure. Victor Marc s-a pre- 
dat, dar a fost lichidat de către femeia „cap 
de cal”, Margareta Hegheduș. 

Atacul de la Șesul Cald a compromis 
revolta generală plănuită pentru 31 iulie, 
care trebuia declanșată prin aprinderea 
focurilor pe dealuri, alertarea tuturor gru- 
purilor și apoi ridicarea satelor. Secu- 
ritatea și-a adus întăriri și partizanii au tre- 
buit să se despartă și să se ascundă pen- 
tru a nu fi prinşi. O singură confruntare cu 
Miliția s-a mai produs, în august 1949, la 
lara, după care disiparea partizanilor lui 
Diamandi este definitivă. El a plecat spre 
Galaţi, dar s-a întors și s-a angajat pe un 
șantier de construcții din Cluj. 

La 18 ianuarie 1950 este arestat la 
Turda, împreună cu soția și fratele său. Se 
fac către 500 de arestări, cu toții sunt 
torturați și anchetati. La 1 decembrie 1950 
sunt inculpaţi 71 dintre cei arestati, jude- 
cati și condamnați. Trei dintre ei, Diamandi 
lonescu, losif Codoreanu și Simion 
Gălbează au fost condamnaţi la moarte și 
executaţi la 15 mai 1951. Ceilalţi au primit 
de la un an până la 20 de ani de închisoa- 
re. Simion Gălbează a încercat să treacă 
în lugoslavia, dar a fost împușcat mortal. 

Cei trei lupșeni încadrați Grupului 
Diamandi au fost: preotul Laurenţiu Pop, 
tatăl, născut în 1907 la Lupșa, părinții 
Dumitru și Maria, preot în comuna 
Moldovenești, tată a trei copii, fără avere. 
Fusese protopop greco-catolic, absolvent 

de Blaj, cu o foarte bună pregătire 
teologică. S-a situat între cei 38 de proto- 
popi greco-catolici care în octombrie 1948 
semnaseră revenirea la Biserica Ortodoxă 
Română. Se cunoştea anterior cu 
Diamandi lonescu, i-a găzduit pe acesta și 
camarazii săi din februarie 1949 timp de 
câteva luni. Pe 28 iunie 1949 a fost arestat 
şi condamnat la doi ani de închisoare 
corecțională. A fost închis la Turda, Cluj și 
Aiud, iar după cei doi ani a mai făcut un an 
de muncă obligatorie la Poarta Albă - 
Canal, până în decembrie 1953.7 A mai 
functionat ca preot în Maramureș, la 
Sarasău - lapa și Vișeul de Sus. A decedat 
la 17 februarie 1969. 

Cel de-al doilea este Laurenţiu Pop, 
fiul preotului Laurenţiu Pop, născut în 
1932, la Tureni, Turda. Era încă elev când 
a fost acuzat că i-a găzduit pe cei trei 
luptători anticomuniști, că a fost curierul 
grupului, că a înarmat pe doi membri ai 
Grupului cu două pistoale mitralieră și că a 
recrutat noi membri din Moldovenești și 
Cheia. A fost arestat pe 27 iunie 1950 și a 
fost condamnat la șapte ani temniță grea.’ 


Istorie în familie 

Cel de-al treilea, ca și Laurenţiu Pop - 
fiul, tot descendent dintr-un lupșan plecat 
din sat și domiciliat definitiv într-o nouă 
localitate, este loan Vlad, tizul meu, al 
autorului acestor rânduri, și nu doar atât. 
Este văr primar cu tata și vărul meu de-al 
doilea. Și acest lucru îl aflu doar cu ocazia 
documentării pentru acest studiu. 

Tatăl său, Nicolae Vlad, unchiul tatălui 
meu, născut pe la 1900 în satul Valea 
Lupșei, în casa părintească a lui și a buni- 
cului, casă care a fost și casa mea 
părintească, a crescut în Valea Lupșei și 
posibil în adolescență sau prima tinerețe 

s-a dus slugă sau ucenic „peste munte”, 
adică peste Muntele Mare, la Muntele 
Băișorii, mai exact la Muntele Cacovei, la 
un căuaci-fierar, unde a învăţat meserie, 
a rămas și s-a însurat pentru a rămâne 
definitiv. 

A avut cinci copii: doi feciori, pe 
Ghiuțu, adică Gheorghe și pe loan, și trei 
fete: Salvina, Ludovica și Leontina. 
Aceasta din urmă mai trăiește. Ghiutu a 
învăţat și continuat meseria tatălui, de 
căuaci, foarte devreme fiind obligat să 
preia atelierul familiei, să lucreze și să 
întrețină familia. Și asta pentru că Nicolae 
Vlad, tatăl său a fost împușcat într-o 
pădure, într-un brad, se știe în familia 
mea, de „autorităţi”, posibil din motive poli- 
tice. Există și varianta unui accident de 
vânătoare, dar asta pare mai degrabă o 
diversiune, iar făptașul este sigur... un 
miliţian. Din documentarea mea de până 
acum nu am putut afla când s-au petrecut 
lucrurile și cine sunt făptașii. Dacă l-a 
omorât Securitatea, deci el era partizan, 
asta trebuie să fi fost în chiar primii ani ai 
rezistenței, 1944-1947, și copiii să fi fost 
destul de mici. Dar e posibil, și mult mai 
probabil, să fi fost legionar și să fi pierit 
prin 1941 sau în jur de 1941. Această 
variantă pare mai plauzibilă după 
afirmaţiile tatălui meu, care după moartea 
unchiului său s-a dus în acea familie să-i 
ajute, iar ajutorul lui a fost foarte bine 
venit. A fost considerat de acei copiii „ca 
un tată” toată viaţa și au venit cu toții după 
zeci de ani, în 1989, la patul de suferință 
al tatălui meu pentru un creștinesc oma- 
giu. Or „sejurul” lui tata la Muntele Băișorii 
nu s-a putut produce decât după venirea 
din război, mai 1945, și înainte de a se 
însura, iarna 1948-1949. 

Oricum și Nicolae Vlad „este un erou al 
neamului”, moartea lui în luptă, cu arma în 
mână este o certitudine, iar fapta „autorită- 
ților”, fie că erau antonesciene, fie comu- 
niste tot criminală și tot politică este. 

Despre fiul său, loan Vlad, eroul 
rezistenței armate anticomuniste, am 
aflat ceva mai multe. Era născut în 20 
septembrie 1928, fiul lui Nicolae și 
Susana Vâtcă, la Muntele Băișori, 
necăsătorit, agricultor, greco-catolic, fără 
avere. A intrat în Grupul Diamandi cu o 
pușcă mitralieră și a condus membrii 
Grupului pe Muntele Neteda, unde a luat 
legătura cu Traian lhuț din Bistra și cu 
alții. A fost arestat la Șesul Cald, dar a 
fost eliberat pentru a fi urmărit. Este rea- 
restat pe 15 iunie 1950 și condamnat la 


Fişa matricolă penală a lui loan Vlad din AANP. 
https://Mww.iiccmer.ro/fise-matricole-nou/?drawer=Fise%20- 
matricole%20penale%20-%20Detinuti%20politici 


opt ani de temniţă grea. Avea doar 21 de 
ani. 

Surprinzător, în 1957, prin Decizia nr. 
180 a Curţii Militare de Casaţie și Justiţie i 
s-a redus pedeapsa la șapte ani temniță 
grea. Işi execută pedeapsa în temnițele de 
tristă celebritate: Valea Neagră, începând 
din 30 mai 1951; Gherla, din 20 iulie 1953; 
Cavnic, din 16 martie 1954; Baia Sprie, 
din 12 noiembrie 1955 și din nou Gherla, 
din 29 august 1956 până la 15 septembrie 
1956, când a fost eliberat, conform 
Decretului 72/1950. A făcut aproape trei 
luni în plus, peste cei șapte ani din con- 
damnarea definitivă.* 

loan Vlad s-a întors acasă, a avut 
familie și doi copii, Salvina şi Sanson 
ambii în viață, dar Sanson grav bolnav. 


vu a neta. Za da 


Fişa matricolă penală a lui Constantin Gh. Vâlcă din AANP. 
htips:/MWww.iiccmer.ro/fise-matricole-nou/?drawer=Fise%20- 
matricole%20penale%20-%20Detinuti%20politici 


Sentința Tribunalului Militar Cluj, cu nr. 
957 din 1 decembrie 1950 condamna 27 
de persoane, primii trei, conducătorii, erau 
condamnaţi la moarte, iar ceilalţi la multi 
ani de închisoare. |. Vlad era pe locul 7 în 
listă cu pedeapsa de 8 ani temniţă grea, 
cinci ani degradare civică și confiscarea 
averii. Aceeași pedeapsă primeau și 
Metodie Ciberea, Gavril Herculea și Iosif 
Giurgiu. 

Intrei cei arestaţi la Șesul Cald, alături 
de loan Vlad era și un Gheorghe Vlad, 
care putea fi fratele primului. Nu-l regăsim 
între cei judecaţi și condamnaţi, iar în 
familie nu se știe să fi făcut pușcărie. 

Mai trebuie adăugat aici că loan Vlad 
l-a avut alături în luptă, în proces și în 
detenţie pe unchiul său dinspre mamă, 
Constantin Vâtcă, de 35 de ani, 
căsătorit, dar fără copii. Era născut la 14 
mai 1914, în Muntele Băișori, părinții 
erau Gavrilă și Ana, decedați la momen- 
tul arestării, muncitor la pădure, proprie- 
tarul unui pogon de pământ și a unei 
case cu o cămară. Avea două clase ele- 
mentare, făcuse armată în 1936 ca sol- 
dat, nu făcea nici un fel de politică. Este 
arestat în acel grup masiv de la Băișoara, 
este acuzat că a activat în organizaţia 
Diamandi în 1949, judecat de către 
Tribunalul Militar Cluj și condamnat, prin 
sentința nr. 937/1950, la șapte ani 
temniță grea, pentru „uneltire”, articolul 
„209 c.p.”. Işi începe detentia la Gherla, 
dar la 31 mai 1951 este transferat la 
Valea Neagră; la 20 iulie 1953 la Gherla 
din nou; la 22 septembrie 1954 la 
Cavnic; la 12 noiembrie 1955 la Colonia 
Baia Sprie, unde la 24 aprilie 1956 este 
declarat „decedat, la locul de muncă, 
fiind accidentat”. 

Am pus aceste ultime pagini sub titula- 
tura „istorie în familie”, gândindu-mă la cei 
descoperiți acuma, luptători în rezistență, 
din familia mea: trei Vlad - Nicolae Vlad, 
împușcat în brad, unchiul lui tata, fiii lui, 
loan Vlad, cu 10 ani pușcărie politică, 
Gheorghe Vlad, arestat, deci luptător, dar 
scăpat fără judecare și condamnare. Chiar 
dacă mai sunt semne de întrebare și deta- 
lii necunoscute, jertfa și calitatea lor de 
eroi trebuie recunoscute. 

Din partea mamei, familia Căbulea, cu 
trei membri în rezistența armată din 
munți: loan Căbulea, tatăl, Cutea, impli- 
cat, arestat și anchetat o lună la 
Securitatea Turda, dar scăpat fără con- 
damnare, Petru Căbulea fiul, participant 
activ, judecat, condamnat și închis opt ani 
închisoare politică și loan Boia, ginerele, 


cu cinci ani deținut. Cutea bătrânul este, 
cred, văr primar cu mama, fiul Petru este 
văr al doilea cu mine și fraţii și surorile 
mele, iar Boia, văr prin alianță cu noi. 
Este, desigur, un titlu de mândrie pen- 
tru familiile lor și familiile noastre ale 
urmașilor. Dar și o confirmare a marelui 
adevăr că „familia este patria mică” și că 
în istorie, în faptele ei mari și mai putin 
mari, familia îşi are rostul ei, misia și jertfa 
ei. lar în luptele din munți o dovedesc și 
Macaveii și Lazăr din Musșca, și Ihut din 
Bistra, și Laurenţiu Pop, mușcanii din 
Moldovenești și mulți alţii. Cele două fami- 
lii, Vlad și Căbulea, aveau la momentul 
1949 câte trei bărbați în două generaţii, 
tată şi doi feciori respectiv tată, fecior și 
ginere, și toți sunt implicaţi în lupta de 
rezistență. Dar ce, femeile, mamele și fii- 


Sursa foto: Arhiva Consiliului Naţional pentru Studierea Arhivelor Securității 

cele, nu sunt implicate? Ba sunt, cu trup și 
suflet, cu o suferință imensă. Deci tot 
potențialul uman al celor două familii, sută 
la sută, bărbaţii cu certitudine, sunt plecaţi 
pe front. O tară, o patrie, în general, își 
angrenează într-un război, chiar de 
apărare, 10-20% din populaţie, poate și 
mai mult în situații complicate, dar 


-A 


niciodată sută la sută. O „patrie mică”, o 
face, iată, și nu ca o excepție, mai de 
grabă ca o regulă: „trei, Doamne, și toți 
trei!” și toți patru, Macavei! 


Note 

DISTRUGEREA 
ELITELOR ÎN ANII 
COMUNISMULUI 

ILEANA MATEESCU 


Dumitru Alimânișteanu 


Fruntaș al PNL, ministru, asasinat 
mișelește în perioada comunistă 


Din 18 iunie 1951 și până în septem- 
brie 1961 familia mea, formată din trei 
generații — bunici, părinţi și copii —, a fost 
nevoită să trăiască în Bărăgan, cu domi- 
ciliu obligatoriu, la fel ca alte zeci de mii 
de cetățeni români intrați în dizgraţia 
regimului comunist. Pedeapsa familiei 
mele a fost executată într-un sat clădit 
din temelii în mijlocul unui teren cultivat 
cu bumbac din imensa câmpie a 
Bărăganului de către „dușmanii poporu- 
lui”. Așa au fost catalogati cei selectați 
de comuniști dintre fruntașii satelor și 
orașelor de la frontiera de sud-vest a 
României pentru a fi pedepsiţi. Pedeap- 
sa a constat în strămutarea forțată a zeci 
de mii de oameni, români ca și călăii lor. 
Ea fusese decisă de autorităţile comu- 
niste românești, la comandă sovietică, și 
pusă în aplicare în baza Deciziei 
200/1951 a Ministerului de Interne al 
Republicii Populare Române (al cărei 
conținut a rămas până azi necunoscut). 
Intr-o singură noapte, fără nicio judecată 
şi niciun anunţ prealabil, a început „stră- 
mutarea” a 40.320 de locuitori de la 
granița României cu Iugoslavia lui Tito în 
pustietatea Bărăganului și abandonați 
sub cerul liber în 18 locaţii ce vor deveni 
în numai câteva luni „sate noi”. Satul 


nostru nou se va numi Rubla și se afla pe 
Valea Călmățuiului, raionul Insurăței, 
regiunea Galaţi. 

După cinci ani de la declanșarea 
„fenomenului Bărăgan”, la presiunea 
Occidentului care condiționa primirea 
României în Organizaţia Naţiunilor Unite 
de rezolvarea acestei rușinoase pro- 
bleme a deportărilor, tot în baza unei 
decizii, Decizia 6200/20 decembrie 1955 
a Ministerului de Interne, restricţiile 
domiciliare pentru deportaţi au fost ridi- 
cate, dar cu câteva excepții. Cei „neree- 
ducați” au mai rămas acolo o perioadă 
neprecizată în niciun act normativ. Prin- 
tre aceștia din urmă a fost și familia mea, 
care abia în 1961 s-a putut întoarce în 
satul de baștină, Florești, Mehedinți. 

In casele rămase libere după ple- 
carea majorităţii deportaților au început 
să fie aduși în satele noi, deținuți politici 
cărora le expiraseră anii de pedeapsă, 
dar nu fuseseră înfrânți, nu abdicaseră 
de la crezul lor. Așa se face că în cei 
cinci ani suplimentari de pedeapsă ai 
familiei mele am devenit vremelnic vecini 
cu mari personalități ale culturii și vieții 
politice românești, precum profesor uni- 
versitar Arthur Noveanu, doctorul evreu 
Becher, doamna Lucia Brăileanu, dom- 

nul ministru Dumitru Alimănișteanu. 
Acești năpăstuiți ai sorții au fost puternic 
susținuți să supraviețuiască de deportații 
care nu primiseră liber să plece, dar care, 
între timp, îşi făcuseră un rost în Bărăgan 
și nu mai erau muritori de foame. 

Material, fizic şi moral, deținuții politic 
aduși pentru un supliment de pedeapsă 
în „satele noi” erau complet dărâmaţi, 
incapabili să se întrețină singuri. Pri- 
meau ca adăpost case ale foștilor depor- 
taţi pe care aceștia le părăsiseră, dar ele 
erau complet goale și destul de neprimi- 
toare. Un om venit direct din pușcărie 
doar cu hainele de pe el (ajunse în anii 
de ședere prin magaziile umede ale pe- 
nitenciarelor, zdrențe), fizic în faza de 
muribund, cum și din ce să trăiască? 
Surorile Coposu (d-na Rodica încă 
trăiește și poate confirma) îmi mărturi- 
seau la mai bine de jumătate de secol 
distanță de la acea vreme că fratele lor, 
Cornel, ajuns și el la Rubla după 15 ani 
de detentie politică, era atât de slab la 
„eliberare” încât prin pielea capului i se 
deslușeau îmbinările cutiei craniene în 
forma dinților de ferăstrău. Uitase și să 
vorbească în urma anilor de izolare 
totală în care trăise. Cum să supravie- 
tuiască neajutat? In sprijinul lui Corneliu 
Coposu au venit imediat rudele, familia. 
Dar erau foști detinuti politic despre care 
familiile nu mai știau de mult nimic. Unii 
nu mai aveau nici o rudă apropiată, alții 
fuseseră părăsiţi chiar de membrii fami- 
liei, constrânşi de regimul nedrept să-i 
abandoneze. 

Printre cei rămași singuri pe lume s-a 
numărat și Dumitru Alimănișteanu. El nu 
mai avea nici o rudă apropiată pentru că 
părinţii îi muriseră, frați nu a avut, iar 
căsătorit nu fusese. De aceea în ajutorul 

lui nu a venit nimeni din afara comu- 
nității. Eu eram mică la momentul când 
fostul ministru de finanțe a fost adus la 
Rubla, dar dintre toți vecinii enumerati 
mai sus, pe doamna Lucia Brăileanu și pe 
domnul ministru Dumitru Alimănișteanu 
mi-i amintesc cel mai bine. Mi-au rămas 
în minte din următoarele motive: Lucia 
Brăileanu era o doamnă care venea 
foarte des la noi acasă (locuia peste 
stradă de noi) și ne învăţa diverse lucruri 
plăcute și utile nouă, ne spunea povești 
și mama o ajuta cu mâncare până a 
putut să meargă și dânsa la muncă. 

La domnul Alimănișteanu ne duceam 
noi, fiindcă abia mai putea să meargă. 
Fusese adus noaptea, așa cum proce- 
dau comuniștii, în casa de peste drum de 
noi, aceeași în care locuise temporar și 
doamna Brăileanu. L-au coborât din 
duba neagră, i-au arătat casa în care va 
locui și l-au lăsat în mijlocul drumului, să 
se descurce, fiindcă era ditamai minis- 
trul! Cu rândul, eu și fratele meu mai 
mare îi duceam dimineața câte o sticlă 
de lapte și la prânz ce aveam și noi de 
mâncare. Tatăl meu, care a aflat primul 
că avem un nou vecin și s-a convins că 
dacă nu se va mobiliza urgent comuni- 
tatea, acesta va muri, i-a făcut un pat din 
scânduri bătute pe patru țăruși, o masă 
la fel și un scăunel. In loc de saltea avea 
paie. Cred că tot tatăl meu a anuntat, la 
rugămintea lui, pe câţiva dintre prietenii 
în care ministrul avea încredere, că a 
fost „eliberat” și le-a furnizat adresa la 
care poate fi căutat. La scurtă vreme 
aceștia i-au trimis niște pachete cu stric- 
tul necesar, numai lucruri de calitate: o 
plapumă de mătase de culoarea muș- 
tarului, puțină veselă și tacâmuri, puțină 
rufărie, o icoană frumoasă, așternuturi, 


și cam atât. Îmi amintesc bine aceste 
lucruri fiindcă ele au stat o vreme în casa 
noastră. Au fost predate tatălui meu de 
bietul domn ministru peste doar câtiva 
ani de la venirea sa la Rubla, când, într-o 
noapte, a fost din nou arestat. In aceeași 
noapte a fost arestat și tatăl meu, căruia 
i s-a dat însă repede drumul, neexistând 
un motiv palpabil de reţinere. 

A fost dorința domnului ministru ca 
lucrurile care i-au aparținut să fie pre- 
date familiei noastre, care a avut mult de 
suferit pentru că-l ajutase, și la proces 
s-a străduit din răsputeri să-i dezvi- 
novățească pe toți cei care l-au sprijinit 
dezinteresat. In fata completului de jude- 
cată fostul politician a relatat pe larg că 
viata lui în Bărăgan a fost o luptă perma- 
nentă pentru supravieţuire. „Le-am spus 
pur și simplu că am cerșit mila lor (a 
celor cu D.O. din Rubla n.n.) pentru a 
putea trăi, neștiind și necunoscând că în 
tara noastră poate fi [cineva] condamnat 
pentru cerșit în afară de cerșetorii 
vagabonzi care mai fac și alte fapte în 
afara legii”, după cum avea să rememo- 
reze peste ani fostul ministru 
Alimănișteanu.! 

Insă pledoaria sa nu a avut niciun 
rezultat în fața unor judecători care 
aveau deja pregătită decizia. Prin Sen- 
tinta nr. 180/21.03.1959 a Tribunalului 
Militar Craiova, Dumitru Alimănișteanu a 
fost condamnat, pentru a doua oară, la 
25 de ani muncă silnică. Avea 61 ani la 
acel moment și ar fi urmat să își 
ispășească pedeapsa până la vârsta de 
86 de ani? 

Mai sunt și multe alte motive pentru 
care domnul ministru mi-a rămas în 
minte. Era tot timpul trist, foarte afectat 
de faptul că trăia în acea mizerie cruntă 


Dumitru Alimănișteanu la Rubla 
Foto: arhiva personală a autoarei 


(mult mai târziu am aflat noi ce propri- 
etăţi și case a avut dânsul!), că nu avea 
cu ce să ne răsplătească pentru micile 
servicii pe care i le făceam, că era inca- 
pabil să muncească, că nu i se permitea 
să plece la casa lui etc. Dar avea un 
suflet mare, ne atrăgea felul lui de a fi, 
importanța pe care ne-o acorda nouă, 
niște țânci de patru și respectiv șase ani, 
ne mângâia, ne povestea, își făcea timp 
pentru noi, și noi îl vedeam ca pe un 
bunic bun și foarte bătrân. De fapt nici 60 
de ani nu împlinise (avea 52 de ani) când 
a fost adus, însă pentru vârsta noastră 
de atunci și pentru felul în care arăta 
după anii de pușcărie, îl consideram 
foarte bătrân. 

Despre relația pe care noi, frații 
Caraiman, am avut-o cu domnul ministru 
s-a vorbit mult în partea noastră de sat la 
un moment dat, la modul hazliu, motivul 
fiind o întâmplare amuzantă în care a 
fost implicat fratele meu mai mic. El a 
fost poreclit „Ministru”, legat de o ispravă 
copilărească. Fratele meu cel mic, năs- 
cut în aprilie 1953 chiar la Rubla, a fost 
tot timpul mai răsfățat de familie și prote- 
jat de toți, pentru că era prâslea. El nu 
primea sarcini care necesitau muncă, 
spre nemulțumirea noastră, a celor doi 
frați mai mari cu doar doi, respectiv patru 
ani. Intr-o dimineaţă, când prâslea avea 
poate puţin peste doi ani, la insistențele 
lui, a fost trimis să ducă laptele domnului 
Alimănișteanu. Pentru vârsta lui, să ducă 
o sticlă de 1 litru plină cu lapte și să 
treacă cu ea nevătămată peste un pâr- 
leaz care ne despărțea de curtea din 
bete de floarea soarelui a domnului min- 
istru, era lucru greu, judec eu cu mintea 
de acum. Mămica l-a învăţat pe frățiorul 
ce urma să plece în „misiune” să strige la 
ușă „domnule ministru!” și să aștepte să 
i se deschidă. El a ținut minte povata, 
dar pentru că omul căruia trebuia să-i 
predea sticla n-a răspuns prompt, cum 
își imagina el, de prima dată, a trebuit să 
mai strige, a uitat de „domnule” și striga 
numai „ministruleee”. Până să-i deschidă 
ușa dl. Alimănișteanu, care se deplasa 
greu, el s-a supărat și s-a răsucit să 
plece înapoi acasă, nu înainte de a 
exclama: „al dracului de ministru, că nu 
stai deloc acasă/. 

Acesta auzise, venea să-i deschidă, 
și a auzit și ocara. Dar, firește, nu s-a 
supărat. Dimpotrivă, a povestit-o familiei 
mele și vecinilor, s-au amuzat împreună 


şi a fost primul care l-a botezat pe fratele 
mai mic, Gigi, „Ministru”. Numai așa i-au 
spus toți cât am mai stat noi în Bărăgan 
fratelui Gigi. 

La 65 de ani distanță de la acea 
întâmplare, la Rubla, unde acum se mai 
află un singur locuitor, Costică Ciolacu, 
fost vecin și tovarăș de joacă al nostru, 
s-a pus în aplicare un proiect internatio- 
nal sub deviza „Pâinea păcii” inițiat de 
R.F. Germania, în anul 2013, prin 
Ministerul Federal pentru Alimentatie, 
Agricultură și Protecţia Consumatorilor. 
El are ca parteneri instituționali ministe- 
rele cu responsabilități pe domeniul agri- 
col şi, ca parteneri sociali, asociaţii din 
fostele tări comuniste: Germania, 
Bulgaria, Estonia, Croaţia, Letonia, 
Lituania, Polonia, Slovacia, Slovenia, 
Cehia, Ungaria și România. Este, în fapt, 
un omagiu adus suferinței miilor de 
oameni care au fost deportaţi în 
Bărăgan. Ministerul Agriculturii din 
România a ales, pentru derularea proiec- 
tului, două locaţii cu valoare simbolică 
atât pentru trecut, cât și pentru prezent: 
Muzeul Agriculturii din Slobozia și locali- 
tatea Rubla, din județul Brăila, sat ce 
constituie un important loc pe harta 
memoriei comunismului românesc, fiind 
creat de cei 450 de români, sârbi și ger- 
mani deportaţi în iunie 1951. 

Delegaţia internaţională numeroasă 
pornită spre Rubla pentru însămânțarea 
unui hectar de pământ cu secară din 
care urma să se coacă apoi pâini ale 
păcii, amare ca viața noastră de 
deportaţi, era condusă, printre alții, și de 
realizatorul serialului TV „Deportaţii” de 
la TVR2, domnul Dan Micu. Acestuia îi 
dădusem cu un an înainte un interviu în 


calitate de fostă deportată la Rubla, în 
care amintisem și despre întâmplarea cu 
ministrul Alimănișteanu. 

În timpul drumului delegaţiei spre 
Rubla, dl Micu m-a sunat pentru niște 
informaţii suplimentare referitoare la tra- 
seul pe care-l aveau de urmat pentru a 
ajunge la Rubla. După ce au realizat ce-și 
propuseseră prin proiect în fostul nostru 
sat, domnul Dan Micu, spre a-mi face o 
bucurie, m-a sunat din nou pentru multu- 
miri şi, la finalul convorbirii, mi l-a dat la 
telefon pe Costică Ciolacu. Prima între- 
bare pe care acesta mi-a pus-o, după 
saluturile de rigoare, a fost: „Ce faci tu, 
ce mai face Ministrul?” cu referire, evi- 
dent, la fratele meu. Dovadă că încă nu 
fusese uitată nevinovata întâmplare. 

Asupra biografiei domnului ministru 
pe care încă îl am în minte, m-am edifi- 
cat pe deplin mult mai târziu, după ce i-am 
găsit fotografia în sala Memorialului 
Victimelor Comunismului și al Rezisten- 
tei de la Sighetu Marmaţiei dedicată 
demnitarilor arestați în noaptea de 5/6 
mai 1950. In fotografia de la Sighet nu 
seamănă deloc cu cel pe care mi-l 
aminteam eu! Este un tânăr frumos, 
zâmbitor, sănătos și cu o mică biografie 
pe care am încercat din alte documente 
scrise și mărturii orale să mi-o îmbo- 
gățesc. Păstrez încă icoana pe care mi-a 
dăruit-o cu 60 de ani în urmă și pe care 
am purtat-o după mine pe unde viața m-a 
dus până acum. 

Multe informaţii am obținut despre 
domnul ministru cu prilejul unei confe- 
rinte desfășurate la Câmpulung Muscel, 
organizată de domnul Radu Petrescu, 
când am avut prilejul să vorbesc cu 
oameni ai locului care l-au cunoscut pe 
Dumitru Alimănișteanu și familia acestu- 


Dumitru Alimănișteanu tânăr. 
Foto: Memorialul Victimelor Comunismului 
și al Rezistenței, Sighetu Marmatiei 


ia şi încă vorbesc cu mult respect și 
dragoste despre această ilustră familie 
de români adevărați. 

Dumitru Alimănișteanu a fost fiul 
Sarmizei Bâlcescu-Alimănișteanu și al 
lui Constantin Alimănișteanu, născut la 
Bâlcești, Valea Mare Pravăţ, în apropiere 
de Câmpulung Muscel, pe 6 august 
1898. Era descendentul unei vechi familii 
boierești cunoscută în România și în 
lume prin performanțele obținute de 
membrii ei în plan cultural și științific. 
Alimăniștenii au dat țării mai multe per- 
sonalităţi în domeniul intelectual și artis- 
tic. Ambii părinți ai lui Dumitru 
Alimănișteanu au fost celebri. 

Tatăl, Constantin  Alimănișteanu 
(1865-1911), era unul din cei 14 copii ai 
lui Mihalache și ai Ecaterinei (născută 
Boiangiu), din Alimănești-Olt, mari 
boieri. A făcut studiile la Colegiul „Sf. 
Sava” din București și apoi la Saint-Louis 
Paris, fiind bun prieten cu lonel, Dinu și 
Vintilă Brătianu și reprezentant de 
seamă al nobililor liberali. La „Sf. Sava” 
„a început prieteșugul cu lonel, Dinu și 
Vintilă Brătianu, care prieteșug a tinut 
toată viața. E amestecat în 1900 în dis- 
puta pentru ţiţeiul românesc dintre 
Standard Oil și Disconto-Geselischaft. În 
calitatea sa de funcționar superior în 
Ministerul Agriculturii, Industriei și 
Comerţului sustine compania germană. 
Are multe iniţiative în dezvoltarea indus- 
triei petroliere din România. El este feri- 
citul bărbat care se căsătorește cu 
Sarmiza Bâlcescu.” 

Constantin Alimănișteanu provenea 
deci dintr-o familie renumită a Muscelu- 
lui, fiind un devotat membru al Partidului 
Naţional Liberal. Mai mult de atât, 
Alimăniștenii se înrudiseră cu Brătienii 
prin căsătoria lui Alexandru Alimăniștea- 
nu (fratele lui Constantin) cu Pia 
Brătianu, una dintre surorile lui Ionel 
Brătianu. Inginer, funcționar superior în 
Ministerul Agriculturii, Industriei și 
Comerțului, contribuise la dezvoltarea 
industriei petroliere din Romania. Fraţii 
săi, Virgil și Vasile Alimănișteanu, 
ingineri, au fost intelectuali marcanți, 
membri ai Partidului National Liberal. 

Nu mai puţin celebră a fost mama lui 
Dumitru  Alimănișteanu, Sarmiza 
Bâlcescu-Alimănișteanu, născută la 25 
aprilie 1867. Făcuse şcoală cu Vasile 
Păun, profesorul de română al Principe- 


Sarmiza Bâlcescu-Alimănișteanu, mama lui Dumitru 
Foto: htips://ro.wikipedia.org/wiki/Sarmiza_Bilcescu- 
Alim%C4%83ni%C8%99teanu 

Constantin Alimănișteanu, tatăl viitorului ministru de 
finanţe. Foto: https://mww.myheritage.ro/names/con- 
stantin_alimanisteanu 


lui Ferdinand. Și-a trecut examenele la 
„Sf. Sava” şi la 17 ani a plecat în Franţa. 
Cu greu a fost primită la Facultatea de 
Drept, fiind prima femeie din Europa stu- 
dentă la Drept. A fost o bună studentă, 
cu bilă albă la toate examenele. La 12 
iunie 1890 și-a dat doctoratul cu teza 
„Condiţia legală a mamei în dreptul 
roman și cel francez”. 

A fost „prima femeie din Europa care 
a obținut licenţa în Drept la Universitatea 
din Paris, prima femeie doctor în Drept a 
lumii, cu studii la București, la Colegiul 
„Sf. Sava” şi Paris.” 

Aprecierile finale ale profesorilor săi 
de la Sorbona sunt elocvente: „Neobo- 
sită, demnă de toată lauda și cu un com- 
portament ireproșabil”. 

La Paris, alături de studiile la Drept, 
Sarmiza devine eleva celebrului pianist 
Marmontel. Sarmiza Alimănișteanu face 
parte din prima generaţie de femei care 
a încercat să schimbe atitudinea față de 
femeie în general, să fie apreciată nu 


numai ca mamă și soție. Pentru prima 
dată în istoria Universităţii, la 12 iunie 
1890, la Facultatea de Drept din Paris, o 
femeie își susține teza de doctorat. 
Ziarele vremii consemnau acel eveni- 
ment la loc de cinste. Sarmiza avea doar 
23 de ani în momentul susținerii tezei. 
Întreaga presă mondială sublinia, în 
spații largi, despre reușita universitară a 
româncei Sarmiza Bâlcescu. 

„Ziarele reproduceau fotografia ro- 
mâncei și scriau articole despre neobiș- 
nuitul eveniment. A fost nu numai o victo- 
rie a feminismului, dar și a țării noastre, 
o afirmare a posibilităților intelectuale ale 
femeilor ei. [...] În 1890, Sarmiza este 
primită călduros în țară, fiindu-i deschise 
toate porţile vieții mondene de la sfârșitul 
secolului al XIX-lea.” 

Face tot ce îi stă în putință pentru a 
prezenta pozitiv țara peste hotare. 
Pregătirea ei de viață e multilaterală: pic- 
torită amatoare, excelentă dansatoare 
(admirată de principesa Maria), distinsă 
pianistă. Revenită în țară, în 1891, se 
înscrie la baroul din București, dar nu 
practică avocatura. Nu era nevoită din 
motive materiale. Dă consultaţii juridice 
gratuite și o ajută pe principesa Maria să 
învețe limba română (pentru a se întele- 
ge mai bine cu ea învaţă și ea engleza). 
invitată de mai multe societăți feminine 
franceze și americane. În 1913 înființea- 
ză Consiliul superior al Industriei Casni- 
ce, care organizează expoziții în diferite 
orașe europene, dar și la Shanghai. În 
timpul războiului e mereu prezentă ală- 
turi de familia Brătianu. Impreună cu 
soțul ei ridică o construcţie pentru Școa- 
la Primară din Bâlcești. E vicepreședinte 
al S.A.R. Cartea Românească, cunoscu- 


ta casă editorială din București, care a 
promovat mulţi dintre scriitorii vremii (de 
amintit prozatorul |. Al. Brătescu- 
Voinești, poetul lon Pilat ș$.a.).* 

În 1897, Sarmiza se căsătorește cu 
Constantin Alimănișteanu, considerat 
„cel mai distins inginer de mine”. În 1898 
se naşte unicul lor copil, Dumitru. 
Moartea avea însă să-i despartă pe cei 
doi soți prea devreme, C. Alimănișteanu 
murind în 1911." Sarmiza nu s-a mai 
recăsătorit. 

In 1935 a ieșit din viata publică și s-a 
retras la Românești - Muscel, unde a tre- 
cut la cele veșnice la 26 august 1935. 
Sarmiza Bâlcescu a fost înmormântată 
în costum popular naţional și a lăsat prin 
testament suma de 25 de milioane de lei 
pentru construirea clădirii Palatului 
Industriei Casnice.” 

Dumitru Alimănișteanu a fost crescut 
într-o atmosferă de mare iubire în spe- 
cial de mama sa, care „l-a adorat și în 
jurul căruia și-a construit întreaga sa 
viață, o dragoste învățată de la mama 
sa, care, la rândul ei și-a sprijinit fiica cu 
o dragoste nemărginită”*. 

A absolvit liceul „Gheorghe Lazăr” din 
București, și apoi Institutul de Mine din 
Paris, obținând licența de inginer și 
economist. A lucrat în diferite servicii ale 
Ministerului de Finanţe. Membru al 
P.N.L., ca toţi cei din familia sa, a fost 
ales deputat în 1933. Ulterior s-a depăr- 
tat de grupul liberalilor brătieniști și s-a 
alăturat facțiunii liberale conduse de 
Gheorghe Tătărescu. A devenit raportor 
al Bugetului în guvernul Tătărescu și a 
fost numit Subsecretar de stat la Finanţe 
din august 1936 până în decembrie 
1937." 

Dumitru Alimănișteanu a deținut și 
funcția de ministru de Finanţe în guver- 
nul Petru Groza pentru doar o lună, fiind 
supus presiunilor de a demisiona, fapt 
care a și avut loc la 11 aprilie 1945.* 

Spirit enciclopedic, e considerat a fi 
unul din precursorii pomiculturii româ- 
neşti. Pe moșia de la Bâlcești, Dumitru 
Alimănișteanu a organizat câteva ferme 
model și a ridicat, prin 1938-1943, un 
conac impozant, în stil românesc, cu 
zidărie din piatră și cărămidă, cu 
acoperiș din șindrilă, proiectat de arhi- 
tectul Octav Doicescu. Era cunoscut ca 
un mare filantrop, ajutând mulți localnici 
și fiind naş al celor mai multe familii din 
Bâlcești. Pentru că nu a avut copii, inten- 
ționa să transforme conacul într-un azil 
de bătrâni. 

In 1947 a hotărât să doneze conacul 
și moșia Academiei, apoi acestea au fost 
naționalizate, devenind casă de odihnă 
și distracții pentru nomenclatura comu- 
nistă și, ulterior, stațiune pomicolă de 
cercetare până în 2002. In 1999 a avut 
loc un incendiu devastator, în urma că- 
ruia conacul a ajuns aproape o ruină, ne- 
maifiind restaurat în ciuda faptului că 
este monument istoric. Fiind declasat, a 
ajuns proprietate privată, fiindcă familia 
Bâlcescu-Alimănișteanu nu are succesori. '® 

Doamna Elena Arnăuțoiu, sora 
„haiducilor” de la Nucşoara, ne povestea 
cu foarte puțin timp înainte de decesul 
dânsei, că lancu Arnăuţoiu, învățătorul, 
tatăl dânsei, al lui Petrică și al lui Toma 
Arnăuţoiu, i-a sfătuit pe nucșoreni să-și 
cumpere pământul pe care-l munceau în 
parte la boier și să devină din clăcași, 
oameni liberi. El a girat pentru ei la 
bănci, iar atunci când bancherii au sporit 
dobânzile și oamenii n-au mai avut de 

unde să plătească, învățătorul lancu 
Arnăutoiu era în pericol să-și piardă pro- 
pria gospodărie cu care îi girase pe 
țărani. Disperat, a ajuns la Dumitru 
Alimănișteanu și i-a explicat situaţia. 
Acesta s-a implicat în rezolvarea proble- 
mei, obținând anularea dobânzilor. Astfel 
și-au cumpărat pământurile cei din 
Nucșoara... Şi apoi a venit comunismul, 
cu tot cortegiul lui de suferințe, care le-a 
luat țăranilor tot ce agonisiseră cu atâta 
trudă și amar...” 

Intre 1942-1944 a fost ridicată de 
către Dumitru Alimănișteanu biserica din 
Bâlcești supranumită „capela artiștilor”, 
în memoria și conform dorinței bunicului 
matern, Dumitru Bâlcescu. Aici sunt 
înhumați bunicii și părinții Bâlcescu și 
Alimănișteanu. A fost gândită ca o copie 
a bisericii vechi din Albești-Muscel și 
realizată de arhitectul Dimitrie lonescu- 
Berechet. Biserica are o pictură murală 
originală, fără legătură cu canoanele 
bizantine, îndrăzneață, fiind realizată de 
prietenul ctitorului, pictorul Alexandru 
Brătescu, fiul lui Alexandru Brătescu- 
Voinești, în stil francez, dar a rămas ne- 
terminată. Pictura este inspirată de 
„Divina comedie” a lui Dante Alighieri, 
prezentându-i pe Adam și Eva nud, pe 
pereții din pridvorul bisericii. Aceluiași 
autor îi aparțin desenul mobilierului, 
sfeșnicele și inscripția de pe piatra fune- 
rară. Icoanele împărătești și cea a Sf. 
Dumitru sunt din mozaic și aparţin 
Mioarei Minulescu, fiica poetului lon 
Minulescu. Ușa de la intrare și ferestrele 
traforate au fost făcute de marea sculp- 
torită Milita Pătrașcu. Toţi artiștii i-au fost 
prieteni din copilărie lui Alimănișteanu și 
datorită lor biserica poarta numele de 
„Capela artiștilor”. A fost sfințită în 1950, 


când ctitorul ei, Dumitru Alimănișteanu, 
era deja deținut politic la închisoarea din 
Sighet." 

Fostul ministru a fost multă vreme 
închis fără a fi judecat. In fapt el nu 
intrase niciodată în conflict cu autoritățile 
comuniste, n-a avut nici o dispută cu 
cineva din conducerea statului comunist. 
Dumitru Alimănișteanu a fost arestat în 
noaptea de 5/6 mai 1950, ridicat din 
casa de pe strada Viitorului a rudei sale, 
Ninette  Alimănișteanu, unde el se 
mutase cu câteva luni înainte. La per- 
cheziția realizată de It. maj. Gheorghe 
Gassler s-a ridicat corespondența pur- 
tată cu cetățeni străini și toate docu- 
mentele ce aveau legătură cu activitatea 
Partidului Naţional Liberal. Pentru că 
atunci au fost arestaţi și alti 68 de foști 
miniștri din perioada interbelică, acea 
noapte a rămas cunoscută în istorie ca 
„noaptea demnitarilor”.* 

Având ca model „filosofia” care a 
instaurat „teroarea roșie” în România 
stalinistă, în aprilie 1950, toate direcţiile 
regionale de Securitate trimiseseră la 
centru tabele nominale pe care figurau 
persoanele ce deţinuseră diverse funcții 
la vârf în perioada anilor 1918-1945. Pe 
baza acestor informaţii, conducerea 
Ministerului de Interne redactase lista 
„foştilor miniştri propuşi pentru arestare”, 
precizând și poziţiile deţinute de ei, vârs- 
ta, situația familială, apartenenţa politi- 
că, precum și presupusele vinovăţii sau 
„atitudini dușmănoase” ale acestora, la 
adresa regimului comunist. Printre cele 
68 de persoane aflate pe acea listă a fost 
și Dumitru Alimănișteanu. De aceea a 
fost închis și el la Sighet, unde a stat în 
celula 12 parter. S-a numărat printre 
puținii supraviețuitori din „lotul demnita- 


Conacul Alimănișteanu din Bâlcești 


rilor” ai acestei temute închisori.“ 

Pe prima pagină a listei în discuţie, o 
notiță avertiza: „Toate elementele 
politice — care au avut un rol în viata 
politică a țării. Să se găsească motive de 
internare în proces”. Abia după mai bine 
de patru ani de detenţie, în septembrie 
1954, autoritățile au decis să regle- 
menteze statutul său, cu acea ocazie 
fiind emis și primul mandat de arestare 
preventivă. Colonelul Grigore Rîpeanu îl 
acuză pe Dumitru Alimănișteanu că „în 
timpul regimului burghezo-moșieresc a 
desfășurat activitate intensă contra cla- 
sei muncitoare”.” 

Internat administrativ în U.M. prin 
Decizia MAI nr. 334/01.08.1951 pentru o 
perioadă de 24 de luni, i se majorează 
pedeapsa cu 60 de luni conform Deciziei 
MSS nr. 559/06.08.1953.* 

Vinovăţia lui nu a putut fi dovedită, 
motiv pentru care a fost eliberat, după ce 
făcuse deja cinci ani de detenție. 

După ce l-au arestat, comuniștii l-au 
adus legat, probabil în drum spre Sighet, 
ca să vadă biserica pentru ridicarea 
căreia muncise atât de mult. | s-a permis 
lucrul acesta, deși nu le stătea în fire să 
fie mărinimoși. „Când au trecut prin zona 
în care a fost construit castelul, nu l-au 
lăsat să se uite”, a dezvăluit părintele 
Ungureanu câteva frânturi din amintirile 
celor mai în vârstă dintre localnicii din 
Câmpulung Muscel despre Dumitru 
Alimănișteanu. Biserica a fost multă 
vreme închisă, fiind afiliată în 1949 paro- 
hiei Valea Romaneștilor. In prezent este 
catalogată drept monument istoric și are 
hramul Sf. Dumitru în amintirea ctitorului, 
în care se tin slujbe, scoasă fiind de sub 
tutela parohiei Valea Romaneștilor.* 

Despre perioada cât a fost deținut la 
Sighet, ceilalți deținuți care au putut lua 
legătura cu ministrul Alimănișteanu, au 
mărturisit numai lucruri frumoase: 
despre caracterul său integru, despre 
modul cum încerca, în condițiile date, să-i 
ajute pe cei mai slabi să reziste. Astfel, 
Episcopul loan Ploscaru, ajuns temporar 
vecin de celulă cu Dumitru Alimănișteanu 
povestea că într-o zi a bătut în perete și 
prin morse l-a întrebat ce face. „Mă rog” 
i-a răspuns acesta. lar Alimănișteanu i-a 
spus că „Eu visez”, după care a tăcut.” 

Episcopul luliu Hossu a fost surprins 
de faptul că Alimănișteanu „făcea mereu 
semne de la ferestrele celulei, de îmbăr- 
bătare, însuflețit și optimist!” 

lar fostul ministru Radu Budișteanu 
spunea În memoriile sale: „Prin tevile de 
calorifer [...] am putut să refac cunoștința 
cu un om distins al generaţiei mele: 

Dumitru Alimănişteanu. [...] Vorbeam 
sărind de la una la alta. El vedea solutie 
pentru situatia generală decât printr-un 
război pierdut de Est. [...] A știut să-și 
păstreze calitatea sa personală chiar în 
închisoare și chiar în aceste conversatii 
întrerupte și reluate, bătute în tevile de 
gaz din acest loc infect.” 

In 4 noiembrie 1954 „Sectia Raională 
de Securitate Sighet era solicitată să 
obțină o procură de la «deținutul D. 
Alimănișteanu care se găsește în 
Penitenciarul Dunărea din Sighet, în 
care să se indice persoana căreia să-i fie 
redate obiectele rămase la Magazia 
Direcţiei Generale a MAI București de la 
data reţinerii” Ulterior, în baza IICM nr. 
1199/22.06. 1955 urma să fie eliberat de 
la Sighet «cu revizuirea situaţiei sale».”” 

La începutul lunii iulie 1955 D. 
Alimănișteanu a fost transferat la 
București în arestul MAI (UM 0123), 
deoarece în timpul anchetei nu au rezul- 
tat fapte în baza cărora să poată fi 
încadrat într-un text de lege pentru a fi 
trimis în justiţie”.* 

La 28 octombrie 1955 a fost pus în 
libertate.” Deşi, aşa cum se recunoaște 
într-un document oficial, fostul ministru 
nu putea fi învinuit de nicio infracțiune, 
nu comisese fapte în baza cărora să fie 
trimis în instanță, deși avea vârsta de 57 
de ani nu a fost lăsat în libertate decât 
câteva zile. Nici nu apucase să-și revină, 
să se adapteze la condiția de om liber, 
că a fost din nou arestat, tot noaptea. Nu 
exista nici o posibilitate de a protesta la 
toate samavolniciile aplicate, la încăl- 
cările flagrante ale drepturilor omului, 
fiindcă nu l-ar fi ascultat nimeni. A aflat 
stupefiat că „prin decizia MAI nr. 
565/1955 i s-a fixat Domiciliu Obligatoriu 


de 24 luni în comuna Schei, regiunea 
Galaţi. La scurtă vreme a fost transferat 
la Rubla””. 

De la această dată va deveni, pentru 
mai bine de patru ani, nu doi cât a fost 
anuntat inițial, vecinul familiei mele. Deși 
condițiile de trai de la Rubla nu s-au 
deosebit prea mult de cele din 
închisoare, el fiind permanent urmărit și 
supravegheat, din punct de vedere fizic 
s-a întremat și a încercat să nu fie prea 
dependent de ajutorul deportaților. Era la 
finalul lui octombrie când a fost adus și 
iarna era aproape. Ori, după cum se știe, 
în Bărăgan iernile sunt cumplite. Crivăţul 
bate necontenit troienind zăpada și 
amplificând gerul. El nu avea nici un fel 
de combustibil pentru foc la momentul 
debarcării în acel sat nou, dar ceilalți 
DO-iști i-au sărit în ajutor. Solidaritatea 
umană a funcţionat exemplar în anii 
aceia de prigoană dusă la extrem. Cu 
ceea ce a mai primit prin colete de la 
București și Câmpulung, a ieșit cu bine 
în primăvară. Fizic s-a refăcut surprinză- 
tor de bine, fiind un optimist. A aflat că 
erau și alți liberali de marcă la Rubla, cu 
care a intrat imediat în contact. Fiind 
pătiti, s-au ferit să facă politică în gura 
mare. S-a implicat atât cât s-a putut în 
activitățile agricole pe lângă casă și chiar 
la Ferma de stat „lustin Georgescu” din 
zonă. Devenise pentru săteni un om 
obișnuit, față de care aveau însă un 
deosebit respect. 

Curând după instalarea sa la Rubla, 
tatăl meu l-a ajutat să-și contacteze pe 
furiș prietenii din București și pe locuitorii 
din Bâlcești care-i trimiteau pachete cu 
alimente, dar având trecute la destinatar 
nume a unor locuitori din satul vecin 
Rublei, Viziru, de unde le prelua tatăl 


meu, posesor de căruță și cai. Ajutorul 
acordat de prieteni a fost salvator pentru 
domnul ministru și încă o dovadă că fap- 
tele bune, pe care dânsul le făcuse din 
belșug, nu rămâneau fără urmări. 

Fusese, din câte am aflat de la cei 
care l-au cunoscut în anii interbelici, 
foarte apropiat de țărani. li ajuta cu tot ce 
aveau nevoie. A nășit majoritatea tineri- 
lor din Bâlcești. Conacul său nu avea 
gard. Ușile casei lui erau deschise tutu- 
ror celor care doreau, din prietenie sau 
de nevoie, să le treacă pragul. 

„Cum în toamna lui 1957, ordinul de 
stabilire a domiciliului obligatoriu ar fi 
urmat să îi expire, Securitatea se 
sesizează asupra situaţiei și îi extinde 
interdicția de a părăsi satul în care era 
obligat să locuiască, decizia fiind sem- 
nată de către generalul Gheorghe 
Pintilie. După anii de detenţie și de domi- 
ciliu obligatoriu, Dumitru Alimănișteanu a 
înțeles că nu este incriminat pentru 
faptele sale, ci pentru valorile și lumea 
pe care o reprezenta prin simpla sa exis- 
tentă, astfel că nu părea că va scăpa 
vreodată de prezenţa Securităţii în viata 
sa. Nu este de mirare că, în aceste 
condiții, viața îi devenise un calvar și, 
potrivit unei note informative de mai târ- 
ziu, Dumitru Alimănișteanu se gândea să 
își pună capăt zilelor. Planurile sale au 
fost zădărnicite de o nouă arestare, care 
practic i-a salvat viața.”” 

„Pe 2 februarie 1959 este reținut sub 
acuzaţia că ar fi urmărit în satul izolat din 
Bărăgan să reorganizeze Partidului Na- 
tional Liberal.” La proces, Alimănișteanu 
a căutat nu numai să respingă aceste 
învinuiri inventate de Securitate, ci şi să 
încerce să șteargă orice legătură care ar 
fi putut aduce acuzații și urmări catastro- 

fale celor alături de care trăise la Rubla, 
inclusiv familiei mele, care oricum era 
luată în vizor ca fiind nereeducată. 

Dumitru Alimănișteanu a fost rejude- 
cat în 1959 și condamnat la 25 de ani de 
muncă silnică, trecând prin închisorile 
Pitești, Ocnele Mari, Galaţi, Jilava, 
Botoșani.“ A fost eliberat la 19 septem- 
brie 1963, pentru a muri într-un mod stu- 
pid, 10 ani mai târziu, la București, în 
urma unui „accident de tramvai”. 
„Securitatea l-a aruncat din mașină în 
fata tramvaiului”, susțin bătrânii din 
satul Bâlcești, care își mai aduc aminte 
de Dumitru Alimănișteanu. 

„In ianuarie 1964, Securitatea a luat 
în calcul recrutarea sa ca informator, 
însă planul a fost rapid abandonat 
datorită poziției sale de respingere a 
colaborării cu regimul. Drept urmare, la 
câteva luni după această iniţiativă, 
Dumitru Alimănișteanu a primit numele 
de cod „Musceleanul” și i s-a deschis 
dosar individual de urmărire informativă. 
Securitatea avea să încerce din nou să 
şi-l apropie pe fostul lider liberal, pro- 
punându-i să colaboreze, în schimbul 


Note 

' Maria Cenușă, „Destine distruse de Securitate 
şi comunism. Cazul fruntașului PNL Dumitru 
Alimănișteanu, fost deținut politic în împărăția 
morții. Demnitatea de a refuza până la sfârșit orice 
compromis cu regimul genocidar”, disponibil online 
la https://www.podul.ro/articol/14328/destine-dis- 

pnl-dumitru-alimniteanu-fost-deţinut-politic-in- 
impria-morii-demnitatea-de-a-refuza-pan-la-sfarit- 
orice-compromis-cu-regimul-genocidar (accesat la 

unor beneficii materiale, la publicaţia 
Glasul Patriei, prin care regimul comu- 
nist încerca să îi convingă pe românii din 
exil să se întoarcă în tară, folosind arti- 
cole semnate de foști deținuți politici. 
Oferta a fost imediat și ferm refuzată de 
Alimănișteanu, afirmând că aderarea la 
linia acestei reviste ar fi contrară 
conștiinței sale.” Documentele de la 
CNSAS dovedesc faptul că fostul mi- 
nistru avea pe urme și câte șase urmări- 
tori în același timp.* 

Destinul lui Dumitru Alimănișteanu 
este unul dintre numeroasele exemple 
ale modului în care regimul comunist a 
urmărit să distrugă elita politică și eco- 
nomică a României interbelice. Dar și un 
exemplu de demnitate umană de care 
societatea românească a avut mereu 
nevoie, azi mai mult ca oricând. Om al 
cifrelor, bun administrator și politician 
versat, Alimănișteanu a cunoscut expe- 
rienţa carcerală politică nu pentru actiu- 
nile sale potrivnice noului regim, ci pen- 
tru lumea din care provenea și pe care o 
întruchipa. 


* Andrea Dobeș, Spaţii carcerale în România 
comunistă. Penitenciarul Sighet (1950-1955), vol. II, 

sat la 29.01.2022). 

27 iulie 2016, disponibil online la https://ade- 

fost-femeie-doctor-lume-tatal-sarmizei-bilcescu-ali- 

1_576fc2955ab6550cb84df462/index.html (accesat 

COSMIN BUDEANCĂ în dialog cu MARIAN BOBOC 


„După 45 de ani, oamenii 
sunt interesaţi de revolta anticomunistă 
din august 1977 din Valea Jiului” 


Domnule Marian Boboc, pe 2 august 
a.c. v-aţi lansat la Petroșani și apoi, pe 5 
august, la Lupeni cea mai recentă carte, 
Revolta muncitorească anticomunistă 
din Valea Jiului - Lupeni, august 1977. O 
biografie. Autobiografia lui Constantin 
Dobre, liderul revoltei din 1977, Editura 
Universitas, Petroșani, la 45 de ani de la 
acest moment important din istoria 
noastră recentă. Aţi pregătit cartea pen- 
tru a marca această aniversare sau așa 
s-a întâmplat? 

O carte de asemenea dimensiuni nu 
avea cum să apară chiar „întâmplător” la 45 
de ani de la grevă. Am pregătit cartea din 
timp. 

Este o lucrare impresionantă, din 
punct de vedere al conținutului, a forma- 
tului (A4), cât și ca număr de pagini 
(676) şi asta în condiţiile în care lumea 
are tot mai puţin timp de lectură. 

Da, și eu, care am scos destule cărti 
voluminoase, am fost uimit când am văzut 
exemplarul de semnal. Mă bucur că volu- 
mul a apărut în condiţii tipografice excep- 
tionale. El face parte din seria „Mișcări 
sociale” ale ciclului istoric la care trudesc 
de ani buni „Vieţile Văii Jiului” din care am 
publicat până acum, în diferite serii, 43 de 
volume. 


Aveati 10 ani în timpul evenimentelor 
din 1977 și chiar prezentaţi în carte câte- 
va amintiri / percepții asupra acelui 
moment, aşa cum s-a văzut el prin ochii 
unui copil. Se pare că a fost un moment 
care v-a marcat întreaga viaţă. 

Amintirile mele au rolul de a creiona 
Valea Jiului văzută prin ochii unui copil. De 
aceea am inserat întâmplări cotidiene din 
copilăria mea (care poate fi a oricărui copil 
de miner) și cele care au spart această 
monotonie. Una dintre aceste întâmplări 
care a spart monotonia nu doar a vieții 
mele de copil, ci și a comunismului, a fost 
revolta minerilor de la Lupeni. Relaţia mea 
cu momentul 1977, de altfel, am explicat-o 
în preambulul cărții. 

Aţi realizat la Lupeni câţiva ani revis- 
ta de cultură Orizont lupenean, apoi, la 
Livezeni, publicaţia Ortacul, și sunteți 
cel mai longeviv redactor-șef, de după 
1989, al unui cotidian din Valea Jiului, 
Ziarul Văii Jiului. Tema revoltei din 1977 
a fost și este recurentă, la aceste mate- 
riale de presă (articole și interviuri) 
adăugându-se și câteva cărți... 

Intr-adevăr, am fost preocupat de tema 
revoltei muncitorești anticomuniste de la 
Lupeni. Toate publicaţiile la care am fost 
redactor-șef au acordat spații ample, gene- 

Lansarea cărții la Palatul Cultural „Minerul” Lupeni (5 august 2022). Rodica Cîmpean (președinta Comisiei de Învățământ, 
sănătate, familie, activităţi social-culturale, culte din Consiliul Local Lupeni), Marian Boboc, Prof. Cristian Resmeriţă (sena- 
tor PSD Hunedoara), lacob Mesaroș (viceprimarul Municipiului Lupeni). 


roase, acestui important moment al istoriei 
Văii Jiului, publicând atât istorie orală, cât și 
documente. Toate cărțile dedicate revoltei 
din 1977, plus alte câteva capitole noi, au 
devenit acum o singură carte: Revolta 
muncitorească anticomunistă din Valea 
Jiului - Lupeni, august 1977. O biografie. 
Autobiografia lui Constantin Dobre, liderul 
revoltei din 1977. 

Constantin Dobre, liderul minerilor 
în 1977, este un personaj foarte discret, 
fără apariţii în spațiul public românesc 
după 1990, cunoscut aproape exclusiv 
celor interesaţi de acest episod din isto- 
ria recentă. O primă mărturie a sa a fost 
publicată în 2005, în cartea Lupeni '77. 
Sfânta Varvara versus Tanti Varvara. |n 
volumul de la care am pornit discuţia 
noastră, Revolta muncitorească 
anticomunistă din Valea Jiului - Lupeni, 
august 1977. O biografie. Autobiografia 

lui Constantin Dobre, liderul revoltei din 
1977, există o mărturie și mai consis- 
tentă a domnului Dobre decât cea din 
2005, completată cu fragmente de docu- 
mente din arhivele fostei Securități. In 
afară de faptul că e mult mai detaliată, 
care ar mai fi elementele care dife- 
renţiază cele două mărturii? 

Nu aș zice că Dobre a fost un personaj 
discret în viața publică, ci un om sobru, 
conștient de rolul pe care îl ocupă în istorie. 
După acum am spus și la lansarea cărții la 
care aţi fost prezent, Constantin Dobre, 
chiar dacă a fost liderul revoltei 
muncitorești anticomuniste de la Lupeni, un 
moment foarte important al istoriei 
României, este o persoană foarte modestă. 

Referitor la comparatia celor două 
mărturii, răspunsul e simplu. Mărturia lui 
Constantin Dobre apărută în 2005 se refe- 
rea doar la zilele revoltei, pe când autobio- 


grafia publicată anul acesta în volumul meu 
(de fapt, întâia parte a acesteia) prezintă 
toată viața lui Constantin Dobre până în 
1989/1990. Bineînţeles, autobiografia 2022 
cuprinde și mărturia din 2005. 

Cum l-aţi convins să își scrie biogra- 
fia? 

Nu a fost foarte simplu. Eu și soția mea 
Irina, care m-a ajutat în acest demers, a 
trebuit să ne luptăm, în primul rând cu 
modestia domnului Constantin Dobre, de 
care am făcut vorbire mai înainte. Cred că 
l-am convins cu entuziasmul și onestitatea. 
Astfel a avut încredere în demersul meu, 
care s-a vrut unul cât se poate de corect 
fată de adevărul istoric al revoltei și fată de 
dl. Constantin Dobre. Singura condiţie, ca 
să spun așa, pusă de dl. Dobre în momen- 
tul în care a acceptat provocarea noastră, a 
fost ca mărturia sa să apară în volumul 
meu, pentru a se înțelege mai bine momen- 
tul istoric al revoltei muncitorești anticomu- 
niste din 1977. 

Vreme de aproape doi ani a fost o cola- 
borare uneori cronofagă, pasională, cu 
multe discuţii aprinse, stinse în cele din 
urmă de dezideratul comun: adevărul 
adevărat despre revolta din 1977 și despre 
liderul acesteia. 

Constantin Dobre este văzut de unii 
ca fiind un personaj controversat. Pe ce 
se bazează această percepție și cum îl 
vedeți Dumneavoastră? 

Din fericire, după apariția acestui 
volum, numărul celor care văd în Dobre un 
personaj controversat a scăzut. Am avut 
bucuria ca, după ce au citit cartea, unii să- 
mi spună că l-au judecat greșit pe Dobre, 
din „auzite” și că de-abia acum au înțeles 
cine a fost el cu adevărat. Cred că per- 
cepția celor care l-au considerat pe Dobre 
un personaj controversat se bazează, în 


Constantin Dobre 


principal, pe necunoașterea realităților isto- 
rice din 1977, pe necunoașterea rolului cru- 
cial jucat de acesta în revolta munci- 
torească anticomunistă. Necunoașterii i se 
adaugă zvonurile și minciunile colportate 
de-a lungul vremii de unii securiști / infor- 
matori / turnători, care — nu-i așa?! — tinând 
cont de deranjul produs Securității, nu au 
cum să fie obiectivi în afirmaţiile lor. Eu nu 
am văzut nici un document, petic de hârtie, 
care să probeze vreo afirmaţie defăi- 
mătoare la adresa liderului revoltei din 
1977. In schimb, am văzut/cercetat filă cu 
filă documentele originale din care rezultă 
fără echivoc că dl. Dobre a fost urmărit pas 
cu pas, interogat, ascultat și în pat cu 
nevasta, expulzat din Valea Jiului de 
Securitate, împreună cu soția și copilul său. 
De altfel, o instituție abilitată a statului 
român a certificat comportamentul neco- 
laboraţionist, ca să spun așa, al domnului 
Dobre. 


MEMORIA 


43 


44 


Eu îl percep pe Constantin Dobre ca pe 
liderul revoltei muncitorești anticomuniste 
din 1977, ca pe un om curajos care a avut 
curajul să-l înfrunte pe Nicolae Ceaușescu, 
ca pe un bărbat demn care nu s-a speriat 
de amenințările Securităţii. Cred că și 
acum, la 75 de ani, Constantin Dobre ar 
putea să conducă o revoltă, fiind un om 
foarte energic, combativ, consecvent princi- 
piilor sale, bine mobilat intelectual. 

In urma cercetărilor pe care le-aţi 
întreprins vedeți oportună/ dezirabilă 
recunoașterea meritelor sale inclusiv, 
poate, prin acordarea unui titlu de 
cetățean de onoare? 

Constantin Dobre a spus de mai multe 
ori că nu are nevoie de această 
recunoaștere. Când i s-a oferit acest titlu de 
„cetățean de onoare” de către o primărie 
din Valea Jiului a refuzat cu eleganță. De 
altfel, a mărturisit public că nu vrea să 
beneficieze, nici el nici familia sa, de preve- 
derile Legii Recunoștinței nr. 341/2004, 
chiar dacă la partea din lege dedicată 
revoltei de la Lupeni a trudit din greu. Incet, 
dar sigur, meritele sale ca lider al revoltei 
muncitorești anticomuniste din Lupeni din 
1977, sunt recunoscute. In plus, vă pot 
spune că am purtat numeroase discuții cu 
d. Dobre despre ce anume drept sau drep- 
turi ar dori să i se recunoască în România. 
DI. Dobre mi-a mărturisit că singura lui 
dorință este de a fi recunoscut ca precursor 
al apărării drepturilor românilor pentru liber- 
tatea de opinie și de exprimare în România 
comunistă. Constantin Dobre și-a revendi- 
cat și motivat această dorință prin istorica și 
memorabila frază „Cerem cu insistență ca 
întreaga demonstraţie a minerilor din Valea 
Jiului să fie dată publicităţii la radio și tele- 
viziune” — scrisă chiar de el în programul de 

revendicări al revoltei din august 1977 și 
citită tot de el, cu mult curaj și demnitate, în 
fata lui Nicolae Ceaușescu și a mulțimii de 
mineri și cetățeni revoltați ai Văii Jiului, la 
Lupeni, la data de 3 august 1977. 

Sper ca dl. Constantin Dobre să nu se 
supere că am devoalat această discuție. 

Aţi realizat de-a lungul timpului zeci 
de interviuri cu participanți la revolta din 
1977. Probabil v-ar fi greu să alegeți, dar 
care a fost cel/cele care v-a/-au impre- 
sionat mai mult? Putem reda un frag- 
ment relevant? 

Intr-adevăr, am realizat multe convorbiri 
cu participanţi din rândul 1, 2 și 3 la revolta 
din 1977. Cel mai mult m-a impresionat 
„povestea pâinii”, care vorbește de la sine 
de solidaritatea din acele zile de la poarta 2 
a minei Lupeni, epicentrul revoltei. 
Amintirea îi aparține inginerului pensionar 
loan Goga, care în acele zile era licean 
aflat în vacanţă: 

„Am văzut multe. La un moment dat, de 
pe stâlpul ăla de la atelierul nou care era în 
construcție, nu acela al lui Duban care a 
fost făcut mai încoace, am văzut cum a că- 
zut stiva de lemne. A fost un trosnet de ăla, 
înfricoșător, că toată lumea s-a speriat și 
s-a împrăștiat. De fapt, se rupseseră parii 
ăia care țineau stiva. 

Tot de sus am văzut o dubă de aia care 
transporta minerii. Era gardul și plopii ăia. 
Din ea s-a descărcat pâine, nu s-a aruncat. 
Dădeau din mașină pâinea peste gard. 
Fiecare rupea din pâine o bucată și o 
dădea mai departe. Intâmplarea asta mi-a 
rămas în suflet.” 

De câţiva ani, pe lângă cercetare, 
jurnalistică și alte preocupări literare, 
sunteţi și muzeograf la Muzeul Mine- 
ritului din Petroșani, o instituţie de 


AS DE ANI DE REVOLTA ninti ANTICOMUNISTĂ 

traditie, cu un patrimoniu impresionant. 
De la inaugurarea muzeului în clădirea 
în care functionează și în prezent s-au 
împlinit în 4 august 55 de ani, iar de la 
înființare 61 de ani. Este un muzeu care 
de puţin timp s-a și înnoit și și-a extins 
considerabil spaţiul de expunere. 
Spuneam mai devreme că lumea nu 
prea mai are timp de lecturi. Dar de mers 
la muzeu? 

Muzeul Mineritului din Petroșani a fost 
reabilitat și reamenajat între 2018-2020 pe 
fonduri europene. Împreună cu d-na Erica 
Mușa am reamenajat cele trei etaje ale 
muzeului. Acţiunea se petrecea în plină 
pandemie... Din cauza pandemiei, muzeul 
și-a deschis porțile pentru public abia la 1 
iunie 2021. Sunt destui cei care au vizitat 
muzeul. In cele șapte luni ale anului trecut, 
am avut un număr dublu de vizitatori fată 
de întreg anul (12 luni) 2017, anul de 


referință dinainte de începerea lucrărilor de 
reabilitare, ceea ce vorbește de la sine. Dar 
nu este atât de important numărul celor 
care ne vizitează, cât faptul ca vizitatorii să 
plece cu o impresie despre viata grea a 
minerilor. Aceasta este principala noastră 
misiune. 

Cum vedeţi rolul Muzeului Mine- 
ritului în educarea publicului în relație 
cu evenimentele din august 1977? 

Muzeul Mineritului are un rol important 
în informarea publicului despre fascinanta 
istorie a mineritului de cărbune, „educare” 
sună prea pretentios. Panourile pe care 
le-am realizat, cu „povești” din cărţile mele, 
dau seama de momente importante din 
această istorie. Între aceste panouri se află 
unul dedicat revoltei muncitorești anticomu- 
niste de la Lupeni - Valea Jiului august 
1977, pe care l-am refăcut, prin forte pro- 
prii, în lumina noilor informaţii la care am 
avut acces. M-am bucurat sincer că în fata 
acestui panou au poposit, după 45 de ani 
de la grevă, oameni interesaţi de revolta 
anticomunistă din august 1977, de pe tot 
cuprinsul țării, din Constanţa la... Satu 
Mare. Printre altele, am organizat, vreme 
de o lună, și o expoziție cu facsimile după 
documente din arhiva Securităţii, care au 
făcut dovada modului în care a fost urmărit 
Constantin Dobre și care a fost rolul său în 
această revoltă. 

Ce mai știu locuitorii de azi din 
orașele din Valea Jiului despre eveni- 
mentele din 1977? Mulţi au plecat 
(înapoi în locurile din care au venit, ori 
au părăsit această lume), s-au schimbat 
generaţiile... 

Greu de răspuns. Nu am cum să 
cunosc ce mai știu locuitorii Văii despre 
1977. Însă pot să spun că, după apariția 

Lupeni, 3 august 1977. Nicolae Ceaușescu vorbindu-le minerilor, avându-l în dreapta sa pe Constantin Dobre, 
iar în stânga pe llie Verdeț. 


volumului Revolta muncitorească anti- 
comunistă din Valea Jiului - Lupeni, 
august 1977. O biografie. Autobiografia lui 
Constantin Dobre, liderul revoltei din 1977, 
din care am publicat și voi mai publica frag- 
mente în presă, localnicii din Valea Jiului pot 
să cunoască aproape tot despre revolta 
muncitorească anticomunistă și despre 
liderul acesteia, Constantin Dobre. 

Istoria se scrie și rescrie. Mai sunt, 
cu siguranţă, aspecte necunoscute des- 
pre revolta din 1977 (chiar la lansarea 
cărţii de la Lupeni știu că ati aflat lucruri 
noi). Veţi continua să aprofundaţi cer- 
cetările sau lăsaţi această sarcină în 
seama altor istorici? 

Am scris destul despre revolta din 1977, 
dar tot timpul mai apar și alte aspecte, ca o 

ironie, după apariţia unei cărți. Deși a trecut 
doar o lună de la apariţia volumului, nu 
exclud posibilitatea pregătirii de tipar a unei 
ediții a II-a, nu revăzută, ci doar sporită cu 
lucrurile noi pe care le voi mai afla eu și pe 
care le va mai povesti dl. Dobre. Dar asta 
depinde de mai mulți factori... Altfel, s-ar 
putea, cândva, să mai scriu o carte despre 
Valea Jiului și județul Hunedoara după 
1977. Dar până atunci mă voi ocupa cu 
finalizarea altor proiecte editoriale pe care 
le am în lucru în diferite stadii. 

În opinia publică, imaginea minerilor 
din Valea Jiului a fost asociată timp de 
decenii cu greva de la Lupeni din 1929 
(instrumentalizată de comuniști). A 
urmat apoi Revolta din 1977 (care a dat 
un semnal important că regimul comu- 


nist tot nu a reușit să obțină susținerea 
maselor). lar după 1989 au urmat 
Mineriadele. Cum se vede din Valea 
Jiului această „moștenire”? 

Nu știu cum se vede din Valea Jiului 
această „moștenire”, dar știu cum se vede 
de la Muzeul „Mineritului”. Toate aceste 
mișcări sociale se văd în lumina adevărului 
istoric. 

Deși încă de la înființare Memoria - 
revistei arestate a acordat spaţiu pre- 
ponderent temelor legate de istorie, 
suntem, totuși, înainte de toate, o 
revistă de cultură. Și aș vrea să înche- 


iem discuţia noastră în această zonă. 
Am menţionat în treacăt că aveţi și 
preocupări literare. Cum se împacă poe- 
tul cu cercetătorul și cum vă împărțiți 
timpul între cele două pasiuni? 

E o întrebare la care cel mai bine 
răspund apariţiile mele editoriale și într-un 
domeniu și în celelalte. Cred, totuși, că în 
momentul în care lucrez la o carte de isto- 
rie, poetul se simte nedreptăţit. Culmea, 
tocmai atunci ar vrea și el să scrie... Incerc 
să-i armonizez pe poet și pe cercetător... 
Uneori reușesc... Alteori... 


Lupeni, 3 august 1977. Fotografie făcută la apogeul revoltei minerilor, în timpul prezenței lui Nicolae Ceaușescu în zonă. 

VIORICA OLARU 


Invâțarea prin cercetare 
Metode, surse și tehnici privind colectarea 
şi analiza istoriilor povestite de 
supraviețuitorii terorii staliniste 


Viorica Olaru, doctor 

în istorie, cercetătoare 
specializată în teroarea 
comunistă, deportările 
staliniste, exilările și gulagul 
sovietic, istorie orală; 
manager în managementul 
migraţiei, migraţie și 
dezvoltare, diasporă; 
formatoare în domeniul 
drepturilor omului, gender, 
educaţie civică, 
comunicare multiculturală. 


Acest studiu este compus din trei părți distincte, dar 
organice: a) argument teoretic; b) ghid practic pentru de- 
signul proiectului de istorie orală cu mostră pentru intervie- 
vare; c) exemplu practic de cercetare; urmate de o încheie- 
re motivațională. 


a. Argument teoretic 

Atunci când ne propunem să colectăm și cercetăm 
istorii de viață afectate de teroarea stalinistă, și anume 
deportări, foamete și exil în Gulag, pe lângă cunoșterea și 
completarea istoriei, care este scopul primar și imperios, se 
ating și alte scopuri, și anume: 

- dezvoltarea gândirii analitice, critice și independente a 
autorului; 

- stimularea comunicării între generaţii, între membrii 
comunităţii care poate avea componentă interetnică și 
interculturală; 

- contribuirea la dezvoltarea spiritului civic și democratic 
al tinerilor. 

Folosirea, deci, a metodei educaţionale „învăţarea prin 
cercetare” este benefică și transformaţională pentru elevi, 
tineri, studenti și trebuie introdusă în curriculumul școlar, 
universitar, incadrată în școlile de vară, specializate pe 
recuperarea și conservarea memoriei, ca parte a patrimo- 
niului cultural imaterial. 

Invățarea prin cercetare este bazată pe tehnici speciali- 
zate și practici, care, desigur, dezvoltă adițional și 
inteligența emoţională care este parte inerentă în cerceta- 
rea subiectelor sensibile. 

Printre sursele utile, accesibile și recomandabile care 

pot și trebuie folosite sunt: a) interviurile de 
istorie orală, adică mărturiile de la 
supraviețuitori sau membrii de familie/ 
prima generaţie; 2) arhiva personală a 
intervievaţilor: documente/certificate oficia- 
le ale vremii, scrisori, fotografii, jurnale, 
memorii, obiecte care au trecut prin eveni- 
mentele respective etc., care exemplifică, 
completează și dezvoltă mărturiile; 3) foto- 
grafii de epocă și vestigii etnografice 
păstrate în muzeele școlare, locale și regio- 
nale; 4) documente de arhivă care 
completează mărturiile, spre exemplu dacă 
este posibil, dosarul deportatului, așa- 
numitul dosar KGB/MVD; 5) interviuri cu 
experti și profesori de istorie sau alte mate- 
rii, care pot constitui o sursă adițională de 
informaţii și reflecții. 

În ultimile decenii, astfel, prin activitatea 
mea, am instruit, mentorat și sustinut 
numeroși profesori de istorie și educație 
civică, care fiind ghidaţi de spiritul renașterii 
naţionale și de dorința de a contribui la 
recuperarea și păstrarea memoriei, au 
învățat și au implementat învățarea prin 
cercetare. Ca urmare, profesorii au încor- 
porat în planurile lor didactice proiecte de 
istorie orală, dorind să dezvolte învăţarea 
prin cercetare, cu toate beneficiile sale, atât 
pentru elevi/studenți, cât și pentru comuni- 
tate. De cele mai multe ori, susțineam 
acești profesori și în procesul de evaluare a 
proiectelor. Pentru a-i motiva și mai mult, 
încercam să îi provoc să stimuleze inter- 
pretarea informaţiilor dintr-o perspectivă 
nouă, făcând trimitere la cunoscutul slogan 
„think out of the box”, și să încurajez colec- 
tarea informației din surse diferite și diver- 
se, pentru a construi unul sau mai multe 
„puzzle”-uri istorice relevante pentru subiect. 

Există studii teoretice complexe care 
abordează istoria orală! ca o direcţie știin- 

tifică relativ nouă de dezvoltare a istoriei, 
fiind considerată atât o nouă disciplină de 
studiu, cât și o metodă de investigare 
istorică folosită în cunoașterea istoriei con- 
temporane / recente. 

Ţin să subliniez că istoria orală are un 
profund caracter interdisciplinar, înglobând 
elemente din antropologie, etnografie, fol- 
clor, literatură biografică, psihologie, socio- 
logie, politologie, relaţii internaţionale etc. 
Dacă este privită holistic și epistemologic, 
unul din cele mai importante rezultate spre 
care duce istoria orală este educaţia și 
învățarea lecţiilor de viată. Astfel, are și o 
latură moralizatoare, care împletită cu 
emoția și sensibilitatea pe care o provoacă, 
poate duce la coeziune socială. 

In pofida faptului că folosirea amintirilor 
oamenilor în reconstituirea faptelor istorice 
are originea cel puțin în sec. al V-lea a. 
Chr., înregistrarea interviurilor de istorie 
orală nu depășește mai mult de șapte-opt 
decenii. Imbunătățirea și acuratețea meto- 
dologică și științifică, ajustarea și dezbate- 
rea anumitor aspecte teoretice ale istoriei 
orale sunt un proces viu și dinamic, și la 
momentul dat avem câteva școli distincte 
(școala americană, școala occidentală, 
școala românească”). 

Cert este că toate aceste școli care au 
anumite accente specifice în abordarea 
metodologică a istoriei orale, previn ca ve- 
chiul proverb african „odată cu moartea 
unui bătrân, arde o bibliotecă întreagă”, să 
devină o realitate incontestabilă. 

In arealul nostru românesc, istoria orală 
s-a consacrat și continuă să valorifice 
subiectele care au fost cenzurate sau con- 
siderate tabu în ultimile decenii, și în mod 
special, descoperă o nouă latură a istoriei 
recente — cea trăită de persoane concrete, 
spre deosebire de statistica uscată, de sor- 


ginte sovietică, comunistă sau neoco- 
munistă. 

Așadar, accentuez că informaţia colec- 
tată prin istoria orală reprezintă nu doar 
cronica evenimentelor, ci și aprecierea 
personală, identitatea, memoria, implicarea 
subiectului în evenimentul istoric propriu- 
zis. Trebuie să fim atenţi să discernem eve- 
nimentele descrise (faptele concrete care 
au avut loc și la care intervievatul a luat 
parte activă sau pasivă) de analiza sau 
aprecierea subiectivă a acestora (percepţia 
subiectivă a intervievatului). Deseori, în 
interviurile de istorie orală avem ambele 
părți ale monezi. 

Un moment crucial, este, așadar, capa- 
citatea de a discerne între aceste două 
părți ale aceleași monezi. Cu siguranță, 
dezvoltarea tehnică și computerizarea 
facilitează depozitarea informaţiilor în baze 
de date ușor de folosit și păstrat, analiza și 
evaluarea lor multiplă, confruntarea mărtu- 
riilor cu alte surse istorice. lar în tot acest 
proces de stocare și păstrare compu- 
terizată, care curând va avea și inteligența 
artificială incorporată pentru o mai facilă 


gestionare a informaţiei, elementul de 
confidențialitate și protejare a datelor per- 
sonale este primordial. 

Raportul dintre istoria orală și istoria 
contemporană are o dublă ipostază: istoria 
orală este complementară istoriei contem- 
porane prin extensia surselor și a viziunii 
asupra _istoriei-realitate. In același timp, 
istoria orală constituie o lectură paralelă a 
trecutului recent, o latură ascunsă a istoriei 
oficiale, pentru că reconstituie o istorie 
trăită. Este raportul dintre marea istorie și 
biografiile indivizilor, pentru că de cele mai 
multe ori, prezintă micile istorii personale 
redate prin mărturiile oamenilor. Deseori 
reprezintă subiecte tabu din perioada 
sovietică, teroarea stalinistă și traumele 
colective și personale ale supraviețuitorilor. 

Pentru a face un sumar al celor mai 
interesante contribuţii, după părerea mea, 
aș puncta câteva citate din marii autori care 
au meditat asupra istoriei orale: 

St. Caunce: „Istoria orală este istoria din 
„spatele ușilor închise”. 

Paul Thompson: „Elementul cel mai 
important pe care-l aduce istoria orală este 


MEMORIA 


51 


52 


subiectivitatea vorbitorului, căci ceea ce 
cred informatorii despre trecut este un fapt 
istoric asemenea evenimentului istoric 
propriu-zis. Istoria orală este o formă de 
istorie în istorie”. 

Luisa Passerini: „Mărturiile orale sunt sur- 
se adiacente reconstituiri istoriei-realitate, 
dar care produc semnificații multiple: cul- 
turale, lingvistice, sociologice, etnografice, 
psihologice”. 

Doru Radosav: „Istoria orală deschide 
direcţii analitice și interpretative insuficient 
exploatate până acum. Istoria orală este o 
deschidere a memoriei.” 

Alessandro Portelli: „Mărturiile «false» 
sunt «juste» din punctul de vedere psiholo- 
gic și aceste «erori» pot fi mult mai relevan- 
te decât datele și faptele precise oferite de 
informator. Aici intervine simbolismul, 
imaginarul și dorințele omului respectiv.” 

Astfel, soluția pentru a depăși și mini- 
maliza subiectivismul este, după mine, cer- 
cetarea cantitativă și calitativă. 


b. Ghid practic pentru designul 

proiectului de istorie orală cu 

mostre pentru intervievare 

Voi structura această parte a materialu- 
lui sub forma unui ghid/îndrumător adresat 
unui elev/student/tânăr care dorește să 
conceptualizeze, dezvolte şi conducă un 
proiect de cercetare bazat pe istoria orală. 
Limbajul este, deci, accesibil și adresat la 
persoana întâi singular, pentru o mai facilă 
interacţiune. Nu neapărat exhaustiv, acest 
ghid completează alte surse deja existente, 
și este o contribuţie bazată pe practica mea 
personală. 


Pasul 1. Alegerea subiectului 
Alege un subiect de mare interes pentru 
tine, care să te motiveze, să te provoace, 

Concurs cu tematică imnrică 
pentru elevi și student! 


DESCOPERIM EROL 
ÎN LOCALITATE LA NI- 


să te pătrundă, astfel încât să fii în stare să 
aprofundezi o cercetare. Dar tine minte 
expresia „omul potrivit la locul potrivit”! Mai 
mult decât atât, integritatea ta, ca cerce- 
tător, sau pregătirea adecvată pentru do- 
meniul de cercetare ales, sunt foarte impor- 
tante. In literatura de specialitate există o 
dilemă între anumiţi savanţi care dezbat cât 
de binevenită este apartenenţa și identifica- 
rea cu problema studiată. Cu alte cuvinte, 
este mai bine ca cercetătorul să aparțină 
problemei/grupului cercetat sau să fie inde- 
pendent de problema și grupul de oameni 
afectaţi direct de ea. De exemplu, un nepot 
al unui deportat care studiază istoria fami- 
liei sale poate fi mai subiectiv în analiză și 
cercetare, pe de o parte, iar pe de altă 
parte, fiind în mijlocul grupului respectiv, 
înțelege mai bine consecinţele, drama și 
emoția evenimentelor pe care le captează 
în interviu. La fel e și în cazul Holocaustului, 
să ai sau să nu ai membri de familie afectaţi 
de Holocaust poate fi un plus, sau un 
minus, dacă studiezi un asemenea subiect 
prin prisma istoriei orale. Foarte multe 
momente, deci, depind de profesionalis- 
mul, măiestria și acuratețea cercetătorului. 


Pasul 2. Conceptualizarea 

proiectului de cercetare 

Pune-ţi întrebarea: „Ce doresc să 
aflu?”. Scrie o listă cu întrebări, dar 
formulează-le sub forma unor subiecte de 
gândire. Fă bibliografia subiectului, anali- 
zeaz-o și decide care dintre lucrările res- 
pective trebuie să le consulti în primul rând. 
Priveşte critic la tot ce s-a publicat: ce surse 
a folosit autorul, ce obiective și-a propus, 
care este apartenența lui politică, ideologi- 
că sau ce interes poate avea etc. Ana- 
lizează recenziile disponibile despre anu- 
mite cărti, fă-ti o primă impresie bazată pe 
sursele publicate în spațiul virtual, inclusiv. 


Pasul 3. Proiectarea şi desfășurarea 

interviului de istorie orală 

O iscusită autoare care a consfințit isto- 
ria orală, Valerie Raleigh Yow, afirma că 
„interviul este asemenea mariajului: toată 
lumea știe ce este, o mare majoritate îl 
practică, dar în spatele ușilor deschise se 
păstrează multe secrete”. La momentul 
actual, totuși, sunt mai multe ghiduri care ar 
putea fi adaptate și urmate în proiectarea 
interviului de istorie orală. Am fost și eu 
inspirată din anumite ghiduri, mai ales la 
început. Cu timpul, însă, am ajuns la un 
model. lată despre ce este vorba. Pentru a 
facilita și profesionaliza tehnica interviului 
de istorie orală am elaborat și testat mode- 
lul PEACE - pe care urmându-i, dezvoltăm 
un interviu profesionist și bogat. 

Modelul PEACE are cinci etape distinc- 
te care sunt consecutive și trebuie urmate 
într-o ordine strictă, denumirea lor formând 
acronimul: 

Planificarea și pregătirea 

Explicarea și implicarea 

Adunarea informaţiei și clarificarea 


Concluzionarea 

Evaluarea 

Exceptând prima și ultima etapă, cele- 
lalte etape sunt, de fapt, interviul de istorie 
orală, dialogul propriu-zis, adică partea lui 
activă, bilaterală. Prima și ultima etapă sunt 
părțile pre- și post-interviu propriu-zis, dar 
care au un rol la fel de important și poartă 
un caracter preponderent de analiză și 
reflectie. 


Să analizăm fiecare etapă: 

Etapa 1. Planifică și pregătește 

(lucrul în birou / la domiciliu) 

Este prima etapa de conceptualizare a 
interviului, punând accent pe planificare și 
pregătire. Sunt mai multe detalii asupra 
cărora vreau să atrag atenţia: 

Alegerea protagonistului (persoanei), 
intervievatului. Trebuie aleși oamenii potri- 
viti atât în cazul intervievatului, cât și a cer- 
cetătorului. Sursele de găsire a intervievati- 
lor sunt diverse: informaţii din surse oficia- 
le, deschise, mass-media, de pe teren (vizi- 
ta în localitate și discuția cu localnicii), inter- 
net etc. 

Atmosfera în care se realizează inter- 
viul e foarte importantă. Este perfect să nu 
domine nervii, iritarea, neîncrederea. 
Imbrăcămintea la fel trebuie să fie cores- 
punzătoare, mai ales dacă este o mare 
diferență între generaţii, diferite religii, cul- 
turi și grupuri etnice. E de dorit să nu fie 
prezenți alţi oameni în timpul interviului, cu 
unele excepții (traducătorul sau o persoană 
de susținere dacă intervievatul e la o vârstă 
înaintată și are nevoie de o persoană de 
referință pentru a se asigura că nu încurcă 
ceva sau nu greșește în amintirile sale). 

Trebuie să fim conștienți că în funcţie 
de locul unde are loc interviul, vom avea 

rezultate diferite: dacă e la biroul intervieva- 
tului, va fi mult mai oficial și interlocutorul 
mai rezervat; dacă e acasă, în atmosferă 
familială, omul e mai lejer, mai deschis spre 
sincerități. 

Pregătirea tehnicii de înregistrare a in- 
terviului: aparat audio, video (cu memorie 
suficientă și baterii de rezervă), microfoane 
(dacă e cazul), lumină bună, înregistrări de 
probe. 

Şi, nu în ultimul rând, pregătirea între- 
bărilor interviului, bazându-le pe scopurile 
și contextul cercetării, istoriografia și biblio- 
grafia adițională, alte interviuri similare etc. 
Voi reveni la acest moment mai jos, vorbind 
despre structura interviului semistructurat. 

Etapa 2. Explică și implică 

(lucru pe teren): 

Este prima etapă în care începe 
interacţiunea directă cu intervievatul și în 
care este foarte important să stabilim co- 
nexiunea și încrederea reciprocă. 

Explică scopul interviului, motivează 
persoana să fie sinceră și deschisă. 

Explică responsabilitatea fiecărei părti 
(a cercetătorului și a persoanei ca sursă de 
informaţie). Nu ezita să te prezinti în detalii, 
dacă este necesar. 

Explică unde și când va fi prezentat sau 
publicat materialul. 

Implică intervievatul în procesul de cer- 
cetare bazându-te pe un limbaj accesibil, 
explicând despre acordul consemnat și 
protecţia datelor cu caracter personal. 

Implică intervievatul, fiind conştient că 
relaţia interpersonală în timpul unui interviu 
este afectată și depinde inclusiv de: vârstă, 
sex, categorie socială, rasă, religie, carac- 
terul și temperamentul intervievatului, rolul 
și statul lui social, sănătatea și starea lui 
psihică momentană (elementarul fapt de a 
fi în toane bune sau mai puţin bune). 

Etapa 3. Adună informaţie, 

clarifică (lucru pe teren): 

Este etapa cea mai fructuoasă pentru 
scopul proiectului de istorie orală, pentru că 
acum are loc desfășurarea interviului 
semistructurat, propriu-zis, colectarea și 
înregistrarea mărturiilor, clarificarea aspec- 
telor mai puţin clare. 

Pune întrebările una câte una. 

Invață să asculti! Mai jos o să găsești 10 
categorii de persoane dificile, care te va 
ajuta să stabilești relaţii armonioase în inte- 
racțiunea cu intervievatul. De evitat comen- 
tariile personale pe parcursul interviului, să 
lăsăm să vorbească persoana intervievată 
fără a-i influența opinia sau a o distrage. 

Durata interviului — e bine să fie maxi- 
mum 0 oră, cel mai bine, între 45-60 minu- 
te. E posibil să planificăm mai multe întâl- 
niri, deci să facem mai multe ședințe. 

Dacă observăm subiecte-obsesie în 
discursul celui intervievat, ușurel acordăm 
întrebări complementare care să fie focusa- 
te pe ceea ce ne interesează. 

Persoana intervievată poate și trebuie 
să prezinte fotografii, documente, scrisori, 
notițe cu memorii, tot ce are în arhiva 
personală pentru a demonstra și a sustine 
mărturiile sale. 

Persoana intervievată poate să gesticu- 
leze, să-și exprime emoțiile (plânge, suspi- 
nă, oftează, râde, surâde, se întristează - 
toate acestea sunt informaţii pentru 
analiză). Nu trebuie să reacționăm brusc 
sau să o deranjăm prin reacţia noastră. Cel 
mai bine este să arătăm compasiune, inclu- 
siv prin limbajul non-verbal. 

Etapa 4. Concluzionează 

(lucru pe teren): 

Aceasta este ultima etapă a interacțiunii 
directe cu intervievatul. 

După finalizarea interviului, revizuiește 


întrebările, structura interviului, pentru a 
trage concluzia dacă ai reușit tot ce ti-ai 
propus. 

Notează dacă au apărut întrebări în 
plus față de ce ti-ai propus inițial, sau 
întrebări care nu au fost prea oportune, sau 
întrebări la care nu ai primit răspuns. 

Analizează și decide dacă este nevoie 
să planifici încă o întâlnire / ședință de 
follow-up sau nu. 

Etapa 5. Evaluează 

(lucrul în birou / la domiciliu): 

Această etapă este post-interviu. 

Ascultă interviul înregistrat, fă notițe pe 
marginea lui: poate apar întrebări noi, 
poate ceva nu e clar până la urmă. 
Contactăm persoana intervievată și o 
rugăm să ne mai ofere câteva minute — 
întrevedere sau discuţie telefonică: ce a 
avut în vedere prin aceasta..., de ce a folo- 
sit acest cuvânt în locul respectiv etc. Deci, 
clarificăm toate neînțelegerile. 

După o a doua ascultare, oferim 
această înregistrare celui intervievat să o 
asculte și să vadă dacă e bine (să fie 
mulțumit cel intervievat și de acord cu tot ce 
a spus în interviu). Dacă ceva nu-i place, el 
ne poate ruga să ștergem sau să facem 
montaj, înlăturând pasajul respectiv. Acesta 
e dreptul intervievatului! 

După ce intervievatul a ascultat, trecem 
la transcrierea interviului la calculator. 

Suntem fideli textului, nu redactăm, nu 
modificăm, nu facem abrevieri, nu dezvol- 
tăm idei etc. Exact așa cum a spus persoa- 
na intervievată, exact așa scriem. 

Ducem transcriptul intervievatului, el îl 
citește, îl semnează. 

Respectăm etica profesională/morală: 
spunem celui intervievat unde se va găsi 
interviul pe care l-a oferit (originalul audio/- 
video și transcriptul), că va fi public și va 


servi pentru cercetări ulterioare, că persoa- 
na respectivă a devenit un personaj istoric, 
iar mărturiile lui — o sursă istorică. 

Dacă intervievatul dorește să-și păstre- 
ze anonimatul, suntem obligaţi să păstrăm 
confidentiale datele lui personale. 

Facem o evaluare finală, și anume ne 
întrebăm dacă am atins sau nu scopul pro- 
pus, în ce măsură a fost util acest interviu, 
care sunt părțile lui tari și care cele slabe, 
ce trebuie îmbunătățit. 

Urmând modelul PEACE, este ușor să 
valorifici interviul de istorie orală. lată ce ar 
trebui să faci: 

Analizează interviul și încadrează-l în 
contextul istoric general, coroborând datele 
din interviu cu alte surse istorice (literatura 
de specialitate, documentele din arhivă, 
cronica oficială, opinia publică, artefacte 
muzeografice etc.). 

Fă trimiterile la fișierul (audio, video) cu 
interviul înregistrat prin modalitatea: 

Prenume nume intervievat, interviu rea- 
lizat de prenume nume cercetător, orașul, 
data interviului, fișierul audio/video nr., 
minutul: secunda, locul păstrării (de ex. 
arhiva personală), locaţia. 

Desigur că pentru a învăţa prin cerceta- 
re, prin metoda interviului de istorie orală, e 
necesar să ai nu doar calităţi de cercetare, 
dar trebuie să dezvolţi și inteligența 
emoțională (să o maturizezi), pentru că 
lucrând, interacționând, intervievând foști 
deportați și membrii familiilor lor, avem 
de-a face cu oameni traumatizaţi, care des- 
eori suferă de stres posttraumatic. 

Trauma victimelor represiunilor politice 
este un subiect aparte care necesită o 
abordare multilaterală. Biomedicina a 
demonstrat că trauma este înregistrată în 
partea stângă a creierului în imagini și 
sunete, deseori opunându-se articulării, 

vorbirii. Persoana care este rugată să 
vorbească despre ce i-a produs trauma, 
deseori nu poate să acceseze informaţia 
stocată în creier. Astfel, calitățile interacti- 
unii între victimele represiunilor și istoricii / 
sociologii / antropologii care conlucrează 
cu acestea sunt esenţiale pentru a susține 
persoana să-și spună istoria sa. 

Acestea sunt câteva indicii prin care 
putem să recunoaștem trauma la intervievat: 

- limbajul corpului, per ansamblu, de- 
seori și lacrimi; 

- dificultăți în respiraţie și variaţia tonali- 
tății vocii, deoarece adrenalina provoacă 
aritmie; 

- dificultăți în memorarea, reamintirea 
unor evenimente specifice sau localizarea 
lor în timp; 

- dificultăți în păstrarea contactului 
vizual. 

Pentru a evita, totuși, momentele de 
tensiune, există câteva recomandări privind 
interacțiunea cu victimele represiunilor, și 
anume: 

- ascultarea activă și construirea încre- 
derii pe parcursul interviului; 

- ajustarea limbajului nonverbal, adică 
oglindirea emotiilor intervievatului; 

- tonalitatea vocii și tactica de a păstra 
pauzele, când ele sunt necesare; 

- empatia și compasiunea față de expe- 
riențele victimei trebuie să fie veridice, sin- 
cere; 

- utilizarea abilităţilor de consiliere, în 
cazuri necesare. 

Este important să nu uităm că deși 
evenimentele de violență umană ar putea 
să se întâmple doar într-o singură zi / noap- 
te, impactul acestora asupra supravietui- 
torilor și familiilor lor ar putea dura pe tot 
parcursul vieţii. Cel mai simplu exemplu 
este noaptea deportării, care a rămas în 

memoria majorității ca cea mai traumati- 
zantă experiență din toată drama represiu- 
nilor sovietice. 

In continuare, propun un model de 
interviu semistructurat pe subiectul „de- 
portări” care poate fi ajustat, individualizat 
în corelatie cu situatia și vârsta intervieva- 
tului la momentul deportării (matur cu fami- 
lie, tânăr, copil, născut în deportare, depor- 
tat cu familia sau singur etc.). 


Întrebări-grilă adresate persoanelor 
care au fost deportate în perioada sovietică 
sau urmaşilor lor, în cadrul interviului de 
istorie orală (înregistrat audio sau video). 

1. Date biografice (data, locul nașterii, 
etnia și limbile vorbite, detalii despre părinti 
— din ce familii proveneau, ce studii aveau, 
care era ocupația lor, averea, statutul 
socio-economic, au activat în domeniul 
politico-administrativ sau nu etc.). 

2. Statutul socio-economic și politico- 
ideologic al familiei în ajunul anului 1940 / 
1944 / 1949 (în funcţie de momentul când 
au fost deportaţi): averea deținută, starea 
materială, atitudinea lor față de ocupaţia 
sovietică a Basarabiei, față de ideologia 
comunistă, relaţiile cu noua conducere 
bolșevică etc. Care era starea de spirit în 
sat până la deportare, s-au răspândit zvo- 
nuri despre deportarea/ deportările preco- 
nizate, în câte tabere era împărțit satul/ 
localitatea, cine din persoanele cunoscute 
era susținător al conducerii nou-instalate? 
Au existat conflicte vădite între familia 
Dvs./Dvs. și cineva din reprezentanții pute- 
rii sovietice? Aveţi vreo presupunere cine 
ar fi putut influența decizia de a vă deporta 
familia Dvs.? 

3. Când ati fost deportat(ă), de unde 
anume, în ce condiţii, cu cine din membrii 
familiei? Descrieti ce vă amintiţi din noap- 


tea/ziua deportării — în ce limbă vi se vor- 
bea, câte și cine erau persoanele care v-au 
ridicat, ce anume vi s-a imputat, conform 
cărui articol și ce învinuiri s-au adus famili- 
ei/capului familiei? Ce vi s-a permis să luaţi 
cu Dvs.? A existat vreo formă de împotrivire 
din partea vreunui membru al familiei? 

4. Descrieţi ce vă amintiţi din drumul 
spre locul deportării și unde ati fost depor- 
tat(ă): regiunea, localitatea, lagărul, sătenii 
care erau cu Dvs., ce alte etnii aţi întâlnit 
acolo. A fost familia despărțită sau ati pier- 
dut pe cineva (a decedat și în ce condiţii) 
din membrii familiei în locul deportării? 

5. Care erau condiţiile de viață (locuinţa, 
câte persoane întreținea familia, hrana, 
îmbrăcămintea, ce munci erau obligatorii 
pentru părinţi, copii, care era specificul- cli- 
materic și cum influența acesta modul de 
viață)? 

6. Ati reușit să păstraţi unele obiceiuri 
sau tradiţii specifice naţionale la anumite 
sărbători, precum Crăciunul, Paștele, s-a 
perpetuat credința pe care o aveati acasă, 
ati reușit să oficiați rugăciuni sau servicii 
divine în caz de necesitate (botez, cununie, 
deces)? 

7. Cum puteţi descrie comunicarea cu 
ceilalți membri ai localității unde ati fost 
deportat/ă? Au existat motive de neîncre- 
dere reciprocă sau de solidaritate? Aţi avut 
acces la anumite servicii, precum educaţie, 
asistență medicală, corespondență, adre- 
sări către autorități, inclusiv și adresarea 
scrisorilor către autoritățile unionale etc.? 

8. Cum ati depășit anumite probleme de 
sănătate? Cine credeți că a avut cel mai 
mare rol în supraviețuirea Dvs. în acele 
condiții și în ce anume a constat el? 

9. Când aţi fost eliberat(â)? V-aţi întors 
acasă imediat sau mai târziu? In localitatea 
natală sau alta? Cum ati fost primit(ă) de 


organele administrative? Aţi fost marginali- 
zat(ă)? 

10. Ce s-a întâmplat cu proprietatea 
Dvs.? Vi s-a restituit ceva? 

11. Cum s-a aranjat viața familială, so- 
cială, profesională după lagăre și deportare? 

12. Credeţi că este nevoie de amintirile 
despre deportări și care este necesitatea 
memoriei pentru existența unui popor? 

13. Ce v-a ajutat să supraviețuiți? 

De asemenea, pot fi adresate între- 
bări cu specific etnografic: 

Ce obiceiuri naţionale legate de ciclul 
vieții ați perpetuat în deportare? De exem- 
plu, naștere/botez, căsătorie/cununie, 
moarte/inmormântare. 

Ce obiceuri calendaristice, sărbători 
laice, religioase ați serbat? 

Aţi avut icoane, cărți și alte obiecte adu- 
se și păstrate din Basarabia, denumirea lor 
şi semnificaţia care au avut-o pentru Dvs.? 

Ce aţi păstrat din bucătăria/mâncarea 
tradițională și ce obiceiuri legate de prepa- 
rare și consum aţi urmat? 

Ati păstrat ceva din folclorul muzical și 
coreografic adus din Basarabia? 

Ce creaţii populare legate de deportări 
vă amintiţi (poezii, versificaţii, proză, texte 
orale, pamflete, bancuri la adresa conduce- 
rii sovietice)? 

Aţi promovat istoria natală/naţională 
prin basme, povești, istorii, cântece de 
leagăn în deportare pentru copii Dvs.? 

Care credeţi că este influența depor- 
taților basarabeni asupra localnicilor și 
viceversa? 

Aveţi însemnări personale vechi, din de- 
portare sau după revenire sau reabilitare? 

Ati simțit dorul de casă și de întreaga 
comunitate de unde v-au deportat? 

Ati simţit dorul de casă și ce făceati 
pentru alinarea lui? 

Există personalităţi deosebite din rândul 
Dvs. și urmașilor Dvs.? 

In cadrul lucrărilor agricole, ați reusit să 
perpetuaţi anumite soiuri moldovenești? 

Cum a fost afectat numele de botez al 
Dvs. și al urmașilor Dvs. de procesul de 
rusificare? 

Ce tradiţii și remedii legate de medicina 
populară aţi folosit sau vă amintiti? 


Neapărat, la sfârșitul interviului, tre- 
buie să cerem consensul (în scris), după 
acest model: 

„Stimate intervievat, nume, prenume, 
interviul are un caracter strict științific. și 
răspunsurile oferite cu amabilitate de Dvs. 
vor fi folosite doar în scopuri științifice, de 
promovare a culturii istorice și recuperare a 
memoriei deportărilor. 

Prin semnătură, Dvs. oferiţi consensul 
după cum urmează: 

Doresc ca numele, datele, pozele, 
documentele, amintirile pe care le-am oferit 
în interviu, să fie utilizate în scopul sus- 
numit. Semnez nume, prenume 

Nu doresc să se facă referință la nume- 
le, datele personale și localitatea mea, dar 
să se folosească doar factologia pentru 
exemplificări și concluzii. 

Semnez nume, prenume 

Vă garantăm corectitudinea noastră în 
abordarea istorică și exactitatea celor nota- 
te, drept dovadă semnez, 
cel/cea care am realizat acest interviu. 

Nume, tel. de contact, email cercetator 

Lăsăm un exemplar de consens în fami- 
lia intervievatului. 

Atunci când facem mai multe interviuri 
cu persoanele care au trecut prin 
experiențe traumatizante, suntem și noi 
afectați emoţional. Următoarele aspecte 


MEMORIA 
| ronima pinoia seca | 


psihologice specifice interviurilor cu persoa- 
nele deportate trebuie luate în calcul: 

Cum afectează emotional interviurile 
realizate cu persoanele deportate? 

Care sunt cele mai dificile momente în 
munca de intervievare a persoanelor 
deportate? 

Care sunt cele mai frecvente stări pe 
care le simte intervievatorul în timpul inter- 
viurilor (de ex. tristete, apatie, milă, furie, 
plictiseală, somnolentă, nervozitate)? 

Interviurile realizate au schimbat percep- 
tia personală asupra deportărilor? In ce fel? 

Ce lucruri importante se pot învăţa din 
interviurile cu persoanele deportate? 


Mai multe exemple de interviuri, ca 
formă și conținut, se găsesc pe www.depor- 
tari.md, un website administrat de subsem- 
nata în echipă cu artistul Ghenadie 
Popescu. 


c. Exemplu practic de cercetare 

In continuare, îmi propun să exemplific 
cum putem realiza o cercetare în baza unui 
interviu de istorie orală, urmând modelul 
PEACE. Interviul a avut loc cu Larisa 
Oglindă (deportată), Ana Frunză (fiica, 
născută în deportare) și Anatol Frunză 
(ginerele) în biroul meu, în Chișinău. 

Context: Un produs al ediției a treia a 
proiectului Expediţiile Memoriei a cărui 
obiectiv este recuperarea memoriei și 
reconstituirea deportărilor staliniste prin 
reconstituirea drumului deportaților din 
Basarabia ocupată de sovietici spre 
așezările speciale din Kazahstan și Siberia, 
a fost filmul Expedițiile Memoriei - Jurnal de 
Bord, 2016, semnat de regizoarea Violeta 
Gorgos. Acest film a avut ca scop să 
transmită unui public cât mai larg și mai 
divers aventura pe care echipa formată din 


9 persoane a trăit-o în îndepărtata Siberie. 
Producţia cinematografică are specificul 
său, iar eu, ca istoric și membru al echipei, 
mi-am propus prin această expediție, să 
introduc în circuitul științific trei abordări 
izvoristice noi care aduc valoare adăugată 
şi completează tabloul istoric al deportărilor 
şi oamenilor deportaţi: satele ridicate de 
deportaţi, cimitirile unde au fost foarte multi 
dintre ei îngropați și memoriile oamenilor 
deportaţi rămași în Siberia. Un alt rezultat 
direct a fost suplinirea informaţiei din 
Cartea Memoriei (Editura Ştiinţa, Chișinău, 
1999-2005) fie cu mărturia autentică a celor 
pe care i-am întâlnit în satele ridicate de de- 
portati, fie cu date personale de pe crucea 
din cimitir, fie cu izvorul de arhivă siberiană, 
fie cu fotografia obiectului propriu-zis (ba- 
racă, fântână, casă, cruce, om etc.). Pro- 
movând aceste rezultate în mass-media, 
am avut un val întreg de reacții pozitive și 
cel mai emotionant a fost atunci când am 
fost contactată de oamenii pentru care re- 
giunea Irkutsk este cunoscută din prima 
sursă. Mă refer, desigur, la foștii deportați în 
această regiune, care au revenit în Moldova". 

In acest context, am avut ocazia să mă 
întâlnesc cu familia doamnei Larisa 
Oglindă, pentru a colecta memoria pe care 
ea a păstrat-o și astfel, cazul acestei familii 
a contribuit atât la completarea istoriei 
regiunii respective, cât și la paleta de amin- 
tiri a celor care au revenit din deportare. 
Larisa Oglindă a fost încurajată să își 
răscolească aminitirile de ginerele său, 
Anatol Frunză, și fiica sa Ana, care s-a 
născut chiar în satul Veseoloe“, regiunea 
Irkutsk! Intâlnirile noastre au fost pline de 
emoții controversate, pentru că, pe de o 
parte, amintirile erau dureroase și pline de 
gust amar, dar pe de altă parte, toti 
conștientizau că este foarte important să 


înregistrăm aceste amintiri pentru a le con- 
tabiliza în baza de date a memoriei vii. Sunt 
foarte recunoscătoare acestor oameni deo- 
sebiţi pentru că au avut marea răbdare de 
a aștepta momentul potrivit ca să transmită 
bagajul de amintiri şi experienţe care i-a 
făcut mai puternici, pentru că nu le-a frânt 
dorința de viață și căldura sufletească. 

O descriere succintă a istoriei acestei 
familii: Larisa Oglindă, născută Nuta, în 
satul Mereni, raionul Anenii Noi, a fost 
deportată împreună cu familia sa în noap- 
tea de 5-6 iulie 1949. Provenind din gospo- 
dari, cu bunic primar al satului Mereni, fami- 
lia ei a început să sufere imediat după ocu- 
parea Basarabiei de către sovietici. In anul 
1945, atât bunicul, Nicon Istrati, cât și tatăl, 
Petru Nuta, au fost arestaţi, condamnaţi și 
exilați în lagăre de concetrare, în felul aces- 
ta mama rămânând cu două fete adoles- 
cente. 

Supraviețuind dezastrului de după 
război și foametei, în vara anului 1949 
aceste ființe firave au cunoscut calvarul 
deportării și frigul Siberiei. Deși în unul din 
vagoanele vecine care se îndreptau spre 
regiunea Irkutsk era și bunica, Istrati 
Profira, acolo, în îndepărtata Siberie, căile 
lor s-au despărțit. La Taișet, ultimul punct 
de cale ferată, aceste femei au fost reparti- 
zate în diferite locaţii: bunica în 
Novociunka, iar mama cu cele două fiice, 
Larisa și Olga, în Veseoloe. De fapt, la acel 
moment, localităţile regiunii Irkutsk, adică 
Ciunka, Novociunka, Veseoloe, Parcium, 
Lesogorsk, erau doar niște coordonate 
geografice codificate sub numele de kilo- 
metrul 109, 120, 129 etc., adică distanța de 
la staţia terminus Taișet. 

Lăsaţi în mijlocul taigalei, deportații au 
fost puși în fata morții sigure, dacă nu 
acționau rapid și consistent. Au ridicat 

barăci, au căutat căi de supravieţuire în 
sălbătăcia pe care au trebuit să o transfor- 
me în localitate, ulterior numită Veseoloe. 
Paradoxală denumire, căci un sat ridicat de 
oameni îndurerați și practic lăsaţi fără 
speranță, poartă numele bucuriei pierdute. 

Trăind fără tată, fetele s-au maturizat 
forțat și au început să muncească în rând 
cu bărbaţii. Acolo, în timpul lucrului în taiga, 
Larisa a făcut cunoștință cu viitorul ei sot, 
Simion Oglindă, deportat și el cu mama și 
fratele. Fiind săteni, atât în Mereni, cât și în 
Veseoloe, cei doi tineri au înțeles că dra- 
gostea poate încălzi și poate face minuni 
indiferent de greutăţile din jur. Simion 
Oglindă, alesul inimii sale, era un tânăr 
foarte harnic și bine crescut. Rămas orfan 
de tată în 1943, la doar 10 ani, Simion, 
împreună cu fratele său mai mic, lon, a dus 
greul anilor impregnati de atâtea procese 
complexe - războiul, foametea, tifosul, 
deportările. 

Aceste dureri i-au apropiat și mai mult 
pe cei doi tineri. Astfel, după căsătoria sim- 
bolic celebrată, fructul dragostei, copilul, a 
venit la scurt timp. Ana, pruncul cu nume 
biblic, a fost, cred eu, un izvor de motivaţie 
pentru tânăra familie, ca să-și folosească 
toate resursele pentru a rezista și reveni 
acasă. Minunile care i s-au întâmplat 
Larisei în mijlocul taigalei, dintre care 
mentionez revenirea tatălui din Magadan, 
Pasca din Basarabia, lupul de care a 
scăpat teafără, arată o dată în plus că dum- 
nezeirea a fost întotdeauna alături de aces- 
te suflete curate și foarte cumsecade. 

Trecând cu demnitate prin încercarea 
sorții, familia a revenit la baștină și a reușit 
să se stabilească în apropiere de satul 
natal, în Bubuieci. Alte greutăți i-au așteptat 
aici, dar cea mai greu de suportat a fost 
pierderea celui de-al doilea copil, pruncul 

care s-a stins la nici un an. Amintirea lui 
astăzi nu poate să nu doară, desigur. 

Insă bucuriile venite din partea fiicei 
Ana au umplut inima părinților, mai ales 
când aceasta a găsit și un soț pe potriva sa. 
Anatol Frunză este un ginere care e armo- 
nios integrat în istoria familiei, fiind un om 
cu demnitate și tărie de caracter. A sustinut 
avântul soției sale, Ana, de a revedea loca- 
litatea unde s-a născut și în anul 1974 au 
mers împreună în Siberia. De bună voie, ca 
turiști, au ajuns pe meleagurile care între 
timp s-au dezvoltat, însă oricum poartă 
amprenta deportărilor. Ana a revăzut (deși 
nu ținea minte, pentru că atunci când a ple- 
cat din Siberia avea doar patru ani), iar 
Anatol a văzut cu ochii proprii cimitirul cu 
partea sa degradată, adică mormintele 
deportaților care nu au supraviețuit, 
barăcile și casele care au fost păstrate și în 
care locuiau cei rămași în sat, strada 
Moldovenească din satul Veseoloe, 
mlaștinile și taigaua plină de pericole. 
Anatol a fost cel care, printr-un act de curaj, 
l-a adus din Novociunka pe bunelul Nicon 
Istrati, care rămăsese acolo deținut în liber- 
tate. Curiozitatea și, în același timp, dorința 
de a înțelege cum s-a întâmplat că soția sa 
este și rusoaică și moldoveancă (cum era 
scris în pașaportul său), l-a făcut pe Anatol 
să înceapă o investigare proprie și să se 
alăture nucleului de oameni care au stat la 
bazele mișcării de renaștere națională. 

Eu mă bucur că această familie poartă 
flacăra conștiinței vie și nealterată! Este 
activă în spațiul public și de fiecare dată 
când se organizează manifestații de come- 
morare, participă și împărtășesc din 
experiența proprie lecţiile învăţate, valorile 
care i-au ajutat să supraviețuiască și 
speranța că vom avea un viitor mai gene- 
ros și mai luminos. 


Interviul cu Larisa Oglindă (deportată), 
Ana Frunză (fiica, născută în deportare) și 
Anatol Frunză (ginerele): 


Rădăcinile 

Mă numesc Larisa a lui Petru Nuta. 
M-am născut la 10 februarie 1934 în satul 
Mereni, raionul Anenii Noi. Tata se numea 
Petru, mama Antonia. Au fost niște oameni 
simpli. Am avut o surioară mai mică cu 4 
ani decât mine, s-a numit Olga. Am trăit în 
Mereni până în 1949. Ambii părinți erau 
mereneni. Bunelul de pe linia mamei era 
Istrati Nicon, bunica se numea Profira. 
Bunelul pe timpul acela lucra primar în 
satul Mereni. De pe linia tatălui, bunelul se 
numea Roma Nuta, iar bunica - Agafia. 
Erau oameni simpli, gospodari, muncitori. 

Părinţii trăiau foarte bine. Din primii ani 
ai copilăriei îmi amintesc că părinții tare 
mult ne iubeau, la școală tata ne ducea 
călare pe cal. In familie era foarte bine, 
înțelegere, eram creștini. 

In 1940, când a fost prima ocupaţie 
sovietică, în familia noastră nu s-a discutat 
acest subiect. Abia în 1944 când tata era la 
concentrare, a fost atinsă familia de neno- 
rocire. Când s-a început războiul, tata a 
fost luat la concentrare, era în România. In 
una din nopțile din anul 1944, el a venit 
acasă. Era o perioadă când rușii îi călcau 
pe coadă pe nemti și tata a venit acasă să 
ne ia în România. Ţin minte cum el a venit 
noaptea și a spus: „Antonie, ia și îmbracă 
fetele și până în ziuă noi plecăm în 
România!” Noi trăiam toti într-o ogradă, fra- 
tele mamei și bunelul. Şi bunelul a spus: 
„Tu dacă vreai, întoarce-te, iar eu am 
numai o fiică și nu o las!” Mai ales că era și 
bombardament. Și tata s-a întors, iar noi cu 
mama am rămas aici. Tata abia la sfârșitul 
războiului s-a întors acasă. Că toti se întor- 


ceau pe la casele lor. Numai a venit, s-au 
început arestările. L-au arestat ca pe un 
trădător de patrie“. Și l-au dus la Magadan, 
i-au dat sentință pe viaţă, apoi i-au redus-o 
pe 25 de ani, apoi pe 20 de ani și în toată 
această perioadă el a fost în Magadan. lar 
pe noi, restul familiei, ne-au deportat la 6 
iulie 1949. 

Averea familiei noastre consta în 
pământ, vie, vacă, bou, porc, oi. Mama se 
ocupa doar de gospodărie și de copii. 
Bunelul a fost mai înstărit, el a avut mai 
multă bogăţie. El spunea: „Cum așa, eu 
atâta bine am făcut satului și la urmă m-au 
arestat?” Nemţii doreau să mineze moara 
şi să o explodeze, dar bunelul i-a luat cu 
binișorul, le-a făcut masă și rușii au reușit 
să vină și să îi prindă, dar el oricum a fost 
arestat în 1945 cu tata“. 

Bunelul Istrati Nicon, fost primar, trăia 
bine, avea boi, vaci, cai, era un om gospo- 
dar. Lucra în primărie, era văzut, era capa- 
bil. In acea cladire a fost mai târziu banca 
națională, azi e Muzeul Naţional de Et- 
nografie din Mereni. L-au acuzat că era pri- 
mar. A fost trimis în Omsk, pe 15 ani, apoi 
sentința i s-a scurtat pe 10 ani, dar a făcut 
mai puțin. După moartea lui Stalin, a avut 
loc amnistia și el a venit la noi în Siberia. 

In timpul foametei, părinţii au păstrat 
vaca și oile în jurul casei. Mama făcea câte 
un pic de făină. Bulgur cu lapte, așa am 
rezistat noi. Nimeni nu a fost bolnav de 
tifos. Satul, însă, a trecut foarte greu prin 
foamete. Noi trăiam în centrul satului și pe 
lângă noi treceau oamenii spre cimitir și în 
fiecare zi erau morti. Toţi vorbeau că dacă 
nu se măturau podurile, rezistau. 


Deportarea 


Vis-a-vis de noi, în sat, înainte de a ne 
deporta, trăia o familie. Ea nu era din 

Mereni, Catiușa, dar s-a căsătorit cu un 
bărbat din Mereni care în timpul românilor a 
fost jandarm. Dar când rușii au venit, l-au 
împușcat. Ea însă era comunistă. Catiușa 
Moisenco avea cinci copii. Bărbat nu avea. 
De la primul bărbat avea cinci copii, ai ei, 
iar de la al doilea - un copil. Și ea lucra în 
selsovet. Era mare trădătoare! Ea a trimis 
în Siberia jumătate din Mereni. Copiii ei 
învățau toți la școală, erau îmbrăcați 
curățel, dar copilul cel făcut cu bărbatul din 
Mereni era sculat dimineaţa și era ca o 
cenușăreasă. li punea în mână un ulcior și 
îi spunea: „Azi te duci la femeia ceea, ceri 
făină, ceri slănină, brânză, lapte! Și ea 
venea și la mama și-i spunea: „Antonie, să 
îmi dai rochia aceasta! Dacă nu mi-o dai, o 
să te duci la Sibiri!” Și mama îi dădea, și 
rochia, și alte lucruri. Era frică! Și la urmă, 
tot una, tot una a dus-o în Siberia! Și când 
au venit oamenii înapoi în sat, ea, de frică, 
a fugit din Mereni, s-a dus în Aneni. Apoi a 
decedat. Dar când noi am revenit în 
Mereni, mai rămăsese oameni de aceștea. 

Nimic nu s-a auzit despre deportările pe 
care le-au organizat. Era noaptea, toti dor- 
meau. Au venit foarte multe mașini, s-au 
oprit la marginea satului, ca să nu observe 
oamenii. Pe la orele patru, a venit un om 
din sat și un soldat cu pușca. Din Mereni au 
fost ridicate 27 de familii. Toate odată, ca 
să nu fugă. Noi dormeam. Au bătut în ușă, 
mama a deschis. A intrat un om, soldatul a 
rămas afară, la ușă. Dar când au venit la 
noi, au venit și la bunica să o ridice, bunelul 
era deja arestat în 1945. Fratele mamei, 
trăia între noi și bunica, și a venit la noi și a 
bătut în geam, spunând: „Antonie, pe 
mama o ridică!”*, iar mama a putut spunea 
doar atât: „Și pe noi tot!" El repede a fugit, 
dar bărbatul acesta a auzit și a crezut că la 
noi este cineva ascuns. A început a căuta 

prin dulapuri, pe sub masă, pe sub pat, cre- 
zând că mai este cineva acasă. Am început 
să plângem. Ne-au spus: „Pe voi vă ridică!” 
lar noi ne întrebam: „Dar de ce? Pentru 
ce?” „O să vă spună pe urmă! Ce să 
facem? Plângeam! Ce să luăm? El a spus: 
„Nu vă trebuie nimic, luaţi mâncare pe trei 
zile, acolo tot o să vă dea! Dar altii au avut 
noroc de oameni mai buni care le-au zis ce 
să ia. O femeie care era cu noi în deportare 
povestea că ei i-au zis să ia și cârpa cea cu 
care ia oala de pe foc că și aceea o să îi 
trebuiască acolo. Dar noi cu mama nu am 
luat nimic, așa pe furiș mama a mai luat 
câte ceva. Dar eu plângeam și am întrebat: 
„Cărțile se poate să le iau?”, căci învătam 
la școală. „Nu, acolo cărţi nu o să îţi trebu- 
iasca!” laca așa! 

In timpul acesta s-a oprit o mașină la 
poartă, mai erau vreo două familii și ne-au 
suit și pe noi. Și ne-am mai oprit la o fami- 
lie, care s-a urcat. Noi și cu bunica nu am 
fost în aceleași vagoane. Ne-au încărcat în 
mașine, soldatul a rămas în ogradă. Fratele 
mamei povestea că soldatul a adormit și 
oamenii au început să târâie din casă, unul 
a luat una, altul a luat altceva. Mama a luat 
doar niște hăinuțe, chiar un palton, pe care 
l-a cusut, dar nu l-a îmbrăcat niciodată. Și 
eu acolo l-am prefăcut și l-am îmbrăcat. Noi 
nu aveam nimic din plapume. Ne-au dus la 
gară, ne-au încărcat. Toţi plângeau și spu- 
neau că ne duc să ne împuște. In vagon 
erau bătrâni, erau flăcăi, fete mari, copii. 
Foarte mulți, stăteam des, când cineva 
vroia la viceu îl acopereau cu o plapumă și 
se ducea într-o cratiţă. Mergeam doar 
noaptea, ziua ne dădeau pe o linie moartă. 
Scoteau câini, soldaţii te scoteau afară și 
ne dădea ceva să mâncăm. Igiena nu era 
respectată. La noi în vagon nu au fost 
femei însărcinate. Erau oameni doar din 


sat, dar bunica era în altă parte. Noi am 
mers trei săptămâni, vedeam pădure- 
pădure, taiga deasă. Ne-au dat pe o linie 
moartă, tot eșalonul. Din 42 de vagoane, 
ne-au despărțit: 21 s-au dus într-o parte, 
altele 21 în altă direcţie. Şi bunica a nimerit 
în celelalte vagoane și s-a dus mai departe 
și noi nu am mai știut de dânsa. Abia mai 
târziu noi ne-am regăsit. 


Kilometrul 120 - Satul Veseoloe 

Am ajuns acolo, când au deschis ușile, 
era întuneric, numai pădure, tufiș. Toţi 
ziceau că aici ne e sfârșitul. S-a apropiat un 
bărbat și o femeie, de care noi ne-am spe- 
riat, aveau o setcă” pe față. Noi mai târziu 
am înțeles de ce — protecţie de la musculite, 
foarte rele, mulți au murit de la ele. Erau 
tare otrăvitoare. Și ei aveau carnet cu cre- 
ion și ca pe oi, ne dădeau jos și scriau 
numele și familia noastră. In dos erau niște 
fântâni și noi ne-am bucurat că este apă, 
dar ele erau pline cu oase. Era îngrozitor. 
Era kilometrul 129. Japonezii au construit 
calea ferată, de aceea erau oasele lor 
rămase acolo. 

Nu era ce mânca. O bunică cu nepoțica 
ei s-a dus după mure, dar s-au înnecat în 
mlaștină. Nu s-au mai întors. Și după vreo 
două zile, ne-au dus cu paromul în regiu- 
nea care mai târziu avea să fie Veseoloe. 

In Veseoloe, conform statisticii, au fost 
aduși 510 moldoveni. Moldovenii au fost 
primii acolo. Eram pe malul râului Ciuna, ne 
treceau cu paromul și ne lăsau la marginea 
pădurii. Acolo deja erau veniţi din rușii de 
pe loc și ne-au dat corturi. Am trăit 
împreună noi și încă o familie. Ne-au dat o 
palatcă“, un topor, niște țăruși și o plitcă de 
ciugun”. In loc de pat, am aranjat scânduri 
de lemn. La 30-31 iulie, când ne-am trezit 
dimieata, deja era omăt. A nins noaptea. 


Toti bărbații au fost mobilizați la tăiat păduri 
și femeile tot, la curăţit copacii de crengi. 
Am făcut repede 2-3 baraci, ca să avem 
unde locui. Dar nu am dovedit” până în 
iarnă să acoperim baracele. Și o iarnă am 
dormit fără acoperiș. Pat lângă pat... Era 
pod, dar nu era acoperit. Și erau 3 plitci” în 
mijlocul baracului, făcea lumea de serviciu, 
să nu înghețăm, ardea non-stop. 

Foarte multă lume se îmbolnăvea și de 
foame, și de frig, picioarele erau înghețate. 
Mama se întorcea de la pădure și venea 
înghețată. Chiar dacă le-au dat pantaloni cu 
vată, cufăici, că de acasă ce au luat ei, 
nimic?! Se mai învăleau cu petice, toluri, ca 
să nu îngheţe. Suna haina ca nuca. Foarte 
greu a fost, primii ani, mai ales, foarte greu. 
Chiar dacă munceau din greu, primeau 
bani foarte puțini. Ţin minte că mama venea 
acasă cu trei ruble. Cum să trăiești cu așa 
bani? 

Dincolo de râul Ciuna era o pecarne“ și 
acolo se cocea pâine, lumea se ducea din 
noapte și prindea rând. Dădeau pâinea cu 
norma, dacă o strângeai, curgea apa din 
ea. Era pâine de secară. Eu, ca și copil, pri- 
mul an nu am lucrat. Nu aveam acte cu noi. 
Cineva m-a sfătuit să spun că sunt mai 
mare. Și am spus cu un an mai mare și am 
fost primită la lucru - „priiomșic”* — 
măsuram lemnul. Şi așa am lucrat până am 
ajuns acasă. Abia aici am terminat“ șapte 
clase, de soră medicală. Sora mea mai 
mică, tot a lucrat ca și mine. Nici ea nu a 
făcut școală. Primul an nici nu era școală. 

La început nu aveam haine corespun- 
zătoare. lar mai târziu, am mai lucrat, am 
început a primi bani deja un pic mai bine. 
Moldovenii au devenit mai curajoși. Rușii 
chiar ne-au învățat. Moldovenii s-au început 
a se apăra, să-și apere drepturile. S-a făcut 
magazin, ospătărie, club. 

În timpul liber mergeam Ia club, la dan- 
suri, la filme. Aduceau filme indiene. Co- 
municam și cu moldoveni. Dar și cu ucrai- 
neni. Desigur, cu moldovenii ne înțelegeam 
cel mai bine. Așa am trăit noi în barăci. 

Cu hrana ne-am acomodat foarte greu. 
Noi nimic nu aveam de acasă. Cei care 
aveau de acasă ceva, o duceau mai bine. 
Cu tătarii făceau schimb. Ei aduceau lapte 
în sac, îngheţat. Daca frigul era 55 de 
grade... Aduceau lapte înghețat și cartofi 
înghețaţi. Și așa schimbam ce aveam pe 
cartofi și pe lapte. Pe urmă au început a 
sădi pe parcele libere cartofi, căci moldove- 
nii erau muncitori. Mama cu sora au locuit 
permanent în același barac, iar eu deja 
m-am căsătorit, m-am dus în altă locuinţă. 


Strada Moldovenească 

In satul Veseoloe am construit strada 
Moldovenească. Se numea așa pentru că 
acolo au început să se construiască moldo- 
venii, acei tineri căsătoriţi”. Toate casele se 
deosebeau - ferestre, cerdac, se făceau ca 
acasă. Erau oameni de prin Orhei, de prin 
Drăsliceni. Dar erau și din aceea care au 
trăit prin bordeie, până le-au dat drumul 
acasă, dar puțini — acei bătrâni care nu 
puteau construi deja. Dar restul, munceau, 
își cumpărau vaci, porci, se construiau, se 
făceau gospodari și acolo. 

Reputația moldovenilor era bună. Noi 
eram stăruitori, muncitori, ascultători și mai 
supuși. In sinea noastră, însă, numai noi 
ştiam ce simțeam. 

Creștinismul l-am păstrat, dar nu aveam 
cu cine realiza serviciile divine — popă nu 
era, biserică nu era. Tradițiile ca să le 
respectăm, trebuiau resurse, dar noi nu 
prea aveam cu ce. Deci, nu aveam conditii 
prielnice. 

Ideologia a influenţat, sigur, însă când 

ne era foarte greu, rezistam prin dorinta de 
a reveni acasă. Dar aproape nimeni nu cre- 
dea că o să ne întoarcem. Nu aveam cum 
să avem această speranță, pentru că era 
râul și nu puteam pleaca de acolo fără 
învoirea comendantului. De la început ni 
s-a spus că am fost aduși pe veci și noi 
am pierdut speranța că ne vom întoarce. 


Pasca din Moldova - minunea 

care ni s-a întâmplat 

Am început a coresponda cu rudele 
peste vreo doi ani. Mama coresponda cu 
fratele ei. Ei nu prea scriau multe, au scris 
că la noi s-a făcut colhoz, s-a făcut una, alta. 
Cine și unde lucrează. Dar aceștia de pe 
loc tot se temeau să scrie ceva, Doamne 
fereşte să scrie ceva așa, mai interzis... Tot 
era controlat, tot era verificat... Numai așa, 
printre rânduri... ne pricepeam despre ce 
este vorba. Primeam seminţe de patlajele”, 
chiar dacă nu se prea făceau, porumb... Ţin 
minte că era o familie care la Paști a primit 
un colet cu pască, slănină, brânză. Și ea a 
tăiat pasca ceea câte-o bucăţică și dădea 
la toți... (lăcrimează). Era o comoară, cred 
că, pe care ati primit-o de-acasă. Duceam 
dorul de casă, de satul nostru, discutam. 
Tineretul se gândea că dacă eram pe loc, 
învățam, aveam o profesie. Oamenii mai 
maturi se gândeau la gospodăria lor, ce au 
avut, ce au pierdut, cu ce s-au ales. Vă 
spun că dacă doreai să spui o vorbă, trebu- 
ia să te gândești bine să o spui, să nu o 
spui... era periculos. Tot timpul erai în peri- 
col. Ce mai de rugăciuni spuneam. Icoane 
nu am reușit să luăm, însă. 

Au fost momente când credeam că nu 
mai putem rezista. Era tare greu, nu aveam 
ce mânca, nu aveam cu ce ne îmbrăca, era 
multă bătaie de joc, nu ne dădeau leafă, fri- 
gul era de minus 55 - 60 de grade. 


Așa un caz a fost: eu lucram departe de 
Veseoloe, la Seriojkina, și o dată, pe drum, 
m-am întâlnit cu un câine, sur, mare. Eu 
credeam că e câine, dar el era lup. Şi erau 
niște oameni pe sanie, mergeau cu lemnul, 
după acel lup. Și ei au strigat că acesta e 
un lup, să mă feresc! Datorită lor am 
scăpat, căci ei l-au înconjurat și l-au ucis. 

Atunci eu m-am speriat tare, am văzut 
că am fost în pericol, el era foarte flămând 
și putea să mă mănânce. Au mai fost și alte 
întâlniri cu animalele. Au fost câteva femei 
mâncate de lupi. Dincolo de râul Ciuna, pe 
o femeie a prins-o ursul și a gâtuit-o! lar 
inginerul-șef avea urs acasă, în loc de câine. 


Viitorul soț, deportat și el... 

Cu viitorul sot ne-am cunoscut acolo, la 
servici. El era deportat cu mama și cu frate- 
le. Tatăl lor a decedat în 1943 în Mereni, tot 
din cauza rușilor. 

Intervine ginerele, dl Anatol: Mie mi-a 
povestit socrul aceste detalii. Când au venit 
în 1940 rușii, i-au luat toată pâinea care a 
avut-o. Dar el avea pământ și porumb. 
Când a dat prima zăpadă, pe el l-au che- 
mat la selsovet și l-au întrebat: „De ce nu 
strângi porumbul de pe deal?” Dar el a avut 
neatenția să le spună: „Ce ai mata cu 
pământul meu și cu roada? Vreau — îl 
strâng, vreau - nu îl strâng...” Şi ei au luat 
și l-au bătut cu picioarele. I-au distrus tot 
într-însul, acolo în primărie. Şi au vrut să îl 
împuște. Dar unul din „zagatoviteli””, 
spune: „De ce să îl împuști? Tu ai să strângi 
popușoii? Lasă să strângă și pe urmă îl 
împușcăm!” Şi i-au dat ultimatum, dacă nu 
strânge și nu aduce la gara Mereni porum- 
bul, o să îl împuște. ȘI el a venit acasă și s-a 
sculat a doua zi, a strâns tot porumbul de 
pe deal, l-a dus la gara Mereni și de-atunci 
a început a scuipa sânge. Incă trei ani de 


zile a mai întins și în 1943 a decedat. 
Socrul meu avea 10 ani atunci. Dar ei 
aveau 20 desetine de pământ. Și un copil 
de 10 ani, cu fratele lui, de 8 ani, se duceau 
şi arau pământul acesta. Il punea pe fratele 
lon să ducă caii pe brazdă, și el — din urmă. 
Copil de zece ani, cu unul de opt, ara 
pământul... 

Larisa: După 1943, au rămas orfani de 
tată — Grigorie. Și în 1949 au fost deportaţi 
cu mama. Familia Oglindă - el era Senea, 
mama — Efrosenia şi frăţiorul lui — lon”. Ei 
trăiau în altă baracă. Senea lucra pe trac- 
tor. Fratele lucra pe „prițepul”* care anina 
lemnul. Noi acolo ne-am cunoscut. 

Intr-o iarnă, eu încă nu eram căsătorită 
cu el, a fost așa un caz: la orele 5 seara 
venea mașina și ne lua să ne ducă la lucru. 
Și dimineaţa venea și lua pe altii. O noapte 
sub cerul liber, la minus 55 de grade, omăt 
mare, lucram. Și odată a înghețat tractorul, 
din cauza frigului mare. Tractoarele erau cu 
ciurcă, nu cu benzină. Şi ei s-au temut că 
vor îngheţa și s-au pornit acasă noaptea, 
pe jos. Au mers, au mers, dar lui lon i s-a 
făcut rău, a pierdut cunoștința. Și Senea, 
soțul meu, l-a târâit până acasă. Și i s-a 
rupt încălțămintea, pâslele. Până a ajuns, i 
s-au ros tălpile. S-a dus la cantoră să dea 
darea de seamă. Și cineva a început să 
strige: „Poideoși pod sud!” Din cauză că a 
înghețat tractorul. Dar cineva din ei a 
observat că el era cu tălpile goale și roase. 
Acolo deja era mai călduț și el și-a pierdut 
cunoștința. Și deja ei s-au mai liniștit. Greu 
și-a revenit. Datorită unei surori medicale 
din Orhei, Cuzuioc era familia ei. Pe bărbat 
îl chema Guţan. Așa a fost de greu! Despre 
acest caz au scris și ziarele. Ziarul cela era 
la noi, dar s-a pierdut. 

Când ne-am căsătorit, deoarece era 
mult lemn, noi ne-am construit aparte casă. 

O familie tânără din Mereni, nu tin minte 
numele lor, a fost eliberată să plece. Şi noi, 
tânăra familie, am luat casa lor și am mai 
modificat-o. 

Era foarte mult tineret acolo. Toţi au 
hotărât să pună numele satului anume așa, 
pentru că era mult tineret și era viaţa activă. 
Așa și a devenit Veseoloe. La un moment 
dat, ne-am căsătorit și noi. Acolo ne-am 
întâlnit. Nu ne-am cununat, am luat nănași. 
Trebuia să ne cunune Pavel Postică”, dar 
soacră-mea a spus să luăm un verișor 
de-al lor — Oglindă. Și așa și i-am luat pe ei. 

In 1954, vara, ne-am căsătorit. Eram 
îmbrăcată în rochie de mireasă. Am scris în 
Moldova și rudele soțului meu ne-au trimis: 
lui costum de mire, iar mie — material alb, 
pentru a-mi coase rochie de mireasă. Şi la 
o familie de moldoveni, unde femeia era 
croitoreasă, mi-am făcut rochie. Preot nu 
era pentru a ne cununa. Dar ne-au spus 
rugăciuni. Mamele ne-au sfătuit să trăim, 
să ne împăcăm. Am început a trăi în casă. 
Zestre nu am primit, nu era de unde. La 
nuntă au fost niște femei din Drăsliceni. 
Ne-au adus un talger, dar știrb. lar o familie 
de evrei ne-au adus o oglindă”. Și eu eram 
tare bucuroasă! 

Deci bunica a fost dusă în Novociunka, 
aproape de noi. Dar noi mult timp nu am 
știut unde e ea. Câteva familii de acolo au 
venit la noi. Mama în 1952 a scris și ea a 
revenit la noi. Bunica s-a reîntors, dar în 
1953 a murit, de boală. Nu ţin minte ce 
anume a avut. A fost iarnă, foarte greu am 
înmormântat-o. Săpau un pic, făceau focul, 
dezghețau pământul, săpau un pic și iar 
făceau focul. Fără preot, pentru că nu era 
preot acolo. Nici rugăciuni nu se prea spu- 
neau. Era interzis și fiecare se temea să se 
evidentieze. 

Deschis nimeni nu și-a exprimat 
vreodată nemultumirea fată de regim. Tin 
minte, însă, când a murit Stalin, era o mare 
bucurie pentru toti, dar nimeni nu arăta. Toţi 
sperau că vor fi schimbări spre bine. S-a 
schimbat câte ceva — au început a da dru- 
mul de prin lagăre. 


Nașterea fiicei Ana 

Când noi trăiam în casa ceea, pe 10 
septembrie 1955 s-a născut Ana. Era acolo 
la noi un punct medical, ambulatoriu, 
moașă și soră medicală. Sarcina am dus-o 
greu. Inainte de a naște, mie mi s-a făcut 
foarte rău. Nu era ambulanță. Ca să te duci 
la raion, trebuia de trecut pe apă, cu cate- 
rul* de dus pe Ciuna. Cineva a anunţat, au 
venit, m-au luat, m-au dus acolo. Soţul a 
mers cu mine. Și eu ca prin vis îmi amin- 
tesc apa aceea. Am născut noaptea, foarte 
greu. Era cât de cât curat acolo. Ţin minte 
că lângă mine stătea o sanitarcă și spunea: 
„Poterpi, milenicaia!** Am născut-o pe Ana 
mășcăţică, de 4 kg 200 gr. Și mie mi-au 
arătat-o, dar eu eram tare obosită. Repede, 
la câteva zile, m-am întors în Veseoloe. Am 
alăptat copilul, am stat câteva luni cu ea 
acasă. Apoi am dus-o pe Ana deja la 
grădiniță. Moașa de pe loc, Galea, o iubea 
tare pe Ana. Avem poze cu ele ambele. Eu 
am mai născut un băiețel, în 1959. Deja 
băiatul l-am născut pe loc, în Veseoloe, cu 
moașa aceasta. Cu copil mic ne-am întors 
de acolo. 


„Tata s-a întors!” 

Odată, într-o iarnă, era, ca de obicei, 
foarte frig și o zăpadă foarte mare, și soțul 
vine de la lucru și îmi spune: „Ştii, la club 
este o afișă pentru un film foarte bun. Hai 
să mergem!” „Dar cui s-o lăsăm pe Ana”, 


zic eu. Mama lucra. „Mă duc la mama, s-o 
rog, dacă vrea să rămână cu fata!” Și o iau 
în brațe și mă duc să o duc la mama să o 
țină. Eu mă duc, dar soțul a rămas să se 
odihnească. Și cum mergeam eu cu fata în 
brațe, în întâmpinare vine un bărbat. Cu 
șubă, cu mănuși, cu un ciumadan* în 
mană. Ajungem faţă în faţă și el întreabă: 
„Dobrâi vecer! Ne podskajite gde tut jiveot 
Oglindă Simion?” Și eu îi explic. Dar în tim- 
pul acesta ceva am simţit. Și el se uita la 
mine, așa lung. Și eu mă uitam la el! Și am 
înțepenit amândoi! El și eu! Nu puteam 
vorbi nici el, nici eu! El se mai uită la mine 
și zice: „Larisică, tu ești?” Și când a zis așa, 
da' eu zic: „Tată! Tată!” 12 ani nu ne-am 
văzut! El ne scria rar și când l-au eliberat el 
nu ne-a spus, a vrut să ne facă o supriză. 
Și a venit pe neașteptate. La mama nu s-a 
dus căci pe ea puțini o cunoșteau, dar pe 
soțul meu îl cunoșteau mulți. Și el întreba 
de Simion Oglindă. Desigur, nu m-am mai 
dus la mama, m-am întors cu tata acasă și 
eram într-un șoc și mereu spuneam: „Tata, 
tata, tata!” Dar soțul stătea culcat și mă 
auzea că eu zic: „Tata, tata, tata!” şi credea 
că eu vorbesc cu fata. Când colo, el vede 
că mai intră un bărbat cu mine, dar el nu îl 
știa... Deja s-a sculat și eu le-am făcut 
cunoștință. Și eu am lăsat-o pe Ana deja cu 
ei și zic să mă duc la mama s-o anunt. Și 
tata a rămas acolo la noi, iar eu mă duc la 
mama acasă. Mama venise de la lucru 
înghețată, supărată, vroia să aprindă focul, 
dar lemnele erau ude, aduse de afară și nu 
i se primea focul. Eu zic: „Ce faci?” lar ea 
zice că „laca vreau să fac focul, dar nu se 
aprinde. Și vreau să fac ceva de mâncare." 
Dar eu zic: „Mam;, hai nu fă nică“, hai la noi 
că a venit tata!” Dar ea așa s-a supărat și 
strigă la mine: „Hai termină și tu cu glumele 


astea! Eu nu-mi văd capul de lucru, dar 
tul.” Eu zic iar: „Mamă, a venit tata!” Dar ea 
se uită la mine și zice: „Chiar așa? E 
drept?” Eu îi zic: „li drept!” Dar Olea zice: 
„Stai, mă duc eu înainte, să văd pe mine o 
să mă cunoască?” Și s-a dus ea, bate în 
ușă și zice: „Larisa e acasă?” Dar tata zice: 
„Hai, Olgută, că te cunosc eu că asta tu ești!” 

Dar la noi înainte de aceasta a fost un 
caz foarte interesant. A venit un om din 
Ucraina la niște rude. Ei i-au scris să vină 
că la noi aicea se poate de câștigat bani. Și 
el a venit și după regulă, s-a pus la 
evidență. Și s-a dus la comendatură și i-a 
pus ștampilă ca „spetpereseleneț””. Și el 
nu a mai putut să se ducă de acolo. Și când 
a venit tata, am chemat prieteni din Mereni, 
am stat la masă. Și deja tata a spus că la el 
e totul curat, că e liber să meargă unde 
dorește, că nu are restricții și nici obligații. 
lar oamenii i-au povestit despre cazul nos- 
tru cu ucraineanul. Și i-au spus: „Ai văzut 
copiii, ai văzut femeia! Până dimineaţă nici 
urmă de a ta să nu fie aici, că altfel ai să 
pătești și tu ca omul cela!” Dar el era așa 
mână de fier și zice: „Nu, eu nu mă tem! Nu 
mă tem că la mine e totul în regulă!” Noi tot 
am început a plânge, atâţia ani nu l-am 
văzut, 12 ani, și iar să rămânem fără de 
tată! Şi el s-a oprit acolo cu noi. S-a dus la 
comendatură și s-a aranjat la lucru ca fri- 
zer. Și comendantul se ducea la dânsul. Și 
el i-a spus că totul va fi normal, cum va da 
drumul la familia ta, și tu o să fii liber. Şi 
când a venit cazul și nouă ne-a dat drumul, 
dar el nu era în listele astea, el era cu totul 
aparte. Și nouă ne dă drumul, dar lui - nu. 
Totuși l-au încurcat acolo și el a trebuit să 
rămână acolo. Şi noi am venit, în 1959, dar 
el nu. Și mama cu sora tot a rămas acolo, 
din cauza lui. Au mai trăit ei oleacă acolo... 

apoi au revenit, dar tata a rămas acolo. 
Tata s-a mutat la Novociunca și a lucrat tot 
timpul frizer acolo. 

Despre Magadan și despre lagăr 
povestea că era Doamne ferește! Au fost 
cazuri, el de două sau trei ori a vrut să se 
sinucidă. Dar l-au scăpat altii. Deci, a făcut 
câteva tentative, pentru că era foarte greu. 
Lucra la minele de aur, și-a traumat un 
picior foarte tare. Greutăţi foarte mari, foar- 
te mari. li țineau flămânzi, le punea degete- 
le între ușă și îi punea să spună ceea ce ei 
nu au făcut. Să spună minciuni! Işi băteau 
joc de ei! Ei lucrau la minele de aur, de alte 
zăcăminte. Lucrau zi și noapte. Sănătatea 
și-a distrus-o, era bolnav, șchiop! A decedat 
foarte devreme. 

Tata își proteja familia, se temea să nu 
pățească și familia ceva rău. Mai ales îi 
proteja pe copii. Desigur că se temea să 
deschidă gura. 


Tragedia din Novociunca 

La Novociunca, unde Dvs. ati fost, era o 
familie, Ermurachi, tot din Mereni, și avea 
un băiat, Colea“. Lucra pe tractor. Și a 
venit el prin ospeție, a văzut-o pe Olea, i-a 
plăcut, și s-au căsătorit. Noi de-acum eram 
aicea, dar ei s-au căsătorit. Şi deja Olea 
s-a dus la Novociunca, la familia aceasta. 
Familia a venit acasă, dar acei tineri au 
rămas acolo. Aceasta a fost prin 1960- 
1961. Mama s-a întors acasă prin 1962, 
numai mama, căci tata nu a putut, a trebuit 
să rămână acolo. Și iată Olea trăia și lucra 
acolo. Și a fost așa caz că ea primea lem- 
nul, ca „priiomșic”*, dar el pe tractor lucra. 
Și în primul schimb, el s-a dus dimineaţa la 
lucru, a sărutat-o pe sora și a zis: „Hai, eu 
mă duc, tu o să vii mai târziu!” Și ziua el are 
un accident, cade un copac uscat drept 
peste cabina unde el era. Drept peste dân- 

sul. Și îl omoară pe loc. Când sora s-a dus, 
el era mort de-acuma. Și sora a rămas 
gravidă de trei luni. Și a dat telegramă deja 
la părinții lui, că ei erau veniţi la Mereni. Și 
a zburat tata lui încolo. Dar el de-acum era 
înmormântat. Și toți îi spuneau surorei că 
să facă avort... Dar tatăl lui i-a spus: „Olea, 
nu face lucrul acesta! Dacă tu nu o să vrei 
să crești copilul acesta, o să îl luăm noi!” Și 
ea a născut, a născut aici la Mereni, i-a pus 
numele tot Colea... ŞI, iaca așa tragedie a 
fost. Colea Ermurachi a rămas îngropat în 
Novociunca. 


Revenirea în Mereni 

Am revenit în sat. Casa bunicii nu a fost 
confiscată, că a rămas fratele mamei acolo. 
Pe el nu l-au deportat și nu l-au deranjat. El 
a rămas pe acel loc. lar în casa noastră s-a 
făcut policlinică și noi când am venit acolo 
așa și era policlinica. Dar deja între dânșii 
era gard, că până atunci nu a fost. El ne-a 
primit, nu a avut frică. Apoi am trăit la gaz- 
dă. Eu eram tare curioasă să văd cum e ca- 
sa noastră. Și o vecină m-a dus. Am intrat 
şi o soră m-a întrebat ce vreau. Eu am în- 
ceput să plâng, și am spus că eu aici m-am 
născut. Toţi anii am trecut pe lângă casa 
noastră și nu am avut dreptul să intrăm, nici 
să ne uităm. Deja trebuia să ne înscriem cu 
soțul și să ne facem documentele. „Nacial- 
nic pasportnogo stola™ era rusoaică și 
când soțul s-a dus, ea a început a răcni. 
„Tâ ne imeeși pravo jiti tut“ Și soțul s-a 
speriat, tocmai a venit acasă și plângea. Ea 
vroia ceva să facă, dar noi am avut noroc 
că a plecat în concediu și noi între timp 
ne-am înscris, în 1961-1962, cam așa. 

In sat nu puteai să te exprimi, pentru că 
nu erai drept înțeles. Noi am venit și nu 
aveam unde trăi, trăiam ba la fratele 
mamei, ba încolo, ba încoace, cu doi copii 


mici, vai de capul nostru! Dar soțul meu era 
iutișor și zicea că are să gâtuie vreounul din 
aceștia! Dar cineva i-a zis: „Senea, mai 
bine du-te tu din sat! Că o să te ducă iar în 
Siberia!” Și nu știu prin cine, am ajuns la 
Bubuieci și acolo ne-am stabilit. Acolo 
trăiam, sotul lucra la uzina de metal și beton. 

Multe greutăţi noi le-am îndurat la 
întoarcere, că nici casă, nici masă, nimic nu 
aveam! Am început de la lingură! Cu doi 
copii mici, de la gazdă la gazdă! In Bubuieci 
era primar un om din Mereni și ne-a dat un 
loc de casă și noi am început să ne con- 
struim. Bani nu aveam, eu încă nu lucram, 
copii mici. Soţul primea puțin. Și iară mai 
mult cu ajutorul neamurilor am ridicat casa. 
Unul a venit la clădit, altul la ridicat, altul la 
muruit. Mai ales unchiul Vanea“ ne-a aju- 
tat! Trăiam în pod de-odată, că nu aveam 
unde. In casă nu era nimic. Și-apoi pe 
urmă, oleacă, câte oleacă, am făcut anexe. 

Dar tata meu a rămas acolo. Și noi am 
început să scriem plângeri: Irkutsk, 
Chișinău, Moscova, Moscova, Chișinău, 
Irkutsk, iaca așa umblau scrisorile. Dar 
venea refuz, refuz, refuz. Și soțul meu, au 
mai trecut mulţi ani, și zice: „Dar cui îi tre- 
buie el acolo?” S-a suit în avion, s-a dus 
acolo și l-a luat, fără ca să spună la nimeni, 
și s-au suit și l-au adus aicea. Nu l-au mai 
căutat nimeni, fără ștampile, fără nimic. 
Aceasta a fost în 1974. 


O nouă durere 

Am mai avut un băiețel, s-a născut tot 
acolo, cu vreo 2-3 luni de a veni încoace. Și 
revenind, trăiam la Bubuieci. Umblam de la 
o gazdă la alta, am trăit la o familie, rude. 
Ei aveau o vremeancă și o sobă, dar jos 
era săpată o groapă să facă beci. Și noi 
trăiam acolo. Ei făceau focul cu cărbuni, 
sus era cald, dar jos era frig. Și la 11 luni, el 


s-a îmbolnăvit de pneumonie și a murit. 
Deja zicea mama, tata dai, dai? Era 
grăsut, frumușel. A murit în cunoștință, se 
uita la mine și parcă cerea ceva. Când am 
chemat salvarea eu plângeam, dar medicul 
zicea: „Cito tâ placeși, molodaia eșeo, 
budut eșeo deti!” Și nu l-au salvat. L-am 
îngropat. Dar nici nu aveam cu ce! 
Neamurile au pus, fiecare ce a putut. Nu 
am mai avut copii... Nici nu am vrut, am 
avut de învățat. Și am rămas numai cu Ana. 

Fiica Ana (născută în Veseoloe, regiu- 
nea Irkutsk): 

Eram foarte curioasă să văd unde 
m-am născut. Și în al doilea an după 
căsătorie, luăm noi foi turistice. Am scris 
scrisori doamnei la care vom veni să stăm 
şi ne-am dus cu trenul până la Irkutsk prin 
toate orașele rusești. Numai cu soțul am 
plecat. Era tren turistic. Și în tren ne luăm 
de vorbă că eu m-am născut în regiunea 
Ciunsk și că mergem acolo, dar o femeie, 
Lida, spune că și ea s-a născut acolo. „Hai 
rămâi cu noi!” Dar ea nu a vrut să rămână 
cu noi. Unde să rămâie în fundul Siberiei? 
Ea nu ne cunoștea! Se vede că s-a temut 
să rămână cu noi și poate nu avea bani, 
mai știu eu... Noi am coborât la Taișet, de 
acolo ne-am urcat în alt tren și am coborât 
în Novociunka. Acolo am rămas la o feme- 
ie. Dar a fost interesant că în tren ne-am 
întâlnit cu băiatul ei. Să ne fi înțeles că nu 
ne ieșea așa de bine! 

Intervine soțul doamnei Ana, domnul 
Anatol: 

Cu fiul acestei doamne, Andrei, ne-am 
întâlnit. Femeia era din Cernăuţi. Dar a 
născut băiatul acolo în Siberia. Când a fost 
eliberată, s-a întors în Cernăuţi, dar nu a 
găsit nimic la ce ar putea rămâne. ȘI fiul ei 
a fugit înapoi, în Siberia. Desigur, ea s-a 
dus după dânsul. Și noi ne-am dus la ei. 

Am aflat că este excursie până la Irkutsk. 
Și așa am decis că ne ducem, coborâm în 
Taișet și vedem locurile unde s-a născut 
soția. Și atunci am ajuns la ei, ne-am oprit 
la ea, pe câteva zile. Ea trăia pe calea 
ferată, pe Malâi Bam. De acolo am mers la 
sora mamei, la mătușa mea. Noi am filmat 
toată Siberia și când am ajuns pe loc, nu 
prea aveam rezerve de peliculă. Am 
păstrat peliculă pentru Veseoloe. Am trecut 
râul, cu paromul, și era un podet și am 
intrat în Veseoloe. Am văzut toate locurile 
acelea. 

Ana: Ne-am dus la casa părinţilor, care 
era lângă o doamnă din Ucraina, pe nume 
Pana. Și deoarece ea făcea borş roșu foar- 
te bun, iar eu când eram mică am mâncat 
de vreo două ori de la ea borș roșu și mi-a 
plăcut, noi am ajuns și soțul îi zice, în 
glumă: „Vot ăta devușca hocet crasnâi 
borş!” Dar femeia se uită, cine îs aceștia? 
Și deja noi i-am povestit cine suntem. 
Ne-au dus la casa noastră. Am făcut excur- 
sie prin tot sătucul, am fost la izvor, ne-am 
dus și am văzut garajul unde lucrau părinții. 

Anatol: Aveam informaţia înainte de a 
ne duce unde și ce să vedem, să filmăm. 

Ana: Când am plecat de acolo aveam 4 
anişori. Nu îmi amintesc absolut nimic. 
Parcă râul cela l-am mai văzut, dar să spun 
precis că aceasta e o amintire sau o 
imaginaţie, nu pot. 

Când ne-am întors în Mereni, trăiam la 
fratele lui bunica. Am venit, aveam 4 ani, 
vorbeam limba rusă, nu știam un cuvânt 
„moldovenește”. Și am spus: „Gata, am să 
învăt limba” Și am uitat rusa complet. 
Când m-am dus la școală, a trebuit să învăţ 
rusa din nou. Alte amintiri de acolo nu am, 
numai cât am văzut fotografiile. O dădacă 
de la grădiniță este vie, ne întâlnim pe la 
mitinguri cu ea, e dintr-un sat de lângă 

Cricova. Ea era dădacă la noi la grădinită, 
în Veseoloe. 

Emoțiile mele au fost acolo mari. Am 
mers cu dânșii la senocos, am mers prin 
mlaștină. Este filmat și pe peliculă. Mi-au 
plăcut foarte mult ciupercile, cartofii, așa de 
gustoși sunt acolo! Și am venit și mă 
lăudam că am văzut toată Siberia și locurile 
unde m-am născut. In familie vorbeam de 
aceste lucruri, dar la facultate, la școală — 
nu, absolut nimic despre Siberia nu se dis- 
cuta. Acasă, tin minte, tata tot timpul vor- 
bea despre oamenii cu care a fost în 
Siberia. „laca acela-i sibireac! laca acela-i 
sibireac!” Se suna tot timpul cu dânșii, îi 
chema la noi. Nu era zi să nu vină cineva. 
EI pe toti îi știa, pe toți îi suna, cu toţi vor- 
bea. Şi numai despre Siberia tot timpul vor- 
bea. Dar mie îmi pare rău că eu nu am stat 
să îl descos mai mult. Chiar și pe bunel îmi 
pare rău că nu l-am descusut. Acuma îmi 
pare rău că nu am aflat mai multe. De 
aceea acum soțul zice: „Trebuie numaide- 
cât cu bunica să facem un film, cât mai este 
vie!” Dar mama multe le-a povestit băieților 
noștri. Avem doi băieți, ambii peste hotare 
trăiesc. 

In actul de naștere este scris Veseoloe, 
Irkutsk. Toţi se mirau. Ţin minte și la servici 
— îmi spuneau „rusoaică”... 

Anatol. Când a fost eliberat primul ei 
pașaport, o pagină era scrisă în limba 
„moldovenească” cu chirilită, dar partea 
cealaltă era scrisă în limba rusă. Și în par- 
tea scrisă în limba rusă era menţionată ca 
rusoaică, iar în partea scrisă în limba 
„moldovenească”, era scrisă moldovancă. 
Și eu zic - cum așa pașaport? Eram mirat. 
Ca să fii la un post mai mare, trebuia să fii 
membru de partid. Așa am suferit eu din 
cauza regimului! Părinţii mei, din satul 
Hlina, raionul Briceni, nu au fost ridicaţi. 


Dar au avut și ei soarta lor grea. Se 
vorbește mult despre deportări și eu vreau 
să spun că atunci când a fost anexată 
Basarabia la Uniunea Sovietică trebuia să 
fie și aici introduse aceleași legi, aceleași 
realități ca și în Uniunea Sovietică. Și trebu- 
ia să organizezi colhozurile, deci le trebuia 
cârmuirea colhozului. Adică, o locuință de 
la un deportat. Trebuia Club, o altă familie. 
Trebuie magazin, o familie. Brigada de 
tractoare, altă familie! Cuzne“, altă familie! 
Punctul medical - altă familie! Pentru toate 
astea, trebuia să constuiești, trebuia să ai 
timp, bani. Și ei au impus oamenii să dea 
de bună voie, dar nimeni nu vroia. Și atunci 
ei au deportat toți gospodarii. Ca să organi- 
zeze colhozurile și totodată, ca să îi spereie 
pe oamenii normali că dacă tu nu te dai în 
colhoz de bună voie, te deportăm și pe tine! 
Și lumea era speriată! 

Larisa: Da, se înțelege că sovieticii au 
luat totul ca să facă colhoz. Și ei în Mereni 
de-odată au făcut două colhozuri. 87 de 
familii au ridicat. Câte un singur plug de la 
casă și deja ei au 87 de pluguri pe degea- 
ba! Câte o vaca, câte vaci! Dar câte două! 
D-apoi sute de oi alţii aveau! Dar păsări! 
Unii aveau sute de păsări, dar în arhive 
găseau câte șapte găini. Au făcut deodată 
două colhozuri foarte bogate! 

Anatol: La noi în sat era un caz tare 
interesant. Era un om care cunoștea 
limba rusă. Pe el l-au agitat să intre în col- 
hoz. Dar el nu prea vroia să dea calul, plu- 
gul, pământul. Oamenii nu vroiau să dea 
proprietatea lor. Și ei îl impun să scrie 
cerere: „Proșu vas prineati menea v kol- 
hoz.” Dar el s-a revoltat și zice: „la vas ne 
proșu, ato vå menea prosite!” Adică, cum 
așa? Eu nu vă rog! Aceasta voi pe mine mă 
rugati! Și așa și nu a scris aceste cuvinte 
că vă rog să mă primiţi în colhoz! El a in- 


trat în colhoz fără de expresia proșu vas... 

Eu, într-o vară, la Marea Neagră, lângă 
Odesa, am fost întrebat de o moldoveancă 
care trăia în regiunea Odesa: „E drept că la 
voi, acolo la Chişinău, se adună naționaliști 
și vor să se unească cu România?” Dar eu 
zic: „Nu, nu e drept!” Nu văzusem și nu 
auzisem nimic niciodată. Dar ea m-a intri- 
gat și eu când am revenit în Chișinău am 
început să atrag atenţia că în parcul Ştefan 
cel Mare erau vreo câțiva oameni. Şi ei îmi 
spun: „Te interesează? laca mergi acolo 
lângă Catedrală!” Și eu am văzut acolo 
vreo trei grupuri de câte 6-8 persoane care 
discutau despre colhozuri, despre depor- 
tări, adică teme interzise. Eu m-am gândit 
că cu ei ceva se va întâmpla, că aici pe ei 
îi adună, pe toţi cei care gândesc diferit, o 
să îi încarce și pe ei în vagoane și o să îi 
trimită în Siberia. Dar vedeam că de pe zi 
pe zi, grupul lor crește mai mare și mai 
mare, și deja se adunau la Ştefan cel Mare, 
pe Aleea Clasicilor. Apoi au început să se 
adune la Teatrul Verde, să organizeze 
Cenaclul, apoi în Piaţa Marii Adunări 
Naţionale, și eu eram după dânșii, să văd 
cine și ce vorbește, căci erau foarte intere- 
sante subiectele. Mergeam cu ei, dar întot- 
deauna eram gata ca să mă duc în 
Irkutskaia oblasti, în poseoloc Veseoloe“. 
Oricum, mă gândeam că dacă ne trimite în 
Siberia, drumul deja îl știu și eu am să le fiu 
brigadir!.. (râde). Așa că eu am văzut cum 
s-a născut mișcarea aceasta de renaștere 
spirituală, am văzut-o dinăuntru. 

Larisa: această înregistrare din 
Veseoloe, din anul 1977, când fiica Ana și 
soțul ei Anatol au revenit acolo și au filmat, 
îmi trezește amintiri, nu prea plăcute... Nu 
am nostalgie, nu îmi este dor de acele 
locuri! Deloc! Nu am dorit să ne întoarcem 
niciodată, niciodată în Siberia! Doamne 

fereşte! Ne gândeam că e greu aici, dar să 
revenim în Siberia — nu, niciodată! Siberia a 
fost un coșmar! 

Ana: Mie mi-a fost mai ușor să mă 
întorc, să văd. Oricum, când noi am fost în 
1974, s-a dezvoltat totul, acuma e cred și 
mai mare satul!” 

Anatol (urmărind pelicula): Eu m-am 
suit pe un dâmb și am filmat tot satul. lată 
aici este femeia de la care am cerut borş 
roșu, e din Ucraina. Aceasta e fiica ei. 

Larisa: Acolo îndeobște toate satele 
sunt așa, unde și unde câte o casă, pe o 
parte și pe alta. Nu sunt așa grămadă ca la 
noi! De-o parte și de alta, un rând de case, 
mai multe nu-s! 

Ana: filmul desigur nu e profesional, 
dar... 

Viorica: Valoarea lui este că are aproa- 
pe 40 de ani și el e document istoric, pentru 
că a imortalizat o stare de lucruri. 

Anatol: lată aici e centrul, eu am filmat 
la 360 de grade. Şi când am aflat că Dvs ati 
fost acolo, zic să vă arăt. 

Ana: Noi am fost la izvor! 

Viorica: lată la izvorul acesta eu tot am 
fost, el încă este, și tot așa e îngrădit și este 
apă! Am poze! Numai că e mizerie în jur. In 
general, ni s-a părut satul destul de 
sărăcăcios și neîngrijit. 

Anatol: M-am străduit să filmez cât mai 
mult din sat ca să venim să îi arăt lui socru- 
meu, lui soacră-mea. Am crezut că ei vor fi 
impresionați, dar, din contra, le-am făcut 
numai emoții negative, durere. Ana era un 
copil atunci și nu era conștientă, nu a avut 
mari emoții, dar părintii — da. Două zile am 
stat acolo. Am cheltuit toată pelicula și nu 
mai avea rost să mai stăm... lată aici gara- 
jul unde lucra socrul. Când i-am arătat lui 
socru, el a avut emoții, mai ales când a 
văzut tancurile acestea care au ieșit de pe 

poartă. El era copil și l-au pus să mun- 
cească acolo. Dar într-o seară, tractoristul 
nu a ieșit la lucru. Și el se urcă la tractor și 
toată noaptea, cu fratele lui lon au târâit 
copacii. Și când dimineaţă a venit șeful și a 
aflat că doi copii au făcut așa lucru, i-au 
spus: „Senea, budeși rabotati na tractor!” 
Și el a rămas tractorist și era mai bine 
plătit, mai văzut. Dar fratele lui era simplu 
muncitor. 

Ana: Ne-am dus în pădure la senocos*, 
la strâns pomușoare, dar ne-au mâncat 
tântarii!.. Unde e mlaștina, chiar era straș- 
nic! Era moh* și nu vedeai unde calci! Când 
călcai, te duceai! Fiecare pe față avea o 
setcă*, se apăra de musculițe și țânțari. 

Anatol: Aici ne ducem la cimitir, la Colea 
Ermurachi. lată, are un fel de monument — 
Ermurachi Nicolai Fiodorovici. Nu au pus 
cruce că nu se permite. Tata lui soacră- 
mea i-a făcut gard. Multe morminte erau 
părăsite, abandonate, dar el aici a făcut 
gospodărește, era un om gospodar. Şi el i-a 
făcut ginerelui lui gard, așa gospodărește. 
Majoritatea care au fost ridicaţi, au fost în- 
gropaţi aici și se văd crucile. Copilul lui a ră- 
mas în familia lui tata — Ermurachi Nicolae. 

Toți deportații au fost atât de mult 
speriați, că au primit aceasta fără a avea 
timp să reacționeze cumva. S-au acomodat 
cu toate acestea și nu mai aveau speranță 
că vor reveni. Dar când au revenit, în sat nu 
au fost primiţi. Și spunea socru-meu că a 
lucrat toată viaţa într-un singur loc, ca să 
nu-i răscolească trecutul, și soacră-mea tot 
aşa! Se temeau să nu răscolească nimeni 
trecutul! 

Ana: Of, sărmana bunica, cum a rămas 
ea fără bărbat! Ce soartă a avut ea! Eu mai 
târziu am înțeles aceasta! 

Anatol: Eu pot să vă spun, că o tin 
minte bine. Ea era o mamă, într-adevăr 


mamă. Ea toată viaţa ei și-a închinat-o fii- 
celor. Ea toată viaţa ei a trăit cu fiica ei și 
era foarte muncitoare. Avea grijă de ani- 
male, de gospodărie, de casă, și o făcea 
din plăcere! Ca să îi ușureze viaţa fiicei 
sale. Și noi când ne duceam la dânsa, ne 
dădea tot ce putea! Ea într-atât iubea copi- 
ii, că ne împărțea tot ce avea! A decedat 
din cauza picioarelor, s-a îmbolnăvit de la 
înghetțurile celea! Ea umbla în ciubote de 
răzână* și a înghețat. Și la bătrânețe, 
picioarele au început a putrezi. Dar tatăl ei, 
care a fost primar, a trăit 92 de ani. A făcut 
Siberia, a venit acasă. Așa că și ea putea 
să mai trăiască. Dar picioarele... Și când a 
venit acasă, nu avea unde trăi și a 
cumpărat o casă de la un consătean. Ei au 
vândut casa veche, căci și-au făcut casă 
nouă. Și ea a murit în 1981. 

Ana: Bâtu* în Cartea Memoriei nu e 
scris Istrati, dar Evstrati. Nana Ana 
Scobioală, care era din Mereni, este scrisă 
din Aneni*. 

Ana: După 1990, când a început cena- 
clul, s-a început discutarea acestor subiec- 
te. Noi am început să discutăm mai detaliat 
istoria familiei mele. Odată, la o întâlnire în 
cadrul cenaclului, sora mamei povestea cu 
așa o indignare și cu așa o putere, că eu 
când o ascultam, plângeam! Așa povestea, 
de parcă ieri a fost aceasta! leri, nu atâţia 
ani în urmă! Dar ea a murit... 

Anatol; Eu vreau să vă spun cum au 
trecut foametea socrul meu. Părinţii mei 
au trecut prin foamete foarte greu. Trebuie 
şase filme despre cum au rezistat părinţii 
mei la Nord. Dar de socrul meu, altfel. El 
avea încă o soră. Acești doi fraţi au fost 
ridicați în Siberia, dar soră-sa dovedise să 
se înmărite și era deja altă familie și nu a 
fost deportată, a rămas. Și când a venit 
soțul surorii, el era cel mai mare bărbat în 


casă. Şi când a venit foamea, el, deadea 
Vanea”, noi așa îi spuneam, a luat și a 
desfăcut cuptorul și l-a umplut cu grâu. Și 
l-a uns, l-a făcut înapoi. Și sovieticii au 
venit, au luat tot, au măturat podurile și au 
luat tot. Dar el jos a lăsat o găurică și a 
pus un dop ca să creadă că e de la 
șoareci. Și în altă parte tot a pus așa. Şi 
aceştia când au intrat, nu au atras atenţia. 
Și Vanea acesta, scotea cepul și trăgea 
oleacă de grâu și a scăpat familia în felul 
acesta. Și mai punea laturi în pădure, prin- 
dea câte un iepure. Și ca să nu intre cu 
iepurele în sat, grămădea lemne, niște 
vreascuri, învelea iepurele în iarbă, îl 
ascundea și punea vreascurile în spate. 
Sătenii se salutau și întrebau „Ce faci, 
Vanea?” „Da, am fost să aduc niște lemne 
pentru foc!” Și venea acasă, pielea o 
dădea la câini, iar carnea o mâncau. Și în 
acest mod a scăpat familia de foame. laca 
așa, deși ei aveau hambare de cereale 
care au fost confiscate și duse. Socru a 
decedat, la 75 de ani, deși a fost un bărbat 
foarte sănătos. 

Ana: A cerut să îl îngropăm la Mereni, 
lângă mama, lângă tata! Și într-adevăr 
acolo l-am îngropat. Dar la praznicul de la 
înmormântare a venit un trădător de acesta 
și lumea nu vroia să se așeze lângă dânsul, 
nici pe o parte, nici pe alta, nimeni nu vroia 
lângă dânsul. Vă închipuiţi?! A cutezat să 
vină la înmormântare la tata... 

Larisa: când au venit rușii, apoi pe tata 
omului acesta care a venit la praznic l-au 
pus președinte. Dar el nu știa nici o literă, 
nu știa nici să se iscălească. Și când să se 
iscălească, apoi punea degetul... Și el con- 
ducea satul Mereni... Dar pe aceștia, gos- 
podari, i-au dus... 

Anatol: Totuși, am insistat și am văzut 
dosarul lui socru-meu. Căruţă avea, car 

avea, plug avea, dar cai nu avea. Scria că 
au avut numai un purcel și socru-meu se 
revolta! Găini - șase găini. Eu ziceam: 
„Du-te cu documentele acestea în 
judecată! Tu ești bedneacul-bedneacului”! 
De ce te-au deportat?!” El povestea că se 
ducea cu căldarea și vărsa porumb la 
găini, nu mai ținea cont câte erau, dar ei 
au scris șase găini”... 

Larisa: El avea cai și căruță pentru 
lucru și cai și căruță numai pentru sărbători. 
Ne-am adresat în judecată și ne-au întors 
casa. Acolo a fost policlinică, apoi 
radiouzel“. Ne-au întors-o, dar era distrusă 
deja, nu mai era saraiul, nu mai era beciul, 
totul era distrus. 

Anatol: Noi i-am făcut monument și am 
scris un text întreg despre soarta lui, spe- 
cial pentru dânsul. A fost un muncitor 
nemaipomenit! El iubea pământul, el admi- 
ra tot ce e în jur! El aducea folos! 

Larisa: Astăzi suntem membri ai Aso- 
ciației Deportaţilor și participăm anual la 

comemorare. Comunicăm și cu alţii care au 
trecut prin aceeași durere. Uneori și glu- 
mim! Dar sunt și din cei care nu cunosc și 
nu cred că au fost așa timpuri. 

Anatol. Umorul ne ajută mult, căci dacă 
te gândești tot timpul serios, începe să te 
apese. Dacă primeşti tot ce a fost ca 
soartă, ca o pagină din viață, suferi și 
suporti mai ușor!” 


Încheiere motivaţională 

Privită de la înălţimea a peste 70 de 
ani, viața foștilor deportați poate servi ca 
sursă de inspirație pentru noi, cei care 
astăzi căutăm valori și strategii să depășim 
crize și probleme, sau dorim să aflăm 
adevărul în epoca post-adevărului. 

Experiențele lor ne vorbesc despre 
natura firii umane, de la sacrificiu, până la 
umilință, de la prietenie, până la lipsa uma- 
nului. Tot ce li s-a întâmplat și nu i-a distrus, 
i-a făcut mai puternici. Ei au învăţat anumi- 
te lecţii şi au tras concluzii, astfel încât au 


ajuns astăzi să fie lucizi, chiar dacă au avut 
o viață deosebit de grea. Valorile pe care 
s-au bazat în clipele infernale au fost cele 
care le-au adus salvarea: dragostea, 
credința, sacrificiul, hărnicia, perseverenta 
— toate împletite le-au alimentat speranța 
că vor depăși greutățile. 

Vă învit să învăţăm prin cercetare și să 
trăim alături de acești oameni clipele care 
pentru dânșii și famiile lor au însemnat 
lupta dintre viață și moarte. Și ei au ieșit 


Note 

' Edited by Thomas L. Charltan, History of Oral 
History, Alta Mira Press, 2007; Donald A. Ritchie, 
Doing Oral History, Oxford University Press, 
2003; Valerie Raleigh Yow, Recording Oral 
History, London, 2005; Edited by Susan H. 
Armitage, Women's Oral History, University of 
Nebraska Press, 2002. 

* Doru Radosav, Cosmin Budeancă, Petre Ilut, 
Sidonia Nedeianu Grama, lulia Pop, Cornel Jurju, 
Anatol Petrencu, Veaceslav Stăvilă, Elena 
Sișcanu, lon Xenofontov, Diana Dumitru, Petru 
Negură, Viorica Olaru etc. 

* Doru Radosav, „Editorial”, în AIO - Anuarul 
Institutului de Istorie Orală, Il, Cluj-Napoca, 2001, 
p. 8. 

* Ibidem, pp. 7-8. 

* Ibidem, p. 8. 

* Ibidem, p. 6. 

"Valerie Raleigh Yow, op. cit., pp. 22-23. 

* Ramon Harris, The Practice of Oral History, 
Microfilming Corp. of America, 1975, p. 24. 

*Valerie Raleigh Yow, Recording Oral History. 
A Practical Guide, Londra, 1994, p. 55. 

* Acest model a fost alcătuit și utilizat în mod 
preponderent pentru interviurile plasate pe 
www.deportări.md 

"În septembrie 2016 a avut loc cea de-a treia 
ediție a Expediţiilor Memoriei cu destinația 
Irkutsk, Siberia. ltinerarul nostru a fost: Chișinău - 
Moscova - orașul Irkutsk - Regiunea Irkutsk - ora- 
șul Bratsk - satele Ciunka, Novociunka, Parcium, 
Lesogorsk, Veseoloe și returul. Per total, în 10 
zile am străbătut circa 15.000 km, cu avionul, 
trenul, mașina de teren, autocarul, maxi-taxiul, 


învingători! Să trăim cu semnificaţie fieca- 
re clipă și să pretuim pacea și cerul senin! 
Prin dragoste putem deveni puternici, căci 
dragostea e unicul lucru pe care împăr- 
tășindu-l, îl înmulțim! Prin credință putem 
atinge culmi, căci ea ne înalță! Prin sacri- 
ficiu pentru adevăr, hărnicie și perse- 
verență rămanem oameni! Prin toleranță 
şi empatie putem construi coeziunea 
socială de care toți avem nevoie! 


taxiul și pedestru. Detalii și concluziile acestei 
ediţii sunt prezentate în Viorica Olaru-Cemirtan, 
Prin empatie și toleranță la coeziune: Jurnalul de 
călătorie - Expediţiile Memoriei 2016 în Siberia: 
provocări și rezultate, Chişinău, 2017 și Viorica 
Olaru-Cemirtan, „Expediţiile Memoriei 2016 în 
Siberia” în Memoria - revista gândirii arestate, nr. 
98-99, București, 2017, pp. 74-98. 

* În limba rusă, „veseoloe” înseamnă „vesel, 
bucuros”. 

** Nuță Petru R. (n. 1907). Acuzat de colabo- 
raționism. Reprimat în 1945. Elena Postică 
(coord.), Cartea Memoriei. Catalog al victimelor 
totalitarismului comunist, vol. |, Editura Ştiinţa, 
1999, p. 158. 

“ Evstrati Nicon |. (n. 1881). Reprimat în 1945. 
Reabilitat în 1991. Cartea Memoriei..., vol. |, p. 
158. Numele este scris în versiunea rusificată. 

* Evstrati Profira D. (n. 1880). Deportată în 
1949 în reg. Irkutsk. Cartea Memoriei..., vol. |, p. 
160. Numele de familie este scris în versiune rusi- 
ficată. 

' Nuță Antonina N. (n. 1911), Nuță Larisa P. - 
fiica (n. 1934), Nuță Olga P. - fiica (n. 1939), 
deportate în 1949 în reg. Irkutsk, din motive 
politice. Reabilitate în 1991. Cartea Memoriei..., 
vol. |, p. 161. 

” Plasă (trad. din rusă). 

* Cort (trad. din rusă). 

* Sobă din fontă (trad. din rusă). 

= Nu am reușit. 

*' Sobe (trad. din rusă). 

* Brutărie (trad. din rusă). 

“ Receptionist (trad. din rusă). 

* Am absolvit. 

% Când am vizitat regiunea Irkutsk și nemijlocit 
satul Veseoloe, am văzut deodată că strada se 
deosebește de restul satului prin casele cu feres- 
tre ornamentate, cerdac, flori și culorile vii folosite 
la accesoriile din gospodărie. Celelalte case sunt 
absolut altfel. 

% Roșii. 

* Colector (trad. din rusă). 

#2 Oglindă Efrosinia E. (n. 1900), Oglindă 
Simion Gr. - fiul (n. 1933), Oglindă lon Gr. - fiul (n. 
1935). Deportaţi în 1949, în reg. Irkutsk. Motivul 
reprimării: familie de  „chiaburi”. Cartea 
Memoriei..., vol. |, p. 161. 

2 Remorcă (trad. din rusă). 

% „Te vom judeca!” (trad. din rusă). 

* Postică Pavel S. (n. 1915), Postică Elena E. - 
soţia (n. 1921), Postică Natalia P. - fiica (n. 1941), 
Postică Maria P. - fiica (n. 1943), Postică lon P. - 
fiul (n. 1945), Postică Fiodor P. - fiul (n. 1947), 
Postică Andrei P. - fiul (n. 1948). Deportaţi în 
1949 în reg. Irkutsk. Motivul reprimării: familie de 
„chiaburi”. Cartea Memoriei..., vol. |, p. 162. 

2 O metaforă frumoasă: o oglindă pentru noua 
familie Oglindă. 

3 Barcă cu motor (trad. din rusă). 

* Rabdă, drăguțo! (trad. din rusă). 

5 Valiză (trad. din rusă). 

% Nimic. 

“ Persoană stabilită în așezare specială (trad. 
din rusă). 

* Ermurachi Matriona F. (n. 1909), Ermurachi 
Nicolae F. - fiul (n. 1933), Ermurachi Mihail F. - 
fiul (n. 1939), Ermurachi Elena F. - fiica (n. 1943). 
Deportaţi în 1949 în reg. Irkutsk. Reabilitaţi în 
1990. Cartea Memoriei..., vol. |, p. 160. 

“ Receptionist (trad. din rusă). 

“ Şefa serviciului pașapoarte (trad. din rusă). 

“ „Tu nu ai dreptul să locuiești aici!” (trad. din 
rusă). 

“on (trad. din rusă). 

“Dă, dă (trad. din rusă). 

“ „Nu mai plânge! Eşti încă tânără! O să mai ai 
copii!” (trad. din rusă). 

s Fata aceasta vrea borş roșu!” (trad. din rusă). 

“ Fierărie (trad. din rusă). 

“Vă rog să mă primiţi în colhoz ! (trad. din 
rusă). 

“ Regiunea Irkutsk, satul Veseoloe (trad. din 
rusă). 


“ Da, satul mi s-a părut destul de întins! Nu se 
compară cu satele noastre, din Republica 
Moldova, care sunt foarte compacte! 

5 „Senea, vei munci tractorist!” (trad. din rusă). 

* La strâns fân (trad. din rusă). 

* Mușchi (trad. din rusă). 

* Plasă (trad. din rusă). 

* Cizme de cauciuc. 

* Bunelul. 

% In documentele timpului s-a scris, uneori, 
greșit. Rușii nu înțelegeau numele noastre și scri- 
au după cum auzeau și puteau. Cartea Memoriei 
este făcută în baza listelor din arhivele KGB. 
Desigur, acum, noi, istoricii, cizelăm Cartea 
Memoriei, care este un reper istoriografic, dar cu 
limite, căci nu este completă și sută la sută corec- 
tă. Cartea Memoriei este un instrument pe care, 
pe de o parte, îl folosim, dar pe de altă parte, îl 
perfectăm. Acesta este plusul când vorbim cu 
oamenii care au trecut prin evenimentele respec- 
tive, găsim greșelile, le corectăm. Acum este pen- 
tru noi o prioritate să descoperim inexactitățile și 
să le înlăturăm, prin îmbogățirea patrimoniului 
memoriei. 

7 Unchiul lon. 

% Sărac lipit pământului (trad. din rusă). 

* Am văzut documente prin care se demon- 
strează că au fost furate lucrurile de acei care au 
deportat și au organizat totul. Deci, autoritățile 
sovietice au comis câteva crime consecutiv. 
Prima, că au trimis în Siberia oameni fără nici o 
vină și le-au confiscat averile. In al doilea rând, că 
au furat tot ce au putut și nici documentele de 
inventariere nu sunt valabile, nu denotă situația 
reală. Am întrebat interlocutorii mei dacă au încer- 
cat, cumva, să-și ceară dreptatea, mai ales că în 
Mereni este juristul Alexandru Postică care se 
ocupă de dosarele pentru reabilitarea averilor 
deportaților? Am vrut să știu dacă cineva din fami- 
lie s-a adresat în judecată și a primit vreo com- 
pensație? 

®© Nod de radio (trad. din rusă). 


Steluţa Suciu, născută 

la 18 decembrie 1943, este 
absolventă a Facultăţii de 
Filologie din București. 
Profesor de limba română 

la Brașov. 

A publicat articole de metodica 
obiectului, în reviste de 
specialitate, iar în cotidiene 
locale cronici de carte și 
teatru, interviuri cu persona- 
lităţi marcante ale vietii literare 
și artistice din tară și străină- 
tate. Autor, coordonator sau 
colaborator la cărţi de istorie 
literară locală și de promovare 
a personalităților Brașovului. 

A susţinut la revista Astra, 

în perioada 2007-2009 și din 
2012 până în prezent, rubrica 
„Restituiri”. 


STELUȚA PESTREA SUCIU 


Medicul Alexandru Birkle 


Membru al Comisiei internaţionale 
de cercetare al masacrului de la Katyn 


În Brașov, pe o stradă liniștită ce urcă spre Dealul 
Cetăţii, într-o casă elegantă, proprietatea notarului 
Găvruș, a locuit aproape 10 ani medicul legist Alexandru 
Birkle (1897-1987?) al cărui destin a fost legat de cerce- 
tarea unui eveniment tragic: masacrul din pădurea Katyn. 
Pentru a înțelege mai bine faptele, în anul 2010 am stat 
de vorbă cu fiica lui Alexandru Birkle, Rodica Birkle 
Marta!, ea însăși medic, dispărută, din păcate, dintre noi 
între timp. 

M-au interesat în primul rând fragmente existenţiale 
care au legătură cu Brașovul, unele publicate în cartea 
Străzi, case, oameni din Brașov. 

lată câteva momente ilustrative, așa cum le-am aflat 
de la interlocutoarea mea, pentru destinul unor oameni 
care n-au făcut altceva decât să spună adevărul despre 
crime contra umanității. 

Profesiunea de medic în familia Birkle a fost o tradiţie, 
transmisă din generație în generație. Străbunicul interlo- 
cutoarei mele, tot medic, a venit în România odată cu 
regele Carol | și s-a împământenit. Istoria noastră 
cunoaște atâtea cazuri. 

In 1931, prin concurs, Alexandru Birkle ocupă postul 
de medic legist la Brașov. Plin de umor, bun profesionist 
până în vârful unghiilor, conu Alecu, cum i se spunea, 
și-a făcut multi prieteni în oraș, care își vor arăta devota- 
mentul în momente care nu lăsau loc la jumătăţi de 
măsură. După perioada brașoveană în carieră, este 
numit medic legist la Tribunalul Ilfov și prim-asistent la 
Institutul de Medicină Legală și Criminologie din 
București. Soţia sa, Olimpia, de asemenea, medic, 


MEMORIA 
[an ea a 


77 


78 


Doctor Rodica Birkle 


profesează la Otopeni. Fiica, elevă la un 
liceu din capitală, transferată de la Liceul 
Principesa Elena din Brașov, va păstra 
nostalgia prietenilor și a locurilor dragi din 
orașul de la poalele Tâmpei. 
Evenimentele politice se precipită și 
iau o întorsătură cu urmări din cele mai 
grave. Vorbitor de germană și poloneză, 
prin originea părinţilor, şi cunoscător al 
limbilor engleză și franceză, dr. Birkle, un 
priceput medic legist, este trimis în 1942 
ca reprezentant al României în echipa 
internaţională care investighează masa- 
crul din pădurea Katyn. In 1943 este 
publicat raportul care scoate la iveală 
adevărul: cei peste 20.000 de prizonieri 
polonezi au fost executați în perioada 
martie-aprilie 1940, când Katynul și 
Smolenskul erau ocupate de Armata 

Roşie, de către sovietici, în stil NKVD, 
nicidecum de nemți, cum susțineau 
conducătorii de la Moscova. Din comisia 
internațională făceau parte, printre altii, 
reprezentanți din Belgia, Elvetia, 
Bulgaria, Olanda, Danemarca, Ungaria, 
alegere aleatorie, așa cum mi-a fost dată 
de Rodica Birkle. 

In 1944, rușii au vrut să-l aresteze pe 
dr. Birkle, deoarece știa prea multe. Atunci 
el locuia în București, pe strada Căderea 
Bastiliei. Cu mare greutate — povestea 
fiica sa — a reușit să se strecoare printre 
dărâmături și moloz, într-o capitală bom- 
bardată, pentru a ajunge la Poliţie, unde 
credea că va găsi sprijin și se va afla în 
siguranță. Miza pe faptul că era prețuit și 
iubit. Din păcate, locul nu-i oferea securi- 
tate. Reușește să plece la Brașov. Fiinţe 

Fişa matricolă penală a Olimpiei Birkle din AANP. 
htips://www.iiccmer.ro/fise-matricole-nou/?drawer=Fise%20- 
matricole%20penale%20-%20Detinuti%20politici 


apropiate l-au ajutat și s-au strâns în 
juru-i. Doctorul Dogaru îl ascunde într-o 
cameră din Sanatoriul său aflat pe strada 
Maior Cranţa nr. 11. Între timp este inter- 
nat în camera alăturată, sub escortă, far- 
macistul Cerghi Pop*, grav bolnav, mem- 
bru PN.Ţ. Pentru dr. Birkle locul devine 
periculos. Într-o noapte, prietenii îl mută la 
familia inginerului Ghiță Pop pe strada N. 
lorga, nu departe de strada Maior Cranţa. 
lată cum soarta leagă oamenii între ei. 
Singura soluție de supraviețuire pen- 
tru dr. Birkle era plecarea din tară. Fiica 
sa îi face rost de un pașaport fals și în 
1946 părăsește definitiv România, fără a 
se mai întoarce vreodată. În Elveţia este 
ajutat de vechiul său prieten François 
Neville, membru și el al Comisiei 


internationale „Katyn”, precum și membru 
al Crucii Roșii Internationale. Scurt timp 
va sta în Argentina, unde deschide un 
cabinet de psihiatrie, iar din 1952 se sta- 
bileşte în SUA, anul când este audiat de 
Comisia Congresului American condusă 
de Roy J. Madden, al cărei scop era elu- 
cidarea crimelor de la Katyn. 

Pentru soția sa, Olimpia“ și fiica 
Rodica, urmările au fost dramatice. După 
multe interogări și intimidări, în 1952 sunt 
arestate, izolate una de alta, în celule ca 
niște cuști. Erau învinuite de complicitate 
la crime de război și de favorizarea infrac- 
torului. La asemenea acuzații și pedepse- 
le erau pe măsură. Legate la ochi, cu 
cătuşe la mâini, sunt mutate de la o închi- 
soare la alta: Ghencea, Târgșor, 
Bragadiru. La Mislea au stat în celule „la 
mare secret”, locuri de tristă faimă. În 
detenţie le-a întâlnit pe Elena Brătianu’, 
Ecaterina Madgearu, Elena Zelea 
Codreanu’, Maria Antonescu’, toate soții 
ale foștilor fruntași politici ai tării. Cu 
amărăciune și glas tremurat, Rodica 
Marta rememorează tratamentul plin de 
brutalitate, violenţa și ura de care au avut 
parte, pentru singura vină că erau soția și 
fiica doctorului Birkle, cel care a avut 
curajul să spună adevărul despre 
atrocitățile descoperite la Katyn. 

Dr. Rodica Birkle Marta a dorit să știe 
unde se află tatăl, deoarece îi pierduse 
urma. A cerut prin corespondență, după 
1990, ajutor de la Maica Alexandra 
(Principesa Ileana’, mătușa Regelui 
Mihai |) aflată la o mănăstire în America. 
investigațiile nu au adus, însă, informaţii 
suplimentare. Redau în continuare textul 
scrisorii" de răspuns al Maicii Alexandra, 
scris în limba română, o dovadă 

Fișele matricole penale ale Olimpiei și Rodicăi Birkle din 
AANP. httos://www.iiccmer.ro/fise-matricole-nou/?drawer=Fi- 
se%20matricole%20penale%20-%20Detinuti%20politici 


extraordinară că, după atâţia zeci de ani, 
Principesa Ileana nu a uitat limba tării 
sale. 

„Dragă Doamnă Marta, 

Desigur îmi amintesc foarte bine de 
Doctorul Birkle. Insă eu am pierdut orice 
legătură cu Argentina. Toti cunoscutii mei 
plecând ori s-au prăpădit. Eu am plecat de 
acolo în 1950. Am o prietenă la Paris cu 
un fiu în Argentina, poate te va ajuta 
dânsa (urmează adresa). Dânsa nu este 
româncă, dar pricepe românește în care îi 
scriu eu, dar ea răspunde în franceză. 
Sper foarte mult că veti putea descoperi 
ce s-a petrecut, e așa de trist să nu știi. 
Văd că ai avut mult de suferit. Să ne dea 
Dumnezeu zile mai bune. Trăim zile foarte 
tulburi oriunde priveşti. Avem nevoie de 
credință. Răbdare să putem rezista. 


Dorindu-vă tot binele 
Maica Alexandra”". 


Cazul doctorului Alexandru Birkle nu a 
fost, însă unul singular, iar pentru societa- 
tea actuală aceste întâmplări tragice sunt 
un semnal de alarmă. 


Note 

` Acest material ne-a parvenit prin amabilitatea 
d-lui Alexandru Herlea (La Maison Roumain) 
căruia îi mulțumim și pe această cale. 

' Rodica Birkle (Botez) Marta, născută la 10 mai 
1926 în București. Doctor. A fost arestată la 27 
septembrie 1952. A trecut prin închisoarea Jilava și 
a fost eliberată la 15 noiembrie 1952 fără a fi con- 
damnată. Informaţii din fișa matricolă penală din 
Arhiva Administraţiei Naţionale a Penitenciarelor 
(AANP). (n. red.) 

* Steluta Pestrea Suciu, Străzi, case, oameni din 
Brașov, Editura Foton, Brașov, 2011. 


* Victor Cerghi Pop, născut la 5 iunie 1888 în 
Șoimeni, Cluj. Farmacist. A fost arestat la 24 aprilie 
1951. A trecut prin închisoarea Brașov și a fost eli- 
berat la 9 august 1951. Informaţii din fișa matricolă 
penală din AANP. (n. red.) 

* Olimpia Birkle, născută la 2 septembrie 1899 în 
București. Medic. A fost arestată la 16 august 1952 
și internată administrativ pentru 60 de luni pentru 
„Crimă de război”. A executat pedeapsa în închisori- 
le Centrul Teritorial București, Pipera, Văcărești, 
Mislea, Jilava. A fost eliberată la 15 octombrie 1954. 
Informații din fișele matricole penale din AANP. (n. 
red.) 

*Elena Brătianu, născută la 1 iulie 1901 în Franța. 
Casnică. A fost arestată la 13 octombrie 1951 și 
internată administrativ pentru 24 de luni, pedeapsă 
majorată cu încă 12 luni. A trecut prin închisorile 
Popești-Leordeni, Rahova, Pipera, Târgșor, Mislea, 
Jilava. A fost eliberată la 4 iunie 1954. Informații din 
fișele matricole penale din AANP. (n. red.) 

* Ecaterina Madgearu, născută la 30 iunie 1895 în 
București. Casnică. A fost arestată la 16 august 
1952 și internată administrativ pentru 60 de luni. A 
executat pedeapsa în închisorile București, 
Dumbrăveni. A fost eliberată la 1 iulie 1954. Infor- 
matii din fișa matricolă penală din AANP. (n. red.) 

7 Elena Zelea Codreanu/Praporgescu, născută la 
2 decembrie 1902 în Dedulești, Brăila. Casnică, 
soția lui Corneliu Zele Codreanu. A fost arestată în 
1935. După asasinarea acestuia, la 30 noiembrie 
1938, a fugit în Germania. A revenit în tară în 
septembrie 1940. A fost arestată în martie 1945 și 
ținută în lagărul de la Caracal pentru 5 luni. 
Rearestată la 14 mai 1950, începând cu 25 septem- 
brie 1951 a fost internată administrativ pentru 24 de 
luni, pedeapsă majorată cu încă 12 luni. A trecut 
prin închisorile Târgșor, Mislea, Dumbrăveni, Jilava. 
Nu detinem informaţii cu privire la data eliberării, 
însă la expirarea pedepsei a primit domiciliu obliga- 
toriu la Lătești. S-a recăsătorit cu fostul deținut Bebe 
Praporgescu. Rearestată la 12 septembrie 1958 și 
internată administrativ pentru 60 de luni. A trecut 
prin închisorile Formaţiunea 0967 Constanţa, 
Culmea, Jilava, Mislea, Botoșani, Arad, Oradea, A 
fost eliberată la 12 septembrie 1963. Cicerone 
lonițoiu, Victimele terorii comuniste. Arestaţi, tortu- 
rați, întemnițați, uciși. Dicţionar C, Editura Mașina 
de Scris, București, 2002, p. 173; fișele matricole 
penale din AANP. (n. red.) 

* Maria Antonescu (1892-1964). Soția mareșalul 
lon Antonescu. A fost arestată împreună cu acesta 


la 23 august 1944 și închisă 20 de luni la 
închisoarea moscovită Lubianka și la Malmaison în 
București. A fost internată administrativ în 1950 
pentru 24 de luni, pedeapsă majorată ulterior cu alte 
60 de luni. In fișa matricolă penală este menţionată 
doar prima perioadă a reţinerii, la Mislea. Pedeapsa 
trebuia să expire la 10 august 1958. In 27 octombrie 
1954 a fost ridicată de Securitate și depusă cu 
domiciliu obligatoriu la Lătești, în Bărăgan, unde a 
stat până la 18 august 1964, când s-a internat în 
spital. A murit două luni mai târziu, la 22 octombrie. 
Cicerone loniţoiu, Victimele terorii comuniste. 
Dicţionar A, B, Editura Maşina de Scris, București, 
2000, p. 70; Remus Petre Cârstea, Zicu Ionescu, 
Martiri argeșeni și musceleni. 1939-1989, Editura 
Tiparg, Pitești, 2006, p. 64; fișa matricolă penală din 
AANP. (n. red.) 

° Principesa Ileana a României (cunoscută și ca 
domnița Ileana, 1909-1991). A fost fiica cea mică a 
regelui Ferdinand | și a reginei Maria. A fost căsă- 
torită cu arhiducele Anton de Austria, primind titlurile 
de arhiducesă a Austriei și principesă de Habsburg- 
Toscana. În timpul regimului Antonescu s-a stabilit 
împreună cu familia în România. După abdicarea 
regelui Mihai a fost nevoită să părăsească din nou 
tara, iar proprietățile i-au fost confiscate. A divorțat 
de arhiducele Anton, s-a recăsătorit, însă a divorțat 
și de al doilea soț și a ales calea monahismului. A 
fondat Mănăstirea ortodoxă „Schimbarea la Faţă” 
din Ellwood City (Pennsylvania, SUA) și a fost 
stareța acesteia până la moarte. A vizitat România 
o singură dată, în septembrie 1990. https://ro.wiki- 
pedia.org/wiki/lleana,_Principes%C4%83_a_Rom- 
%C3%A2niei (accesat la 11.05.2022). (n. red.) 

* Scrisoarea olografă era datată 13 august 1990 
și o copie a ei mi-a fost oferită de d-na dr. Rodica 
Birkle Marta. 

" Steluta Pestrea Suciu, Elite ale Brașovului și 
arhivele lor de familie, vol. 2, Editura Foton, Brașov, 
2021, pp. 193, 199. 

Gheorghe Petrov s-a născut la 
15 februarie 1963 în Turda. Ab- 
solvent al Facultăţii de Istorie și 
Filosofie, Secţia Istorie, Univer- 
sitatea „Babeș-Bolyai (1991), 
Doctor În Istorie al aceleiași uni- 
versităţi (2002). Arheolog expert, 
specializat în istoria și arheolo- 
gia monumentelor medievale și 
premoderne, precum și în arhe- 
ologia contemporană care 
privește crimele de război și 
cele ale regimurilor politice tota- 
litare. A desfășurat activitate de 
cercetare științifică în cadrul 
Muzeelor de Istorie din Deva și 
Cluj, iar între 2006-2010 și 
2012-2020 a lucrat ca cercetător 
în cadrul Institutului de Inves- 
tigare a Crimelor Comunismului 
și Memoria Exilului Românesc 
(IICCMER), unde s-a ocupat de 
investigarea reală a cazurilor de 
crime săvârșite de reprezentanții 
instituțiilor de represiune ale 
regimului comunist, desfășurând 
cercetări de teren pentru cău- 
tarea și recuperarea rămășițelor 
pământești ale victimelor execu- 
tate, cu sau fără judecată, pre- 
cum și a deţinuţilor politici morți 
în lagăre de muncă și închisori. 
A participat la conferinţe, sesiuni 
și simpozioane științifice, a fost 
subiect și consultant în multe 
filme documentare cu tematică 
istorică, a organizat expoziții și a 
publicat cărti și lucrări în reviste 
de specialitate. 


GHEORGHE PETROV 


Morţii nimânui 

din lagărul prizonierilor 
de război de la Rugășești, 
județul Cluj 


Satul Rugășești, aparținător comunei Cășeiu din 
județul Cluj, este situat de-a lungul văii pârâului 
Sălătruc, pe Drumul Naţional 18 B spre Târgu Lăpuș, la 
o distanță de aproximativ 4 km spre nord față de centrul 
comunal și la 10 km față de municipiul Dej. 

In luna mai a anului 2014, după ce în prealabil am 
fost sesizati de părintele ortodox Fabian Seiche, slujitor 
al Domnului în parohia satului, împreună cu d-nul Vasile 
Tomoiagă din Cluj, un cunoscut om de presă, am între- 
prins o investigație de teren în zona acestei localități. 
Scopul și interesul manifestat al demersului nostru a 
fost obținerea de informaţii și repere pe teren în 
legătură cu o serie de fapte petrecute în timpul celui de- 
al Doilea Război Mondial. Conform mărturiilor lăsate de 
bătrânii satului, undeva la marginea localităţii a func- 
ționat în cursul anului 1944, din primăvară și până în 
toamnă, un lagăr improvizat pentru prizonieri de război 
sovietici. Paza și administrarea lagărului era asigurată 
de o subunitate a armatei germane, care era încartiruită 
în sat. 

Din consultarea puţinelor surse publice de informare 
care privesc situaţia fostelor lagăre pentru prizonierii de 
război organizate pe teritoriul României, nu am găsit 
referințe despre existența unui astfel de lagăr la 
Rugășești. Acest lucru se poate datora și faptului că, în 
acea perioadă, localitatea se afla în partea Ardealului 
ocupată și administrată de Ungaria horthystă. Se știe 
că în restul tării, în perioada anilor 1941-1944 au 
funcționat 14 lagăre de prizonieri, capturați mai ales pe 
frontul din Răsărit, în care au fost aduse și internate 
peste 80.000 de persoane mobilizate și înrolate în 


MEMORIA 


83 


84 


Armata Sovietică, de diferite naționalități. 
Astfel de lagăre au fost la Alexandria, 
Slobozia, Drăgășani, Găinești, Vulcan, 
Budești, Vaslui și Crăciunești, pe lângă 
unele din cele mai mari funcționând și 
lagăre mai mici, cum au fost cele de la 
Petroșani și Lupeni în județul Hunedoara, 
subsidiare celui de la Vulcan. Prizonierii 
au fost folosiți îndeosebi la munci în 
construcții și agricultură sau pentru 
lucrări de infrastructură la șosele și căi 
ferate. Condiţiile precare din spaţiile de 
cazare, subalimentaţia și epidemiile au 
fost cauzele principale care au provocat 
decesul a peste 5.000 de prizonieri 
deținuți în aceste lagăre. 

Despre amplasamentul lagărului de la 
Rugășești și despre condiţiile de viată 
ale prizonierilor care au fost deţinuţi aici 
am aflat amănunte de la un localnic, care 
a avut bunăvoința să ne însoțească pe 
teren și să ne explice lucrurile la fata 
locului. Acesta s-a numit Petre Bogdan, 
născut în localitate la 13 iunie 1936 și 
decedat în 18 ianuarie 2018, care în 
1944 era un copil în vârstă de opt ani. A 
fost de câteva ori în zona lagărului, 
însoțind un subofițer neamt care era 
cazat în casa părintească și care avea 
responsabilități în paza și aprovizionarea 
obiectivului. Conform  indicaţiilor sale, 
amplasamentul lagărului se afla la margi- 
nea dinspre sud-est a satului. Ca să 
ajungi în acel loc, înainte de intrarea în 
sat cum se vine dinspre Cășeiu pe dru- 
mul principal, se face la dreapta, spre 
răsărit, urmându-se un drum de țară pe o 
distanţă de circa 400 de metri, care duce 
până la pârâul Sălătruc și continuă apoi 
dincolo de acesta. După trecerea cursu- 
lui de apă, în fată se deschide un platou 

în pantă ușoară flancat pe partea 
dreaptă, spre sud, de cursul unui pârâiaș 
numit de localnici al Cornilor, care ime- 
diat se varsă în pârâul Sălătruc. Acel pla- 
tou poartă denumirea de Gura Văii 
Cornilor, iar locul unde a fost amenajat 
lagărul se află undeva la o distanță de 
circa 150 de metri spre răsărit fată de 
cursul pârâului mai mare. 

Despre imaginea lagărului, martorul 
nostru ne-a relatat că la suprafața solului 
era amenajată doar o împrejmuire 
formată din două garduri de sârmă 
ghimpată, dispuse în paralel pe toate 
laturile, între care se păstra o distanță de 
circa trei metri. Inălțimea celor două gar- 
duri era puţin trecută peste doi metri, 
sârma fiind susținută pe stâlpi din lemn 
înfipți în pământ, care delimitau o 
suprafață de formă rectangulară. In 
cadrul astfel împrejmuit nu se afla nici o 
construcție acoperită, prizonierii fiind 
nevoiţi să stea permanent sub cerul liber, 
în bătaia soarelui și a ploii. In acest tarc, 
după aprecierile martorului, au stat 
închiși vreme de mai multe luni de zile 
câteva sute de prizonieri, majoritatea lor 
fiind de vârstă tânără. Condiţiile de trai și 
de igienă erau mizere iar alimentaţia sub 
orice critică, asocierea acestor factori 
conducând la proliferarea bolilor, mai 
ales a celor acute și, în cele din urmă, la 
moartea a numeroși prizonieri. Foamea a 
fost o caracteristică cronică în acest 
lagăr, iar pentru a putea supraviețui 
oamenii erau nevoiţi să consume până și 
iarbă, rădăcini și plante de câmp. O cifră 
a numărului de persoane decedate în 
acest lagăr nu poate fi nicidecum 
aproximată numai pe baza informaţiilor 
obținute de noi. 


Martorul Petre Bogdan pe locul gropii comune cu 40 de victime. 


În continuarea relatărilor martorului, 
am aflat că morţii erau îngropați în 
funcție de cum și câți mureau, fie în gropi 
individuale, dacă era vorba de o singură 
persoană, sau în gropi comune, dacă 
mureau mai mulţi într-o zi sau într-un 
interval scurt de timp. Gropile de înhu- 
mare au fost săpate de-a lungul pârâului 
Cornii, de la locul lagărului în sus, spre 
răsărit. Mormintele nu au fost niciodată 
marcate cu semne de suprafață, acest 
lucru nefiind atunci o preocupare pentru 
cei care au făcut înhumările și nici ulte- 
rior pentru autorităţi sau pentru locuitorii 
satului care au avut cunoștință de aceste 
fapte. 

Tot în cadrul subiectului legat de 
înhumări, expus de martor, atenţia ne-a 
fost reţinută de precizările legate de 
existența în zonă a unei gropi comune 
mai mari unde au fost îngropați 40 de 
prizonieri, bolnavi de dizenterie, care au 


murit toți pe parcursul a câteva zile. 
Cauza acestor decese precum și cifra 
exactă a morților introduși în această 
groapă s-a cunoscut din spusele acelui 
subofițer german, care era găzduit în 
gospodăria familiei Bogdan. Din fericire, 
locul aproape precis al acestui mormânt 
comun a fost reţinut de martorul nostru, 
care a văzut groapa cu morții înainte ca 
ea să fie astupată cu pământ. Aceasta 
avea o formă pătrată, cu lungimea 
apreciată a laturilor între patru și cinci 
metri, cadavrele fiind aruncate de-a 
valma înăuntru fără a se respecta vreo 
normă creștină de înmormântare. Ca 
poziționare în teren, acestă groapă 
comună se află undeva la circa 200 de 
metri mai spre răsărit fată de locul unde 
s-a aflat lagărul și la aproximativ 60 de 
metri în stânga unui drum de ţară, care 
străbate valea Cornilor, în ușoară urcare 
dinspre pârâul Sălătruc spre est. Locul 

este în prezent terasat ca urmare a unor 
lucrări de amenajări funciare efectuate în 
zonă pe la începutul anilor '80 din seco- 
lul trecut. La suprafață terenul este 
astăzi înierbat și cultivat cu pomi fructi- 
feri, fiind în proprietatea unui localnic din 
Rugășești. 

Un alt amănunt extrem de interesant, 
aflat tot de la martorul ce ne-a condus în 
teren, privește faptul că toţi prizonierii 
din lagăr erau însemnați cu un tatuaj, 
care reprezenta într-un mod schematic 
imaginea unui vultur cu aripile deschise, 
reprezentarea fiind asociată și cu un 
număr alcătuit din câteva cifre. Acest 
desen cifrat era aplicat doar pe unul din- 
tre antebrațele prizonierilor, mai precis 
pe fața anterioară a acestora. In absenţa 
altor motivații plauzibile, credem că 
acest lucru s-ar putea explica prin faptul 
că militarii armatelor inamice luaţi prizo- 
nieri de către germani erau înregistrați 
în acest fel pentru alcătuirea și gestio- 
narea unei evidențe asupra efectivelor 
capturate. 

După cum este cunoscut, în toamna 
anului 1944, pe la mijlocul lunii octom- 
brie, zona Dejului a fost eliberată de 
armatele româno-sovietice, punându-se 
capăt regimului hortyst de ocupatie. 
Odată cu apropierea frontului, lagărul de 
la Rugășești a fost părăsit, iar prizonierii 
care au reușit să supraviețuiască au fost 
evacuați și transportaţi pe jos până în 
zona orașului Târgu Lăpuș. Aici au fost 
abandonaţi de către trupele germane 
aflate în retragere, fiind apoi găsiți și 
recuperati de trupele sovietice care au 
ajuns în zonă. Conform unor mărturii 
provenite de la contemporanii vremii, toți 
foștii prizonieri care purtau acel marcaj 

Pârâul Sălătruc cu platoul unde s-a aflat lagărul. 
Vedere dinspre Vest. 


pe braţ au fost executaţi prin împușcare 
tocmai de către conaţionalii lor. Aceste 
execuții ale propriilor militari căzuţi prizo- 
nieri la inamic și care au fost recuperati, 
se pare că a fost o practică folosită frec- 
vent în Armata Sovietică în timpul celui 
de-al Doilea Război Mondial, în coordo- 
narea săvârșirii unor astfel de fapte cri- 
minale fiind implicaţi îndeosebi ofițerii 
politici care încadrau unitățile militare. 

Deși a trecut ceva timp de la 
investigația noastră, am hotărât să 
facem publice informaţiile obținute pen- 
tru ca ele să fie cunoscute, să rămână 
consemnate și să nu se piardă pentru cei 
care vor veni după noi. Considerăm că 
este și o datorie morală semnalarea 
acestor fapte ale trecutului recent și mai 
ales a locului, unde, în morminte indivi- 
duale și comune, fără indicii la suprafaţă, 
zac rămășițele a numeroși oameni fără o 
identitate cunoscută. Soarta le-a hărăzit 
un sfârșit nefericit în vremuri de război, 
departe de locurile natale, pe care nici 
unul dintre ei nu și l-a dorit să fie așa 
cum a fost. 

ANDREI MARIN 


Proiectele de tară 
ale României: 


monarhie și/sau republică 
(1866-2021) (I) 


În perioada 23 martie - 1 noiembrie 2021 Fundaţia 
Corneliu Coposu, în parteneriat cu Fundaţia Academia 
Civică și Fundaţia Hanns Seidel a organizat ediția a VI-a 
a Concursului de eseuri dedicat studenţilor și elevilor, 
având ca temă, la alegere Proiectele de tară ale 
României: monarhie și/sau republică (1866-2021). 
Proiectul monarhic; proiectul republican - o cercetare 
comparată sau Corneliu Coposu și regalitatea. 

Juriul concursului a fost format din Ana Blandiana 
(scriitor, președinte al juriului), Doina Alexandru (jurnalist), 
Dan Pavel (profesor de științe politice), loana Boca (isto- 
ric), Tudor Călin Zarojanu (scriitor și jurnalist). 

Incepând cu numărul 118 al revistei, prin amabilitatea 
Fundaţiei Corneliu Coposu și a d-lui lon-Andrei Gherasim, 
președintele executiv al acesteia, am publicat eseurile 
câștigătoare. In acest număr publicăm prima parte a eseu- 
lui care a câștigat locul I. 


Proiectul monarhic; 
proiectul republican - o cercetare comparată 


Introducere 

România, de la coagularea statală sub această denu- 
mire, consfințită prin Constituţia de la 1866, a cunoscut 
aproape tot spectrul modelelor politice ale perioadelor pe 
care le-a traversat, cu consecințe diferite asupra 
cetățenilor săi, atât sub raportul bunăstării individuale, cât 
și al prosperității colective, în plan cultural, social, econo- 
mic etc. Statul român a suferit preschimbări ce transcend 
planul ideologiilor politice. O parte a acestor evoluții, ce 

Andrei Marin s-a născut 

la 29 iulie 2002 și a absolvit 
Colegiul Naţional de 
Informatică „Tudor Vianu” 
din București. Pe parcursul 
studiilor liceale a obținut 
premii la concursuri naționale 
și internaţionale din domeniul 
științelor exacte, precum 

și Premiul I la Concursul 
naţional de referate și 
comunicări științifice, 
disciplina Istorie, edițiile 
2018 și 2019. In prezent 

este student la Facultatea 

de Fizică a Universităţii din 
București. 


cuprinde momente evocatoare peste timp, 
precum dobândirea independenţei sau for- 
marea României Mari, sunt urmarea 
directă a unor planuri ale actorilor epocii, în 
timp ce altele s-au desfășurat în contra 
dorinței majorităţii uneori covârșitoare a 
populaţiei. Cu alte cuvinte, România a avut 
numai într-o anumită măsură un proiect de 
tară în sens teleologic. Modificări funda- 
mentale ale regimului politic al statului 
român au urmat o logică a circumstanțelor, 
uneori sub influență străină, alteori fără 
reprezentativitate reală în corpul social 
autohton. 

Din aceste considerente, pentru a pu- 
tea discuta evoluția structurilor politice ro- 
mânești în perioada 1866-1947, ne vom 
referi la sintagma „proiect de tară” într-o 
accepțiune largă, astfel încât extensiunea 
sa să cuprindă și acele sisteme politice a 
căror emergență nu se leagă de voința 
populară. Astfel se face o primă delimitare 

CONCURS 
DE ESEURI 


CENTENAR MAJESTATEA SA, 
REGELE MIHAIL] AL ROMÂNIEI 


a proiectelor de tară ale României, pornind 
de la criteriul legitimităţii. O a doua formă 
de clasificare se va baza pe criteriul formei 
de guvernământ, care va conduce la două 
familii de sisteme: monarhismul și republi- 
canismul. Vom vedea însă că nu toate 
regimurile politice ale statului se circum- 
scriu perfect acestei analize, România fiind 
condusă prin câteva regimuri care nu își 
găsesc cu ușurință un echivalent în teoria 
politică sau în istoria universală. 

Lucrarea va fi structurată într-o ma- 
nieră dominant eseistică, în sensul în care 
precizările istorice cu care se va deschide 
vor fi menținute la strictul necesar, respec- 
tiv însoțite de precizările aferente din per- 
spectiva altor științe. Acestea vor servi 
drept cadru analizei subsecvente, care îşi 
propune să reliefeze particularizarea 
dihotomiei monarhie-republică în spaţiul 
românesc. Această analiză iese din cadrul 
exclusiv al istoriei prin actualitatea sa, 
situație ce impune un dozaj atent al 
ancorării în contemporaneitate pe par- 
cursul lucrării. 

Finalitatea unui asemenea demers 
analitic o constituie edificarea unui cadru 
prin care să poată fi privită actuala formă 
de guvernământ, precum și celelalte 
opțiuni disponibile. De asemenea, vom 
analiza dificultățile tranziției de la un pro- 
iect politic la altul în baza exemplelor isto- 
rice, urmând a încerca să schițăm proble- 
mele pe care le-ar pune, cu precădere în 
plan juridic și politic, o tranziţie ce nu s-a 
petrecut până acum în istoria politică a 
României, deși persistentă în spatiul idei- 
lor: înlocuirea republicii cu monarhia. O 
personalitate de care acest demers nu 
poate fi disociat este Corneliu Coposu, a 
cărui activitate politică în acest sens 
servește drept premisă tentativei noastre 

de descriere procedurală a reinstaurării 
monarhiei. 

In încheiere, sperăm să evidențiem 
cum deschiderea mentală produsă de lec- 
tura atentă a ultimului secol și jumătate de 
istorie naţională ne îmbogățește opțiunile 
în plan politic, menţinându-se astfel în de- 
plină actualitate. Prezentul reunește cele 
două forme de guvernământ, dat fiind că 
suntem o republică în care funcţionează 
instituția Casei Regale. A pierdut cu ade- 
vărat România trenul monarhiei sau, 
poate, avem o altă remarcabilă întârziere 
pe tabela sosirilor? 


Ancorarea României 

într-un proiect de țară monarhic 

In ciuda aparențelor, instaurarea mo- 
narhiei în România nu a fost un proces 
rapid și nici ineluctabil. In primul rând, 
formațiunile statale din spațiul românesc 
au fost conduse pentru o lungă perioadă 
de timp prin sisteme cvasi-monarhice, 
rezultate din situarea la confluența spaţiilor 
de cultură latin și slavon. Pe parcursul 
Evului Mediu românesc, statele ajunse la 
maturitate (Moldova și Țara Românească) 
au fost conduse de principi locali, a căror 
ascensiune se desfășura printr-o com- 
binație a succesiunii ereditare cu meca- 
nismul elecţiunii de către înalta boierime, 
forma în care statutul nobiliar și aristocrația 
s-au manifestat în spaţiul autohton. 
Denumirea cea mai precisă pentru acești 
principi este „domn”, cuvânt de origine 
latină. Totuși, întrucât aceștia aveau la 
dispoziție armata statului, este între- 
buințată și denumirea „voievod”, care de- 
semna, în limba slavonă, o căpetenie 
militară. Denumirea completă a unui domn 
cu puteri depline cuprindea și titlurile de 
„mare voievod” și „singur stăpânitor” (pe 

modelul grecescului autocrator). Succesiu- 
nea la tron se făcea, de principiu, prin ale- 
gerea de către boieri a unui urmaş dintre 
descendenții domnului răposat (legitimi 
sau nu, adesea chiar de paternitate 
incertă), deși instabilitatea politică și 
ingerințele otomane au afectat semnificativ 
acest mecanism. 

Distingem astfel premisele unei monar- 
hii moderne în spaţiul românesc, prin exis- 
tenta precedentului de coagulare a puterii 
în mâinile unei singure persoane, cu anu- 
mite constrângeri de natură cutumiară în 
exercitarea acesteia (mecanismul dregă- 
toriilor). Mecanismul domniilor pământene 
a fost suspendat pe perioada domniilor 
fanariote, care coincide în linii generale cu 
secolul al XVIII-lea și începutul secolului al 
XIX-lea. Aceasta este o perioadă de 
evoluţii semnificative în teoria politică, 
petrecute sub tutelă iluministă. O tendință 
înnoitoare s-a regăsit și în principatele 
dunărene odată cu reinstaurarea domniilor 
pământene, de această dată cu durata 
fixată la șapte ani, în secolul al XIX-lea. 
Introducerea „Regulamentelor organice” 
ca urmare a Păcii de la Adrianopole (1829) 
a introdus o proto-constituție pentru cele 
două state. Aceste acte fixau cadrul în 
care domnul' își desfășura activitatea. 
Procesul de sincronizare cu formele politi- 
ce ale Occidentului s-a accentuat, iar sin- 
gura soluţie pe care elita românească o 
percepea drept viabilă era monarhia. 
Dovadă a acestui fapt stă caracterul emi- 
namente temporar al domniei lui Cuza, 
care a ajuns de la un anumit punct să 
reprezinte o oprelişte în calea aducerii unui 
print străin. 

Atașamentul elitei românești pentru 
forma monarhică de guvernământ nu este 
surprinzător. Principalul reper al acesteia 


era Parisul, unde al Doilea Imperiu se coa- 
gula sub ambitiile hegemonice ale lui 
Napoleon al III-lea. De altfel, monarhia era 
forma predominantă de guvernământ în 
Europa epocii, de la regalitatea britanică, 
consolidată încă de la Revolutia 
„glorioasă” (1688), la Franţa, Prusia, 
Austria habsburgilor sau Rusia țarilor. Intre 
familiile domnitoare din Europa existau 
profunde legături de sânge, care vor juca 
un rol important în conturarea taberelor 
politico-militare dintre care se vor forma 
blocurile combatante din Primul Război 
Mondial. In acest sens, ideea aducerii unui 
străin înrudit cu principii europeni este 
sprijinită de numeroase argumente, mai 
ales în planul legitimității și al capacității de 
negociere cu omologii săi. Insă alături de 
aceste considerente, pentru consolidarea 
unui regim monarhic, mai era necesară și 
o constituţie în spiritul celor din restul con- 
tinentului. 

Aceste dominante conturau proiectul 
de țară al României pe planul sistemului de 
guvernământ în 1866, ulterior abdicării 
forțate a lui Cuza. El lăsase în urmă un stat 
avansat în procesul de unificare, angajat 
pe un traiect reformator în câteva domenii 
cheie, precum armata, relaţia cu Biserica 
sau educaţia. leșirea sa din plan, deși ridi- 
ca anumite probleme diplomatice privind 
statutul Principatelor Unite, nu a amenințat 
serios Unirea de la 1859, consumată ca un 
fait accompli până la momentul respectiv. 
Ulterior refuzului lui Filip de Flandra, princi- 
pele Carol de Hohenzollern-Sigmaringen a 
acceptat funcția de domnitor al statului, 
validată la nivel intern printr-un plebiscit. 
Alegerea familiei principelui nu a fost deloc 
întâmplătoare: proiectul de tară al anului 
1866 vedea statul român drept o „Belgie a 
Orientului”. Elementele de inspirație bel- 


giană erau în principal organizarea monar- 
hică, neutralitatea teritoriului tampon între 
marile puteri și constituția liberală pentru 
vremea respectivă. Apoi, familia de 
Hohenzollern era într-o poziție concor- 
dantă cu ascensiunea Prusiei, care avea 
să învingă în 1866 imperiul Habsburgic, 
provocând criza internă dezamorsată prin 
compromisul Austriei cu Ungaria, din anul 
următor. Avându-se în vedere statutul de 
vasal, a fost păstrată titulatura funcţiei pe 
care a avut-o și Cuza. Instaurarea unui 
rege era un demers de o solemnitate apar- 
te, necorespunzătoare unui stat precum 
cel român. De altfel, monarhiile europene 
din epocă erau organizate cu o mare 
considerație față de titulaturi, văzute drept 
parte integrată a bogatei simbolistici 
monarhice. De exemplu, anumite state 
germane de mici dimensiuni erau conduse 
de mari duci” (de exemplu, Baden), în timp 
ce statutul regal era întrebuințat în state de 
dimensiuni mai mari. In fine, statele cu 
posesiuni exterioare corpului statal 
propriu-zis sau cu pretenţii expansioniste 
se numeau imperii, fiind deci conduse de 
împărați, pe modelul etimologic latin. O 
atenție specială merită acordată Reginei 
Victoria a Marii Britanii, ce avea statut 
regal în raport cu insulele britanice și 
imperial prin raportare la colonia indiană. 
In acest context, putem explica sincopa 
de 15 ani dintre venirea principelui Carol și 
proclamarea regatului. Deși gestul formal a 
fost amânat până la momentul oportun, 
încă din 1866 a fost redactată o constituție 
modernă, adaptată unui regat indepen- 
dent, prin lipsa oricărei menţiuni la suzera- 
nul otoman și prin folosirea denumirii 
„România”, care înlocuia titulatura greoaie 
a „Principatelor Unite ale Moldovei și Ţării 
Românești”. De asemenea, Constituţia a 

fost adoptată fără a se cere acordul puteri- 
lor garante.’ Din punct de vedere politic, 
este un act liberal ce cuprinde numeroase 
principii democratice precum separarea 
puterilor în stat, votul cenzitar, monarhia 
ereditară și drepturile cetățenești. 
Inspirația pentru constituție era, precum 
am sugerat mai sus, Constituţia belgiană 
de la 1831, care este valabilă, în formă 
amendată, până astăzi. Caracterul liberal 
al acestor acte se explică prin încorpora- 
rea principiilor Revoluţiei franceze transpu- 
se în Codul Napoleonian (1804). Pe lângă 
garantarea statului de drept prin separaţia 
puterilor în stat și autonomia sectorului 
judiciar, constituția garanta libertatea 
conștiinței, a învățământului, a presei și a 
întrunirilor și asocierilor. 

Puterea legislativă se exercita de către 
rege“ și Reprezentanţa naţională (Parla- 
mentul), aceasta fiind alcătuită din Senat și 
Adunarea deputaţilor. Singura diferență 
între atribuțiile celor două camere este că 
bugetul și cheltuielile armatei trebuiau 
votate mai întâi de Adunarea deputaţilor, 
spre deosebire de actuala constituție a 
României, în care camerele au roluri spe- 
cializate*. Monarhul avea puterea să dizol- 
ve una sau ambele camere fără a trebui 
să-și justifice decizia. De asemenea, rege- 
le avea drept de inițiativă legislativă. 
Ulterior adoptării unei legi de către legisla- 
tiv, regele putea respinge promulgarea ei, 
având, în fapt, drept de veto asupra voinţei 
parlamentare. 

Puterea executivă era exercitată de 
monarh și de Consiliul de miniștri. Acesta 
avea puterea de a propune legi Parlamen- 
tului, pe când legislativul îi oferea votul de 
învestitură, urmând să îl controleze prin 
posibilitatea de a interpela miniștrii cabine- 
tului. Aceștia aveau o dublă responsabilita- 

te, dat fiind că regele îi putea numi sau 
destitui fără a consulta parlamentul. 
Președintele Consiliului de miniștri” era 
desemnat de către rege. Decretul de pro- 
mulgare a unei legi era semnat de rege și 
contrasemnat de ministrul de specialitate, 
care purta astfel responsabilitatea pentru 
actul normativ intrat în vigoare. Totodată, 
acest mecanism îl putea împiedica pe rege 
să ia decizii pe cont propriu, deoarece fără 
contrasemnătură un decret nu putea intra 
în vigoare.” Dubla responsabilitate minis- 
terială este un principiu care nu își mai 
găsește echivalentul în constituţia repu- 
blicană actuală și care poate fi considerat 
reprezentativ pentru proiectele de tară 
comparate. Răspunderea miniștrilor în fata 
regelui are atât o componentă politică 
(regele are numeroase pârghii consti- 
tuționale prin care poate sancţiona politica 
unui ministru), cât și una penală, dat fiind 
că numai regele și camerele Parlamentului 
pot pune sub urmărire un ministru. Consti- 
tutia actuală păstrează aproximativ același 
mecanism al răspunderii penale, cu modi- 
ficarea evidentă că regele este înlocuit de 
către președinte. Răspunderea politică 
însă se face numai în fața Parlamentului, 
președintele fiind capabil doar să desem- 
neze un guvern, nu să-l și demită. 
Aceste prevederi ale constituției au 
permis crearea sistemului rotației partide- 
lor, cunoscut drept rotativă guvernamen- 
tală (apărut în 1895). Spaţiul politic româ- 
nesc era dominat de două mari formaţiuni: 
Partidul Conservator și Partidul Naţional 
Liberal, formate prin coagularea orga- 
nizațiilor politice moderate preexistente, 
adeseori fragmentate în baza unor clivaje 
geografice sau doctrinare. Regele Carol a 
alternat cele două partide în funcţie de 
necesitățile politicii românești din perspec- 


tiva sa. Această situaţie s-a manifestat prin 
mandate de lungime variabilă a cabinete- 
lor. De exemplu, lon C. Brătianu a condus 
executivul, practic, continuu în perioada 
1876-1888, pe când conservatorii l-au 
dominat în continuare, până în 1895. In 
continuare, cabinetele s-au succedat cu o 
regularitate generală de patru ani. 
Procedura concretă pornea de la dizolva- 
rea Parlamentului, urmată de demisia 
Consiliului de miniștri. In continuare, rege- 
le desemna un nou prim-ministru și un nou 
executiv responsabil de organizarea ale- 
gerilor. Acestea erau câștigate de către 
partidul prim-ministrului desemnat, iar noul 
parlament dădea votul de învestitură 
guvernului. Funcționarea acestui sistem se 
baza pe neajunsurile sistemului de vot, în 
care țăranii erau slab reprezentaţi și în 
care alegerile erau deseori fraudate de 
către guvernul desemnat. Problema prin- 
cipală a acestui sistem este că funcționa 
doar în variantă bipartită, situație care 
aproxima numai până la un punct eșichie- 
rul politic românesc. Când Take Ionescu 
s-a desprins de conservatori și a format, în 
1908, Partidul Conservator-Democrat, toc- 
mai din dorința de a întrerupe rotativa de 
până atunci, regele a ignorat succesul 
electoral al acestuia și a militat pentru reu- 
nirea conservatorilor într-un singur partid, 
care să-l poată înlocui pe cel liberal la 
guvernare. De asemenea, apariţia unor noi 
formaţiuni politice care exprimau alte ideo- 
logii decât forme moderate ale liberalismu- 
lui și conservatorismului, precum a 
Partidului Social-Democrat al Muncitorilor 
din România (orientare de stânga), a 
Partidului Naţional Democrat (format de 
Nicolae lorga și A.C. Cuza, naţionalist) și a 
Partidului Țărănesc (agrarian) a fost, în 
mare măsură, neglijată de către monarh. 


Deși și-a folosit cu consecvență prero- 
gativele regale și a depășit în spirit, dacă 
nu și în literă, Constituţia, Carol | nu s-a 
bucurat nici de puterea absolută și nici de 
o imagine de nezdruncinat. La finele anilor 
1860, domnitorul era pe cale să abdice în 
fața presiunilor interne, venite în special 
din partea politicienilor  filofrancezi. 
Infrângerea militară a Franței lui Napoleon 
al III-lea de către Germania în 1873 a 
determinat ascensiunea politică a grupului 
minoritar al politicienilor filogermani, ce 
s-au apropiat de domnitor. 

Stabilizarea situaţiei interne s-a produs 
simultan cu aprecierea prestigiului inter- 
național al României. In anul 1876, un nou 
episod al „crizei orientale” se consuma la 
sudul Dunării, prin revolte ale naţiunilor 
balcanice și represalii otomane. Inci- 
dentele au degenerat într-un nou război 
rus-turc, în care România a negociat prin 
domnitorul său convenţia de trecere a tru- 
pelor ruse în Bulgaria (pe linii prestabilite, 
cu inviolabilitatea teritoriului naţional), o 
dovadă de politică externă proprie și 
independență de facto. Independenţa de 
jure a fost proclamată de către Parlament, 
aceasta fiind votată pe 10 mai 1877 în 
Senat, după ce trecuse de Adunarea 
deputaților în ziua precedentă. Astfel, un 
act indispensabil proiectului de țară româ- 
nesc era înfăptuit, pasul următor fiind 
consfințirea militară a independentei.” Aici, 
domnitorul Carol și-a demonstrat pricepe- 
rea rezultată din instrucția militară de care 
a beneficiat, reușind să conducă trupele 
româno-ruse către o serie de victorii impor- 
tante, care au demantelat dispozitivul 
defensiv otoman de la sudul Dunării. In 
acest moment, marile puteri europene au 
sesizat o ameninţare la balanța de putere 
continentală, situaţie pe care arhitecţii sis- 

temului de la Viena (1815) au încercat să o 
evite. Astfel s-a ajuns la Tratatul preliminar 
de la San Stefano și la Congresul de la 
Berlin ca mijloace de încheiere a conflictu- 
lui. Aici, domnitorul și politicienii români 
şi-au probat maturitatea, obținând recu- 
noașterea internaţională a independenţei 
și alipirea Dobrogei, deși cu prețul cedării 
județelor din sudul Basarabiei către Rusia, 
care își impunea astfel statutul de hege- 
mon local. 

Congresul de la Berlin a readus în 
discuție o problemă spinoasă a Constituției 
de la 1866. Articolul 7 al textului inițial pre- 
vedea acordarea cetățeniei române numai 
creștinilor. La momentul intrării în vigoare a 
Constituției cea mai importantă minoritate 
afectată era cea evreiască, foarte nume- 
roasă mai ales în Moldova, unde se refu- 
giase din calea pogromurilor din Imperiul 
Țarist. După încorporarea Dobrogei, 
România a căpătat și o minoritate musul- 
mană semnificativă. Independența Româ- 
niei a fost condiționată de modificarea 
acestui articol, astfel încât cetățenia să fie 
acordată și necreștinilor. Putem observa 
direcţia naţională puternică a proiectului 
românesc. Suprapunerea frontierei de stat 
cu teritoriile locuite de români era un obiec- 
tiv îndepărtat, dar „românizarea” statului 
era un proiect viabil. In orașele moldovene, 
majoritatea profesiilor liberale erau exerci- 
tate de către evrei. Retrospectiv, observăm 
cum din această perioadă datează polari- 
tățile pe care le va exacerba recrudescența 
antisemitismului în anii imediat următori 
Primului Război Mondial. 

In acest moment s-a putut produce 
ascensiunea domnitorului Carol la statutul 
de „Alteță Regală”, un statut eminamente 
personal, dar indispensabil proclamării 
regatului, survenită în 1881, pe 10 mai, la 

15 ani de la instaurarea domnitorului. Am 
explicat deja de ce s-a amânat proclama- 
rea regatului, care a necesitat schimbarea 
constituției, dar mai trebuie mentionat un 
detaliu: domnitorul și regele conduc sub 
auspicii diferite. Atât Alexandru loan Cuza, 
cât și Carol fuseseră instaurati domnitori în 
baza unei emanații a voinţei populare, fie 
aceasta în divanele ad-hoc sau în plebiscit. 
Totuși, instituția monarhică se fundamen- 
tează pe dreptul divin, vizibil în Coroana de 
oțel a României prin unirea arcelor coroa- 
nei într-un Globus cruciger, globul cruciat, 
simbol al atotputerniciei divine. Astfel, 
diferența ontologică dintre un simplu ales 
al poporului şi unul uns de Dumnezeu se 
poate acoperi numai dacă Parlamentul 
confirmă statutul regal al domnitorului, 
făcându-l eligibil pentru ocuparea unui tron 
încă inexistent. Această digresiune su- 
gerează meticulozitatea implementării pla- 
nului de tară al României, într-o atenţie 
deosebită pentru detalii și rigurozitate în 
desfășurarea proceselor. 

Un domeniu care constituia apanajul 
monarhului era politica externă, în care 
Carol | s-a implicat activ. Ulterior pierderii 
sudului Basarabiei către Rusia, fapt 
consfințit prin Congresul de la Berlin, poli- 
tica externă a fost dominată de două 
direcţii contradictorii: ameliorarea statutului 
românilor transilvăneni, deziderat ce indu- 
cea antagonizarea Austro-Ungariei, res- 
pectiv stăvilirea colosului rus, care implica 
alinierea politico-militară a statului cu 
Germania și Austro-Ungaria. Ascendenţa 
germană a lui Carol | și iminenta 
amenințării estice în contextul crizei orien- 
tale au condus la aderarea la Tripla 
Alianță, în 1883, operă a lui Carol și a lui 
lon C. Brătianu. Aceasta a fost ținută 
secretă pentru a nu sensibiliza opinia 


publică anti-maghiară din tară. Regele a 
privit relația cu Austro-Ungaria drept o 
condiție pentru menținerea relaţiilor cu 
Germania, adevărata putere mondială, 
față de care imperiul multinațional al lui 
Franz losif se subordona din ce în ce mai 
puternic. Această stare de fapt geopolitică 
se va menține până la evenimentele din 
vara anului 1914, pe care le vom analiza 
mai târziu. 

In plan intern, în a doua jumătate a 
domniei sale, Carol s-a detașat mai mult 
de viața politică, fată de care a adoptat o 
atitudine aproape de arbitru. Obiectivul său 
principal a fost stabilitatea internă, astfel 
încât nu a abordat decât în mică măsură 
problemele de mare anvergură precum 
reforma electorală și reforma agrară. 
Consecințele ezitării regelui s-au văzut în 
timpul răscoalei din 1907, care a subliniat 
precaritatea condiţiei micilor țărani. In 
reprimarea acestei răscoale, regele a intro- 
dus la guvernare ambele mari partide, 
pentru a evita capitalizarea politică a crizei, 
dar și pentru a-și impune planul de acțiune 
în forță contra răscoalei." Această 
răscoală a fost un prim moment de contu- 
rare sub raport teoretic a ideologiei socia- 
liste în România.” Această viziune era 
reprezentată în primul rând de Nicolae D. 
Cocea, ce a publicat numeroase articole 
de presă, și Constantin Dobrogeanu- 
Gherea, ce a publicat, în 1910, o lucrare 
intitulată Neoiobăgia, studiind evoluția 
raporturilor agrare. Principala teză a 
lucrării este asemănarea dintre neoiobăgie 
şi feudalism, susținând astfel că România, 
în loc să devină mai modernă, devine mai 
înapoiată." 

Prestigiul internaţional al României s-a 
consolidat în faza finală a domniei lui 
Carol | prin găzduirea negocierilor ulterioa- 


re celui de-al Doilea Război Balcanic, con- 
cretizate prin Pacea de la București 
(1913). Pentru România, scurta implicare 
militară în conflict s-a soldat cu încorpora- 
rea a două noi județe în sudul Dobrogei, în 
zona denumită Cadrilater. Poate ultimul 
moment important din politica lui Carol | 
este Consiliul de Coroană de la Sinaia din 
1914. Regele a susţinut intrarea României 
în Primul Război Mondial de partea 
Puterilor Centrale, opinia sa fiind îm- 
părtășită doar de conservatorul Petre P. 
Carp. Restul au votat pentru neutralitate. 
Fără a fi constrâns legal să o facă, regele 
Carol | a acceptat decizia acestui consiliu. 
Dezamăgit de situaţia geostrategică a 
României, monarhul avea să moară la 27 
septembrie/10 octombrie 1914. 

Politica lui Carol | a depășit în destule 
situații limitele stricte ale constituției 
(mecanismele de succesiune guverna- 
mentală de exemplu), dar comportamentul 
precaut al regelui a menținut stabilitatea 
României. Domnia sa lungă de 48 de ani a 
favorizat, astfel, ascensiunea rapidă a 
României în Europa, prin modernizarea 
industriei, a infrastructurii, a educaţiei și a 
culturii. Totuși, administrația a rămas tot 
sub controlul marilor proprietari de 
pământ, situaţie care a dus la proliferarea 
corupției. In contrast, condiția țăranilor nu 
a fost ameliorată semnificativ, generându- 
se o tensiune eliberată la 1907. Puternicul 
control regal a permis, în momentele 
cheie, evitarea unor crize de mare amploa- 
re pentru România, stat măcinat de crize 
politico-diplomatice înainte de venirea prin- 
cipelui străin. 

In plan internaţional, observăm foarte 
bine pendularea regelui între gesturi indivi- 
duale de mare amploare, precum semna- 
rea tratatului cu Tripla Alianţă, respectiv 

consultarea cu elita politică a statului, în 
1914 (moment în care a fost prezentat, 
spre stupoarea participantilor în necu- 
noştintă de cauză, respectivul tratat). 
Dincolo de a reprezenta doar particularități 
ale lui Carol |, aceste evoluţii se confor- 
mează proiectului monarhic de tară. 
Regele actiona drept garant al stabilității și 
punea interesul național deasupra celui 
personal, menținându-și prerogative active 
în plan diplomatic. Intr-o monarhie functio- 
nală, cum cea din vremea lui Carol | a fost 
în mod cert, discuția despre interesul 
naţional iese din sfera clișeului: regele nu 
este mandatat să urmeze un anumit traiect 
(geo)politic, spre deosebire de un 
președinte ales în baza unei platforme și a 
unui program. Monarhul și dinastia 
întrupează perenitatea și exprimă voința 
poporului într-o manieră contractualistă, 
dat fiind că voința populară este unul dintre 
pilonii autorităţii regale, celălalt fiind grația 
divină. De aceea, putem extinde definiția 
pe care a propus-o Ernst Renan pentru 
națiune și asupra domniei unui anumit 
rege (și la limită chiar asupra monarhiei sui 
generis), care devine un „plebiscit de fieca- 
re zi”. Aceste considerații implică accepta- 
rea de către rege a deciziei Consiliului de 
Coroană, un organ cu rol pur consultativ, a 
cărui organizare instituțională nu căpătase 
încă o bază legală în continuarea celei 
cutumiare. 

După moartea lui Carol |, pe tronul 
României a venit Ferdinand, căsătorit cu 
Maria, nepoata Reginei Victoria a Marii 
Britanii. Intrucât Carol nu avea niciun fiu, 
l-a ales pe nepotul său de unchi încă din 
1881, astfel încât până la înscăunare, 
Ferdinand învățase limba română, precum 
și obiceiurile și cultura țării. Având în vede- 
re orientarea opiniei publice, dar și a politi- 

cienilor, către intrarea în război, Ferdinand 
a aprobat alăturarea României la puterile 
Antantei, care oferise garanții privind între- 
girea teritorială a statului. 

Războiul României începe în august 
1916 cu o serie de victorii pe linia Car- 
paților, inversate însă de sosirea întăririlor 
germane și a atacului pe flancul sudic, ce 
a culminat cu dezastrul de la Turtucaia. Pe 
fondul colapsului militar de la finele lui 
1916 (România mai deținea numai 
Moldova), precum și al contextului interna- 
tional volatil, mai cu seamă în spatiul estic, 
monarhii români se implică activ în viața 
publică. Prezența Reginei Maria pe front, 
în spitalele de campanie, precum și în 
zonele devastate duce la consolidarea 
prestigiului monarhiei. Regele Ferdinand, 
altminteri ezitant, promite ca după război 
să împroprietărească țăranii și să le confe- 
re dreptul de vot (limitat la bărbați), într-un 
discurs ținut pe 23 martie/4 aprilie 1917, în 
comuna Răcăciuni. Militarii români vor 
rezista astfel în fața presiunilor bolșevice, 
reuşind să stabilizeze frontul prin bătăliile 
de la Mărăști, Mărășești și Oituz. De abia 
Revoluția bolșevică și prăbușirea teatrului 
de operațiuni estic va aduce partea 
română la masa negocierilor, ulterioare 
armistițiului militar. 

Proiecte privind o reformă a fondului 
funciar erau în lucru încă dinaintea răz- 
boiului, datorită ascensiunii fraţilor lonel și 
Vintilă Brătianu în fruntea Partidului 
Naţional Liberal, care a ajuns promotorul 
unor asemenea decizii. Declanșarea con- 
flagraţiei a întrerupt orice discuţie privind 
subiectul, deși regele Carol | își dăduse 
acordul de principiu pentru reforme marca- 
te de „moderaţiune”. O altă decizie 
notabilă a lui Ferdinand a fost refuzul de a 
semna Pacea de la București, încheiată în 


1918 cu Puterile Centrale pe fondul 
Tratatului de la Brest-Litovsk cu Rusia. 
Astfel, acest acord nu a căpătat niciodată 
ratificarea de jure, situaţie în care România 
nu a încălcat, din punct de vedere tehnic, 
acordurile semnate cu Antanta, care inter- 
ziceau explicit încheierea păcii separat de 
ceilalți combatanți. In acest context, 
România redusă la spaţiul Moldovei își 
securizează flancul vestic și capătă liberta- 
te de mișcare pentru a acţiona pragmatic 
în criza produsă de disoluția Imperiului 
Țarist. Pentru a contracara pericolul repre- 
zentat de elementele bolșevice ajunse la 
Chișinău, capitala noului stat moldovenesc 
autonom, pe 10/23 ianuarie 1918, Divizia 
11 română trece Prutul, intrând pe 13/26 
ianuarie în Chișinău. Auzind acestea, 
Lenin a rupt relaţiile diplomatice cu 
România, confiscând tezaurul țării păstrat 
la Moscova. De aici, statul moldovenesc a 
fost curățat de elementele bolșevice prin 
intervenţia prelungită a armatei române. 
Au apărut condiţiile pentru ca Sfatul Țării 
să proclame independența pe 24 ianua- 
rie/6 februarie, respectiv Unirea cu 
România, pe 27 martie/9 aprilie 1918. Se 
realiza astfel un element nesperat din pro- 
iectul de tară al României, care a demon- 
strat capacitatea instituției monarhice de 
a practica Realpolitik cu mare abilitate. 
Această afirmaţie își va mai găsi o 
dovadă în remobilizarea armatei române 
în ultimele zile ale conflagrației, pentru a 
securiza teritoriul abandonat de armatele 
în degringoladă ale puterilor înfrânte. 
Astfel, la încheierea războiului, Ferdinand 
intră triumfător în București, într-un 
moment de mare bucurie pentru români. 
Din punct de vedere juridic, Unirea 
Bucovinei și cea a Transilvaniei au fost 
consfinţite în mod democratic, prin vot în 


organe reprezentative, la 15/28 noiembrie, 
respectiv 1 decembrie 1918. 

Cu toate acestea, existența unei păci 
separate, chiar și de facto, punea proble- 
me serioase recunoașterii internaționale a 
unirii. Întrucât personalitatea regelui nu 
este potrivită unor negocieri în forță, iar 
lonel Brătianu nu este apreciat de 
conducătorii puterilor occidentale“, Regina 
Maria călătorește la Paris și la Londra pen- 
tru a susține cauza României. Deși 
România va fi privită în cele din urmă ca un 
stat cu interese limitate și va primi numai 
1% din totalul despăgubirilor de război, 
granițele statului vor primi recunoaștere 
internaţională. In asigurarea granițelor, un 
rol foarte important revine intervenției deci- 
sive a armatei române în înlăturarea regi- 
mului comunist din Ungaria și în stoparea 
agresiunilor de pe Nistru. Din punct de 
vedere militar, fiecare dintre aceste 
amenințări era însemnată. Considerate 
însă împreună, distingem pericolul angre- 
nării României într-un război pe două fron- 
turi menit să asigure un culoar dinspre 
Rusia către Ungaria și, de aici, spre centrul 
Europei, ale cărui beneficii aduse „ex- 
portării revoluției” sunt greu estimabile. De 
aceea, politica externă și militară din timpul 
lui Ferdinand, în care trebuie incluse și 
relațiile cu Polonia, respectiv formarea 
Micii Antante, a condus la consolidarea 
stabilității regionale și la definirea unei poli- 
tici de menținere a statu-quo-ului pe care 
România a practicat-o cu consecvență 
până în 1938. 

Raportându-ne la obiectul nostru, pro- 
iectele de tară ale României, observăm 
cum dezideratul statului pe parcursul „cri- 
zei celor 20 de ani” (E.H. Carr) a fost asi- 
gurarea integrității României Mari și dez- 
voltarea sa internă. 

Încoronarea festivă a lui Ferdinand și a 
Mariei a avut loc la Alba lulia, la 15 octom- 
brie 1922, consfințind formarea României 
Mari. In 1923 intră în vigoare noua 
constituție a României, adaptată noilor 
realități interne. Constituţia consfințea 
reformele adoptate în plan electoral, fără a 
schimba semnificativ distribuția puterii în 
stat. Scena politică însă se schimbase 
semnificativ. Reforma agrară, precum și 
lipsa unei personalități marcante care să-l 
coaguleze', prefigurează ieșirea Partidului 
Conservator de pe eșichierul politic. Astfel, 
poziția Partidului Liberal s-a consolidat. 
lonel Brătianu a exercitat o influență 
semnificativă asupra regelui Ferdinand, 
până în momentul în care se afirma că el 
ar conduce de facto țara. Alternativele poli- 
tice la guvernarea liberală au fost repre- 
zentate de Partidul Poporului, o formațiune 
centrată pe mareșalul Alexandru Averescu, 
respectiv de Partidul Naţional Țărănesc, 
format prin fuziunea Partidului Naţional din 
Transilvania, condus de luliu Maniu, cu 
Partidul Țărănesc din Vechiul Regat, con- 
dus de lon Mihalache. In prima parte a ani- 
lor 1920, popularitatea lui Averescu i-a 
creat o aură de salvator ce l-a propulsat 
inclusiv în plan politic, în funcţia de prim- 
ministru. Cu timpul, aceasta s-a erodat, lă- 
sând loc naţional-țărăniștilor în prim-planul 
scenei publice. O moștenire a influenței 
liberale a prefigurat instabilitatea politică 
de la finele deceniului următor: legea elec- 
torală din 1926 acorda o „primă elec- 
torală” partidului care obținea cel putin 
40% din voturi în alegerile parlamentare, 
prin acordarea majorității absolute în 
momentul distribuirii mandatelor. Această 
prevedere evident arbitrară, nefundamen- 
tată pe vreun principiu reprezentativ, este 
un simptom al inconsecvenţei imple- 

mentării democratiei în spatiul românesc. 

Un alt element de inconsecventă al 
perioadei vizează beneficiarii unor aseme- 
nea decizii orientate politic. Pe lângă legea 
electorală, o problemă spinoasă a perioa- 
dei a constituit-o comportamentul principe- 
lui Carol, neconform cu functia sa în familia 
regală. Fără a intra în detaliile multiplelor 
sale renunțări la tron, vom puncta cum 
solutia adoptată de politicienii momentului 
— pe care o putem integra proiectului lor de 
tară — avea drept axă directoare stabilita- 
tea. Totuşi, această stabilitate nu era 
înțeleasă în sensul clasic al echilibrului 
constituțional al puterii (așa-numitele 
checks and balances), ci printr-o viziune 
autohtonă, reziduu al unei mentalități ceva 
mai înapoiate: existența unei figuri tutela- 
re, a unei eminente cenușii, care să con- 
troleze scena politică. Am menţionat deja 
cum în timpul regelui Ferdinand acest rol 
fusese îndeplinit de către lonel Brătianu, 
deci apare drept firesc că acesta a vrut 
să-şi prelungească influența și după moar- 
tea monarhului, anticipată de o îndelun- 
gată suferință. Astfel, la 4 ianuarie 1926, 
Parlamentul adoptă formarea Regenţei, 
sub care să domnească Mihai, fiul lui Carol 
și al Principesei Elena a Greciei. Aceasta 
era condusă de Principele Nicolae, fratele 
lui Carol. Ceilalţi doi membri ai acesteia 
erau Miron Cristea, Patriarhul Bisericii 
Ortodoxe Române și Gheorghe Buzdugan, 
președintele Curţii de Casatie. 

Decesul regelui Ferdinand a survenit la 
20 iulie 1927, fiind însă urmat îndeaproape 
de cel complet neașteptat al lui Ionel 
Brătianu, 24 noiembrie 1927. Intreg edifi- 
ciul în jurul căruia se construiseră atât 
Regența, cât și politica liberală a colapsat. 
Vintilă Brătianu, deși un bun teoretician al 
partidului și un contribuitor principal la pro- 


iectul liberal de reformă agrară, nu avea 
calitățile fratelui său în ceea ce privește 
viața politică. Vintilă s-a dovedit incapabil 
să guverneze și a demisionat. După câteva 
tentative eșuate ale Regenţei de a forma 
un nou guvern, această sarcină a fost 
îndeplinită de luliu Maniu. La alegerile din 
decembrie 1928, Partidul National- 
Țărănesc obține 77,7% din voturi, pe când 
cel liberal scade la doar 6,55%. Din acest 
moment, dominaţia Partidului Naţional 
Liberal se încheie categoric. Un alt ele- 
ment care a contribuit la această situație a 
fost moartea lui Buzdugan, la 7 octombrie 
1929. Descompletarea Regenţei a ridicat 
multe semne de întrebare în legătură cu 
drumul pe care să se angajeze statul. S-a 
pus inclusiv problema cooptării Reginei 
Maria în Regenţă, propunere refuzată pen- 
tru a nu da Casei Regale un excedent de 
putere. Totuși, luliu Maniu l-a numit în 
acest post pe Constantin Sărățeanu, un 
magistrat de care era apropiat și care a 
simbolizat reorientarea politică a Regenţei 
către țărăniști. Din nou o formulă prin care 
se căuta stabilitatea, dar care lăsa loc unui 
diriguitor extraconstituțional al statului. 
Naţional-țărăniștii nu au avut însă parte de 
un moment propice pentru a guverna, dat 
fiind că în 1929 s-a declanșat marea criză 
economică ce a cuprins rapid numeroase 
economii, inclusiv pe cea românească. In 
loc să-și implementeze programul de refor- 
me, guvernanţii au fost nevoiţi să ia măsuri 
impopulare, inclusiv scăderea veniturilor în 
baza „curbelor de sacrificiu”. 

In studiul luptei politice dintre liberali și 
țărăniști trebuie punctate și deosebirile din- 
tre proiectele de tară propuse de către cele 
două partide. Ambele susțineau moderni- 
zarea tării pe coordonate capitaliste, însă 
se deosebeau la nivelul originii capitalului. 


În timp ce liberalii promovau politica „Prin 
noi înșine!”, ce punea accentul pe capitalul 
autohton, țărăniștii propuneau politica 
„porților deschise”, prin care investiţiile 
străine erau încurajate ca sursă majoră de 
capital. In același timp, țărăniștii promovau 
dezvoltarea agriculturii prin punerea la 
dispoziție a capitalului necesar achizi- 
ționării celor necesare țăranilor. Se încerca 
astfel — cum avea să puncteze Corneliu 
Coposu - o apropiere între țărănime și 
celelalte categorii din societate, în sensul 
creșterii productivităţii agricole. In timp ce 
PNL susținea Constituţia din 1923, în a 
cărei redactare fusese puternic implicat, 
PNȚ susţinea un proiect diferit, fundamen- 
tat pe o mai mare autonomie locală (moș- 
tenire a ramurii naţionale transilvănene a 
partidului). Aparentele antinomii dintre cele 
două viziuni nu trebuie să umbrească 
convergenta suficient de largă dintre cele 
două curente politice care au reprezentat 
ancora democratică a politicii românești 
interbelice. 

Regența a avut o foarte mică 
contribuție la viața politică, în perioada 
acesteia România funcționând aproape ca 
o republică în care singurul rol al Regenţei 
era cel de a propune prim-ministrul. De alt- 
fel, Statutul Casei Regale cuprindea nume- 
roase lacune privitoare la componența și la 
rolul Regentei. Această lipsă de autoritate, 
de neînchipuit pe timpul domniei unui rege, 
determină înalta societate românească și 
anumiți lideri politici să ceară înscăunarea 
lui Carol al II-lea, pentru a elimina vidul de 
putere a cărui stabilitate era pusă sub 
semnul întrebării. Cum am menţionat deja, 
stabilitatea formulelor politice pentru care 
optau politicienii epocii era una relativă, 
instituțiile neatingând perfecțiunea unui 
mecanism care nu are nevoie de un dirijor 


MEMORIA 


99 


permanent. Tocmai de aceea, restauraţia 
carlistă a fost transformată dintr-o dilemă 
judiciară (ori un act de voință a poporului) 
într-o armă politică îndreptată, de această 
dată, împotriva Regenţei. Asemenea dis- 
tincţii sunt fundamentale dacă ne propu- 
nem să revelăm în ce măsură se poate 
identifica un proiect de tară în deciziile 
epocii, în contrapartidă cu o serie de 
mișcări oportuniste. 

Carol a sosit în tară pe calea aerului pe 
6 iunie 1930, promițându.-i lui luliu Maniu 
să renunțe la relația cu Elena Lupescu. 
Aceasta, însă, a venit alături de Carol, așa 
încât Maniu a refuzat să ia parte la guver- 
nare. In rest, nu a existat o opoziție 
puternică, iar Carol a fost înscăunat, la 8 
iunie 1930. Acesta a exacerbat disensiuni- 
le dintre partide, numind guverne eteroge- 
ne, deci instabile. Sincron, la Palatul 
Regal, s-a format un grup de apropiaţi ai lui 
Carol, ce s-au implicat în numeroase acte 
de corupție. Acest grup, denumit Camarila 
regală, a subminat prin afacerile sale 
imaginea deja precară a monarhiei. A 
investiga fiecare dintre aceste acţiuni ar 
cere un spațiu cu mult peste economia 
acestei lucrări, mai ales că putem identifica 
un punct de convergență în ceea ce 
privește proiectul de tară carlist. Incă de la 
sosirea în țară, Carol a prezentat o imagi- 
ne icarică, iar descensiunea sa a căpătat o 
aură mesianică. Imaginea este relevantă 
deoarece putem identifica aceste trăsături 
în comportamentul regelui. Implicarea sa 
directă în numeroase probleme ale epocii 
sugerează dorința sa de ameliorare a 
situaţiei României sub toate aspectele 
sale. 

Deceniul carlist este unul de puternică 
investigaţie interioară, concretizată prin 
studiile școlii gustiene de sociologie sau 

prin editarea Enciclopediei României. Ulte- 
rior depășirii crizei, economia românească 
a crescut, iar industria a cunoscut o dez- 
voltare semnificativă sub patronajul unor 
afaceriști precum Nicolae Malaxa. Pe 
scurt, statul prospera, nu neapărat ca 
rezultat al intervenției regale. In același 
timp, însă, noi pericole se configurau, iar 
proiectul român de tară s-a arătat cel puţin 
ambiguu, dacă nu contradictoriu, în contra- 
cararea lor. 

O lungă discuţie vizează premeditarea 
lui Carol al II-lea în preluarea puterii de o 
manieră autoritară. Istoriografia comunistă 
angrenează prin multiple lucrări ideea unei 
politici a pașilor mărunți, dotate cu finalita- 
tea clară de a conduce tara pe deasupra 
partidelor. Totuși, o asemenea afirmaţie se 
folosește de retrospectivă, mai cu seamă 
asupra dictaturii regale de după 1938, 
căreia îi găsește o justificare teleologică. O 
explicație mai prudentă este că regele a 
ținut să se cunoască la orice moment de 
timp că el poate acorda, respectiv retrage, 
puterea după bunul plac, chiar și cu mijloa- 
cele constituționale ale momentului. Cu 
alte cuvinte, proiectul de tară al României 
se lega indisolubil de voința regală, pre- 
cum și de imaginea personală a regelui 
(căreia au ajuns să i se asocieze și princi- 
palele personalităţi ale camarilei). 

Toți acești factori, alături de declinul 
democrației în Europa, conduc la ascen- 
siunea mișcărilor extremiste. Dacă Partidul 
Comunist avea o putere neglijabilă”, în 
extrema dreaptă s-a format o mișcare de 
orientare fascistă numită Legiunea Arhan- 
ghelului Mihail, în 1927. Aceasta a format 
în 1930 organizaţia politică numită „Garda 
de Fier”. Conducătorul acestor mișcări, 
Corneliu Zelea Codreanu, folosea meca- 
nisme unice în jocul politic românesc (cu 


câteva elemente proprii și printre fascisme- 
le europene). De aceea, vom analiza peri- 
colul legionar, precum și ecourile sale, într-o 
secțiune ulterioară, limitându-ne acum la a 
realiza crochiul epocii. Retorica fascistă, 
antisemită și xenofobă a mișcării îl determi- 
nă pe Carol să ia măsuri împotriva aceste- 
ia, ajungând să-l demită pe prim-ministrul 
țărănist Alexandru Vaida-Voevod, în noiem- 
brie 1933, pentru lipsa de fermitate fată de 
Garda de Fier. In schimb, succesorul său 
liberal, lon Gh. Duca, dizolvă pe 10 de- 
cembrie 1933 Garda, astfel încât aceasta 
nu poate participa la alegeri. Pe 29 decem- 
brie, Duca este asasinat de legionari. 
Legiunea a continuat să existe în 
politică prin intermediul partidului „Totul 
pentru Țară”. La alegerile din 1937, liberalii 
obțin 35,9% din voturi, național-țărăniștii 
20,4%, legionarii 15,58%, iar Partidul 
Naţional Creștin“, de orientare naționalistă 
și antisemită, 9,2%. Rezultatul acestor ale- 
geri expune pericolul unei dictaturi legiona- 
re și deschide calea către o criză politică 
de proporții. Elementul de noutate pe care 
îl întâlnim acum este incapacitatea vreunui 
partid de a aduna 40% din voturi, care i-ar 
fi asigurat, conform legii electorale din 
1926, majoritatea absolută, deci capacita- 
tea de a forma guvernul.” In mod neaștep- 
tat, regele îl numește prim-ministru pe 
Octavian Goga, președintele Partidului 
Naţional Creștin. Această perioadă re- 
prezintă o deturnare a proiectului româ- 
nesc de tară, ajuns să se încadreze într-o 
geometrie antisemită, antidemocratică și 
orientată în plan extern din ce în ce mai 
puternic către Germania nazistă, cu 
consecințe pe care le vom explora în 
curând. Tendintele centrifuge din cabinetul 
Goga, respectiv lipsa de cooperare dintre 
membrii săi, au dus la căderea acestuia 


după o funcționare efemeră, dublată însă 
de consecințe profunde. 

Situaţia politică a degenerat rapid, la 
10-11 februarie 1938 formându-se un 
„guvern consultativ”, condus de Patriarhul 
Miron Cristea. La 20 februarie a fost 
suspendată Constituţia din 1923, fiind 
înlocuită cu un act fundamental ce concen- 
tra puterea în mâinile lui Carol, văzut drept 
„cap al statului”. La 30 martie, partidele 
sunt dizolvate, cu promisiunea că se vor 
putea forma în viitor grupări politice. Dacă 
liberalii și naţional țărăniștii au refuzat 
desființarea, iar Carol nu a luat măsuri 
împotriva lor, până în toamnă legionarii 
fuseseră arestaţi, iar în noiembrie 1938 
Codreanu și alți 13 legionari au fost uciși. 
Procesul lui Codreanu a pornit de la un 
denunţ al lui Nicolae lorga, devenit ulterior 
victimă a brutalităţii legionare. Pe 16 
decembrie se formează Frontul Renașterii 
Naţionale, partidul unic al dictaturii regale. 
Totuși, Frontul nu a obținut rezultatele aş- 
teptate de Carol, iar regele a fost nevoit să 
ceară politicienilor să se unească în jurul 
acestuia, pentru a apăra tara de pericole 
străine. Experimentele politice au conti- 
nuat prin formarea Partidului Națiunii, o 
altă formă ce nu putea suplini lipsa fondu- 
lui, de vreme ce elitele politice rămăseseră 
fidele partidelor tradiționale, mai degrabă 
înghețate decât desființate. Până în 1940, 
Legiunea s-a refăcut sub conducerea lui 
Horia Sima, nestingherită de către putere. 
In perioada dictaturii regale, guvernele au 
fost deci constituite din politicieni afiliati lui 
Carol, nu vreunui partid. Echilibrul politic 
astfel rezultat a fost profund instabil. Merită 
deci să amintim un memorandum al lui 
luliu Maniu către monarh, în care erau 
subliniate pericolele la care se expunea 
statul prin abandonarea valorilor democra- 

tice. Textul în sine reprezintă o veritabilă 
pledoarie pentru democraţie și libertate, 
care însă nu s-a bucurat de un efect pe 
măsura valorii sale. 

In acest moment, terenul este pregătit 
pentru eșecul fundamental al proiectului de 
țară român. Fundamentul oricărui proiect 
de țară este - necesitate tautologică — 
existența tării. Condiţia apriorică a progre- 
sului țării este conservarea existenței și a 
integrităţii sale teritoriale — este greu de 
asigurat bunăstarea românilor aflați în 
afara țării, mai cu seamă în contextul inter- 
belic. Tocmai în acest aspect fundamental 
a eșuat statul român. Deși pierderile terito- 
riale din 1940 au fost tratate în istoriografie 
ca inevitabilități, merită să vedem cum (nu) 
s-a preocupat proiectul de tară român de 
protejarea integrității statului, premisă a 
oricărui contract social. Primul ultimatum 
primit de România viza Basarabia, nordul 
Bucovinei și ținutul Herţa (ultimele două nu 
făcuseră niciodată parte din statul rus, indi- 
ferent de forma sa) și era o consecinţă 
directă a pactului Ribbentrop-Molotov (23 
august 1939), care — printr-o anexă 
secretă - specifica teritoriile ce făceau 
obiectul viitoarelor anexări de către Reich- 
ul german, respectiv URSS.” In acest 
moment, securitatea statului român în fata 
unui pericol de asemenea dimensiuni nu 
putea fi asigurată decât într-un sistem 
colectiv. Angrenarea statului într-un meca- 
nism de alianțe este o parte importantă a 
proiectului său de tară, situaţie ce justifică 
o digresiune despre politica externă 
românească în perioada interbelică. 

Alegerea de către România a aliaților 
din perioada interbelică nu a fost sub nicio 
formă ușoară. Marile puteri urmăreau stra- 
tegii divergente de securitate, bazate pe 
propriile lor interese naţionale, și încercau 

să modeleze aliantele regionale astfel 
încât să se potrivească în contextul mai 
larg pe care îl imaginau. Un exemplu este 
reprezentat de Mica Antantă, formată de 
România, Iugoslavia și Cehoslovacia în 
1921, pentru a se apăra de revizionismul 
maghiar. Acesta nu se potrivea decât 
parțial în socotelile franceze, conform 
cărora România trebuia, de asemenea, să 
se alieze cu Polonia împotriva Rusiei (for- 
mând așa-numitul Cordon sanitaire). In 
schimb, politica externă britanică nu agrea 
alianțele din estul Europei (mai ales Mica 
Antantă), din cauza pericolului reizbucnirii 
unui război în care Marea Britanie să fie 
nevoită să intervină. Deși Rusia bolșevi- 
zată, spre deosebire de Ungaria, reprezen- 
ta un pericol militar, preeminenta Tran- 
silvaniei în mentalul colectiv românesc 
(factor determinant în ecuaţia participării la 
război alături de Antanta) a integrat 
România Micii Antante. In ciuda vizitelor la 
cel mai înalt nivel și a acordurilor bilaterale 
cu Polonia, divergentul polono-cehoslovac, 
cauzat de disputa privind regiunea 
Teschen, a împiedicat coagularea blocului 
est-european într-un sistem de securitate 
colectivă. In plus, Polonia se bucura de o 
relație mult mai bună cu URSS, în timp ce 
relațiile  româno-sovietice au rămas 
înghețate până în perioada ministeriatului 
lui Nicolae Titulescu, ale cărui eforturi de 
reconciliere au fost oprite subit de decizia 
lui Carol II de a-l demite. Putem admite că 
această decizie ar fi avut la bază dorința 
reorientării politicii externe a statului, însă 
maniera bruscă în care s-au desfășurat 
lucrurile a produs o inconsecvență neo- 
bișnuită în plan diplomatic.” Al doilea ma- 
re organism în care s-a angrenat România 
este Antanta Balcanică (1934), în care 
avea drept aliate Iugoslavia, Turcia şi 


Grecia. Numitorul comun al tuturor acestor 
organisme este, în final, inutilitatea lor. 
Totuși, aceasta apare numai retrospectiv. 
Studii recente arată că în cazul coalizării 
României și a Cehoslovaciei în 1938, în 
momentul Conferinţei de la München, s-ar 
fi ajuns la o paritate numerică cu Germania 
(sau la o netă superioritate, în caz de in- 
tervenție Occidentală). Alăturarea Poloniei 
ar fi fost mai mult decât suficientă pentru 
descurajarea lui Hitler.” În schimb, aban- 
donarea Cehoslovaciei nu a făcut decât să 
dezechilibreze suplimentar balanța de 
putere și să anuleze Mica Antantă. Astfel, 
sistemele de securitate regională au căzut 
în desuetudine, revenindu-se la sistemul 
clasic al garantiilor unilaterale din partea 
marilor puteri (ceea ce a primit și Polonia 
în 1939 din partea Franţei și a Marii 
Britanii). În timp ce România se baza tot pe 
garanţiile franco-britanice, regele Carol al 
II-lea a întreprins acțiuni prin care apropia 
țara de Germania Nazistă, inclusiv o vizită 
la Hitler și un acord comercial (23 martie 
1939). Tratatul reprezenta de fapt o subor- 
donare a intereselor economice românești 
față de Germania, inclusiv în aspecte foar- 
te relevante pentru, pregătirea războiului, 
cum ar fi petrolul.” În mai putin de o lună, 
erau primite garanţiile anglo-franceze. 
După începerea războiului, România a 
adoptat o neutralitate „strictă”, ajunsă însă 
să se manifeste printr-un echilibru între 
tendințele contradictorii ale beligeranților. 
În momentul colapsului Franţei, în mai- 
iunie 1940, a apărut limpede hegemonia 
nazistă pe continent, punct în care 
România s-a orientat complet către Ger- 
mania pentru garanţiile de securitate. Însă 
din martie 1939 situația se schimbase radi- 
cal, iar Reich-ul avea noi aliați care trebu- 
iau satisfăcuți: URSS (pactul Ribbentrop- 


Molotov), Ungaria (care primise teritorii de 
la Germania, intrând în alianță cu aceasta) 
și Bulgaria (dependentă economic de 
Germania, cu numeroase politici pro- 
germane implementate). De aceea, pentru 
România a fost loc printre aliaţi numai 
după ce au fost satisfăcuți aliații deja 
existenţi ai germanilor. România a fost 
sfătuită de Hitler să accepte ultimatumul 
sovietic, decizie votată în Consiliul de 
Coroană convocat de Carol al II-lea (cu rol 
pur consultativ, dar în acest moment regele 
hotărâse subit să se comporte democra- 
tic). De aceea, ne rămâne numai să ne 
întrebăm cum ar fi decurs evenimentele în 
cazul în care România ar fi optat pentru 
rezistența armată.” Ne vom limita la a con- 
stata că eterna antinomie dintre principiali- 
tate și pragmatism este cât se poate de 
actuală și pentru proiectele de țară, pre- 
cum și că istoria este arareori construită pe 
inevitabilităti; este mai mult preocuparea 
istoriografiei să le contureze pentru a 
sugera diferite idei (în cazul de faţă, 
condiția de victimă  neajutorată a 
României). Următoarele pierderi teritoriale 
ale statului român au fost nordul 
Transilvaniei (cedat Ungariei prin Dictatul 
de la Viena, 30 august 1940) și 
Cadrilaterul (cedat Bulgariei prin Tratatul 
de la Craiova, 7 septembrie 1940). 
Opoziția în fata acestor anexiuni a fost pur 
diplomatică, însă complet futilă. România 
își alesese traseul diplomatic deja, iar 
acum trebuia să plătească pretul pentru 
intrarea târzie în Axă, precum și pentru 
toată opoziția în fața revizionismului din 
anii interbelici. Proiectul de țară românesc 
s-a dovedit, în ceea ce privește relaţiile 
internaționale, de esență conciliatoristă, în 
sensul în care a exclus categoric rezistența 
militară în fata expansiunii nazismului. In 

același timp, perioada lui Carol al II-lea 
aduce o inconsecvență nemaiîntâlnită în 
diplomaţia românească, atât în ceea ce-l 
privește pe Titulescu, cât și în ceea ce 
privește relațiile cu blocul anglo-francez, 
respectiv cu Germania.” Regimul carlist s-a 
prăbușit sub presiunile la care era supus 
din partea politicienilor, a armatei, dar și a 
publicului larg. Carol se vede nevoit să dea 
regatul pe mâinile fiului său, Mihai, a doua 
oară încoronat rege, la comanda militarului 
care părea singurul capabil să stabilizeze 
situaţia: generalul lon Antonescu. 

Noul rege, încoronat la 6 septembrie 
1940, este forțat să decreteze transforma- 
rea României într-un „Stat Naţional 
Legionar”, la 14 septembrie. Mișcarea le- 
gionară, abil reconstruită, apare drept 
formațiunea politică ce oglindește cel mai 
fidel necesitățile statului, atât prin similitu- 
dinea cu fascismele europene, cât și prin 
organizarea paramilitară ce trebuia extinsă 
la nivelul întregii societăți. Insă legionarii 
au privit cu desăvârșire spre trecutul 
recent, în care fuseseră zguduiți de „pri- 
goana” carlistă. Astfel, aceștia s-au dedat 
la jafuri și crime, dintre victime putând 
aminti pe Nicolae lorga și Virgil Madgearu 
(în perioada de ilegalitate mai fusese asa- 
sinat prim-ministrul Armand Călinescu). Cu 
timpul, Antonescu se distanțează de Horia 
Sima, conducătorul legionarilor, iar la 21 
ianuarie 1941 se declanșează „rebeliunea 
legionară”, o confruntare armată între 
legionari (alături de câteva instituţii fidele) 
și grosul armatei române. In câteva zile 
legionarii sunt înfrânți, iar acum puterea îi 
aparţine generalului Antonescu, din august 
1941 devenit mareșal. In conflictul dintre 
Antonescu și legionari un rol important l-a 
avut Germania, care a arbitrat în favoarea 
generalului, pe care îl prefera pentru capa- 

citatea sa de a menţine ordinea, deși nu 
era un fascist propriu-zis. Deja se observă 
cum proiectul de tară românesc este în 
derivă, iar regele Mihai a fost lăsat fără 
putere politică. Acesta nu a avut niciun 
cuvânt de spus atunci când tara a intrat în 
războiul împotriva URSS, o decizie luată 
strict de Antonescu. Pe parcursul acestui 
război au existat numeroase manifestări 
reprobabile, dintre care se remarcă depor- 
tarea evreilor și a rromilor în Transnistria 
aflată sub administrație militară româ- 
nească, forma în care România anto- 
nesciană a participat la Holocaust. 
Această operaţiune s-a soldat cu sute de 
mii de victime; o parte a acestora au murit 
în vagoanele supraaglomerate, o parte din 
cauza condițiilor de trai inumane etc. 
Proiectul de tară românesc a găsit o 
soluție proprie la ceea ce persoanele care 
l-au confiscat identificau drept „problema 
evreiască”. După cum am afirmat și în 
introducere, tot în proiectul de țară trebuie 
să includem și asemenea episoade repro- 
babile, întrucât s-au desfășurat prin partici- 
parea decidenților din statul român. La fel 
de important este însă să studiem și 
direcţiile alternative pe care le-au ales 
câteva personalități de prim rang ale tării. 
De exemplu, Regina Mamă Elena - mama 
regelui Mihai - a salvat numeroși evrei, 
intervenind inclusiv pe lângă oficialitățile 
germane. Pentru aceste fapte a fost 
decorată de către statul Israel cu distincția 
„Drept între popoare”. 

Dacă la început poporul a salutat 
războiul pentru eliberarea teritoriilor ceda- 
te în anul precedent, după înfrângerea de 
la Stalingrad a devenit clar pentru multă 
lume că războiul nu putea fi câștigat. In 
acest context, anumiţi politicieni, în special 
luliu Maniu, au primit aprobarea regelui să 


discute cu Aliaţii Occidentali despre o 
posibilă ieșire din război a României, res- 
pectiv o întoarcere a armelor contra Axei. 
Mareșalul Antonescu a promis că va căuta 
soluții pentru un armistițiu cu URSS, iar 
regele l-a așteptat, până la 23 august 
1944, dată critică stabilită prin discuţiile cu 
Maniu. Chemat în audiență, Antonescu 
refuză ieșirea țării din războiul de partea 
Axei, iar regele dispune arestarea sa. 
Momentul acesta avea potenţialul de a 
reprezenta o inversare a abuzurilor legale 
petrecute în ultimii ani, în sensul revenirii la 
Constituţia din 1923, refacerea partidelor 
istorice, dar și curățarea cadrului legislativ 
de normele nocive acumulate pe durata 
dictaturilor. 

Din nefericire, acest act de mare curaj 
și necesitate a fost urmat de pătrunderea 
Armatei Roșii pe tot teritoriul României, cu 
consecințe dintre cele mai grave: jafuri 
axate pe ceasuri, obiecte de artă, băutură 
etc., terorizarea legionarilor și a veteranilor 
de război din răsărit, tratarea Armatei 
române ca armată învinsă, punerea în dis- 
cutie a statutului Transilvaniei, a cărei 
recuperare fusese promisă României (în 
timp ce fusese impusă starea de fapt a 
pierderii teritoriilor din est). Basarabia a 
fost supusă unor deportări masive, care s-au 
adăugat celor deja petrecute până în 1941. 

In tară, presiunea sovietizării s-a mani- 
festat prin forțarea numirii de către rege a 
lui Petru Groza în funcţia de prim-ministru 
(6 martie 1945), urmată de fraudarea 
alegerilor din 1946. In măsura în care a 
fost posibil, regele Mihai a tergiversat 
comunizarea tării prin refuzul de a semna 
decretele prim-ministrului, în speranta unui 
ajutor din străinătate. Totuși, harta postbe- 
lică a Europei verifica o regulă simplă: 
granita dintre lumea liberă și lagărul comu- 


nist (Cortina de fier, în termenii lui Winston 
Churchill) era în perfectă corespondență 
cu dispunerea trupelor la finele confla- 
grației. Persistă încă în imaginarul româ- 
nesc ideea că Churchill ar fi vândut 
România pentru a salva Grecia de URSS. 
Realitatea istorică arată că statul elen era 
sfâșiat de luptele între partizanii demo- 
cratici și cei comuniști la momentul „acor- 
dului de pe șervețel”, pe când România era 
deja sub ocupație sovietică. In plus, tocmai 
de frica unei intervenţii sovietice a avut loc 
o debarcare britanică în Grecia, care voia 
să dubleze acordurile politice prin trupe pe 
teren. Chiar și dacă s-ar fi dorit salvarea 
României (ori a Poloniei sau a 
Cehoslovaciei), este greu de imaginat cum 
ar fi reușit Aliaţii Occidentali să atingă un 
asemenea obiectiv.“ Toate acestea nu 
îndreptățesc însă comportamentul duplici- 
tar al Aliaților Occidentali, pe care aveau 
să-l deplângă deopotrivă Regele Mihai și 
Corneliu Coposu, fin cunoscător al subti- 
lităților epocii. Convenţiile aliate nu agreau 
ingerințele sovietice în politica internă a 
țării. Nu au existat nici măcar proteste for- 
male contra acestora, deși existau 
rapoarte care le descriau. Ceea ce în ter- 
menii poporului român se traduce prin 
nenorocirea istorică reprezentată de 45 de 
ani de proiect de țară comunist, în limbaj 
diplomatic se reflectă prin discrepanta din- 
tre viziunea idealistă asupra politicii 
externe (ghidată de preceptul Pacta sunt 
servanda - tratatele trebuie respectate) și 
cea pragmatistă (având ca linie dură așa- 
numitul Realpolitik). Este greu de evidenti- 
at care au fost câștigurile pentru puterile 
occidentale (altele decât pacea, bineînțe- 
les). De aceea, cu excepția demontării 
mistificării alegerii dintre Grecia şi 
România, nu putem pătrunde în mai mare 

detaliu în gândirea diplomaților și a politi- 
cienilor epocii. 

Ultimul pas al procesului de preluare a 
puterii a fost forțarea abdicării regelui 
Mihai. În acest sens, Petru Groza a folosit 
studenții încarceraţi în urma unei manifes- 
tatii ca instrument de șantaj. Pe 30 decem- 
brie 1947, într-o perioadă a anului când 
populația era deconectată de politică, 
Mihai | a abdicat. Comuniștii speraseră să 
nu fie nevoiţi să treacă prin această etapă 
prin rămânerea regelui în Marea Britanie, 
unde participase la nunta viitoarei regine 
Elisabeta a II-a cu prinţul Philip. 


România sub seceră și ciocan 

Căderea monarhiei a înlăturat ultima 
opreliște în fata comunizării țării pe model 
sovietic. Dacă de la răsărit venea „lumina”, 
precum afirma Mihail Sadoveanu, în 
această direcţie pleca o parte importantă a 
resurselor tării. Proiectul de tară comunist 
s-a proiectat în spaţiul românesc drept o 
formă reparatorie fată de „eliberatorul” 
sovietic, prejudiciat prin distrugerile din 
timpul războiului. În timp ce planul politic 
copia în detaliu modelul sovietic, prin 
declanșarea unor operațiuni de amploare, 
precum colectivizarea sau epurarea 
dușmanilor politici, economia românească 
era aservită celei sovietice prin formarea 
instituțiilor de tipul Sovrom. Participarea 
sovietică la afacerile românești era un sim- 
plu paravan pentru anularea inde- 
pendenței economice a tării, prelungire a 
subordonării politice vizibile sub forma ele- 
mentului alogen de la conducerea statului. 

Redistribuirea puterii politice către non- 
români nu era decât o consecință firească 
a orientării Partidului Comunist Român 
către dezintegrarea teritorială a statului în 
perioada de ilegalitate, care îi periclitase 

aderenţa la masa muncitorească autoh- 
tonă. În timp ce comunismul se impunea 
ca mecanism de contraselecție și ierarhie 
a valorilor răsturnate de tăvălugul sovietic, 
elita autohtonă, formată în chip organic 
de-a lungul câtorva generatii, era lipsită de 
libertate într-o succesiune de etape menite 
să o conducă la extinctie. 

Proiectele de tară totalitare sunt — 
esență — fundamentate pe o deformare a 
realității. Tocmai de aceea, succesul totali- 
tarismelor echivalează cu succesul con- 
figurării unui imaginar cu priză la public, 
dotat cu o bună coerenţă internă. In 
Germania Nazistă, de pildă, retorica 
oficială cânta la unison sub bagheta dirijo- 
rului Goebbels. În România — în particular 
— și în regimurile comuniste — în general — 
programul de țară îngloba o dimensiune 
profund științifică, răsfrântă atât asupra 
naturii, cât și asupra omului. In timp ce 
dimensiunea inginerească este cât se 
poate de vizibilă sub forma uzinelor, a cen- 
tralelor energetice de diferite tipuri sau a 
construcţiilor megalomane, componenta 
aniropologică se dovedește semnificativ 
mai greu de discernut. În ciuda egalitaris- 
mului teoretic promovat de textele fonda- 
toare, comunismul a operat întotdeauna 
prin elite, deci prin ierarhii. Întorcând-ne la 
particularizarea sa autohtonă, succesul 
programului antropologic se anunţa înde- 
părtat în momentul preluării puterii. Într-o 
tară profund rurală, în care partidul comu- 
nist interbelic funcționa în ilegalitate cu un 
efectiv de aproximativ 1.000 de persoane, 
formarea unei elite aservite stindardului 
roșu se prefigura a fi un proces anevoios. 
Bineînțeles, oportunismul a coagulat rapid 
oameni din toate clasele sociale în edificiul 
nou; Mihail Sadoveanu rămâne exemplul 
clasic de intelectual cameleonic, aservit 


astrului răsăritean în consfințirea abolirii 
monarhiei și în deportarea unor loturi im- 
portante de dușmani ideologici la unul din- 
tre primele proiecte inginerești de an- 
vergură: Canalul Dunăre - Marea Neagră. 

Anumiți membri ai elitei interbelice erau 
însă prea periculoși până și pentru această 
formă de pedeapsă, lor fiindu-le destinate 
celule întunecate, izolate de orice contact 
cu poporul. De fapt, precum avea să rela- 
teze Corneliu Coposu -— fostul secretar al 
lui luliu Maniu —, prizonierii erau izolaţi in- 
clusiv fonic. In procesul de configurare a 
omului nou, vorbirea ca atribut al umanităţii 
era un drept retras elitelor „retrograde, bur- 
gheze”. Nu este o exagerare, credem, să 
ne referim la anularea umanităţii anumitor 
dușmani ideologici de prim rang, precum 
au fost deţinuţii de la Sighet. De exemplu, 
Corneliu Coposu a trebuit să reinvețe să 
articuleze cuvintele ulterior eliberării sale 
din închisoare. Una dintre tehnicile la care 
a recurs pentru a întrebuința limbajul, 
măcar într-o formă interioară, a fost com- 
punerea poeziilor (căci de scris nu putea fi 
vorba). 

Proiectul de tară comunist folosea 
detenţia în alte scopuri decât cele normale. 
Dacă într-un regim fundamentat pe valorile 
democratice închisoarea are dublul rol de 
penitență și reeducare în spiritul valorilor 
comunitare, justiția comunistă a avut 
funcția de degradare a detractorilor regi- 
mului. Nu se putea aștepta de la fruntașii 
partidelor istorice să se reorienteze subit și 
credibil înspre comunism. Nici nu se putea 
pretinde ca populația să admită justețea 
arestărilor la care asista. In schimb, este 
plauzibil ca oamenii de rând să fi fost înfri- 
coșaţi de cele observate, precum și fortati 
să se distanțeze de activitatea incriminată. 
Cu alte cuvinte, detenţia se adresa în 


egală măsură prizonierilor ca și celor din 
libertate. Intocmai precum lulius Caesar 
încercuise Alesia, ultima fortăreață a Galiei 
lui Vercingetorix, cu două rânduri de ziduri 
(unul pentru a preveni evadarea galilor, 
altul pentru a preveni intrarea ajutoarelor), 
așa și detenția comunistă îi împiedica pe 
prizonieri să evadeze, dar și populaţia de a 
se putea identifica cu persoanele sau cu 
cauzele deținuților. Singura diferență dintre 
formele de teroare la care au fost supuși 
deținuții politic, respectiv marea masă a 
populaţiei este de natură cantitativă. In 
fond, opiniei publice îi puteau fi șterse din 
memorie prin acţiuni de propagandă bine 
intite (multe dintre ele brevetate de același 
Goebbles al naziștilor) episoadele ante- 
rioare instaurării comunismului. Comu- 
nismul a înțeles limitele de plasticitate ale 
lui homo sapiens sapiens, folosindu-le 
pentru a anula orice componentă sapien- 
țială a sa. Apoi, pentru a anula orice urmă 
de dignitate a ființei umane, au fost conce- 
pute forme specifice de tortură, ca și de 
organizare a prizonieratului. „Experimentul 
Pitești“ rămâne epitomul dezumanizării și 
al relativizării morale în condiţii de de- 
tenție. Dincolo de consecințele sale con- 
crete, simplul fapt că o asemenea situație 
a fost de conceput în acea perioadă 
rămâne o coordonată fundamentală a pro- 
iectului comunist de tară. 

Trebuie menţionat că instaurarea co- 
munismului a fost întâmpinată pe alocuri 
cu rezistență armată, intrând în istorie gru- 
purile de partizani din munti și figuri emble- 
matice, precum cele ale familiei Arnăuţoiu 
sau al Elisabetei Rizea. Deși nu au obținut 
un succes de durată, asemenea forme de 
luptă probează persistenta fibrei profunde 
a poporului român, care nu a putut fi comu- 
nizată peste noapte. Dimpotrivă, mult mai 

periculos este exemplul insidios al edu- 
caţiei comuniste, care își propunea să for- 
meze oameni noi, nu să reeduce pe cei 
educați în spiritul valorilor democratice. 
Calculul era cinic, dar simplu: era numai o 
chestiune de timp să rămână în țară numai 
indivizi născuţi sub comunism. 

A studia politica comunistă cu același 
interes pe care l-am acordat celei din 
perioada monarhică ar putea apărea drept 
firesc, ca formă de continuitate a lucrării. 
Cu toate acestea, evoluţiile politice concre- 
te de pe scena politică românească a 
acestei perioade se subordonează unor 
tendințe generale ușor decelabile, atunci 
când privim în ansamblu, respectiv unor 
tipare recurente ale imposturii, la o analiză 
în profunzime. De exemplu, deciziile Marii 
Adunări Naţionale sunt de un interes sem- 
nificativ mai redus decât deciziile parla- 
mentare interbelice, nu prin importanţa lor 
în societate, ci prin procedeele care au stat 
la baza lor. Similar, alegerile din perioada 
comunistă au fost niște farse mai mari și 
decât fraudele care au caracterizat scruti- 
nele din perioada rotativei guvernamentale 
a lui Carol |. Nici măcar la nivelul consti- 
tutiilor nu găsim o corespondență prea 
bună, deoarece rolul acestora de limitare a 
puterii și de limitare a arbitrariului în exer- 
citarea funcției publice a fost golit de 
conținut după instaurarea comunismului. 
In absenţa acestor elemente, va trebui să 
găsim alte coordonate care să configureze 
geometria proiectului de tară comunist. Pe 
unele le-am amintit deja: subordonarea 
naturii și crearea omului nou, cu comple- 
mentara sa, exterminarea omului vechi. 
Alte domenii pe care le găsim de interes 
sunt polii de putere în stat, respectiv pozi- 
ționarea României pe scena internaţională. 

Comunismul românesc a fost un regim 

dinamic care, fără a renunta vreodată la 
premisele totalitarismului, a înglobat ele- 
mente specifice altor regimuri politice, 
încadrându-se astfel într-o nișă restrânsă 
al cărei unic exemplu elocvent din prezent 
îl constituie regimul dinastic din Coreea de 
Nord, un stat aflat de câțiva ani în centrul 
mai multor procese politice remarcabile 
prin rapiditate, dar și prin imprevizibilitate. 
Experiențele definitorii ale comunismului 
românesc în perioada lui Nicolae Cea- 
ușescu din perspectiva omului de rând, și 
mai cu seamă cele ce disting țara noastră 
în contextul blocului estic, au fost cauzate 
de elemente autohtone din spectrul politicii 
și mai ales de cele de natură egocentrică, 
aparținând domeniului cultului personali- 
tătii, întrucât conducerea statului nu a ac- 
ționat fără rațiune, ci cu o rațiune printre ai 
cărei beneficiari nu se regăseau și cetățe- 
nii. Din contră, anumite aspecte sunt apă- 
rute pe fondul sacrificiilor colective, fără a 
fi avut vreodată vreun beneficiar clar. 
Prima fază a comunismului românesc a 
fost, după cum am prezentat, una 
dominată de ocupantul sovietic. Prima 
constituție pe model stalinist a ţării a fost 
elaborată în 1948, în baza Constituţiei 
URSS din 1936. Deși formal erau garanta- 
te votul universal, precum și libertăţile de 
bază, în această perioadă erau căutaţi la 
tot pasul dușmani politici de tot felul, pen- 
tru a fi întemnițați sau trimiși la muncă 
forțată. Acest act legitimează proprietatea 
de stat, fiind baza acțiunilor de colectiviza- 
re și confiscare a proprietăţii private. 
Supunerea față de Moscova în ceea ce 
privește politica externă a fost prevăzută 
explicit în următoarea constituție a tării, 
datând din 1952. Figura cea mai 
proeminentă din perioada respectivă era 
Gheorghe Gheorghiu-Dej, care a urmat 


linia stalinistă chiar și în timpul 
destalinizării postulate de Nikita Hrușciov. 
În același timp a fost însă trasată și linia 
antisovietică a politicii externe românești. 
Dacă Lucrețiu Pătrășcanu a fost executat 
pentru că și-a pus etnia română în fata 
convingerilor socialiste, Gheorghiu-Dej a 
reușit să îndepărteze treptat străinii din pri- 
mul eșalon al partidului. In plus, în 1958 s-a 
produs retragerea trupelor sovietice din 
România, moment ce a dat posibilitatea 
regimului să manifeste o linie antisovietică 
mai clară. Putem identifica rusofobia drept 
element director al proiectului de tară 
românesc, care în multe alte puncte se 
apropia foarte mult de mersul normal al 
unui proces de comunizare a unui stat. În 
timp ce controlul sovietic se prelungea prin 
organisme precum Pactul de la Varșovia 
(aripa militară), Consiliul de Ajutor 
Economic Reciproc (CAER, ramura 
economică) și încercarea de a implementa 
Planul Valev (în plan politico-economic; 
prin intermediul său se urmărea transfor- 
marea României într-o economie exclusiv 
agrară), statul român și-a manifestat 
opoziția prin. intermediul Declaraţiei din 
aprilie 1964. În acest act, România respin- 
ge linia internaţionalistă a comunismului, 
prin manifestarea independenţei fată de 
Moscova. In același an are loc și amnistie- 
rea deținuților politic, într-o încercare de 
îmbunătățire a imaginii Partidului 
Muncitoresc Român, al cărui control asu- 
pra statului nu mai era pus în discuție. 
Pentru a înțelege mai bine cum a evoluat 
proiectul de tară românesc, ar trebui stu- 
diate originile disidenței fată de URSS. 
Prin reîncorporarea Basarabiei în 
URSS și prin ocupaţia militară a tării se 
accentua continuu antagonismul româno- 
rus, întărit treptat începând din 1812, 


odată cu prima anexare a Basarabiei. 
Acest element s-a răsfrânt asupra politicie- 
nilor români din perioada autohtonismului 
comunist. Un incident notabil a avut loc în 
1957”, pe aeroportul din Moscova: avionul 
sovietic, pilotat de un echipaj sovietic, în 
care se afla conducerea Partidului 
Muncitoresc Român (Gheorghe 
Gheorghiu-Dej renunțase la deplasare în 
ultimul moment, invocând probleme de 
sănătate) s-a prăbușit. În urma accidentu- 
lui, a murit Grigore Preoteasa, un politician 
deloc simpatizat de sovietici, din cauza 
sprijinului acordat politicianului disident 
maghiar Imre Nagy.” Însă la bordul avionu- 
lui se mai afla, alături de alți membri ai 
conducerii comuniste românești, un politi- 
cian ce a păstrat tot restul vieţii o ură 
puternică față de URSS, convins fiind că 
prăbușirea a fost, de fapt, o încercare de 
asasinat. Este vorba despre Nicolae 
Ceaușescu, în opinia căruia populaţia tre- 
buia să identifice stadiul prezent de dez- 
voltare a țării cu trecutul său eroic, cu o 
neîntreruptă continuitate istorică începând 
chiar din Antichitate. Astfel, comunismul 
românesc a suferit o mare ruptură fată de 
traditionalismul stalinist și fată de restul 
blocului estic, devenind forma finală a isto- 
riei eroice a unui popor care, salvat de 
orice subjugare în fața străinătăţii, putea 
arăta lumii adevărata sa capacitate. In 
volumul 24 din România pe drumul con- 
struirii societății socialiste multilateral dez- 
voltate, Nicolae Ceaușescu afirmă, în con- 
textul actului de la 23 august 1944, că 
„poporul român și-a afirmat astfel glorioa- 
sele tradiţii de luptă pentru independenţă și 
de sprijin al luptei altor popoare împotriva 
dominaţiei străine, pentru libertate și 
independență”. 
Nicolae Ceaușescu i-a succedat lui 

Gheorghe Gheorghiu-Dej la moartea aces- 
tuia, în 1965. Politica sa se caracterizează 
prin formarea naţional-comunismului, un 
hibrid politic realizat prin negarea tezei 
internaţionaliste a comunismului, devenit o 
problemă internă a fiecărui popor, nu o 
componentă a revoluției mondiale. In 1965 
este adoptată o nouă constituție, care 
modifica denumirea tării (Republica 
Populară Română devenea Republica 
Socialistă România). Tot Ceaușescu este 
cel care fondează, în 1974, funcţia de 
Președinte al României. Până atunci, pute- 
rea fusese deținută de Secretarul General 
al PMR/PCR. Cu timpul, întreaga viaţă 
politică a României s-a configurat în jurul 
preocupărilor lui Ceaușescu. Acestea nu 
pot fi asociate în totalitate arbitrariului, ci 
mai degrabă preconcepțiilor conducă- 
torului statului. 

Toate ambitiile de industrializare sau de 
preschimbare a orașelor presupuneau 
cheltuieli. In momentul în care România s-a 
aflat în pragul incapacității de plată, 
Ceaușescu a dispus achitarea integrală a 
datoriei externe. Finanţarea pentru 
această direcţie unică pentru un proiect de 
tară a fost găsită în surse dintre cele mai 
diverse. Unul dintre mijloacele ieftine de 
sporire a prestigiului românesc peste 
granițe era sportul.“ România atinge astfel 
niște performanțe remarcabile, precum 
execuția Nadiei Comăneci de la Montreal, 
din 1976, câștigarea Cupei Campionilor 
Europeni la fotbal în 1986 etc. Un moment 
aparte îl reprezintă Jocurile Olimpice de la 
Los Angeles, din 1984, când România 
ocupă locul secund în clasamentul pe 
națiuni, după Statele Unite ale Americii. 
Cel puţin la fel de important este însă că 
România nu s-a raliat boicotului sovieticilor 
şi al statelor aliniate politicii sovietice, care 

au organizat în aceeași perioadă „Jocurile 
Prieteniei”. Asemenea acțiuni contribuiau 
la recuperarea în plan intern a imaginii 
pierdute de Ceaușescu prin decizia de a 
achita datoria externă a României. 
Instabilitatea fiscală nu era cauzată de 
eşecul economic definitiv al socialismului, 
ci reprezenta prețul unor construcții monu- 
mentale, precum Casa Poporului, actualul 
palat al Parlamentului, sau metroul bucu- 
reștean. Intrucât datoriile externe se 
acoperă în valută forte, aceasta trebuie 
obținută prin relaţiile economice cu 
străinătatea, exportându-se o gamă cât 
mai variată de produse, chiar dacă ele sunt 
alimentele necesare în interiorul statului 
sau chiar dacă produsele exportate au un 
preț mult mai mic decât prețul pieței. Din 
acest punct, interesul poporului a devenit 
opus construcţiei mentale a lui Ceaușescu, 
lipsurile de alimente și energie devenind 
din ce în ce mai accentuate. 

O concepție mai putin cunoscută, dar 
cu o egală importanță în imaginarul comu- 
nismului naţionalist și deci în proiectul 
românesc de țară, o constituie pericolul 
extern la adresa integrității teritoriale a 
tării.” Acesta nu era considerat izbucnirea 
unui război între NATO și Pactul de la 
Varșovia, ci o invazie sovietică în 
România. Amenințarea a culminat în 
momentul în care Ceaușescu a condamnat 
intervenția sovietică în Cehoslovacia, 
începută pe 20 august 1968. Gestul a mar- 
cat un punct de maxim al dictatorului 
român în Occident, dat fiind că deschidea 
o portiță de dialog prin „Cortina de fier”. 
Insă în Comitetul Executiv al CC al PCR de 
pe 21 august s-a discutat intens și posibili- 
tatea unei invazii sovietice pe teritoriu 
românesc, comparată cu anexarea 
Basarabiei la sfârșitul lui iunie 1940. In 


această zi, PCR a emis „Directivele privind 
apărarea integrității statului prin interzice- 
rea invaziei trupelor străine”, fiind reactivat 
un plan militar interbelic ce prevedea o 
invazie coordonată dinspre URSS, Ungaria 
și Bulgaria.” Pe 13 noiembrie 1968 (o dată 
aflată în intervalul periculos pentru 
România) a fost adoptată Legea privind 
pregătirea tineretului pentru apărarea 
patriei.* Se impune observaţia că organi- 
zaţiile de tineret masive sunt specifice tutu- 
ror regimurilor totalitare (a se vedea 
Comsomol în URSS și Hitlerjugend în 
Germania nazistă), în timp ce organizațiile 
paramilitare sunt mai degrabă specifice 
fascismului (exemplu: SA și SS în 
Germania și Cămășile Negre în Italia). 
Astfel, considerând fascismul drept forma 
radicală de naționalism, iar comunismul 
drept forma radicală de internationalism, 
ajungem la concluzia că seria de compor- 
tamente prezentate îngreunează într-o 
mare măsură absolutizarea situării politice 
a României. Dacă pericolul extern a fost 
cel ce a impus industrializarea, sprijinul 
străin pe care România l-a găsit în perioa- 
da lui Ceaușescu (concretizat prin vizitele 
străine, inclusiv americane), dar și relatiile 
constant bune cu China, ce ne-a sprijinit în 
1968, demonstrează că pretentiile dictato- 
rului au fost aproape complet nejustificate. 

O trăsătură definitorie a comunismului 
românesc este și manifestarea cultului 
personalităţii într-o manieră ce are cores- 
pondent numai în China, influențată de 
Revoluția Culturală a lui Mao Zedong, și în 
Coreea familiei Kim, evidenţiată pentru 
impunerea unui comunism dinastic ce 
continuă și în prezent. Reformele din 
perioada lui Gorbaciov au ilustrat un con- 
trast puternic: în privința relaţiilor externe 
planurile de reformare a Pactului de la 


Varșovia corespundeau părerilor semnifi- 
cativ mai vechi ale României, pe când 
reforma internă devenise practic impo- 
sibilă, deoarece grandomania ceaușistă 
devenise principalul element, alături de 
represiune, pentru a face populaţia să 
îndure lipsurile de tot felul. Toate aceste 
eforturi de propagandă, alături de multe 
altele, precum marile manifestări stradale, 
au avut un efect diferit. Revoluţia din 1989 
a arătat că un număr foarte mare de 
oameni se opuneau lui Ceaușescu, însă 
numai o fracțiune a lor se opunea comu- 
nismului. Se observă că problemele ine- 
rente comunismului, în principal de natură 
economică (calitatea produselor de pe 
piață), dar și de natură ideologică (lipsa 
libertăţii, a anumitor drepturi etc.) au fost 
asociate dificultăţilor suplimentare cauzate 
de politica lui Ceaușescu (lipsa alimente- 
lor, a încălzirii, a electricității; programul 
redus al televiziunii etc.). Această în- 
trepătrundere la nivelul mentalului colectiv 
este confirmată de geometria argumente- 
lor nostalgicilor, pentru care economia 
comunistă se rezuma la existența multor 
uzine și la un loc de muncă asigurat de 
stat, implicit la absenta șomajului. Totuși, 
industrializarea exagerată a României se 
observă studiind fracțiunea de ingineri 
printre absolvenţii promotiilor de dinainte 
1989, care depășește 40% din studenți. 
Un moment de rară evidențiere a 
discrepanțelor tehnologice între Occident 
și Blocul estic, dar și a celor interioare lumii 
comuniste, îl reprezenta pătrunderea unor 
obiecte de fabricaţie străină. Astfel, indus- 
tria, în aspectul său din perioada lui 
Ceaușescu, nu era nici competitivă, nici 
aducătoare de venit (produsele erau 
exportate la prețuri mici, iar numeroase 
exporturi erau de materii prime ori produse 

cu un grad redus de prelucrare) și nici 
necesară autarhiei în caz de conflict armat 
(se dorea practicarea unui război de 
gherilă, care presupune cedarea uzinelor). 
In plus, educaţia a avut de suferit, pro- 
ducându-se o ideologizare masivă. Ima- 
ginea lui Ceaușescu era promovată prin 
poza sa, ce apărea pe fiecare manual, prin 
citate din opera sa politică, ce erau integra- 
te inclusiv în filmele istorice de mare 
anvergură apărute în acea perioadă. 
Restabilirea contactului poporului cu 
regele Mihai după Revoluţia din decembrie 
1989 reprezintă unul dintre cei mai puter- 
nici martori ai lacunelor populaţiei afectate 
de comunism în anii 1990: acesta, conform 
istoriei oficiale, nu trebuia luat în conside- 
rare în momentul judecării zilei de 23 
august 1944; în plus, numeroși oameni 
aveau dificultăţi în a concepe ideea unui 
rege (vezi mai jos), dovadă a suprimării 
intelectuale specifice regimurilor totalitare, 
prezentată de George Orwell în romanul 
1984. Asemănările cu distopia invocată se 
continuă la nivelul existenței cenzurii, care 
dirija fluxul informațiilor, în sensul misti- 
ficării adevărului sub toate formele sale. 
Pe lângă functia clasică de a elimina texte- 
le contrare regimului, dirijorii informaţiilor 
au mai îndeplinit un rol prin rescrierea isto- 
riei. Dacă în primii ani de după instaurarea 
regimului comunist propaganda promova 
apropierea dintre români și slavi, ultimii ani 
ai comunismului au marcat nașterea unui 
proiect de țară diferit, în care protocronis- 
mul devenea piatră de temelie. Civilizaţia 
geto-dacă era baza unei continuității și a 
unei unități unice a poporului român. 
Printre artificiile istoriografice care induc 
caracterul extraordinar al scrierilor româ- 
nești se numără ignorarea fracturilor stata- 
le ce au străbătut bazinul etnic românesc. 

Astfel, tranzitia de la statul geto-dac la sta- 
tul român modern apărea drept o inevitabi- 
litate istorică, în care figura lui Mihai 
Viteazul se ridică profetic, precum în filme- 
le istorice ale epocii. 

Responsabilă cu implementarea măsu- 
rilor de represiune era institutia Securității. 
Dimensiunea sa reală sau lista completă a 
colaboratorilor (informatorilor) sunt incom- 
plet cunoscute, fiind necesară o institutie 
specializată (Consiliul National pentru 
Studierea Arhivelor Securității) pentru a 
investiga documentele lăsate în urmă de 
această rețea a delaţiunii. Practicile 
Securității sunt specifice polițiilor politice 
din regimurile totalitare, iar studierea câtor- 
va „dosare de urmărire informativă” arată 
repertoriul divers al agenţilor săi“: filaj în 
teren, ascultarea telefoanelor, „penetrarea 
anturajului” persoanei urmărite etc. 
Sancţiunile pentru diferite infracțiuni politi- 
ce variau, deși o practică relativ comună 
era menținerea sub urmărire permanentă a 
persoanei, de o manieră evidentă și — se 
spera — intimidantă. De altfel, delațiunea 
putea fi a oricui, iar neîncrederea reciprocă 
slăbea corpul social ce s-ar fi putut îndrep- 
ta contra regimului. Securitatea actiona și 
în afara țării, precum probează incidentele 
din jurul lui lon Mihai Pacepa sau dosarul 
regelui Mihai (care primise numele de cod 
„Străinul”). 

incertitudinile care persistă până în 
zilele noastre marchează o ambivalență 
care ne caracterizează în relația cu comu- 
nismul. Pe de o parte, acest regim politic a 
fost condamnat în Parlament în 2006, într-o 
ședință la care a participat un președinte 
investigat actualmente pentru colaborarea 
cu fosta Securitate”. De altfel, printre per- 
sonajele condamnate pentru participarea 
la cultul personalității ceaușist se regăseau 


parlamentari postdecembriști. Lustraţia s-a 
dovedit un deziderat imposibil de atins pe 
fondul persistenţei diferitelor cadre comu- 
niste în structurile statului român. 

A prezenta întregul comunism româ- 
nesc, cu tot spectrul său de mistificare, dar 
și cu complexitatea sa inerentă, este un 
efort de amploare, care din fericire nu este 
necesar pentru a înțelege cum a evoluat 
proiectul de țară al României în această 
perioadă. Ultimii ani ai regimului comunist 
românesc ne permit chiar să facem o 
extrapolare,  imaginându-ne ce alte 
preschimbări ar mai fi suferit statul sub dic- 
tatura lui Ceaușescu. Persistă și astăzi în 
București infamele ruine ale „Circurilor foa- 
mei”, prelungire a programului de „alimen- 
tatie științifică” (raționalizare a alimentelor) 
deja în desfășurare. Cultul personalității 
devenea din ce în ce mai pronunţat, iar în 
fata dezghețului lui Gorbaciov se răs- 
pundea printr-un îngheț românesc, la pro- 
priu în locuințele neîncălzite iarna și la figu- 
rat în inflexibilitatea ideologică a unui tiran 
care își falsificase realegerea la al XIV-lea 
Congres al PCR, în 1989. In același an a 
avut loc prăbușirea regimului Ceaușescu. 

Inainte de a comenta punctul critic al 
istoriei din decembrie 1989 ar trebui să 
avem în vedere că în spatele aparențelor 
monolitice ale regimului au existat 
disidenti, persoane care s-au opus regimu- 
lui în moduri dintre cele mai diverse. 
Fiecare gest de rezistență — cât de mic, dar 
ilegal — însemna un simptom al ilegitimității 
regimului. Intr-un regim politic pluralist 
există un teritoriu în care opoziţia fată de 
conducători poate fi manifestată legal; 
comunismul anulase această zonă, însă 
nu a putut face disidenta să dispară. 
Posturile de radio Europa Liberă și Vocea 
Americii au devenit portavoci ale spe- 


ranțelor populației sau măcar o evadare 
temporară de la propaganda regimului. Pe 
asemenea căi s-a aflat despre Liviu 
Corneliu Babeș, un electrician care și-a dat 
foc pe pârtia Bradul (Poiana Brașov) în 
semn de protest fată de Ceaușescu. 
Brașovul era un centru al rezistenței, dat 
fiind că acolo avusese loc în 1987 un pro- 
test al muncitorilor, îndreptat contra regi- 
mului. 

Intreaga poziţie privilegiată a lui 
Ceaușescu în cadrul blocului comunist s-a 
deteriorat în ultimii ani ai regimului său, pe 
fondul reformelor Glasnost și Perestroika 
întreprinse de către Mihail Gorbaciov în 
URSS. Proiectul de țară românesc presu- 
punea o consecvență totală cu practicile 
anterioare, astfel încât imaginea externă a 
țării era de insulă închistată într-o mare 
reformistă. Toate aceste tendinţe au culmi- 
nat în 1989, când „Cortina de fier” a înce- 
put să se prăbușească. Pentru România, 
punctul culminant a fost în decembrie, 
atunci când s-a încercat mutarea pastoru- 
lui reformat László Tökés pe criterii disci- 
plinare (publicarea unui articol nefavorabil 
regimului). S-a aprins astfel scânteia unei 
revolte populare (16 decembrie) ce nu a 
mai putut fi ținută sub control. In timp ce 
timişorenii și-au eliberat orașul de comu- 
nism, învingând represiunea armată (ulte- 
rior, forțele armate li s-au raliat), revolta 
populară a iradiat. Ceaușescu a ales, la 
întoarcerea sa din Iran, să organizeze un 
miting, pe 21 decembrie. Din acest mo- 
ment, evenimentele devin nebuloase: l-a 
trădat mulţimea la unison pe dictator sau 
au fost doar câțiva oameni (infiltrati sau nu) 
care au început să-l huiduie (spontan sau 
premeditat). Astfel s-a deschis o perioadă 
a confuziei colective, continuată prin con- 
fruntarea manifestanților cu forțe armate 

nemilitare, apariția unui nou organ de con- 
ducere la televiziune sub egida lui lon 
lliescu, executarea soților Ceaușescu în 
urma unui proces mascaradă etc. 

Ar fi deosebit de interesant să putem 
distinge proiectele de țară ce se intersec- 
tau în zilele respective, însă istoriografia 
românească pare departe de acel moment 
(și nici justiția, prin Dosarul Revoluţiei, nu a 
propus o concluzie). Din păcate, perioada 
este încă tulbure, iar scriitorul ce face refe- 


Note 

' Am preferat ca pe parcursul lucrării să folosim 
denumirea din epocă a funcţiilor politice unde ar 
putea fi făcute analogii, corespondențe sau 
generalizări nejustificate. Astfel, deși denumirea 
de „domnitor” este uzitată extensiv, preferăm să o 
evităm ca pe un abuz de limbaj potenţial vătămă- 
tor pentru o analiză comparată a proiectelor 
politice. In Regulamentele organice se folosește 
denumirea consacrată de „domn” (din latină, 
dominus), în timp ce primul „domnitor” numit în 
epocă astfel va fi Alexandru loan Cuza. De aceea, 
toți conducătorii medievali din țările române ar tre- 
bui numiți „domni”. Deosebirea poartă o anumită 
substanță, dată fiind dezvoltarea politică a statului, 
dar și a limbii române, prin care se realizează o 
ruptură fată de trecut. Distincția terminologică este 
- de altfel — consemnată și În dicționare. 4 

? A se vedea cazul actual al Luxemburgului. În 
analiza statelor din fostul Imperiu Romano- 
German, dizolvat de Napoleon | în 1806, trebuie 
avută în vedere moștenirea titulaturii din cadrul 
structurii ierarhice de putere a acestuia, în care, de 
exemplu, un principat era inferior unui electorat. 

* Totuși, puterile garante au participat în 1866 la 
Conferința de la Paris, unde a fost discutată 
problema principatelor. Contextul geopolitic a 
împiedicat însă adoptarea oricărei decizii privind 
dezbinarea principatelor, Rusia fiind nevoită să le 
sprijine pentru a-și menţine legitimitatea de apără- 
toare a ortodoxiei, iar Austria pentru a-și asigura 
sprijin francez Împotriva Prusiei. Totodată, 
Conferința - întinsă pe mai multe luni — a fost 
pusă de mai multe ori în fata faptului împlinit, mai 
ales când ne referim la evenimentele ce au prece- 
dat aducerea prințului Carol în țară. 

rire la aceasta trebuie să opereze foarte 
atent printre conceptele de „lovitură de 


uy 


stat”, „revoltă populară”, „revoluţie” sau 
„terorism”. Ulterior dezintegrării represiunii 
organizate, au continuat să se audă focuri 
de armă, iar pentru combaterea pre- 
supușilor trăgători au fost înarmate 
mulțimile.“ Era astfel justificată starea de 
urgență, care impunea un organ al „salvării 
naționale”. 

(continuare în numărul următor) 


* Vom expune mecanismul constituțional 
folosind titulatura de rege, deși Regatul României 
a fost proclamat de abia în 1881. Având în vedere 
preluarea modelului naţional al Belgiei, stat con- 
dus de un rege, precum și viziunea pe termen lung 
a autorilor constituției române, considerăm abuzul 
de limbaj în spiritul proiectului de tară al vremii pe 
deplin justificat. De asemenea, Constituţia intro- 
ducea o linie succesorală în spirit monarhic, bazat 
pe dreptul de ascensiune al primogeniturii în linie 
masculină (legea salică), cu succesori crescuți În 
religia ortodoxă. 

* Distincția a apărut de abia în 2003. Până atunci, 
camerele parlamentului au avut atribuții similare. 

* Acesta este echivalentul perfect al prim- 
ministrului de astăzi, astfel încât vom prefera de- 
numirea contemporană pentru brevitate. Faţă de 
cazul „domn'/„domnitor”, aici nu intervine nicio 
problemă lingvistică. 

7 Regele Mihai a fost cel mai afectat de această 
situaţie în perioada guvernului ilegitim Petru 
Groza. După cum a punctat și Majestatea Sa, o 
eventuală grațiere a lui lon Antonescu în fața pro- 
cesului stalinist la care a fost supus nu ar fi fost 
posibilă din cauză că nu ar fi fost semnată de 
Lucrețiu Pătrășcanu, ministrul Justiţiei la vremea 
respectivă. 

* Pentru răspunderile miniștrilor actuali, vezi 
Legea 115/1999, disponibilă la LEGE (A) 115 
28/06/1999 - Portal Legislativ (just.ro) (accesat la 
2.10.2021). 

° Trebuie precizat că independența în sensul 
modern, valabil la 1877 ca și în prezent, se dife- 
renţiază net de echivalentul său medieval, numit 


tot „independenţă” într-un abuz de limbaj. Înainte 


de ascensiunea naționalismelor, independenţa 
putea desemna absența legăturilor de vasalitate 
(personale sau statale, conform diplomației feu- 
dale), fiind astfel definită negativ (de aceea ter- 
menul arhaic „neatârnare” se dovedește foarte 
oportun). Independența modernă presupune ca- 
pacitatea de a duce o politică externă proprie, 
suveranitate politică și economică, adică lipsa 
ingerințelor reglementare străine, și este con- 
diționată de recunoașterea internaţională. Aceas- 
tă definiție se suprapune numai parțial cu cea 
medievală, întrucât existența unui acord de vasa- 
litate nu introduce automat prevederi menite să 
interfereze cu politicile vasalului (care poate fi, cu 
alte cuvinte, vasal doar cu numele). 

* O primă observaţie ce se impune este că o 
eventuală reinstaurare a monarhiei Își găsește un 
important punct de inspiraţie în procedurile epocii 
respective. Pentru funcţia simbolică a monarhului, 
vezi Gabriel Liiceanu, Apel către lichele, Editura 
Humanitas, București, 2005, pp. 111-113. Repro- 
ducem un scurt fragment: „Monarhul nu este 
stăpân, nu este nici măcar conducător; el este 
doar garanția înălțării noastre și a legăturii noas- 
tre de oameni cu ceva care este mai presus decât 
noi. Regele este capul întors spre cer al unui 
popor întreg, ființa noastră adunată laolaltă 
într-un punct înalt.” 

În timp ce estimările moderate conduc la cifre 
de câteva mii de morți în 1907 (1.786 conform 
generalului Gheorghe Dabija), stânga politică a 
avansat cifra de 11-12.000 de oameni, conform lui 
Constantin Mille și lui N.D. Cocea. Numărul de 
arestați este cunoscut, fiind de 10.000 de per- 
soane. Intr-un dialog cu Alexandru Marghiloman, 
Carol | a lămurit că nu va oferi publicului date 
exacte, prin replica „Dosarele sunt la mine” (aces- 
tea erau într-adevăr încuiate în biroul monarhu- 
lui). Pentru diversele perspective asupra regelui 
Carol | în epocă, vezi Niculae Cristea, Imaginea 
publică a monarhiei în România, Editura 
Cavallioti, București, 2013, pp. 82-83. 

* Evoluţia formațiunilor politice de orientare 
marxistă nu s-a desfășurat liniar în România. 
Partidul Social Democrat al Muncitorilor din 
România a fost fondat la 31 martie 1893, ideolo- 
gia sa fiind bazată pe manifestul din 1886 al lui 
Constantin Dobrogeanu-Gherea, intitulat Ce vor 
socialiștii români?. Partidul s-a destrămat în 1899, 
alături de mare parte din cluburile socialiste, 
numeroşi membri ai săi intrând în Partidul Liberal, 
unde vor forma „aripa marxistă” a acestuia, cu 


care Carol | intra adesea în conflict. La 31 ianua- 
rie 1910 este înființat Partidul Social Democrat 
Român. Membrii acestuia au promovat lucrarea 
Neoiobăgia a lui Dobrogeanu-Gherea. 

* Viziunea marxistă asupra istoriei (materialis- 
mul istoric), inspirată ca metodă de direcționarea 
pe care o conferise Hegel dezvoltării societății 
umane, implica cinci stadii succesive în organi- 
zarea societăţii prin prisma raporturilor de pro- 
ductie: comunismul primitiv, sclavagismul, feuda- 
lismul, capitalismul și socialismul. Din socialism 
urma să derive comunismul, în momentul abolirii 
conceptului de stat. În Europa momentului, dar 
mai cu seamă în România, era necesară dez- 
voltarea capitalismului, pentru ca acesta să 
sucombe sub presiunea contradicţiilor sale 
interne. Utilizarea revoluţiei pentru a eluda cursul 
firesc și progresiv al societății reprezintă un 
amendament ulterior adus de Lenin teoriei. De 
aceea, orice asemănare cu vasalitatea personală 
introdusă de sistemul feudal era considerată 
retrogradă de către marxiști. 

“ Brătianu va părăsi la un anumit punct 
negocierile în semn de protest. Trebuie să remar- 
căm cum întreaga clasă politică s-a aliniat pentru 
a susține cauza românească. Alexandru Marghilo- 
man a condus Guvernul care a negociat tratatele 
de pace cu Puterile Centrale, sacrificându-și capi- 
talul politic pentru a atinge un obiectiv al politicie- 
nilor epocii. Calitatea politicienilor reiese și din 
lejeritatea cu care sunt gata să-și sacrifice popu- 
laritatea pentru un proiect de tară. O discuţie de 
fond asupra situației vizează ipoteza continuării 
războiului până la capăt. Este greu de imaginat ce 
s-ar fi întâmplat cu clasa politică românească în 
cazul unui exil în Imperiul Țarist intrat în disoluţie. 
Victoria Antantei ar fi adus într-o asemenea situ- 
atie câștiguri României, pentru că nu s-ar fi pus 
problema păcii separate. De aceea, pentru o ima- 
gine completă, trebuie studiat cum politicienii și 
monarhii vremii au gestionat situaţia, dar și cum ar 
fi putut s-o evite cu totul (și cu ce costuri). 

* Rusia bolșevică a lui Lenin, precursoarea 
URSS, nu a recunoscut niciodată Unirea Basarabiei 
cu România, pretext folosit în ultimatumul din 1940, 
dar și pentru reținerea tezaurului românesc, nerecu- 
perat până în prezent. Totuși, acest stat nici nu a 
participat la sistemul de pace versaillez, făcând în 
perioada negocierii acestuia obiectul unei intervenții 
militare a Antantei, care nu a reușit, totuși, să 
întoarcă războiul în favoarea „albilor”. 

' Poziționarea conservatorilor în chestiunea 

participării la război a fost mai degrabă germa- 
nofilă, fapt ce le-a impregnat imaginea de colabo- 
ratori cu ocupanții, chiar de trădători de tară. 
Victimă a acestei percepții a căzut și Alexandru 
Marghiloman, care a asigurat funcţia de prim- 
ministru în perioada negocierii tratatelor cu 
Puterile Centrale, rămase neratificate de către 
monarh. 

1 Pe lângă baza de masă greu de construit într-o 
tară cu specificul social și economic al României, 
Partidul Comunist funcţiona în ilegalitate încă din 
1924, ca urmare a proiectelor sale de dezinte- 
grare teritorială a statului. Componenţa etnică a 
partidului se corela perfect cu proiectul de com- 
pensare a tuturor vecinilor țării cu diverse teritorii, 
un proiect ce va mai apărea și în perioada de 
început a comunismului ca regim politic. Stânga 
românească se concentra mai degrabă în presă 
(publicaţii precum Adevărul sau Dimineaţa), 
respectiv în manifestații muncitorești, precum cea 
de la Atelierele CFR Grivița (1933). Puse însă în 
contextul urmărilor imediate ale marii crize, 
respectiv în balanță cu mișcările de sustinere a 
altor formaţiuni politice de stânga (Frontul Popular 
în Franța, facțiunile comuniste din Războiul civil 
spaniol etc.), se poate susţine afirmaţia unei slabe 
amenințări a extremei stângi la adresa coeziunii 
statului. 

* Partid format prin fuziunea Ligii Apărării 
Naţional Creștine (fondate de A.C. Cuza, formati- 
unea din care avea să se desprindă Legiunea) cu 
Partidul Naţional Agrar (condus de Octavian 
Goga). Spre deosebire de legionari, discursul 
PNC este mai puternic limitat la componenta anti- 
semită și nu operează o autohtonizare la fel de 
puternică a fascismului precum codreniștii. 

* Se poate face o observație interesantă pentru 
tradiția politică democratică în România. Deși sis- 
temul electoral românesc favoriza reprezentarea 
parlamentară a mai multor partide, coalițiile au- 
tentice — formate din partide de anverguri compa- 
rabile — lipsesc cu desăvârșire. In contextul în 
care monarhul numea un șef al guvernului 
(Cabinetului de miniștri), iar alegerile erau favora- 
bile partidului de guvernământ, nu a existat o 
motivație prea mare pentru a se face compro- 
misuri între formațiunile politice. Comparativ, deși 
în Marea Britanie scena politică era dominată de 
doar trei partide (Conservator, Liberal, Laburist), 
guvernele de coaliţie (chiar de uniune naţională) 
au reprezentat regula în perioada interbelică, pe 
fondul evenimentelor prin care a trecut statul. 

“ Merită precizat că numai Basarabia era 
menționată în document, celelalte teritorii fiind 
anexate conform unui desen făcut cu un creion 
gros. Dintre improvizaţiile grafice, apreciem că 
acest instrument este cu mult mai rău decât 
șervețelul pe care a delimitat Churchill sferele de 
influență în Europa postbelică, după cum vom 
arăta mai târziu. 

* Prin excelență, domeniul diplomaţiei se ca- 
racterizează printr-o anumită inerție în cazul 
regimurilor politice democratice, spre deosebire 
de oricare altul (economia, reglementată în baza 
diferitelor filosofii politice ale guvernantilor 
momentului). Pentru comparaţie, turnura bruscă a 
relațiilor româno-sovietice, în care s-a anulat 
până și baza dialogului, seamănă nepermis de 
mult cu sloganul legionar care promitea alinierea 
României la Axă în 48 de ore de la preluarea pu- 
terii de către Codreanu. In schimb, orientarea 
statului român dinspre germanofilia lui Carol | 
înspre intrarea în război de partea Antantei a 
durat nu mai puțin de doi ani. 

2 Vezi Larry L. Watts, Aliați incompatibili. 
România, Ungaria, Finlanda și al Treilea Reich, 
Editura RAO, București, 2012, pp. 24-25. 

% Vezi articolul 1, punctul 4, la Germany and 
Roumanie - Treaty for the Development of 
Economic Relations between the Two Countries 
(worldlii.org) (accesat la 13.12.2021). 

* Fără a beneficia de vreun „laborator de isto- 
rie”, ne putem limita la a prezenta câteva evi- 
dente, într-o schiță de istorie contrafactuală. Deși 
exista exemplul Finlandei, cu o rezistență antiso- 
vietică de durată, relieful României nu favoriza 
apărarea în aceeași măsură. De aceea, victoria 
sovietică ar fi fost inevitabilă. Ocuparea integrală 
a țării (în absența unei capitulări românești) 
însemna însă pierderea de către Germania a 
rafinăriilor de la Ploiești și ar fi presupus o extin- 
dere nepermisă a sovieticilor, care deja depășeau 
limitele stricte asumate în tratatul cu Germania. 
De aici posibilitățile se deschid haotic: intervenţie 
germană (militară sau diplomatică), operațiune 
militară germană de ocupare a zonei rafinăriilor 
(practic, a întregului teritoriu neocupat de sovie- 
tici) etc. În cazul din urmă, posibilitatea sabotării 
pe minimum 6 luni a rafinăriilor ar fi fost dezas- 
troasă pentru germanii pe cale să se angajeze în 
Bătălia aeriană a Angliei. 

% Deși nu am insistat până acum pe acest 
aspect, trebuie amintit că și politica internă 
ambiguă producea un efect similar: democraţia 


românească se prăbușise, după ce guvernul 
Goga-Cuza introdusese măsuri antisemite; apoi, 
fascismul - în formele în care exista - a fost 
interzis (dacă ne oprim asupra legionarilor, chiar 
reprimat), dar s-a introdus un partid unic (de 
esență non-fascistă). De abia după ralierea 
păguboasă la Axă întâlnim o diarhie în care fas- 
cismul este reprezentat, prin Statul Naţional 
Legionar. Dacă ne propunem să privim România 
prin ochii unei puteri străine, fie aceasta demo- 
cratică sau fascistă (nazistă), remarcăm aceeași 
ambiguitate care a caracterizat și relaţiile externe. 

% Strategii britanici au elaborat un plan de 
invadare a URSS, numit Unthinkable („de 
neînchipuit”). Marele dezavantaj al puterilor occi- 
dentale era slăbiciunea lor politică: Churchill pier- 
duse alegerile în fața laburiștilor conduși de 
Clement Attlee, iar americanii îl pierduseră la 12 
aprilie 1945 pe Franklin Delano Roosevelt, 
președinte încă din 1933; îl va succeda Harry 
Truman (autorul Doctrinei Truman în politica 
externă), însă conform uzanțelor politicii ameri- 
cane un președinte care nu a ajuns în functie prin 
vot popular este semnificativ mai ezitant în a lua 
decizii de mare amploare (din cauza unei posibile 
lipse de legitimitate). 

* Vezi Ciprian Plăiașu, „Moartea lui Grigore 
Preoteasa”, în Historia, disponibil la https://www. 
historia.ro/sectiune/portret/articol/moartea-lui- 
grigore-preoteasa (accesat la 24.09.2021). 

2 Vezi https://ro.wikipedia.org/wiki/Grigore_ 
Preoteasa (accesat la 24.09.2021). 

2 Vezi studiul introductiv scris de Florin 
Constantiniu la lucrarea Jacques de Launay, Mari 
decizii ale celui de-al Doilea Război Mondial, 
Editura Științifică și Enciclopedică, București, 
1988. Este de asemenea un bun exemplu de pro- 
pagandă istorică a comunismului românesc, cen- 
trată în jurul deturnării actului de la 23 august 
1944 dinspre o acţiune regală de revenire la legi- 
timitate (și care se bucura de un puternic sprijin 
popular), la o acţiune a poporului diriguit de 
comuniști. 

% Vezi articolele lui Horia Alexandrescu pentru 
revista Historia, perioada 2016-2018, în secțiunea 
Istoria sportului disponibile și pe historia.ro. 

* Paragraf alcătuit folosind date din Larry L. 
Watts, Ferește-mă, Doamne, de prieteni, secțiu- 
nea VI. 

2 Au fost amplasate mine antitanc și anti- 
infanterie, iar unităţilor militare le-a fost distribuită 
muniţie de război. Estimările Direcţiei Securităţii 


Statului prezintă un număr de aproximativ 
225.000 de militari străini la graniţele tării. Dacă 
un regim totalitar ia asemenea măsuri, care în 
cazul nesupunerii armatei pot deveni fatale, 
înseamnă că pericolul exista cu adevărat, dovada 
fiind un amplu exercițiu militar sovietic programat 
în dimineața zilei de 22 noiembrie 1968, în zona 
țării noastre, în fata căruia Marea Britanie și 
Statele Unite, lăsate să creadă că au de a face cu 
o simplă manevră militară, au reacţionat cu fermi- 
tate. Indiferent cât de hotărâți erau sovieticii să 
invadeze, Nicolae Ceaușescu era hotărât să 
reziste, dorind să compenseze imparitatea mili- 
tară prin organizarea unui război de gherilă, pen- 
tru care a adus experţi militari din Vietnamul de 
Nord, a cărui organizaţie de eliberare a 
Vietnamului de Sud, Viêt COng, rezista cu succes 
în fata americanilor. 

* Vezi https://lege5.ro/Gratuit/943tmnzy/legea- 
nr-33-1968-privind-pregatirea-tineretului-pentru- 
apararea-patriei (accesat la 24.09.2021). 

* Două lucrări valoroase la persoana | care 
descriu reacţia unor persoane când și-au citit 
dosarele sunt Katherine Verdery, Viaţa mea ca 
spioană, Editura Vremea, București, 2018 și 
Gabriel Liiceanu, Dragul meu turnător, Editura 
Humanitas, București, 2013. Contrastul principal 
provine din faptul că G. Liiceanu este român și 
potențial periculos prin idei, pe când K. Verdery 
este străină, deci ar putea desfășura activități de 
spionaj. 

% Între timp s-a pronunțat o sentință definitivă în 
acest sens, potrivit căreia Traian Băsescu a fost 
colaborator al Securităţii. (n. red.). 

% Incidentele de „terorism” din zilele Revoluţiei 
ar trebui analizate individual. Legat de focurile 
sporadice de armă, trebuie observat cum televi- 
ziunea a avut o continuitate neîntreruptă în ceea 
ce privește emisia după preluarea sa de către 
insurgenți. Este greu de presupus că elementele 
subversive nu au conștientizat rolul său hotărâtor 
în formarea opiniei publice. La rândul lor, 
„teroriștii” ar fi putut — în unele situații — utiliza 
numai simulatoare de mitraliere, lăsând mulțimile 
înarmate să tragă haotic, cu producere de victime 
din rândul propriilor forțe (friendly fire). 

NICOLAE M. CONSTANTINESCU 


Discurs 


Conferinţa „Parteneriatul strategic România - SUA: 
25 de ani. Garanţie de securitate pentru mileniul 3” 


Conferinţa a fost organizată în 6 iunie 
2022 de Institutul de Studii Avansate pentru 
Cultura și Civilizaţia Levantului și Fundația 
Română pentru Democraţie și a fost 
găzduită de Biblioteca Academiei Române. 
Cu această ocazie a fost vernisată și 
expoziţia „Însemnele prieteniei româno- 
americane în arhiva prezidenţială. 
Corespondenţă diplomatică 1996-2000”. 


Stimaţi participanți 

la manifestarea omagială dedicată îm- 
plinirii a 25 de ani de parteneriat strategic 
România-SUA. In perioada 1998-2000 am 
fost Consul General al României la Los 
Angeles, având drept obiectiv crearea unui 
curent de opinie favorabil admiterii 
României în NATO. In vara lui 1997, la 
Summitul NATO de la Madrid, trăisem cu 
toții drama neadmiterii țării noastre în struc- 
turile euroatlantice. 

In vizita pe care a făcut-o în țara noas- 
tră, Președintele Bill Clinton i-a dat asi- 
gurări Președintelui Emil Constantinescu 
pentru primirea în NATO la proxima ocazie, 
însă i-a solicitat crearea de către România 
a unui mecanism de lobby care să susțină 
acest deziderat printre congressmenii ame- 
ricani. 

Eu am 86 de ani și sunt și fiu de medic 
militar, așa că am știut de mic copil ce este 
acela pericolul rusesc. Am primit cu ochii 
închiși sarcina de a reprezenta interesele 
României pe Coasta de Vest, fiindcă acest 
lucru ținea în principal de asigurarea 
stabilității și integrității țării noastre. La cele 
mai multe întâlniri pe care le-am avut cu ofi- 
cialii americani răspundeam franc: Nu sunt 
diplomat de carieră, sunt un martor a ceea 
ce au făcut rușii din țara mea, direct sau 
prin interpuși. România are nevoie de 
NATO pentru a putea exista ca tară 
suverană și independentă. Peste tot repe- 
tam același lucru până ce, într-o bună zi, un 
post local de televiziune mi-a luat un inter- 
viu cu această întrebare: Domnule Consul, 
aici la Los Angeles sunt consulatele tuturor 
țărilor din fostul lagăr comunist, dar dum- 


CONPERINȚĂ + BIBLIOTECA ACADEMIEI ROMÂNE e fass 


neata ești cel mai vehement dintre toți cu 
această cerere expresă. l-am răspuns că 
pentru a construi noua casă a unei Românii 
libere și suverane, NATO ne asigură ziduri- 
le și acoperișul, de aceea avem nevoie să 
facem parte din structurile euroatlantice. 
Răspunsul meu a fost difuzat și audiat cel 
puțin de populația americană din California, 
iar mie mi s-a creat un fel de regim favora- 
bil, fiind invitat la baza aeriană de la 
Riverside pentru a vedea pe viu aprovizio- 
narea din zbor a unui avion de vânătoare 
F-16. Invitatia mi-o trimisese generalul 
Michael Ryan, comandantul șef al forțelor 
aeriene ale SUA, care după demonstraţie 
mi-a vorbit laudativ de calităţile de mane- 
vrabilitate ale avioanelor YAR, sursa unor 
mari daune aduse „fortărețelor zburătoare” 
la celebra bătălie de deasupra Ploieștiului 
din 1 iulie 1943. 


În anul 2000 am fost invitat la o 
conferință susținută de șeful comisiei de 
politică externă a Uniunii Europene - un 
englez. Am fost așezat la masă lângă el și 
am rămas stupefiat când mi-a zis că noi, 
românii, trebuie să colaborăm cu rușii pen- 
tru a ne dezvolta economic tara. Eu care 
trăisem experiențele Sovromurilor i-am 
răspuns sec: Nu putem face asta, fiindcă 
rușii mint. Nu mi-a mai adresat niciun 
cuvânt. A doua zi la breakfast a venit, s-a 
aşezat lângă mine, s-a declarat șocat de 
răspunsul meu „tough” dat cu o seară 
înainte și mi-a spus că a reflectat în timpul 
nopții și a identificat și el mai multe situații 
în care rușii i-au mințit. După aceia mi-a 
spus că toate țările lumii gravitează în jurul 
celor trei mari puteri, ca electronii în jurul 
unui nucleu. Locul României este în jurul 
Americii, fiindcă pentru UE va fi aproape 
imposibil să creeze cel de-al patrulea pol. 
Vorbele lui s-au adeverit, iar noi ne aflăm 
astăzi sub scutul strategic al NATO și al 
Statelor Unite, pe care-l dorim de cât mai 
lungă durată. 

Vă mulțumesc pentru atentie. 


București 6.06.2022 


Fotografii preluate: https://institutlevant.ro/programe-si- 
proiecte/parteneriatul-strategic-romania-sua/conferinta- 
parteneriatul-strategic-romania-sua-25-garantie-de-securi- 
tate-pentru-romania-in-mileniul-3/ 

EVENIMENT COMEMORATIV LA GIURGIU 


70 de ani de la deportările 


din iunie 1952 


Din iunie 1952 și până în 1954 peste 
opt sute de persoane din fostul judet 
Vlașca au fost deportate în diverse locuri 
din țară, sub pretextul construirii „Podului 
Prieteniei” între România și Bulgaria. 

In 3 iunie 2022, la Ateneul „Nicolae 
Bălănescu” din Giurgiu, la inițiativa doam- 
nei prof. Lăcrămioara Stoenescu, supra- 
viețuitoare a deportărilor, Institutul de 
Investigare a Crimelor Comunismului. și 
Memoria Exilului Românesc, Fundaţia 
Culturală Memoria, Muzeul Județean 
„Teohari Antonescu”, Fundaţia Academia 
Civică și Ateneul „Nicolae Bălănescu” au 
organizat un eveniment comemorativ. 

Acesta a cuprins o masă rotundă la 
care au fost invitați, alături de doamna 
Lăcrămioara Stoenescu, istorici cu preo- 
cupări în domeniu: dr. Silviu Moldovan (șef 
Serviciu Cercetare, Consiliul Naţional pen- 
tru Studierea Arhivelor Securității), drd. 
Alexandru Groza (manager, Muzeul 
Ororilor Comunismului în România), dr. 
habil. Cosmin Budeancă (expert, Institutul 
de Investigare a Crimelor Comunismului și 
Memoria Exilului Românesc). 

De asemenea, cu acest prilej a fost 
vernisată și Expoziţia „Rusaliile Negre: 
deportarea în Bărăgan”, realizată de 
Fundaţia Academia Civică. 


de ani de la 
deportările 
Giurgiu 


RUSALIILE NEGRE. i 
DEPORTAREA ÎN BĂRĂGAN 


La eveniment a asistat și public local 
interesat de subiect, o parte din 
participanți primind reviste și cărti din par- 
tea Fundaţiei Culturale Memoria. 

O înregistrare a evenimentului poate fi 
ascultată pe  podcastul „Memoria 
Pământului Românesc... continuă”, la 
https://dmclici.podbean.com/e/70-de-ani- 
de-la-deportarile-din-fostul-jude%c8%9b- 
vla%c8%99ca/, 


Alexandru Groza, Lăcrămioara Stoenescu, Silviu Moldovan, Cosmin Budeancă. 

35 DE ANI DE LA DEMOLARE 


Monografia Bisericii 
Sfânta Vineri - Herasca din București 


(1370-1982) 


La 19 iunie 1987, Biserica Sfânta Vineri 
- Herasca din București a fost demolată din 
ordinul autorităţilor comuniste. Afectată de 
cutremurul din 4 martie 1977, biserica fuse- 
se reparată, iar la 14 octombrie 1985 
resfințită, fiind complet funcţională. 

In 2007, la Editura Fundaţiei Culturale 
Memoria a apărut, sub semnătura ing. 
Victor Alexandrescu, consilier și epitrop al 


Funmsss t 5s 

bisericii între 1938-1982, lucrarea cu carac- 
ter monografic Biserica Sfânta Vineri - 
Herasca din București (1370-1982). La 35 
de ani de la acel trist moment, am apreciat 
ca oportună republicarea cărţii, astfel încât 
o parte din istoria lăcașului de cult să poată 
fi cunoscută de un număr cât mai mare de 
cititori. 

Ediția a doua a lucrării are în plus o nota 


Dr. habil. Cosmin Budeancă (redactor-șef, Memoria - revista gândirii arestate), Prof. univ. dr. Nicolae Constantinescu 


(președinte Fundația Culturală Memoria), Pr. Bogdan (parohul Bisericii Sfânta Vineri - Herasca în 1977), Prof. univ. dr. arh. 
Sorin Vasilescu (Universitatea de Arhitectură și Urbanism „lon Mincu” București, Pr. prof. univ. dr. habil. Mihai Săsăujan 


(Facultatea de Teologie Ortodoxă, Universitatea din București). 

Victor Alexandrescu 


Poze 


Bisericii Sfânta Vineri - Herasca 
din București 1370-1982 


asupra ediției, unde sunt inserate o serie de 
informaţii care să ajute la o mai bună 
înțelegere a contextului în care a fost demo- 
lat lăcașul de cult, și mai multe fotografii. 
Despre contextul în care a avut loc 
demolarea, părintele paroh Gheorghe 
Bogdan își amintește că, într-o primă fază, 
s-a luat decizia ca Biserica să cedeze 
1.450 metri pătraţi de jur-împrejur, pentru 
construcția unui bloc: „Am intuit că vor să 
pună blocul ca o fațadă, să ascundă biseri- 
ca, așa cum au făcut la Domnita Bălașa. 
Patriarhul m-a îndemnat să nu aduc nici un 
răspuns, să trenez, iar Consiliul Parohial, 
care era format din oameni de cultură, a 
refuzat să cedeze.” Insă la 9 iunie 1987 au 
sosit trei delegați din partea primăriei capi- 
talei, „conduși de vicele Dumitru Necșoiu, 
un comunist fără inimă, care m-a amenințat 
că varianta cu construcția blocului «e cea 
mai bună soluție». Pe 13 iunie, pe la ora 


14.15, m-am trezit cu Elena Ceaușescu. 
Insoțitoarea îi tot arăta câte ceva cu mâna, 
iar ea, după câteva secunde, a zis: «Jos 
porcăria!». Am fost martor și am auzit cu 
urechile mele. Nu pot să uit: 13 iunie 
1987.” 

O primă prezentare a cărții a avut loc în 
16 iunie 2022 la Muzeul Municipiului 
București - Palatul Suţu. Au luat cuvântul: 
Pr. Gheorghe Bogdan (parohul Bisericii 
Sfânta Vineri - Herasca în 1977), Prof. univ. 
dr. arh. Sorin Vasilescu (Universitatea de 
Arhitectură și Urbanism „lon Mincu” 
București, Pr. prof. univ. dr. habil. Mihai 
Săsăujan (Facultatea de Teologie 
Ortodoxă, Universitatea din București), 
Prof. univ. dr. Nicolae Constantinescu 
(președinte Fundaţia Culturală Memoria), 
Dr. habil. Cosmin Budeancă (redactor-șef, 
Memoria - revista gândirii arestate). 

Evenimentul a fost organizat de 
Fundația Culturală Memoria și Muzeul 
Municipiului București - Palatul Sutu. 

Trinitas TV a realizat un reportaj la lan- 
sare, care poate fi urmărit aici: https://www. 
trinitas.tv/a-fost-lansata-monografia-biseri- 
cii-sfanta-vineri-herasca-in-varianta-reedi- 
tata/. 

Cei interesaţi de această lucrare o pot 
comanda aici: https:/Awww.revistamemo- 
ria.ro/victor-alexandrescu-monografia-bise- 
ricii-sfanta-vineri-herasca-din-bucuresti/. 


Cosmin Budeancă 


* Andrei Arvinte, „30 de ani de la DEMOLAREA Bisericii 
Sfânta Vineri. Preot: «În genunchi, lumea plângea»”, în 
Evenimentul Zilei, 19 iunie 2018, disponibil online la 
https://evz.ro/demolarea-bisericii-sfanta-vineri.html (acce- 
sat la 26.01.2022). 

* Ibidem. 

O EXPOZIȚIE INTERACTIVĂ 


„ROMLAG 1945-1965” 


În 6 iulie, ora 17, la Muzeul Naţional 
al Hărţilor și Cărţii Vechi a avut loc verni- 
sajul Expoziţiei interactive „ROMLAG 
1945-1965”, și a putut fi vizitată în 
perioada 6 iulie - 28 august 2022. 

Reţinem din descriere că titlul „derivă 
din termenul «gulag» și face astfel trimi- 
tere la sistemul concentraționar și repre- 
siv instituit în perioada premergătoare, 
dar și în timpul regimului de tip stalinist in- 
staurat în Republica Populară Română.” 

Expoziția are cinci secțiuni tematice: 
Rezistenţa, Revoltele, Inchisoarea politi- 
că, Deportările și Frontierele, iar „na- 
rațiunea personalizată a spațiului repre- 
siv și totalitar este realizată printr-o abor- 


dare interdisciplinară, ce reunește noile 
media și cercetarea cartografică. Imbina- 
rea celor două arii permite o experiență 
inedită și imersivă de vizitare, intervalul 
1945-1965 fiind prezentat prin interme- 
diul hărților, fotografiilor și documentelor 
aduse în premieră în fața publicului. 
Odată ce vizitatorul interacționează 
cu obiectul fizic, harta expusă și materia- 
lul fotodocumentar, itinerariul este mar- 
cat de o instalaţie interactivă bazată pe 
utilizarea noilor tehnologii. Hărțile interac- 
tive digitale redau în mod particularizat 
istoria Romlagului, iar vizitatorul poate 
controla integral experiența de învățare 
și gradul de aprofundare, în funcție de 


> = 


Expoziţie Imeractivă 


6 lulie- 
28 August 
2022 


interesul asociat tematicilor integrate în 
expoziție.” 

Echipa proiectului a fost compusă 
din: Alexandru Groza, manager MOCR 
(coordonator), Irina Hasnaș, muzeograf 
MOCR (curator), Dr. Dumitru Lăcătușu, 
Centrul de Consultanţă Istorică (cerceta- 
re istorică), Sebastian Comănescu (di- 


rectie artistică și interacțiune), Alexandra 
Poienari (Design grafic), Emil Drăgan 
(programare). 

Expoziția a fost organizată de Muzeul 
Naţional al Hărţilor și Cărţii Vechi în par- 
teneriat cu Muzeul Ororilor Comunis- 
mului în România, cărora li s-au alăturat 
ca parteneri instituționali: Fundaţia 
Culturală Memoria, Consiliul Naţional 
pentru Studierea Arhivelor Securității, 
Arhivele Naţionale ale României, 
Facultatea de Istorie a Universităţii din 
Bucureşti, Memorialul Victimelor 
Comunismului și al Rezistenței Sighet, 
Asociaţia Foștilor Deținuți Politic - Filiala 
București, Asociaţia Foștilor Deportaţi în 
Bărăgan, Fundaţia Corneliu Coposu, 
Memorialul Inchisoarea Pitești. 


Cosmin Budeancă 

MARIA AXINTE 


Muzeul Comunismului 


pentru Copii 


În 23 august 2022, Ziua Comemorări 
Victimelor Fascismului și Comunismului a 
fost marcată la Pitești prin deschiderea 
Muzeului Comunismului pentru Copii, sin- 
gurul muzeu de acest fel din lume, în care 
istoria comunismului este prezentată pe 
înțelesul celor mai tineri vizitatori. Acesta 
este situat într-o aripă a Memorialului Inchi- 
soarea Pitești, din Str. Negru Vodă, nr. 30. 
„Muzeul este un proiect al Memorialului 
Inchisoarea Pitești și este dedicat copiilor 
și adolescenților. Scopul lui este informa- 
rea acestora cu privire la regimul comunist 
într-o formă interactivă și creativă prin 
care să descopere ei înșiși realitățile regi- 
mului, participând, în același timp, la crea- 
rea muzeului. Proiectul a beneficiat de o 
finanțare de la AFCN pentru două camere 
din cele șase ale Muzeului Comunismului 
pentru Copii, un manual digital pentru 
elevi și profesori și un jurnal/caiet de lucru 
pentru elevi. In 2023 se va continua 
munca pentru deschiderea următoarelor 
camere. 

Temele din muzeu și din materialele 
conexe sunt cele din programa școlară: 
introducere în comunism și propagandă, 
naționalizarea, colectivizarea, detenţia/- 
rezistența, viața cotidiană și zona de dez- 
batere. 


Expoziţia este completată și articulată 
de o serie de elemente precum: 

- Atelierele educaţionale - au scopul de 
a încuraja implicarea copiilor în procesul de 
creare a expoziției și discursului muzeal, 
dar și de a-i ajuta să înțeleagă mai bine 
temele din muzeu prin abordarea unor 
subiecte specifice, de a-i ajuta în gestiona- 
rea emoțiilor provocate de parcurgerea 
expoziţiei, dar și de a-i asista în înțelegerea 
unor subiecte dificile sau încărcate de 
violență. 


- Manualul digital de Istoria Comu- 
nismului (Istoria comunismului pentru 
copii și tineri) cuprinde toate temele din 
muzeu și va servi ca material suport atât 
în înțelegerea discursului din muzeu, 
prin completări de informaţie, biografii, 
imagini, ilustrații, dar și în cadrul cursu- 
rilor școlare. Acesta poate fi descărcat 
gratuit de la adresa: comunismulpen- 
trucopii.ro. 

- Caietul de lucru (Jurnalul meu de 
istoria comunismului în România, Editura 
Manuscris) are forma unui jurnal persona- 
lizat pentru a motiva copiii să se exprime 
creativ prin desene și texte, dar și să se 
raporteze critic la informaţii prin interviuri, 
exerciții practice sau cercetări întreprinse 
chiar de ei. 

- Tururile ghidate completează acti- 
vitățile din proiect şi au rolul de a facilita 
parcurgerea temelor pentru copii, de a 
încuraja dialogul între membrii grupului, 
dar și de a obține feedback în timp real și 
direct de la copii. 

„Un muzeu care încearcă să prezinte 
regimul comunist din România și ororile 
aferente acestuia pe înțelesul copiilor are 
nevoie de oameni cu răbdare. Vizita nu 
poate fi una de tipul «am fost în excursie, 


ce tare!», ci trebuie să aibă un impact real 
asupra celor mici care chiar ar putea 
înțelege niște lucruri importante.” (V., clasa 
a IX-a, Colegiul Naţional „Spiru Haret”, 
București) 

Echipa proiectului este formată din 
Lucian Vasile - istoric, loana Hașu - istoric, 
lulia lordan - educator muzeal, Maria 
Axinte - muzeograf și Cătălina Bocanu - 
ghid. 

Partenerii proiectului sunt: Ajungem 
Mari, Radio Guerrilla, Fundaţia Culturală 
Memoria, Modernism.ro, Editura Manus- 
cris, Liceul Tehnologic „Constantin 
Brâncuși”, Pitești, Liceul de Arte „Dinu 
Lipatti”, Pitești, Școala Gimnazială „Matei 
Basarab”, Colegiul Naţional „Spiru Haret”, 
București, Școala Gimnazială Recea, 
Școala Gimnazială „Virgil Calotescu”, 
Bascov, Şcoala  Gimnazială „Liviu 
Rebreanu”, Mioveni, Liceul Tehnologic 
„Dinu Brătianu”, Ștefănești, Școala Gim- 
nazială „Mihai Eminescu”, Pitești, Școala 
Gimnazială „Tudor Vladimirescu”, Pitești, 
Liceul Tehnologic „Barbu A. Stirbey”, 
Buftea, Școala Gimnazială nr. 1, Buftea, 
Școala Gimnazială Dărmănești, Școala 
Gimnazială „Iordache Păcescuw”, Coșești, 
Asociaţia OST Cultural Events. 

LANSĂRI DE CARTE 


„Suferinta 
nu se dă la frati” 


În luna aprilie a acestui an, cu sprijinul 
Fundatiei Culturale Memoria și a Clubului 
Monarhiștilor Clujeni, a fost reeditată la 
Editura Polirom ediţia a Il-a revăzută și 
adăugită a lucrării lui Cornel Jurju și 
Cosmin Budeancă, „Suferința nu se dă la 
frați”. Mărturia Lucreţiei Jurj despre 
rezistența anticomunistă din Munții 
Apuseni (1948-1958). Prima ediţie a fost 
publicată în 2002 la Editura Dacia din 
Cluj-Napoca. 

Cartea are la bază un interviu de tip 
„povestea vietii” realizat între noiembrie 
2000 şi februarie 2001 cu Lucretia Jurj, 
una dintre putinele femei-partizan impli- 
cate în rezistenta armată anticomunistă 
din România. Intre 1950-1954 ea a făcut 
parte din Grupul „Teodor Șușman”, activ 
în zona Munţilor Apuseni între 1948 și 
1958. A fost arestată la 28 august 1954, 
condamnată la muncă silnică pe viaţă 
(pedeapsă redusă ulterior la 25 de ani 
muncă silnică) și eliberată după 10 ani. 

Până acum au avut loc trei lansări, 
astfel: 

- în 2 iunie, la Memorialul Victimelor 
Comunismului și al Rezistenței, Sighetu 
Marmaţiei, ca parte din seria de eveni- 
mente organizate de Ziua Memoriei - Ziua 
porților deschise. Au luat cuvântul: Ana 

Blandiana, Cornel Jurju, Liviu Țirău. 
Organizatori: Editura Polirom, Fundația 
Academia Civică, Memorialul Victimelor 
Comunismului și al Rezistenței, Clubul 
Monarhiștilor Clujeni, Fundaţia Culturală 
Memoria. 

- în 9 iunie, la Biblioteca Centrală 
Universitară „Lucian Blaga”, Cluj-Napoca. 
(Str. Clinicilor 2, Cluj-Napoca). Au luat 
cuvântul: Ruxandra Cesereanu, Valentin 
Orga, Cornel Jurju, Cosmin Budeancă. 
Organizatori: Editura Polirom, Biblioteca 


Ruxandra Cesereanu, Cosmin Budeancă, Valentin Orga 


Centrală Universitară „Lucian Blaga”, 
Clubul Monarhiștilor Clujeni, Fundaţia 
Culturală Memoria, Institutul de Istorie 
Orală. 

- în 10 iunie, Cetatea Oradea. Au luat 
cuvântul: PS Virgil Bercea, Gabriel Moisa, 
Cristina Pușcaș, Cornel Popa, Cornel 
Jurju, Cosmin Budeancă. Organizatori: 
Editura Polirom, Muzeul Țării Crișurilor - 
Complex Muzeal, Asociatia pentru 
Promovarea Turismului din Oradea și 
Regiune, Clubul Monarhiștilor Clujeni, 
Fundaţia Culturală Memoria 

Prof. univ. dr. Doru Radosav, directo- 
rul Institutului de Istorie Orală din Cluj- 
Napoca și prefațatorul cărții scria despre 
carte: „Spre deosebire de alte lucrări 
memorialistice, aceasta este o carte 
provocată de istoricul oralist. Ea s-a 
născut, pe de o parte, dintr-o presiune 
interioară a femeii luptătoare din munti 
de a depune mărturie despre dramele de 
care a avut parte, elaborând personaje 


din fatalitatea amintirilor tragice, iar pe 
de altă parte, din imperativele exterioare, 
circumscrise discursului public, ale isto- 
riei interzise atâtea decenii. Prin urmare, 
este o mărturie a unui om simplu, care 
nu are emfaza auctorială a literaturii 
memorialistice apărute după 1989. 
Lucreția Jurj povestește «istoria ei», 
care în mod indirect a fost și istoria 
noastră, nespusă, dar împărtășită.” 

lar semnatara postfeței, prof. univ. dr. 
Ruxandra Cesereanu de la Facultatea de 
Litere, Universitatea „Babeș-Bolyai”, 
Cluj-Napoca afirmă că: „Lucreția Jurj 
înțelege cât de importantă este neuita- 
rea, memoria, în istoria recentă a 
României; de aceea, mărturia ei se 
dorește a fi simplă, fără zorzoane, fără o 
stilistică anume, fără tropi, în linia 
adevărului franc. Dar la fel de limpede 
Lucreția Jurj înțelege cât de necesară 
este rostirea durerii, relatarea sufe- 
rințelor (fie și într-un mod discret).” 


t 

Gabriel Moisa, Cornel Popa, Cornel Jurju, Cosmin Budeancă 

Festivalul de Film și Istorii Râșnov 


(ediţia a XIV-a) 
și 


Școala de vară „Astra” 


(ediţia a XI-a) 


În perioada 14 august - 4 septembrie 
s-a desfășurat a 14-a ediție a Festivalului 
de Film și Istorii Râșnov, iar între 19-29 
august a 11-a ediție a Școlii de vară 
„Astra”. Tema din acest an a Festivalului a 
fost „Granițe”/,Borders” și, fată de anul 
anterior, activităţile s-au desfășurat în mai 
multe localităţi, respectiv în Râșnov, 
Brașov, Codlea, Crizbav, Felmer, Hărman, 
Feldioara, Vulcan. 

Festivalul a debutat în 2009 din dorința 
unei echipe de tineri entuziaști de a valori- 
fica un capitol important al cinematografiei 
locale și mondiale, dar și de a oferi publi- 
cului românesc (și nu numai) „discuții des- 
pre teme al căror impact temporal 
depășește efemeritatea clipei”. Astfel, 
Festivalul a continuat să aducă în fața 
celor interesați de cea de a șaptea artă și 
de istorie „subiecte relevante, filme 
deștepte, lectori carismatici, public inteli- 
gent, dezbateri memorabile, concerte 
sofisticate, clădiri venerabile, cântări exu- 
berante, răcoarea nopților carpatine, 
expoziții”. Programul evenimentului a 
cuprins peste 63 de proiecţii de film, 17 
dezbateri, 26 concerte în Cetatea din 
Râșnov, 7 producții de teatru, peste 55 de 
elevi și studenți implicaţi în activități ca 
participanţi direcți sau ca voluntari, 4 
expoziţii ș.a. 

Fundatia Culturală Memoria a fost și în 
acest partener institutional al Festivalului 
și a fost implicată, în 22 august, în organi- 
zarea a două dezbateri moderate de 
Cosmin Budeancă (redactor-șef Memoria 
- revista gândirii arestate) și care au fost 
transmise în direct pe facebook. Astfel, în 
prima parte a zilei, în continuarea filmului 
„Remember luliu Maniu - 1986” și a 
discuţiei cu o parte din protagoniști, a avut 
loc dezbaterea Acasă / în public limitele 
exprimării în anii comunismului, invitaţi 
lon-Andrei Gherasim (Fundaţia Corneliu 


lon-Andrei Gherasim, Pr. Cristian Borz, Cosmin Budeancă 


Coposu), pr. Cristian Borz 
Memorială Iuliu Maniu). 

Inregistrarea dezbaterii poate fi vizi- 
onată de cei interesaţi la https:// www. 
youtube.com/watch?v=5Cgagld74Myo. 

A doua dezbatere a avut ca temă 
România de departe / România din sufle- 
te. Exilul românesc în anii comunismului. 


(Casa 


În cadrul acesteia au fost invitaţi Marilena 
Rotaru (jurnalist, cineast), Dinu 
Zamfirescu (membru în Colegiul 
Consiliului Naţional pentru Studierea 
Arhivelor Securității), și s-au prezentat 
fragmente din serialul Memoria Exilului 
Românesc, cu Regele Mihai, Sergiu 
Celibidache, Vintilă Horia, Emil Cioran, 
Monica Lovinescu și Virgil lerunca, Paul 
Goma, Neagu Djuvara, Theodor Cazaban, 
lon Sigismund Ipser. Inregistrarea poate fi 
vizionată la https:// www.youtube.com/ 
watch ?v=hjsZdbNsma. 

In cadrul FFIR s-a organizat și ediţia a 
XI-a a Școlii de Vară ASTRA, al cărui coor- 
donator a fost Cosmin Budeancă, și la 
care au participat studenţi și cadre didac- 
tice de la universităţi din București, Cluj- 
Napoca, lași, Timișoara, Târgoviște, Bălți 
(Republica Moldova). Aceștia au avut 
acces la dezbateri, conferințe, ateliere, în 
prezența unor reputați specialiști (di- 
plomaţi, istorici, politologi, sociologi, ci- 
neaști, artiști etc.), au participat la proiectii 
de film, concerte și expoziții. De aseme- 
nea, pe parcursul celor 10 zile de festival, 
echipele de studenți au primit sprijin logis- 
tic și ideatic în vederea realizării, în lunile 

Marilena Rotaru, Cosmin Budeancă 


următoare, a unor proiecte proprii. 
Acestea constau în realizarea de filme 
documentare, expoziții, volume de istorie 
orală sau campanii publice. 

In cadrul competiţiei de film documen- 
tar al FFIR în 22 și 25 august s-a proiectat 
filmul In căutarea inginerului Dragomi- 
rescu, regia Dragoș Zămosteanu (2022), 


Dinu Zamfirescu 


realizat cu sprijinul Fundaţiei Culturale 
Memoria și care a primit premiul juriului de 
profesioniști, ex-aequo cu producția fran- 
ceză Moștenirea comandantului Massoud 
/ Massoud, l'héritage, în regia lui Nicolas 
Jallot. In competiţie au fost 12 documen- 
tare din Argentina, Australia, Chile, 
Franța, Portugalia, România, Spania și 


Proiecția documentarului În căutarea inginerului Dragomirescu, 
de Dragoș Zămosteanu. Irina Margareta Nistor, Dragoș Zămosteanu, 
Radu Rădescu 


Statele Unite, iar juriul a fost format din 
Alfonso Santos Gargallo (regizor și 
producător spaniol), lon-Andrei Gherasim 
și Irina-Margareta Nistor. 

Documentarul In căutarea inginerului 
Dragomirescu a inspirat și ideea concer- 
tului Vântuleț de primăvară, prezentat în 
23 august la Biserica Evanghelică din 
Râșnov. Conceptul concertului în pre- 
mieră i-a aparţinut lui Radu Rădescu, iar 
protagoniști au fost: Cristian Hodrea (bas- 
bariton), Lelia Serafinceanu (pian), care 
au interpretat prelucrări folclorice din 
toate regiunile tării, și Vlad Ivanov (actor), 
care a lecturat din basme populare culese 
din Șcheii Brașovului. 

Festivalul de Film și Istorii și eveni- 
mentele conexe au fost organizate de 
Asociaţia Mioritics, Primăria Orașului 
Râșnov și Rasnov Society, cu sprijinul 
generos al unor parteneri importanți. Mai 
multe detalii despre proiect pe www. ffir.ro. 


Cosmin Budeancă 


IN MEMORIAM 


Radu Ciuceanu 
(1928-2022) 


S-a născut la 16 aprilie 1928 în Gai, o 
suburbie a Aradului. A urmat Colegiul 
„Carol l” din Craiova, pe care l-a absolvit în 
1946, iar în 1947 s-a înscris la Facultatea 
de Medicină. In același an a iniţiat și con- 
dus o organizaţie anticomunistă afiliată la 
Mișcarea Naţională de Rezistență din 
Oltenia condusă de generalul lancu 
Carlaonţ. A fost arestat la 22 septembrie 
1948 ca student și, după ce a fost anchetat 
de Securitate, Procuratură și NKVD, a fost 
condamnat de Tribunalul Militar Craiova la 
15 ani temniţă grea pentru „crimă de unelti- 
re împotriva ordinii sociale”. A executat 
pedeapsa în închisorile Craiova, Pitești, 
Jilava, Târgșor, Gherla, Dej, Jilava, 
Văcărești, Poarta Albă. 

In închisoarea Pitești a cunoscut temuta 
reeducare, fiind torturat în primul mare lot 
de victime. A încercat să riposteze, dar a 
fost repede anihilat. Pentru că la întocmirea 
formalităţilor s-a declarat elev, în 1950 a 
fost transferat la penitenciarul Târgșor, 
unde deși primise ordin să nu vorbească 
despre ce se întâmpla la Pitești, i-a prevenit 
pe deţinuţii de acolo. Ulterior în închisoarea 
Gherla a fost din nou supus torturilor. 

A fost eliberat la 18 septembrie 1963, 
însă i s-a fixat domiciliu obligatoriu până în 
1965 și a rămas în atenția Securităţii, mai 

ales că a continuat să aibă o atitudine ostilă 
regimului. Până în 1965 nu a primit drept 
de lucru și buletin de identitate. A lucrat ca 
muncitor necalificat (1965-1966), apoi ca 
bibliotecar la Institutul Central de Cercetări 
Agricole (22.02.1966 - 05.05.1966), munci- 
tor la Institutul de Studii și Prospecţiuni 
pentru Imbunătățiri Funciare (05.05.1966 - 
01.10.1967), sau ca fotograf la Cooperativa 
Arta Fotografică. 

Intre 1968-1972 a urmat cursurile 
Facultăţii de Istorie a Universităţii din 
București și și-a obținut licenţa în 1972. 

A lucrat ca arheolog la Institutul de 
Arheologie (o lună în 1975) și la Muzeul 
Naţional de Istorie și Arheologie al 
Municipiului București (1975-1990). 

A redactat, în clandestinitate, împreună 
cu Daniel Barbu și Octavian Roske, studiile 
Condiţia monumentului sub regimul comu- 
nist şi Va supravieţui Bucureștiul până în 
1984?, difuzate la Radio Europa Liberă în 
1981 și 1985. 

In 1990 a fost unul dintre fondatorii 
Asociaţiei Foștilor Deținuți Politici din 
România. 

Intre februarie și mai 1990 a fost mem- 
bru în Biroul executiv al CPUN. A fost depu- 
tat din partea Partidului Naţional Liberal 
(1990-1992) și a ocupat funcţia de vice- 


președinte al Camerei Deputaţilor (1990- 
1992). In 2000 a fost ales din nou deputat, 
de data aceasta din partea Partidului 
România Mare. A fost președintele al 
Comisiei pentru cercetarea abuzurilor și 
corupției din Camera Deputaţilor (1990, 
2000 și 2004). 

In 1993 a fondat, sub egida Academiei 
Române, Institutul Naţional pentru Studiul 
Totalitarismului și de atunci a fost director al 
acestuia. A fost, de asemenea, membru 
fondator și editor al revistei Arhivele 
Totalitarismului, iar în 1998 și-a luat docto- 
ratul în istorie. 

A publicat numeroase volume științifice, 
cu caracter memorialistic, culegeri de docu- 
mente, precum și foarte multe studii și arti- 
cole. 

Pentru întreaga sa activitate, în 2002 a 
fost decorat cu Ordinul naţional „Serviciul 
Credincios” în grad de Cavaler, iar în 2017 
a primit distincția „Crucea patriarhală”. 

In 2016 a primit titlul de Doctor Honoris 
Causa al Universității „Ovidius” din 
Constanţa, iar în 2017 titlul de Doctor 


Honoris Causa al Universităţii „1 De- 
cembrie 1918” din Alba lulia. 

In 2019 a devenit membru de onoare al 
Academiei Române. 

Câteva rânduri din volumul pe care l-a 
publicat în 2001, Regimul penitenciar din 
România 1940-1962, sunt emblematice 
pentru întreg efortul pe care l-a depus după 
1990, și mai ales după înființarea 
Institutului Naţional pentru Studiul Totalita- 
rismului în 1993: „Pentru ei toti care au pur- 
tat fiarele pe picioare și mâini, pentru toti 
cei care au spart piatra la Canal și-au 
încărcat vagoneţii din greu, pentru toți cei 
care au scobit pământul în măruntaiele lui... 
Pentru toți deţinuţii de pretutindeni în 
fruntăriile țării noastre, care s-au împotrivit 
lui Anticrist, am scris aceste rânduri prea 
puține pentru atât de multi.” 

A părăsit această lume în 12 septem- 
brie 2022 și a fost înmormântat în 15 sep- 
tembrie, în Cimitirul Bellu Ortodox. 


Surse info: Cicerone lonitoiu, Victimele 
terorii comuniste. Arestaţi, torturați, întemnițați, 
uciși. Dicţionar C, Editura Mașina de Scris, 
București, 2002, p. 152; Alin Mureșan, Pitești. 
Cronica unei sinucideri asistate, ediţia a Il-a 
revăzută și adăugită, Editura Polirom, lași, 2010, 
pp. 178-179; https;//totalitarism.ro/?page_id- 
=891; http:/Awww.edep.ro/pls/parlam/structura- 
2015.mp?idm=778leg=1990&cam=2; http:/Amww.c- 
dep.ro/pls/parlam/structura2015.mp?idm=71 &ca- 
m=28leg=2000; http'//totalitarism.ro/?fbclid=IwA 
R3ppU3iUKhBqZEOhjeXgB2pzQCQeRpESz 
AG5_kafuvdpaa7vMwFNY2kVYQ (accesate la 
12.09.2022); fișa matricolă penală din Arhiva 
Administraţiei Naţionale a Penitenciarelor. 

Surse foto: Arhiva Consiliului Naţional pen- 
tru Studierea Arhivelor Securităţii, httos:/www.you- 
tube.com/watch?v= 83yjNa LA_NO. 


Cosmin Budeancă 

IN MEMORIAM 


Colonel magistrat (r) 
Viorel Siserman (1957-2022) 


În ziua de 9 iulie 2022 a părăsit în mod 
neașteptat această lume, fiind chemat la 
Domnul, fostul procuror militar Viorel 
Siserman, un camarad apreciat și respec- 
tat de colegii din magistratură și de aproa- 
pe toți cei care l-au cunoscut. A fost un 
om credincios, cu o educaţie aleasă, pro- 
venit dintr-o familie de buni români, un 
profesionist recunoscut și desăvârșit, un 
adevărat maestru în domeniul său de 
competență. Puţini mai sunt astăzi acei 
oameni cu pregătirea, cultura și instrucția 
lui, care au mai rămas în serviciu în struc- 
turile parchetelor militare sau civile din 
tară. A ocupat funcţii de răspundere în 
cadrul Secţiei Militare din cadrul 
Parchetului de pe lângă Inalta Curte de 
Casaţie și Justiție și la Parchetul Militar 
Teritorial de pe lângă Tribunalul Militar 
Cluj. De-a lungul carierei a instrumentat 
dosare penale importante, cum au fost 
cele ale Revoluţiei din 1989 și ale 
Mineriadelor. Incepând din anul 2006, 
după înființarea Institutului de Investigare 
a Crimelor Comunismului în România, a 
fost unul dintre puținii procurori militari 
care s-a implicat cu sufletul și cu toată pri- 
ceperea în cercetarea multor cazuri de 
crime săvârșite în timpul regimului comu- 
nist. Ne-a fost un prieten adevărat cu care 

am făcut de-a lungul anilor echipă în 
numeroase misiuni de cercetare arheolo- 
gică ori pentru audieri de martori sau pen- 
tru reconstituiri criminalistice în teren. 
S-a născut la 5 februarie 1957 în 
Gherla, județul Cluj, fiind fiul lui Sabin și 
Dorina Siserman. Cursurile Şcolii primare 
și gimnaziale le-a făcut în localitatea natală. 
Dorind să umeze o carieră militară, în 1972 
a intrat prin concurs la Liceul Militar „Ștefan 
cel Mare” din Câmpulung Moldovenesc, pe 
care l-a absolvit în 1976. In același an a 
fost admis la Școala Militară de Ofiţeri 
Activi de Artilerie și Radiolocaţie din Brașov 
pe care a terminat-o în 1979. Devenind 
locotenent și ofițer activ al Armatei 
Române, a fost repartizat cu serviciul în 
Garnizoana Cluj unde, în perioada august 
1979 - iunie 1991, a fost încadrat pe diferite 
funcţii de execuţie la unităţi militare din 
comuna Florești și din municipiul Cluj. In 
anul 1988 a obținut licenţa în Ştiinţe juridice 
la Facultatea de Drept din cadrul 
Universităţii „Babeș- Bolyai” din Cluj. Ca 
urmare, începând cu 1 iulie 1991 a intrat în 
magistratură, fiind încadrat ca procuror la 
Parchetul Militar de pe lângă Tribunalul 
Militar Cluj. La această unitate de parchet 
teritorial, unde a funcţionat până la pensio- 
nare, la 1 ianuarie 2021, a ocupat funcţii de 


Colonel magistrat (r) Viorel Siserman 


conducere ca prim procuror adjunct (ian. 
2006 - dec. 2008), apoi de prim procuror 
(ian. 2009 - dec. 2011; iul. 2012 - dec. 
2020), avansând în ierarhia militară până la 
gradul de colonel. In anumite perioade de 
timp, pentru instrumentarea unor dosare 
penale în unele cauze de interes naţional, a 
fost delegat la Parchetul de pe lângă 
Curtea Militară de Apel (mart. - dec. 1999) 
și la Secţia Parchetelor Militare din cadrul 
Parchetului General (ian. 2000 - mart. 
2001; sept. 2005 - dec. 2008). In 2001 a 
obținut titlul științific de doctor în Drept al 
Universității „Babeș-Bolyai” din Cluj cu teza 
Justiția militară în România (1832-1937). In 
perioada sept. 1993 - iul. 1999 a fost cadru 
didactic asociat la Facultatea de Drept din 
cadrul Universităţii „Babeș-Bolyai” și la 
Facultatea de Drept a Universităţii „Dimitrie 


Cantemir”, ambele din Cluj, unde a deţinut 
functii de asistent și lector universitar la dis- 
ciplinele Drept public și privat, Drept penal, 
Istoria statului și dreptului și Criminalistică. 
A fost membru fondator al Asociaţiei 
Române de Ştiinte Penale - Filiala Cluj și 
membru în Asociaţia Criminaliștilor din 
România. De-a lungul carierei a participat 
la numeroase conferințe, simpozioane, 
sesiuni ştiintifice, întâlniri de lucru, 
convocări, unde a prezentat studii, referate, 
comunicări și instructaje. A avut și o 
importantă activitate publicistică legată de 
domeniul său de activitate, publicând un 
volum de autor și mai multe studii și articole 
ştiinţifice apărute în reviste de specialitate. 
De asemenea, a publicat și în presă nume- 
roase articole pentru popularizarea 
legislaţiei și a unor instituții de drept și de 
istorie a dreptului. Ca o recunoaștere a 
meritelor sale profesionale, a fost onorat 
prin acordarea unor distincții și ordine mili- 
tare. In ceea ce privește familia, în 1984 s-a 
căsătorit cu Sorina Câmpean din Ocna 
Mureș (n. 1962), fostă judecătoare și profe- 
sor universitar de științe juridice, având 
împreună doi copii, Cristina (n. 1986) și 
Dan (n. 1989). 

Cursul vieții i s-a întrerupt în mod subit 
în dimineața zilei de sâmbătă, 9 iulie, în 
jurul orei 9.15, decesul survenind pe terito- 
riul Bulgariei, în localitatea Mlada Gvardia. 
A fost înmormântat în 14 iulie, cu onoruri 
militare, în Cimitirul Militar din Cluj, la fune- 
ralii fiind prezentă o numeroasă asistență 
alcătuită din rude, colegi, prieteni și 
cunoștințe. 

Dumnezeu să-l ierte și să-l odihnească 
în pace! 


Gheorghe Petrov 

Cercetările arheologice din cimitirul 
deţinuţilor de la Periprava 


(Campania IX/2022) 


Asociaţia Foștilor Deținuți Politici din 
România (AFDPR) împreună cu Secţia 
Parchetelor Militare din cadrul Parchetului 
de pe lângă Inalta Curte de Casaţie și 
Justiție, în parteneriat cu Muzeul Naţional 
de Istorie a Transilvaniei (MNIT) și 
Fundaţia Doina Cornea din Cluj, au orga- 
nizat, în colaborare cu Muzeul National al 
Unirii Alba lulia, Muzeul de Istorie și 
Științele Naturii Aiud, Muzeul de Istorie 
Turda și Muzeul Judeţean de Istorie 
„Stefan cel Mare” Vaslui, cea de-a IX-a 
campanie de investigații arheologice. în 
Cimitirul lipovenesc din satul Periprava, 
com. C.A. Rosetti, jud. Tulcea. Acţiunea s-a 
desfășurat în perioada 1-11 august 2022 
şi a continuat căutările pentru descoperi- 
rea și recuperarea rămășițelor pământești 
ale detinutilor politici decedați în fosta 
colonie penitenciară. 

Incepând din anul 2020, investigaţiile 
de arheologie judiciară care privesc crime- 
le regimului comunist din România se des- 
fășoară sub patronajul AFDPR. In septem- 
brie 2013, Institutului de Investigare a 
Crimelor Comunismului şi Memoria 
Exilului Românesc (IICCMER) a executat 
cu personal extern niște sondaje arheolo- 
gice preliminare în cimitirul din Periprava, 
fără însă ca atunci să fie sesizate 

institutiile abilitate ale statului, actiunea 
fiind una de sondare a terenului și nu de 
cercetare reală și de recuperare efectivă a 
osemintelor. Abia în anul 2015, sub man- 
datul președintelui executiv Radu Preda, 
IICCMER a sesizat Parchetul Militar în 
legătură cu persoanele decedate în unita- 
tea penitenciară de la Periprava și a locu- 
lui unde acestea au fost înhumate. In 
același an, prin personalul propriu de spe- 
cialitate și în directă conlucrare cu 
Parchetul, a fost organizată și desfășurată 
prima campanie arheologică de cercetare 
sistematică a acestui sit funerar în vede- 
rea căutării și recuperării osemintelor 
deținuților morți în lagărul comunist. Zona 
din cadrul cimitirului unde au fost îngropaţi 
deținuții a fost stabilită pe baza 
informaţiilor obținute de la localnici, pre- 
cum și de la câțiva foști angajați ai coloniei 
penitenciare. In acest loc, în perioada ani- 
lor 1959-1964, au fost înhumați o mare 
parte din deţinuţii politici decedați în colo- 
nia de muncă de la Periprava, însă, con- 
form mărturiilor și documentelor, unii din- 
tre ei au fost îngropați în zona din jurul 
lagărului, iar cei care au fost transferați la 
unități medicale din Tulcea și Chilia Veche 
unde au și murit, au fost înmormântați în 
aceste localități. 


Operaţiuni arheologice de dezvelire a scheletelor din mormântul comun M.73-74. 


În campania arheologică recent 
încheiată au fost executate trei unităţi de 
săpătură sau secțiuni arheologice, notate 
cu indicativele S.23, S.24 și S.25, supra- 
fața însumată a acestora fiind de 54,50 
metri pătrați. In aceste secţiuni au fost 
identificate un număr de 11 morminte 
(M.73 - M.83) din care au fost cercetate 10 
(M.73 - M.82), iar unul (M.83), descoperit 
parțial în cadrul Secţiunii nr. 25, a fost 
lăsat pe poziție urmând să fie dezvelit inte- 
gral în campania viitoare. Opt din mormin- 
tele cercetate (M.73 - M.78, M.80, M.82), 
prin caracteristicile de înhumare, aparțin 
unor detinuti, iar două (M.79, M.81) sunt 
de dată mai recentă, acestea fiind lăsate 
neatinse. In ceea ce privește mormintele 
deținuților, șase sunt înhumări practicate 
în gropi individuale, iar una a fost făcută 
într-o groapă comună și conținea schele- 
tele a două persoane (M.73-74). Din cele 


opt morminte de detinuti au fost extrase și 
recuperate integral doar șase schelete, 
două fiind surprinse numai parțial în cadrul 
Secţiunii nr. 25, fapt ce a condus la decizia 
procurorului de a fi lăsate in situ pentru a 
putea fi recuperate întregi la următoarea 
campanie. 

In cele nouă campanii de săpături 
desfășurate până în prezent la Periprava 
au fost executate un număr de 25 de 
secțiuni sau suprafețe arheologice, în 
cadrul cărora au fost descoperite 83 de 
morminte din care au fost cercetate 82. 
Dintre acestea, un număr de 74 de mor- 
minte aparțin unor deținuți, iar opt sunt ale 
unor persoane decedate în ultimele dece- 
nii, în mare parte localnici, care s-au sinu- 
cis ori au fost găsiți înecaţi în Dunăre sau 
pe canale și au fost îngropați în zona 
necropolei deținuților, separată de restul 
cimitirului unde sunt înmormântați local- 

Secţiunea 23 cu M.73-74 și M.75. 


nicii. Aceste morminte nu erau marcate la 
suprafața solului, nefiind întreținute de 
nimeni de-a lungul timpului, situația 
rezultând din tradiţia și considerentele 
religioase ale localnicilor lipoveni, care 
sunt de confesiune ortodoxă de rit vechi. 
In ceea ce privește mormintele de 
deținuți, au fost recuperate efectiv 
rămășițele pământești a 70 de persoane 
la care se adaugă cele două schelete 
amintite ce urmează a fi extrase anul vii- 
tor, iar în cazul a două morminte s-a con- 
statat lipsa scheletelor. Conform infor- 
maţiilor ajunse până la noi, această 
situaţie se explică prin faptul că familiile 
acelor defuncti au avut posibilitatea ca 
prin complicitatea unor persoane care au 
lucrat în cadrul unităţii penitenciare să 
afle locul înhumării, reușind astfel să-i 
dezgroape pe ascuns și să recupereze 
osemintele. In cazul celor 74 de mormin- 
te de deţinuţi, 68 dintre ei au fost 
înhumați în gropi individuale și șase în 

trei gropi comune, fiecare adăpostind 
rămășițele a câte două persoane. 
Conform informaţiilor documentare 
existente precum și din mărturiile unor 
foști deținuți politici internaţi în colonia 
penitenciară de la Periprava, rezultă că 
decesele din acest lagăr de muncă forțată 
au fost cauzate de înfometare și frig, de 
lipsa apei potabile și a asistenței medica- 
le, de accidentele intervenite pe fondul 
condițiilor de muncă istovitoare și de regi- 
mul de detenţie pe care mulți l-au îndurat 
în lagărele și închisorile unde au fost 
încarceraţi anterior. Unii dintre detinuti au 
fost uciși și prin împușcare, mai ales în 
cursul unor tentative de evadare. Toate 
acestea au fost potențate de condiţiile de 
viață existente în Deltă și de comporta- 
mentul abuziv și deseori violent al unor 
angajați ai coloniei. In perioada în care 
unitatea a funcţionat ca formaţiune 
independentă, din documentele oficiale 
rezultă că la Periprava ar fi murit cel putin 

Aspect din timpul cercetării criminalistice la faţa locului. 


124 de detinuti, identificați nominal, în 
majoritate politici, dar și de drept comun. 

Majoritatea defuncţilor au fost depuși 
la înmormântare dezbrăcaţi, în sicrie 
confecționate din lemn ori stufit sau, în 
unele cazuri, trupurile au fost înfășurate în 
rogojini de stuf și legate cu sârmă. Starea 
de conservare a majorităţii scheletelor 
recuperate este precară, asupra celor mai 
multe nefiind descoperite obiecte de 
inventar funerar. Există însă și câteva 
cazuri la care au fost găsite accesorii ves- 
timentare, de regulă nasturi, lucru care 
presupune că defuncţii au posedat la 
înhumare anumite articole sumare de 
îmbrăcăminte. 

Pentru cele şase schelete de deținuți 
recuperate în cursul acestei campanii s-a 
urmat procedura legală, specifică normelor 
de cercetare criminalistică la fata locului. 
După ce au fost analizate, fotografiate și 
descrise, osemintele au fost demontate și 
extrase în prezența unui medic legist, fiind 


împachetate individual și transportate la 
Serviciul de Medicină Legală din cadrul 
Spitalului Județean Tulcea. După efectua- 
rea expertizelor medico-legale și antropolo- 
gice, acestea sunt transferate pentru anali- 
ze genetice la Institutul Naţional de 
Medicină Legală „Mina Minovici” din 
București. Demersul urmărește identifica- 
rea morților prin metoda comparării ADN- 
ului obținut din resturile scheletice cu cel 
prelevat de la urmașii în viată ai victimelor, 
în cazul în care aceştia există și sunt 
identificaţi. 

investigaţiile arheologice s-au des- 
fășurat în prezenţa procurorilor însărcinaţi 
cu cercetarea judiciară a cazului, colonel 
Gheorghe Stanciu și colonel Octavian 
Toma de la Secţia Parchetelor Militare din 
cadrul Parchetului General. Aceștia au 
fost asistați de agent-șef Dan Danilencu, 
specialist criminalist în cadrul Inspectora- 
tului de Poliţie Judeţean Tulcea, și de dr. 
Vasile Dașanu, medic primar legist la Ser- 
viciul Județean de Medicină Legală 
Tulcea. 

Cercetările au fost efectuate de un 
colectiv de arheologi și istorici de la 
instituţiile muzeale menţionate, alcătuit din 
Gheorghe Petrov (organizator, coordona- 
tor și responsabil științific), Paul Scrobotă, 
Horaţiu Groza, Gabriel Rustoiu și Ramona 
Maria Mocanu. Acţiunea s-a desfășurat în 
colaborare cu Televiziunea Română 
(Alexandru Munteanu, producătorul seria- 
lului Arheologia Crimei) și a fost sprijinită 
de Primăria comunei C.A. Rosetti (primar 
Antonel Pocora). Finanțarea campaniei a 
fost asigurată din donaţii particulare colec- 
tate prin intermediul Fundaţiei Doina 
Cornea, care a fost reprezentată în teren 
de către domnii Leontin Horaţiu luhas și 
Marius Oprea. 

Refugiul unui copil 


in România 
P BORIS 
HS entrada ROZESCU 


Mihai Barbu 

Acasă, la cei plecați. Cele mai frumoase reportaje 
Cărţile revistei Argeș, vol. 2 

Editura Panfilius, lași, 2022, 312 p. 


Precum o călătorie în timp, acasă la... Lucian Blaga/ 
Anton Pann/ Vasile Alecsandri/ Vasile Voiculescu/ Camil 
Petrescu/ lon D. Sârbu/ Mihai Eminescu/ Alecu Russo/ 
Octavian Goga/ Emil Cioran/ Mihail Sadoveanu... și la 
mulți alţii, cu un pic de nostalgie, textele semnate de 
Mihai Barbu din acest al doilea volum au apărut în 
Revista de cultură Argeș în perioada 2012-2022. Volumul 
este editat de Revista de cultură Argeș și de Centrul 
Cultural Pitești. 


Boris Rozescu 

Refugiul unui copil în România. 

Note de jurnal din anii 1940 

Editura Cartea Românească, București, 2022, 102 p. 


„(...) Acest jurnal redă trăirile unui adolescent rătăcit, la 
vârsta de treisprezece ani, de familia lui, pribeag prin 
România între Prut și Banat, în căutarea părinților, și 
care, după mai mult de 60 de ani povestește calm, 
uneori cu tristețe, fără ură, doar uluit de ce i se întâmplă, 
într-o frumoasă limbă română, povestea unei familii, cu 
un trecut și cu o identitate schimbată, cu lumea ei 
pierdută definitiv, rătăcitoare pentru căţiva ani pe drumu- 
rile României, și care și-a putut construi un alt prezent și 
un alt viitor. (...)” (Mădălina Marcu) 


Marian Boboc 

Revolta muncitorească anticomunistă 

din Valea Jiului - Lupeni, august 1977. 

O biografie. Autobiografia lui Constantin Dobre, 
liderul revoltei din 1977 

Editura „Universitas”, Petroșani, 2022, 674 p. 


„Sper că această carte să se constituie într-«o biogra- 
fie» a revoltei din 1977, desigur nu exhaustivă, ci cea 
mai completă pe care eu am putut să o scriu. «Noroc 
Bun!»” (Marian Boboc) 

Nu se primesc articole scrise de mână, dactilografiate 

Victor Alexandrescu, Monografia Bisericii Sfânta Vineri- 
Herasca București. 1370-1982, Ed. Fundaţiei Culturale 
Memoria, București, 2022, 86 p., 20 lei 


Următoarele titluri pot fi achiziţionate prin poștă cu plata ramburs: 


O Omul-aripă. Colecţia Revoluţia O Anastasia Ambul-Balmuș, Dosarele 
modelelor, vol. 2, Coord. Cristina infernului. Sudul Basarabiei în vârtejul 
Chirvasie, Ed. Fundatiei Culturale sinistru sovietic al anilor 1940-1941, 
Memoria, Bucuresti, 2022, Ed. Fundaţiei Culturale Memoria, 

200 p., 25 lei București, 2020, 312 p., 29 lei 

O Mihai I. Grăjdeanu, Momente din ONS Dru, jăcația mărtu- 
istorie. Istoria comunismului în risirii. Incolţirea Basarabiei, vol. 2, 
România. vol. 1, Începuturile, Ed. Fundaţiei Culturale Memoria, 

Ed. Fundaţiei Culturale Memoria, București, 2020, 826 p., 40 lei 
București, 2021, 44 p., 20 lei O Maria Stoica, Pecetea memoriei 1. 

O Lăcrămioara Stoenescu, Memoria Ziua când tata a devenit nemuritor, 
anilor '80. Nouă opozanți ai regimului Ed. Fundaţiei Culturale Memoria, 
comunist, Ed. Fundaţiei Culturale București, 2019, 160 p., 10 lei 
Memoria, București, 2021, 400 p., 39lei © llie Popa, Antologia Liricii de detenție 

O Antidot la zadar. Colecţia Revoluţia anticomunistă din spațiul românesc, 
modelelor, vol. 1, coord. Cristina Ed. Fundaţiei Culturale Memoria, 
Chirvasie, Ed. Fundaţiei Culturale București, 2016, 862 p., 50 lei 
Memoria, București, 2021, 182 p., 25 lei O lon Șiugariu, Ceva despre noi. Eseuri, 

O loan A. German, Alexandru Vaida Ed. Fundaţiei Culturale Memoria, 

Voevod și Francisc Ferdinand de București, 2013, 188 p., 15 lei 
Habsburg, Ed. Fundaţiei Culturale O Sergiu Grossu, Ei triumfă înaintea lui 
Memoria, București, 2021, 263 p., 30 lei Dumnezeu, Ed. Fundaţiei Culturale 

O Jipa Rotaru, Asumarea răspunderii, Memoria, București, 2007, 240 p., 18 lei 
Ed. Fundaţiei Culturale Memoria, O Annie Samuelli, Gratiile despărțitoare, 
București, 2021, 352 p., 40 lei trad. Adina Arsenescu, Ed. Fundaţiei 

O Banu Rădulescu. Autoportret. Poezii, Culturale Memoria, 2001, 280 p., 10 lei 
redactori coordonatori: Nicolae O Cicerone loniţoiu, Nicole Valéry- 
Constantinescu, Cosmin Budeancă, Grossu. O lumină în bezna exilului, 

Ed. Fundaţiei Culturale Memoria, Ed. Fundaţiei Culturale Memoria, 
București, 2020, 172 p., 21 lei București, 1997, 344 p., 10 lei 

